Šeklijs Roberts

Šis tas par velti (Fant stastu krājums)

R.ŠEKLIJS

ŠIS TAS PAR VELTI

BIĻETE UZ TRANAJU

Kādā saulainā jūnija dienā neuzkrītoši ģērbies pagara auguma vīrietis ienāca Starpzvaigžņu ceļojumu biroja telpās. Jaunais cilvēks šķita ļoti nopietns. Viņš vienaldzīgi pagāja garām krāsainajiem marsiešu pļaujas svētku skatiem; viņa interesi nesaistīja milzīgs foto- panno, kas attēloja Triganija dejojošos mežus; viņš atstāja bez ievērības arī mazliet divdomīgo gleznu, kurā bjja parādīts Ausmas rituāls uz planētas Opikiuss II, un devās tieši pie klerka galdiņa.

—   Es gribētu pasūtīt biļeti uz Tranaju, — jaunais cilvēks teica.

Aizvēris žurnālu «Derīgie izgudrojumi», klerks sarauca uzacis.

—   Uz Tranaju? Vienu no Kentas pavadoņiem?

—   Nē, — apmeklētājs paskaidroja. — Tranaja ir

planēta, un šai vārdā sauc arī zvaigzni, ap kuru tā riņķo.

—       Nekad neesmu par tādu planētu dzirdējis. — Klerks paņēma no plaukta zvaigžņu katalogu, kosmo- tūrisma karti un reto galaktisko maršrutu rokasgrāmatu.

—       Hm … — viņš pēc brītiņa norūca. — Katru dienu iznāk uzzināt kaut ko jaunu. Jūs gribat pasūtīt biļeti uz Tranaju, mister …

—   Gudmens. Marvins Gudmens.

—       Tad, lūk, mister Gudmen, izrādās, ka no Tranajas mūs šķir milzu attālums. Šī planēta atrodas Piena ceļa ^etējā malā. Uz turieni neviens nebrauc.

—       Zinu. Vai varat man sagatavot nepieciešamos dokumentus? — Gudmens jautāja, un viņa balsī ieskanējās slēpts saviļņojums.

Klerks pakratīja galvu.

—       Diemžēl tas nav iespējams. Pat nonskedi tik tālu neaizklimst.

—       Kāds ir Tranajai tuvākais punkts, līdz kuram jūs varat mani nogādāt?

Klerks valdzinoši pasmaidīja.

—       Neraizējieties! Es jūs nogādāšu uz planētu, kura ne ar ko neatšķiras no Tranajas, ja vien neskaita tādas priekšrocības kā ātra satiksme, pazeminātas cenas, komfortablas viesnīcas, ekskursijas …

—       Es braucu uz Tranaju, — Gudmens stūrgalvīgi atkārtoja.

—       Tikt uz turieni nav ne mazākās iespējas, — klerks pacietīgi skaidroja. — Ko jus cerat tur atrast? Es jums labprāt palīdzēšu …

—       Jūs man palīdzēsit, pārdodams biļeti kaut vai līdz …

Klerks uzmeta ašu skatienu apmeklētāja kalsnajam, mazliet sakumpušajam augumam.

—   Ja jūs meklējat piedzīvojumus, — viņš pārtrauca Gudmenu, — ieteicu planētu Afrikanuss II. Tā ir aizvēsturiska pasaule ar mežoņiem, cilvēkēdājām papardēm, staignām smiltīm, aktīviem vulkāniem, pterodak- tiliem un tā tālāk, un tamlīdzīgi. Ekspedīcijas startē no Ņujorkas ik pēc piecām dienām. Maksimāls risks un vienlaikus — absolūta drošība. Mēs garantējam jums dinozaura galvu. Ja neiegūsit to, birojs atmaksās visus ceļa izdevumus.

—   Tranaja, — sacīja Gudmens.

-— Hm, — klerks vērtējoši palūkojās uz klienta sakniebtajām lupām un spožajām, stingi tālumā vērstajām acīm. — Varbūt jums apnikuši Zemes puritāniskie likumi? Tādā gadījumā atļausit piedāvāt ceļojumu uz AlmagordoIII — «Dienvidu zvaigžņotās debess pērli». Desmit dienu reiss uz kredīta! Paredzēts apmeklēt noslēpumainos Almagordo iedzimto kvartālus, divas vīna darītavas, astoņus naktslokālus (pirmā glāzīte uz firmas rēķina), apskatīt cintāla fabriku, kur ar milzīgu atlaidi var iegādāties īstas cintāla jostas, apavus un portfeļus… Almagordo meitenes ir skaistas, dzīvespriecīgas un atbruņojoši naivas. Tūristus viņas uzskata par visaugstāko, visvēlamāko cilvēka tipu. Bez tam …

Gudmens pakratīja galvu.

—  Kāds ir Tranajai tuvākais punkts, līdz kuram jūs varat mani nogādāt?

Klerks negribīgi izņēma no atvilktnes biļešu žūksni.

—   Ar «Zvaigžņu karalieni» jūs varat aizlidot līdz Legisai II un no tās — ar «Galaktikas skaistuli» līdz Oumei. Tur pārsēdīsities vietējās transporta firmas kuģī, kas nolaidīsies uz Mačangas, Inčangas, Pankan- gas, Lekungas, Oisteras un, ja vien ceļā necietīs avāriju, nogādās jūs uz Tungbradaru IV. Pēc tam (ja laimēsies) ar nonskedu šķērsosit Galaktisko virpuli un nokļūsit uz Alumsridgijas, no kurienes pasta raķete lido līdz Belismorantai. Esmu dzirdējis, ka pasta raķetes tur vēl kursē… Tādējādi būsit veicis apmēram pusceļu, tālāk vajadzēs kulties pašam uz savu roku.

—   Labs ir, — Gudmens teica. — Vai paspēsit man līdz vakaram sagatavot visus nepieciešamos papīrus?

Klerks apsolīja, paskatījās uz klientu un, mazliet apjucis, nomurmināja:

—  Mister Gudmen, atļaujiet pajautāt, — ar ko šī tālā planēta jūs tik ļoti savaldzinājusi?

Gudmena sejā ievilkās svētlaimīgs smaids.

—   Tranaja… — viņš domīgi sacīja. — Tā ir Utopija.

Sava mūža lielāko daļu Marvins Gudmens bija nodzīvojis Ņūdžersijas štatā — nelielā pilsētiņā Sīkirkā, kuru jau gandrīz piecdesmit gadus pēc kārtas pārvaldīja dažādi politiski bosi. Sīkirkas pilsoņu vairākums izturējās vienaldzīgi pret korupciju, kas laida arvien dziļākas saknes ierēdņu aprindās, pret azarta spēļu namiem, pret konkurējošo gangsteru bandu kariem pilsētas ielās un pat pret alkoholismu, kas arvien vairāk izplatījās jauniešu vidū. Viņi apātiski vēroja, kā sadrūp viņu ceļi, pārsprāgst ūdensvadi, beidz darboties elektrostacijas un sabrūk dzīvojamie nami, kamēr bosi ceļ sev elegantas villas, greznus peldbaseinus un apsildāmus zirgu staļļus. Pie visa tā cilvēki jau bija pieraduši. Tikai Gudmens, dzimis cīnītājs par taisnību, nekādi nevarēja ar to samierināties.

Viņš sacerēja atmaskojošus rakstus, kas nekur netika iespiesti, sūtīja uz kongresu vēstules, kuras neviens nelasīja, atbalstīja godīgus kandidātus, kurus nekad neievēlēja. Viņš nodibināja «Pilsētas labiekārtošanas līgu», biedrību «Pilsoņi pret gangsteriem», «Korupcijas apkarotāju savienību», «Asociāciju cīņai pret azarta spēlēm», «Sieviešu līdztiesības piekritēju savienību» un vēl duci līdzīgu organizāciju.

Viņa pūles bija veltīgas. Apātiskos pilsētniekus šīs problēmas absolūti neinteresēja. Politiskie bosi atklāti smējās par viņu, un tieši to Gudmenam bija visgrūtāk paciest. Kroni visām neveiksmēm uzlika viņa līgava, aiziedama pie tukšpauraina, bramanīga švīta, kas valkāja spilgtas, sportiska piegriezuma žaketes un kura vienīgā ievērības cienīgā īpašība bija tā, ka viņam piederēja Sīkirkas celtniecības korporācijas akciju kontrolpakete.

Marvina meiteni acīmredzot nemaz neuztrauca, ka Sīkirkas celtniecības korporācija betonam piejauc nesamērīgi daudz smilšu un ražo tērauda sijas dažas collas šaurākas par standartu. Reiz viņa pat bija teikusi Gudmenam: «Ak dievs, Marvin, kas tur sevišķs? Tā dara visi. Vajag būt reālistam.»

Bet kļūt par reālistu Gudmens nevēlējās. Viņš steigšus patvērās Edija «Mēness bārā» un pie vīna glāzītes sāka apsvērt, cik jauki būtu dzīvot zaru būdiņā kaut kur Venēras zaļajā ellē.

Marvins vēl nebija paguvis iztukšot savu glāzīti, kad ibārā ienāca sirmgalvis ar ērgļa vaibstiem un pastīvu, cēlu gaitu. Pēc viņa smagnējiem soļiem (tā mēdz iet tikai cilvēki, kas ilgu laiku pavadījuši bezsvara stāvoklī), pēc bālās sejas, radiācijas apdegumu rētām un caururbjoši pelēkajām acīm Gudmens nekļūdīgi noteica, ka šis vīrs ir bijis kosmonauts.

—   «Tranajas sevišķo», Sem, — sirmgalvis strupi uzsauca bārmenim.

—   Tūlīt, kapteini Sevidž, — bārmenis atbildēja.

—   «Tranajas»? — Gudmenam paspruka.

—   Tranajas, — kapteinis teica. — Tu, dēliņ, par tādu planētu laikam neesi dzirdējis?

—   Neesmu, ser, — Gudmens atzinās.

—   Tad, lūk, dēliņ, — kapteinis Sevidžs sacīja. — Man šodien nez kādēļ gribas patērzēt… Tāpēc stāstīšu tev par Tranaju, dievu svētīto planētu, tur, tālu aiz Galaktiskā virpuļa.

Kapteiņa acis aizmiglojās, un vārs smaids sasildīja viņa skarbo, it kā granītā cirsto seju.

—   Tajos gados mēs bijām dzelžaini vīri… Dzelžaini vīri, kas vadīja tērauda kuģus. Džonijs Kavano, Frogs Larsens un es terganija dēļ būtu ielīduši kaut peklē. Un vajadzības gadījumā piedzirdījuši pašu Belcebulu … Tas bija laiks, kad no kosmiskā skorbuta mira katrs trešais un Lielā Dena Makklintoka ēna lidinājās pār galaktiskajām trasēm. Molla Gena toreiz saimniekoja traktierī «Sarkanais gailis» uz asteroīda 342 AA, plēsa no apmeklētājiem piecsimt dolārus par kausu alus, un ļaudis maksāja, jo tas bija vienīgais krogs desmit miljardu jūdžu rādiusā. Tajās dienās snumbžļu bandas vēl uzglūnēja astronautiem uz Lielā zvaigžņu ceļa, bet kuģi, kas devās uz Prodengumu, bija spiesti lidot pa drausmīgo Līko staru, tā ka vari iedomāties, dēliņ, ko es izjutu, kad reiz nejauši nokļuvu uz Tranajas …

Gudmens kāri klausījās vecā kapteiņa stāstījumu par tiem dižajiem laikiem, kad sīki kuģīši meta izaicinājumu bezgalīgajām debesīm, tiekdamies augšup, izplatījumā — arvien tālāk un tālāk pretim Galaktikas pēdējai robežai.

Tur, Lielā tukšuma malā, ap dzeltenu pundurzvaigzni, kas līdzīga mūsu Saulei, riņķo dievu svētītā planēta — Tranaja.

Tranaja, kur atrasta dzīves jēga un kur cilvēki vairs nav piekalti pie Rata! Tranaja — miermīlīga, ziedoša, laimīga pārpilnības zeme, kuru apdzīvo nevis svētie, skeptiķi, vai intelektuāļi, bet gluži parasti cilvēki, kas tomēr īstenojuši Utopiju.

Veselu stundu kapteinis Sevidžs stāstīja par šīs planētas daudzajiem brīnumiem. Pabeidzis viņš sāka sūdzēties par sausumu rīklē; «kosmiskais katars» — tā Sevidžs apzīmēja šo vainu. Gudmens pasūtīja vēl divus «Tranajas sevišķos» — vienu kapteinim, otru sev. Sūkdams eksotisko, zaļganbrūno maisījumu, Marvins nodevās sapņiem.

Beidzot viņš bikli jautāja:

—   Kāpēc jūs, kaptein, neatgriezāties uz turieni?

Sirmgalvis skumji pakratīja galvu.

—   Kosmiskais radikulīts. Esmu iestrēdzis šeit līdz mūža galam. Tolaik mums nebija ne jausmas par moderno medicīnu. Bet tagad es diemžēl esmu derīgs tikai darbam uz Zemes.

—   Un ko tad īsti jūs tagad darāt?

—   Strādāju par brigadieri Sīkirkas celtniecības korporācijā, — vecais nopūtās. — Lūk, tā, dēliņ! Brigadieris, kas vadījis augstākās klases zvaigžņu kliperu… Ek, kaut tu zinātu, kā šie nelieši taisa betonu! Varbūt vēl vienu par godu skaistulei Tranajai?

So pasūtījumu viņi atkārtoja vairākas reizes. Kad Gudmens izsteberēja no bāra, viss bija izlemts. Kaut kur Visuma tālēs atrasts modus vivendi, īstenots cilvēku sensenais sapnis par ideālu sabiedrību.

Tieši tas viņam bija vajadzīgs!

Nākamajā dienā Marvins aizgāja no darba Istkostas

robotu rūpnīcā, kur bija strādājis par konstruktoru, un izņēma no bankas visus savus ietaupījumus. CeJojums uz Tranaju varēja sākties.

Ar «Zvaigžņu karalieni» Gudmens aizlidoja līdz Le- gisai II, pēc tam ar «Galaktikas skaistuli» — līdz Oumei. īsu laiciņu pakavējies uz Mačangas, Inčangas, Pankangas, Lekungas un Oisteras, kas izrādījās nožēlojami provinces miestiņi, viņš sasniedza Tungbra- daru IV. Bez jebkādiem starpgadījumiem Marvins šķērsoja Galaktisko virpuli un nokļuva uz Belismorantas, kur beidzās Zemes ietekmes sfēra.

Vietējās transporta firmas laineris par fantastisku maksu viņu nogādāja uz Dvastu II, no kurienes viņš ar kravas raķeti aizlidoja garām planētām Sevesa, Olgo un Mī un nolaidās uz dubultplanētas Mvanti. Tur vajadzēja gaidīt veselus trīs mēnešus; šo laiku Gudmens izmantoja, lai ar hipnopēdijas palīdzību apgūtu tranajiešu valodu. Beidzot viņam izdevās salīgt navigatoru, kas bija ar mieru aizvest pasažieri uz Dingu.

Šīs planētas iedzīvotāji apcietināja viņu kā higasto- meritreaniešu spiegu, bet viņam laimējās izbēgt un paslēpties kravas raķetē, kas veda rūdu uz Gmori. Pēc dēkainās bēgšanas Marvinam vajadzēja nopietni ārstēties, jo viņš bija apsaldējies, dabūjis karstuma dūrienu un virspusējus radiācijas apdegumus. Par laimi, viesmīlīgie gmorieši viņam sagādāja biļeti lidojumam uz Tranaju.

Viņš jau bija gandrīz zaudējis pēdējās cerības un vairs' neticēja, ka jebkad nokļūs ceļojuma galapunktā, kad gmoriešu kuģis, aizjoņojis garām mēnešiem Doe un Rī, beidzot nolaidās Tranajas kosmodromā.

Tikko kuģa slūžu kamera bija atvērusies, Gudmenu pārņēma dziļa depresija. Daļēji to varēja izskaidrot ar nogurumu, kas ir neizbēgams pēc tik gara ceļa. Taču depresijai bija arī cits iemesls, proti, bailes, ka Tranaja neattaisnos viņa cerības, ka šī planēta varētu izrādīties par himeru.

Noticējis vecā kosmonauta vārdiem, viņš bija šķērsojis Galaktiku. Tagad šie vārdi nez kādēļ vairs neizklausījās tik pārliecinoši. Drīzāk varētu noticēt, ka atklāta leģendārā zeme Eldorado nekā planēta Tranaja, kura viņu tik ļoti vilināja.

Gudmens nokāpa no kuģa.

Porttranaja likās tīri jauka pilsētiņa. Ielas bija pilnas ļaužu un veikali — dažnedažādu preču. Vīrieši atgādināja gluži parastus Zemes cilvēkus. Visas sievietes likās valdzinošas.

Un tomēr Marvins sajuta kaut kādu netveramu un tanī pašā laikā skaidri jaušamu dīvainību. Drīz viņš saprata, kas par lietu.

Vīriešu skaits uz ielas vismaz desmitkārt pārsniedza sieviešu skaitu, un — tas šķita vēl dīvaināk — sievietes, kuras viņš sastapa, bija vai nu jaunākas par astoņpadsmit, vai vecākas par trīsdesmit pieciem gadiem.

Kas varēja notikt ar sievietēm vecumā no astoņpadsmit līdz trīsdesrpit pieciem gadiem? Varbūt viņām aizliegts parādīties sabiedriskās vietās? …

Jāpagaida, drīz viņš to uzzinās.

Gudmens devās uz Idrigbildingu, kur bija izvietotas visas valdības iestādes, un pieteicās imigrācijas ministra kancelejā. Viņu nekavējoties aizveda pie paša ministra.

Gudmens iegāja nelielā, ar mēbelēm pieblīvētā kabinetā, kura sienas bija izraibinātas ar savādiem, ziliem traipiem. Uz traipu fona draudīgi melnēja snaipera šautene ar trokšņa slāpētāju un optisko tēmēkli. Tas viss Gudmenu mazliet pārsteidza, taču apdomāt savus iespaidus viņš nepaguva, jo kabineta saimnieks tūdaļ pielēca kājās un enerģiski paspieda viņam roku.

Ministrs bija padrukns, dzīvespriecīgs pusmūža vīrs. Viņa krūtis rotāja neliels medaljons ar Tranajas ģerboni — zibeni, kas pāršķeļ kukurūzas vālīti. Gudmens pamatoti secināja, ka tas ir oficiāls varas simbols.

—   Esiet sveicināts uz Tranajas, — ministrs sirsnīgi teica, tad notrauca papīru kaudzi no krēsla un uzaicināja Gudmenu apsēsties.

—   Ministra kungs… — Gudmens svinīgi iesāka tranajiešu valodā.

—   Dens Melits. Sauciet mani vienkārši par Denu. Mēs šeit nemīlam ceremonijas. Lieciet kājas uz galda un jūtieties kā mājās. Vai drīkstu piedāvāt cigāru?

—. Nē, paldies, — Gudmens, nedaudz apmulsis, sacīja. — Mister … ē-ē-ē … Den, esmu atlidojis no planētas Zeme, par kuru jums varbūt ir gadījies dzirdēt.

—   Protams, protams, — ministrs sacīja. — Esmu dzirdējis. Diezgan nemierīga, nervoza vietiņa, vai ne? Lai gan… piedodiet, es negribēju jūs apvainot.

—    Nē, nē, lūdzu, neraizējieties! Mūsu domas par Zemi pilnīgi sakrīt. Iemesls, kura dēļ esmu ieradies … — Gudmens sastomījās, meklēdams vārdus, kas neizklausītos pārāk muļķīgi. — Redziet, es šo to dzirdēju par jūsu planētu un, apsvēris dzirdēto, nospriedu, ka tās droši vien ir pasakas. Bet, ja jums nav iebildumu, es tomēr gribētu uzdot dažus jautājumus.

—   Jautājiet, ko vien vēlaties, — Melits augstsirdīgi atļāva. — Varat nešaubīties, ka uz katru jautājumu jūs saņemsit izsmeļošu atbildi.

—       Pateicos. Vai tas taisnība, ka jau četrsimt gadu uz Tranajas nav karu?

—       Nevis četrsimt, bet sešsimt gadu, — Melits pārlaboja. — Karu nav un arī turpmāk, domājams, nebūs.

—   Man stāstīja, ka pie jums neesot noziedzības.

—   Fakts.

—       Un šeit nav ne policijas, ne tiesu, nav neviena šerifa, izmeklētāja, tiesas izpildītāja vai bendes, nav ne cietumu, ne labošanas darbu nometņu, ne citu ieslodzījuma vietu…

—       Tas viss mums nav vajadzīgs, — Melits paskaidroja, — jo nav taču noziegumu.

—       Esmu dzirdējis, — Gudmens teica, — ka pie jums nav arī nabadzības.

—       Par nabadzību arī es neesmu dzirdējis, — Melits pasmaidīja. — Vai tiešām jūs nevēlaties cigāru?

—       Nē, pateicos, — Gudmens, dziji satraukts, paskatījās ministram acīs. — Vai tas nozīmē, ka jūs esat radījuši stabilu ekonomiku, neizmantojot ne sociālistiskas, ne komunistiskas, ne fašistiskas, ne arī birokrātiskas metodes?

—   Pilnīgi pareizi, — Melits piekrita.

—       Citiem vārdiem, jūsu sabiedrība ir privātīpašnie- ciska, tajā zeļ brīvā iniciatīva, bet varas orgānu uzdevumi reducēti līdz minimumam.

Melits pamāja ar galvu.

—       Jā. Planētas valdībai ir samērā nenozīmīgas funkcijas: tai jārūpējas par veciem cilvēkiem, par dabas aizsardzību un tā tālāk.

—       Vai tiešām jūs esat atraduši paņēmienu, kā, valdībai neiejaucoties un pat neiekasējot nodokļus, sadalīt bagātības, paņēmienu, kas dod iespēju īstenot katra indivīda vēlēšanos? — Gudmens painteresējās.

—   Jā, protams.

—   Un vai taisnība, ka Tranajas valdība nepazīst korupciju?

—    Absolūti, — Melits sacīja. — Acīmredzot tieši šī iemesla dēļ mums ir ļoti grūti pierunāt cilvēkus ieņemt jebkuru valsts amatu.

—    Tātad kapteinis Sevidžs nav melojis! —Gudmens, vairs nespēdams apslēpt sajūsmu, iesaucās. — Utopija tomēr pastāv!

—   Mums šeit patīk, — ministrs bez īpašas kautrības atzinās.

Dziļi ievilcis elpu, Gudmens jautāja:

—   Bet vai man atļaus šeit palikt?

—    Kāpēc gan ne? — Melits izņēma no rakstāmgalda atvilktnes veidlapu. — Mums nav nekādu imigrācijas ierobežojumu. Sakiet, lūdzu, — kāda ir jūsu profesija?

—   Uz Zemes es ibiju robotu konstruktors.

—   Šajā nozarē atrast darbu pie mums nav grūti.

Melits sāka aizpildīt veidlapu. Piliens no viņa spalvas nokrita uz papīra un izplūda tintes traipā. Ar nevērīgu rokas kustību ministrs aizmeta spalvu. Tā sašķīda, atstājot uz sienas vēl vienu zilu plankumu.

—    Veidlapu aizpildīsim citu reizi, — viņš teica, omulīgi atlaizdamies krēslā. — Es tagad neesmu noskaņots ķēpāties ar tādiem niekiem. Došu jums tikai vienu padomu. Mēs šeit, uz Tranajas, uzskatām, ka esam nonākuši diezgan tuvu Utopijai. Ja nemaldos, tā jūs pats to formulējāt… Taču mūsu valsti nevar saukt par augsti organizētu. Mums nav sarežģīta likumu kodeksa. Mēs dzīvojam, vadoties no dažiem nerakstītiem likumiem vai, ja vēlaties, paražām, ar kurām jūs drīz iepazīsities. Tad, lūk, es gribu jums ieteikt — tā, protams, nav pavēle — šīs paražas ievērot.

—  Varat nešaubīties, ser! — Gudmens izjusti sacīja.

—  Man nav ne mazākās vēlēšanās apdraudēt jūsu paradīzē valdošo kārtību.

—   O, par mums es neraizējos, — Melits iesmējās.

—   Šajā gadījumā runa ir par jūsu drošību. Starp citu, iespējams, ka mana sieva arī gribēs jums dot kādu padomu.

Viņš nospieda lielu, sarkanu pogu uz rakstāmgalda. Istabā nez no kurienes pēkšņi radās zilgans spīdums, kas mirkli vēlāk materializējās, pārvērzdamies par skaistu, jaunu sievieti.

—   Labrīt, dārgais! — viņa teica Melitām.

—   Nu jau drīz būs vakars, — Melits pasmaidīja.

—  Dārgā, šis jauneklis atlidojis no Zemes un vēlas dzīvot uz Tranajas. Es viņam devu nepieciešamos padomus. Ko vēl mēs varētu izdarīt viņa labā?

Melita kundze mazliet padomāja, tad jautāja Gudmenam:

—   Vai esat precējies?

—   Nē.

—       Viņš jāiepazīstina ar kadu jauku meiteni, — Melita kundze sacīja. — Vecpuiši pie mums nav sevišķā cieņā, kaut gan dzīvot vecpuišos, saprotams, nav aizliegts. Pagaidiet… Kā būtu, ja mēs iepazīstinātu viņu ar to simpātisko Driganti?

—   Viņa ir saderinājusies.

—       Tiešām? Vai tad* es tik ilgi būtu atradusies sta- sisā? Dārgais, tas nu gan nav sevišķi prātīgi…

—       Es biju aizņemts, — Melits it kā atvainodamies teica.

—   Varbūt iepazīstināt jauno cilvēku ar Mīnu Venzi?

—   Nav viņa tips.

—   Bet Zanna Vleja?

—        Lūk, tā ir ideja! — Melits pamirkšķināja Gudmenam. — Apburoša jauna dāma. — Viņš izņēma no

atvilktnes otru pildspalvu, uzrakstīja uz papīra lapiņas adresi un pasniedza Gudmenam. — Sieva piezvanīs, lai Zanna jūs rītvakar gaida.

—   Un noteikti apciemojiet mūs! Atnāciet kādreiz uz pusdienām, — Melita kundze piebilda.

—   Ar lielāko prieku. — Gudmens neveikli paklanījās; no tādas laipnības viņam jau sāka reibt galva.

—   Bija ļoti patīkami ar jums iepazīties.

Ministrs nospieda sarkano pogu, un Melita kundze izgaisa zilganā spīdumā.

—   Laiks slēgt šo bodīti, — Melits, uzmetis skatienu pulkstenim, konstatēja. — Nedrīkst pārāk ilgi strādāt, citādi ļaudis vēl palaidīs nez kādas baumas. Atnāciet citu reizi, tad aizpildīsim veidlapu. Atklāti sakot, jums derētu ierasties ar vizīti pie virsprezidenta Borga Nācijas pilī. Lai gan … viņš droši vien pats ieradīsies pie jums. Tikai raugieties, lai vecais lapsa neapved jūs ap stūri, un neaizmirstiet rītvakar apciemot Zannu.

Ministrs viltīgi pamirkšķināja Gudmenam un pavadīja viņu līdz durvīm.

Dažas sekundes vēlāk, stāvēdams uz ietves, Gudmens teica sev:

—  Tā ir Utopija. īsta, patiesa, simtprocentīga Utopija.

Tiesa, šai Utopijai piemita dažas dīvainības.

Gudmens paēda pusdienas nelielā restorānā, pēc tam apmetās turpat netālu viesnīcā. Dežurants pavadīja viņu līdz istabai, kur Marvins tūdaļ atlaidās gultā. Viņš izberzēja nogurušās acis, cenzdamies kaut cik apjēgt šīsdienas iespaidus.

Tik daudz notikumu vienā dienā un jau — tik daudz nesaprotama! Piemēram, vīriešu un sieviešu skaitlis

kais samērs. Kā to izskaidrot? Vajadzēs pajautāt Melitām.

Bet varbūt Melitām nav vērts uzdot šo jautājumu, viņš pats taču ir visai īpatnējs cilvēks. Kāpēc ministrs, piemēram, meta pildspalvu pret sienu? Vai nobriedis, atbildīgs valstsvīrs drīkst atjauties tādas izdarības? Turklāt Melita sieva …

Gudmens jau bija nopratis, ka Melita kundze iznākusi no dersinstasisa; viņš pazina šī enerģijas lauka raksturīgo zilgano spīdumu. Dersinlauku izmantoja arī uz Zemes. Dažreiz nopietnu medicīnisku apsvērumu dēļ kļuva nepieciešams uz laiku pārtraukt organismā dzīvības procesus. Ja slimniekam, sacīsim, bija vajadzīga vakcīna, kuru varēja sagādāt tikai uz Marsa, tādu cilvēku turēja dersinstasisā līdz tam brīdim, kad vakcīnu atveda.

Taču uz Zemes vienīgi diplomētiem ārstiem atļāva eksperimentēt ar šo enerģijas lauku. Par tā patvarīgu izmantošanu draudēja bargs sods.

Gudmens nekad nebija dzirdējis, ka vīri šādā laukā turētu savas laulātās draudzenes.

Bet, ja tiešām visas precētās sievas šeit atrodas sta- sisā, tad ir skaidrs, kāpēc uz ielas tikpat kā nemana sievietes vecumā no astoņpadsmit līdz trīsdesmit pieciem gadiem.

Kam vajadzīga tāda elektromagnētiska parandža?

Un vēl viena mīkla satrauca Gudmenu. Proti, snaipera šautene Melita kabinetā.

Varbūt ministrs ir mednieks? Varbūt nodarbojas ar šaušanas sportu? Bet kam tādā gadījumā vajadzīgs trokšņa slāpētājs? Un kāpēc šautene atrodas viņa kabinetā?

Galu galā, Gudmens nosprieda, nav vērts veltīt sīkumiem tik daudz uzmanības. Gan jau katrai dīvainībai

radīsies kaut kāds izskaidrojums. Būtu muļķīgi cerēt, ka viņam nekavējoties un pilnā mērā izdosies saprast, kas notiek uz šīs kā nekā svešās planētas.

Jau iesnaudies, Gudmens sadzirdēja klauvējienus pie durvīm.

—  Iekšā, — viņš sacīja.

Neliela auguma vīrs ar pelēcīgu seju, tramīgi skatīdamies apkārt, ieskrēja istabā un aizcirta durvis.

—       Vai jūs esat tas jaunais cilvēks, kas atlidojis no Zemes?

—   Jā.

—        Es jau domāju, ka atradīšu jūs šeit, — vīrelis, apmierināti smaidīdams, teica. — Sameklēju jūs ātri. Vai esat nodomājis kādu laiciņu padzīvot pie mums?

—   Es palikšu uz visiem laikiem.

—        Lieliski, — vīrelis saberzēja rokas. — Vai negribat kļūt par virsprezidentu?

—   Ko?

—        Laba aldziņa. Saīsināta darba diena. Un tikai uz vienu gadu! Jūs izskatāties pēc cilvēka, kuram sabiedrības intereses nav vienaldzīgas, — svešais priecīgi tērzēja. — Nu, kā tad būs, vai izlēmāt?

Gudmens nezināja, ko atbildēt.

—       Jūs gribat teikt, — viņš apmulsis vaicāja, — ka ne no šā, ne no tā piedāvājat man augstāko posteni šajā valstī?

—        Ko nozīmē «ne no šā, ne no tā»? — svešinieks apvainojās. — Vai jūs domājat, ka mēs kuram katram piedāvājam virsprezidenta posteni? Tāds piedāvājums ir ļoti liels gods.

—   Es negribēju …

—       Tieši jūs, Zemes civilizācijas pārstāvis, manuprāt, esat šim postenim sevišķi piemērots.

—   Kāpēc?

—   Visi zina, ka Zemes iedzīvotāji ir varaskāri. Mēs, tranajieši, pēc varas netiecamies. Ar to saistīta pārāk liela ķēpa.

Tad, lūk, cik vienkāršs izskaidrojums! Gudmena dzīslās uzvirmoja reformatora asinis. Lai gan Tranaja ir ideāla planēta, tomēr arī šeit noteikti iespējams kaut ko "pilnveidot. Viņš pēkšņi iedomājās sevi par Utopijas valdnieku, kuram uzticēta diženā misija pilnīgot pašu pilnību. Tomēr iedzimtā piesardzība neļāva viņam uzreiz pieņemt pagodinošo priekšlikumu. Un ja nu pēkšņi izrādīsies, ka svešais ir izbēdzis no psihiatriskās slimnīcas?

—   Pateicos par laipno piedāvājumu, — Gudmens sacīja, — bet man vēl jāpadomā. Es varbūt aprunāšos ar pašreizējo prezidentu, lai tuvāk iepazītos ar viņa darbības raksturu.

—  Interesanti, — vīrelis iesaucās, — kādā nolūkā es, pēc jūsu domām, šeit atrodos? Es pats taču esmu virs- prezidents Borgs.

Tikai tagad Gudmens pamanīja oficiālo varas simbolu — medaljonu uz svešinieka krūtīm.

—   Paziņojiet man savu lēmumu! Būšu Nācijas pilī.

Borgs paspieda Gudmenam roku un aizgāja. Marvins nogaidīja piecas minūtes, tad piezvanīja šveicaram:

—   Pie manis nupat bija apmeklētājs. Kas viņš tāds ir?

—   Virsprezidents Borgs, — šveicars atbildēja. —Vai pieņēmāt viņa priekšlikumu?

Gudmens paraustīja plecus. Viņš pēkšņi saprata, ka uz šīs planētas viņu vēl gaida ne viens vien pārsteigums.

Nākamajā rītā Gudmens sastādīja attiecīgā profila uzņēmumu alfabētisku sarakstu un devās meklēt darbu. Sev par brīnumu, viņš konstatēja, ka atrast darbu šeit tiešām nav problēma. Firmas «Abbag» milzīgajā mājas robotu rūpnīcā Marvinu pieņēma nekavējoties, pat lāgā nepāršķirstot viņa dokumentus.

Gudmena jaunais priekšnieks, misters Abags, bija neliela auguma enerģisks vīrs ar varenu sirmu matu ērkuli.

—   Priecājos sveikt mūsu saimē cilvēku no planētas Zeme, — Abags teica. — Esmu dzirdējis, ka Zemes ļaudis ir visai atjautīgi, prasmīgi, un tieši tādi mums vajadzīgi. Būšu ar jums atklāts, Gudmen. Jūsu spējas un oriģinālo domāšanas veidu es ceru izmantot firmas labā. Lieta tā, ka šobrīd mēs esam nokļuvuši strupceļā.

—   Tehniskas dabas problēma? — Gudmens vaicāja.

—   Tūlīt jūs redzēsit.

Caur spiežu cehu, termisko, rcntgenoskopijas un montāžas cehiem Abags ieveda Gudmenu izmēģinājumu zālē. Tā atgādināja virtuves un viesistabas kombināciju. Gar sienām stāvēja desmitiem robotu.

—   Izmēģiniet kādu no tiem! — Abags ierosināja.

Gudmens piegāja pie tuvākā robota un palūkojās uz

vadības pulti. Shēma bija diezgan vienkārša, arī vadīt automātu nebija sarežģīti. Viņš lika mašīnai pacelt dažādus priekšmetus, nomazgāt traukus, uzklāt galdu. Robota reakcija bija diezgan precīza, taču drausmīgi lēna. Robotus ar tik lēnu reakciju uz Zemes neražoja jau kādus simt gadus. Tranajieši šinī ziņā acīmredzot bija atpalikuši.

—   Tā kā drusku par lēnu, — Gudmens piesardzīgi bilda.

—       Jums taisnība, — Abags piekrita. — Ļoti lēni. Es personīgi uzskatu, ka viss ir kārtībā. Taču mūsu realizācijas daļa apgalvo, ka patērētāji vēlas, lai roboti darbotos vēl lēnāk.

—   Ko?

—   Muļķīgi, vai ne? — Abags teica. — Mums radīsies prāvi zaudējumi, ja mēģināsim robota darbību vēl vairāk palēnināt. Paskatieties uz viņa iekšām.

Gudmens atvēra robota muguras paneli. Kļuva redzams samudžinātu vadu pinums. Taču Gudmens lieliski orientējās mudžeklī. Konstrukcija bija tāda pati kā līdzīgām mašīnām uz Zemes; tajā izmantoja visparastākos, lētos ātras darbības pārnesumus. Taču mehānismā nez kādēļ bija iebūvēti īpaši releji, kas aizturēja signālus, bloki, kas pavājina impulsus, un reduktori.

—    Sakiet, lūdzu, — Abags sirdīgi jautāja, — vai robotu darbību iespējams vēl vairāk palēnināt, nesadārdzinot tos vismaz divkārt un vismaz trīskārt nepalielinot korpusa izmērus? Es tiešām nevaru iedomāties, kādus antipilnveidojumus no mums vēl prasīs!

Par spīti visām pūlēm izprast sarunu biedra loģiku, tā šķita Gudmenam tikpat absurda kā mašīnu «anti- pilnveidošanas» koncepcija.

Viņa kolēģi uz Zemes centās radīt robotus ar aizvien ātrākām, plastiskākām un precīzākām reakcijām. Apšaubīt šī attīstības virziena saprātīgumu nebija nekāda pamata, un viņš to arī neapšaubīja.

—   Bet tas vēl nav viss, — Abags žēlojās. — Jaunā plastmasa, kuru esam izstrādājuši speciāli šim modelim, diemžēl neatbilst savam uzdevumam. Skatieties!

Viņš piegāja pie robota un iespēra tam pa vēderu. Plastmasas korpuss ieliecās kā skārda bundža. Abags iespēra vēlreiz. Plastmasa ieliecās vēl vairāk, robots iečerkstējās, un tā spuldzītes sāka izmisīgi mirkšķināt. Tikai pēc trešā spēriena automāta korpuss izjuka. Tā iekšas sasprāga ar skaļu blīkšķi un izbira pa visu grīdu.

—  Ne sevišķi izturīgs, — Gudmens piezīmēja.

—   Gluži otrādi! Par daudz izturīgs … Robotam jā- sašķīst druskās jau no pirmā spēriena. Apdauzījuši kājas pret mehānisma korpusu, mūsu pircēji diez vai izjutīs lielu gandarījumu. Bet sakiet, kā sintezēt tādu plastmasu, kas izturētu parastās slodzes (nedrīkst taču pieļaut, lai roboti izjūk nejauši) un tanī pašā laikā sašķīstu gabalos, kad to vēlēsies patērētājs?

—  Pagaidiet, — Gudmens iebilda. — Es kaut ko nesaprotu. Jūs apzinīgi palēnināt robotu reakcijas, lai tie kaitinātu cilvēkus un lai cilvēki tos pēc tam iznīci-, nātu?

Abags sarauca uzacis.

—   Nu, protams!

—   Bet kāpēc?

—  Tiesa, jūs šeit esat nesen, — Abags teica. —= Bet to taču zina pat bērni! Tas ir pamatu pamats.

—   Es būtu jums ļoti pateicīgs, ja jūs man šos pamatus izskaidrotu.

Abags nopūtās.

—  Visupirms, es ceru, jūs saprotat, ka ikviens mehānisms lielākā vai mazākā mērā kaitina cilvēkus. Lai gan dažkārt neapzināti, būtībā cilvēki tomēr neuzticas mašīnām. Psihologi to dēvē par dzīvības instinktīvo reakciju uz pseidodzīvību. Vai piekrītat?

Marvins atcerējās grāmatas, kurās bija rakstīts par mašīnu dumpjiem, par kibernētiskām smadzenēm, kas iekarojušas pasauli, par androīdu sacelšanos un tā tālāk. Viņa atmiņā uzpeldēja ziņojumi no avīžu hronikas: kāds vīrs sašāvis savu televizoru, otrs triecis pret sienu elektrotosteru, trešais — pārvērtis lūžņu kaudzē automobili. Viņš atcerējās arī daudzas anekdotes par robotiem, kuru zemtekstā lielāko tiesu bija jaušams cilvēku naids pret mehānismiem.

—  Jā, visā visumā es jums piekritu, — Gudmens sacīja.

—   Tada gadījuma atgriezīsimies izejas punktā, — Abags pedantiski turpināja. — Jebkura mašīna kaitina cilvēku. Un, jo labāk mašīna darbojas, jo spilgtāk tas izpaužas. Tādējādi mēs varam loģiski secināt, ka nevainojami strādājošs mehānisms rada cilvēkā īgnumu, apvaino viņu, mazina viņa pašcieņu …

—   Stop! — Gudmens iesaucās. — Nu gan jūs aizejat pārāk tālu!

—   … un izraisa šizofrēniskus murgus, — Abags bez žēlastības nobeidza. — Tomēr attīstīta ekonomika bez mašīnām iztikt nevar. Vislabāk un humānāk šī pretruna atrisināma, izmantojot mašīnas, kas strādā slikti.

—   Tam es nevaru piekrist.

—   Bet tas taču ir acīm redzams! Jūsu mašīnas, cik man zināms, darbojas optimālā režīmā, līdz ar to radot mazvērtības sajūtu cilvēkos, kuri šīs mašīnas vada … Pie jums diemžēl pastāv mazohistisks tabu, kas neļauj iznīcināt tehniku. Bet kāds ir rezultāts? Svēta godbijība pret pārcilvēciski efektīvo Mašīnu! Un, tā kā cilvēks nevar izlādēties, laužot mašīnas, viņš savas agresīvās tieksmes vērš pret citu ohjektu. Visbiežāk par tādu kļūst vai nu sieva, vai draugs. Situācija, kā redzat, nav sevišķi iepriecinoša. Protams, var iebilst, ka no robotu un citu mašīnu izmantošanas viedokļa jūsu sistēma ir efektīva, bet pamēģiniet to vērtēt no cilvēku veselības un labklājības viedokļa, un jūs tūdaļ sapratīsit, cik tā nederīga.

—   Vai esat pārliecināts …

—   Cilvēks ir visai nemierīgs radījums. Uz Tranajas mēs šim nemieram ļaujam izpausties konkrētā rīcībā, mēs atveram vārstuli neapmierinātībai. Pietiek cilvēkam iesvilties — lūdzu, viņš savas dusmas var izgāzt uz robotu. Terapeitiskais efekts iestājas nekavējoties — cilvēks ir atbrīvojies no nervu sasprindzinājuma, reāli izjutis savu pārākumu par mašīnu, viņa asinīs ieplūst adrenalīns, un tas neapšaubāmi labvēlīgi ietekmē viņa veselību. Vienlaikus šāda rīcība veicina planētas industriālo progresu, jo, sadauzījis robotu, cilvēks, dabiski, steigsies uz veikalu nopirkt jaunu. Un galu galā, vai tad viņš ir izdarījis ko ļaunu? Viņš taču nav piekāvis sievu, nav izdarījis pašnāvību, nav pieteicis karu, pat nav izgudrojis jaunu masveida iznīcināšanas ieroci. Vārdu sakot, nav pielietojis nevienu no parastajiem līdzekļiem, ar kuriem cilvēki mēdz atbrīvoties no savām agresīvajām tieksmēm. Viņš vienkārši ņēmis un sadauzījis lētu robotu, kuru bez jebkādām grūtībām iespējams nekavējoties aizstāt.

—  Man nepieciešams laiks, lai visu to saprastu, — Gudmens atzinās.

—   Tas ir dabiski, — Abags piekrita. — Esmu pārliecināts, ka jūs drīz vien būsit mums ļoti noderīgs, Gudmen. Padomājiet par to, ko šodien jums stāstīju, un pacentieties atrast pēc iespējas lētāku paņēmienu, kā antipilnveidot robotus.

Par šo problēmu Gudmens prātoja līdz pat darba dienas beigām, bet pielāgot savas smadzenes sliktāka konstrukcijas varianta meklēšanai tik ātri nespēja. Sāda rīcība pārāk stipri atgādinātu svētuma zaimošanu. Pussešos viņš beidza darbu — neapmierināts ar sevi, tomēr pilns apņēmības vai nu gūt panākumus, vai arī ciest neveiksmi, atkarībā no tā, kā uz šo lietu skatās.

Atri paēdis vakariņas, Gudmens nolēma doties ciemos pie Zannas Vlejas. Viņam negribējās palikt vienatnē ar savām domām, viņu pēkšņi bija pārņēmusi vēlēšanās atrast kaut ko patīkamu un nesarežģītu šai diezgan sarežģītajā Utopijā.

Iespējams, ka tieši 2anna viņam šinī ziņā varēs palīdzēt.

Vleju ģimenes māja atradās tikai dažus kvartālus no viesnīcas, un viņš devās uz turieni kājām.

Lielākās grūtības Marvinam radīja tas, ka viņam bija pašam savs priekšstats par Utopiju un viņa idejas pagaidām nekādi neizdevās saskaņot ar dzīves īstenību. Viņš nez kādēļ bija iztēlojies pastorālu ainavu — planētu, kuras iedzīvotāji mīt nelielos ciematos, ģērbjas brīvi krītošos, tunikām līdzīgos tērpos, ir gudri, maigi un visu saprotoši. Viņu bērni rotaļājas zeltainas saules staros, jaunieši dejo puķēm un zaļumiem rotāto ciemu laukumos.

Cik muļķīgi! Savā iztēlē viņš īstenību bija aizstājis ar idilliskām ainiņām, dzīves trauksmaino ritumu — ar stilizētām pozām. Patiesībā cilvēki tā nemaz nevar dzīvot, pat ja viņi to vēlētos …

Pie Vleju ģimenes mājas Gudmens, šaubu mocīts, uz brītiņu apstājās. Kas viņu šeit gaida? Ar kādām svešām (kaut arī neapšaubāmi utopiskām) paražām viņš te sadursies?

Marvins jau bija gatavs griezties atpakaļ, bet tad iedomājās garās vakara stundas viesnīcas istabas vientulībā, un šī perspektīva viņam šķita neciešama. Sakodis zobus, viņš nospieda zvana pogu.

Durvis atvēra vidēja auguma rudmatis pusmūža gados.

— Ā, jūs droši vien esat tas jaunais cilvēks no Zemes, par kuru mums stāstīja. Zanna tūdaļ būs. Lūdzu, ienāciet, iepazīstieties ar manu sievu.

Viņš ieveda Gudmenu patīkami mēbelētā viesistabā un nospieda sarkano pogu pie sienas. Šoreiz dersin- lauka zilganais spīdums Marvinu nenobiedēja. Laulāto draugu savstarpējās attiecības galu galā ir viņu pašu darīšana.

No mirgojošās dūmakas iznāca kādus divdesmit astoņus gadus veca ļoti pievilcīga sieviete.

—  Dārgā, — rudmatis teica, — iepazīsties ar misteru Gudmenu no Zemes.

—    Priecājos jūs redzēt, — sacīja Vleja kundze. — Vai negribat kaut ko iedzert?

Gudmens palocīja galvu. Vlejs aicinoši norādīja uz ērtu atzveltnes krēslu. Pāris minūtes vēlāk Vleja kundze atnesa paplāti ar atspirdzinošiem dzērieniem un arī apsēdās.

—   Tātad jūs esat no planētas Zeme, — misters Vlejs ievadīja sarunu. — Diezgan nemierīga, nervoza vieta, vai ne? Visi nemitīgi steidzas…

—   Jā, — Gudmens piekrita.

—   Tranaja jums patiks. Mēs protam dzīvot. Lieta tā, ka…

No kāpņu telpas atskanēja brunču švīkoņa. Gudmens piecēlās.

—  Mister Gudmen, mūsu meita Zanna, — Vleja kundze sacīja.

Zannas matu krāsa atgādināja pārnovu no Circes zvaigznāja, viņas acu neiedomājami spilgtā zilgme — rudens debesis virs planētas Algo II, lūpas — maigi sārto toni, kāds piemīt Skarslota—Ternera reaktīvo dzinēju izšauto gāzu strūklām, deguns …

Gudmena astronomiskie epiteti līdz ar to bija izsmelti; taisnību sakot, tie arī nebija diez cik piemēroti tik daiļas būtnes aprakstīšanai. Zanna bija slaida, apbrīnojami skaista gaišmate, un Gudmenu pēkšņi pārņēma dziļš prieks. Pirmo reizi pēc ierašanās uz Tranajas viņš pa īstam juta, ka ne veltīgi šķērsojis Galaktiku.

—   Ejiet, bērni, papriecājieties, — Vleja kundze smaidīdama ierosināja.

—  Tikai nekavējieties pārāk ilgi, — Zannai piekodināja misters Vlejs.

Uz Zemes vecāki runā ar saviem bērniem tāpat.

Tikšanās noritēja, kā jau tādās reizēs parasts. Viņi apmeklēja ne visai dārgu naktslokālu, dejoja, nedaudz iedzēra un ļoti daudz sarunājās. Gudmenu pārsteidza viņu uzskatu kopība. Zanna piekrita visam, ko viņš teica. Bija patīkami konstatēt, ka šī daiļā meitene ir tik gudra.

Viņai burtiski aizrāvās elpa, kad Gudmens stāstīja par briesmām, ar kādām sastapies, šķērsodams Galaktiku. Viņa jau bija dzirdējusi, ka Zemes cilvēki pēc dabas esot piedzīvojumu meklētāji (kaut ari ļoti nervozi), tomēr risku, ko Gudmens uzņēmies, viņa nespēja aptvert.

Sermuļi skrēja Zannai pār muguru, kad viņa uzzināja par Galaktisko virpuli. Šausmās iepletusi acis, viņa klausījās stāstu par drausmīgo Līko staru, kur asinskārie snumbžļi, slēpdamies Prodenguma ellišķīgajos labirintos, uzglūn kosmonautiem uz Lielā zvaigžņu ceļa. No Marvina vārdiem viņa secināja, ka zemieši ir dzelžaini vīri, kas savos tērauda kuģos met drosmīgu izaicinājumu Lielajam tukšumam.

Zanna atguva valodu tikai tad, kad Gudmens pastāstīja par Mollas Genas traktieri «Sarkanais gailis» uz asteroīda 342 AA, kur kausiņš alus maksā piecsimt Zemes dolārus.

—   Jūs droši vien bijāt ļoti izslāpis, — viņa domīgi teica.

—       Ne sevišķi, — Gudmens atbildēja. — Naudai tur nav nekādas vērtības.

—       Saprotu, bet vai nebūtu bijis labāk šo naudu pataupīt? Jums taču, domājams, kādreiz būs sieva un bērni… — Viņa pietvīka.

Gudmens pārliecināti teica:

—       Šai savas dzīves daļai esmu pielicis punktu. Es apprecēšos un palikšu šeit, uz Tranajas.

—  Lieliski! — viņa iesaucās.

Vakars bija ļoti izdevies.

Gudmens pavadīja Zannu uz mājām, kamēr vēl nebija satumsis, un norunāja tikties ar viņu rītvakar. Paša stāstījuma iedrošināts, viņš noskūpstīja meiteni uz vaiga. Viņa neatvirzījās, bet Marvins, būdams ļoti delikāts, šo izdevību neizmantoja.

—       Līdz rītam, — viņa pasmaidījusi teica un aizvēra durvis.

Atceļā uz viesnīcu Gudmens jutās kā spārnos. Zanna, Zanna! Vai tiešām viņš būtu tik ātri iemīlējies? Un kādēļ gan ne? Mīlestība no pirmā acu uzmetiena ir reāls psihofizioloģisks stāvoklis un "kā tāds visnotaļ atzīstams. Mīlestība Utopijā! Cik brīnišķīgi, ka šeit, uz ideālas planētas, viņam izdevies sastapt ideālu meiteni!

Pēkšņi no tumsas iznira nepazīstams vīrietis un aizšķērsoja viņam ceļu. Gudmens ievēroja, ka gandrīz visu svešinieka seju sedz melna zīda maska. Svešajam rokā bija prāva kalibra un, pēc izskata spriežot, visai jaudīga staru pistole.

—       Kārtībā, veco zēn, — nepazīstamais teica, — dod šurp naudiņu. Visu!

—   Ko? — Gudmens nesaprata.

—       Tu labi dzirdēji, ko es teicu. Naudu! Dod šurp naudu!

—       Jums nav tiesību, — Gudmens sacīja. Viņš bija pārāk izbrīnījies, lai spētu loģiski domāt. — Uz Tranajas taču nav noziegumu!

—        Kas tad saka, ka ir? Es tikai lūdzu tevi atdot man savu naudu. Atdosi labprātīgi vai nāksies to izkratīt no tevis?

—       Jūsu nekaunība nepaliks nesodīta! Noziegumi nekad neved pie laba gala!

—       Nerunā muļķības, — svešais norūca un pacēla staru pistoli mazliet augstāk.

—        Labi. Tikai neuztraucieties. — Gudmens izvilka kabatas portfeli, kurā glabājās visi viņa ietaupījumi, un pasniedza to cilvēkam maskā.

Nepazīstamais pārskaitīja naudu. Acīmredzot summa bija pietiekami iespaidīga.

—       Tas ir vairāk, nekā gaidīju. Paldies, veco zēn. Neskumsti. — Un viņš ātri aizsoļoja pa tumšo ielu.

Gudmens drudžaini lūkojās apkārt, meklēdams policistu, līdz beidzot atcerējās, ka šeit tādu vispār nav. Pie tuvākā ielu krustojuma viņš ieraudzīja nelielu bāru, virs kura durvīm zaigoja neona izkārtne «Kitty Cat», un skriešus devās uz turieni.

Iekšā neviena nebija, atskaitot bārmeni, kas cītīgi slaucīja glāzes.

—   Mani aplaupīja! — Gudmens iekliedzās.

—   Nu, un tad?

—   Uz Tranajas taču neesot noziedzības!…

—   Pareizi.

—   Un tomēr mani nupat aplaupīja.

—       Jūs laikam esat iebraucējs, — bārmenis, palūkojies uz Marvinu, sacīja.

—   Es nesen atlidoju no Zemes.

—       No Zemes? Jā, jā, esmu dzirdējis. Tāda nervoza, nemierīga planēta …

—       Hm, — Gudmens norūca. Viņam jau sāka apnikt šis vienveidīgais refrēns. — Kā var apgalvot, ka uz Tranajas nav noziedzības, ja mani tikko aplaupīja?

—       Kas te ko nesaprast! — bārmenis atbildēja, paraustīdams plecus. — Pie mums laupīšana netiek uzskatīta par noziegumu.

—   Laupīšana vienmēr ir noziegums!

—   Bet sakiet, — kādā krāsā viņam bija maska?

Gudmens brīdi padomāja.

—   Melna. No melna zīda.

Bārmenis pamāja ar galvu.

—   Tātad šis cilvēks bija valsts nodokļu piedzinējs.

—       Ļoti dīvaina nodokļu piedzīšanas metode, — Gudmens nomurmināja.

Bārmenis ielēja Marvinam glāzīti «Tranajas sevišķā».

—       Pamēģiniet uz visu to paskatīties caur sabiedrības interešu prizmu. Kaut kādi līdzekļi valdībai galu galā ir vajadzīgi. Iegūstot tos šādā veidā, var iztikt bez ienākumu nodokļa, bez juridiskās kazuistikas un birokrātijas, ko nodokļi allaž rada. Arī no tīri psiholoģiskā viedokļa atņemt naudu ar īslaicīgu un visumā nesāpīgu operāciju ir daudz labāk nekā likt pilsoņiem veselu gadu mocīties, gaidot to dienu, kad viņiem tik un tā vajadzēs atvērt maku.

Marvins vienā rāvienā iztukšoja glāzīti, un bārmenis ielēja viņam otru.

—       Līdz šim es biju domājis, — Gudmens teica, — ka jūsu sabiedrība pamatojas uz privātās iniciatīvas un brīvas gribas idejām.

—        Pareizi, — bārmenis apstiprināja. — Bet šādos apstākļos arī valdībai, kas pie mums jau tā ir stipri reducēta, nevar liegt tiesības uz gribas un rīcības brīvību, vai ne?

Nezinādams, ko atbildēt, Gudmens izdzēra otru glāzīti.

—       Vai drīkstu palūgt vēl? Es samaksāšu pie pirmās izdevības.

—       Protams, protams, — bārmenis laipni sacīja, ieliedams Gudmenam vēl vienu glāzīti un nolikdams otru sev priekšā.

—       Kāpēc jūs pirmīt interesējāties par svešinieka maskas krāsu? — Gudmens vaicāja.

—       Melnas maskas ir tikai valsts ierēdņiem. Privātpersonas valkā baltas.

—       Jūs gribat teikt, ka arī privātpersonas nodarbojas ar laupīšanu?

—       Bez šaubām! Tāda ir mūsu metode: bagātības tiek pārdalītas, īpašumi nivelējas bez valsts iejaukšanās, bez jebkādiem nodokļiem, tikai pateicoties privātajai iniciatīvai. — Bārmenis pamāja ar galvu. — Sī sistēma darbojas nevainojami. Ne jau velti laupīšanu mēs dēvējam par Lielo izlīdzinātāju.

—       Jums acīmredzot ir taisnība, — Gudmens, iztukšojis trešo glāzīti, atzina. — Ja esmu jūs pareizi sapratis, jebkurš cilvēks var paņemt staru pistoli, uzvilkt masku un iziet uz lielceļa?

—       Tieši tā, — bārmenis apstiprināja. — Tikai, redzat, visam jānotiek zināmos rāmjos.

Gudmens pasmīkņāja.

—       Ja jau likums to atļauj, arī es varu iekļauties spēlē. Vai jūs man neaizdotu masku? Un pistoli…

Bārmenis parakņājās zem letes.

—      Tikai neaizmirstiet atdot. Tās ir ģimenes relikvijas.

—      Noteikti, — Gudmens apsolīja. — Pie reizes samaksāšu ari tēriņu.

Viņš aizbāza pistoli aiz joslas, uzlika masku un izgāja uz ielas. Ja tāda ir tranajiešu dzīve, tai var pielāgoties. Viņu grib aplaupīt? Nekā nebija! Viņš pats aplaupīs citus un kā vēl!

Nonācis līdz vāji apgaismotam ielu krustojumam, Marvins paslēpās kāda nama ēnā un sāka gaidīt. Drīz viņš sadzirdēja soļus: viņam strauji tuvojās solīds, labi ģērbies tranajietis.

—  Stop, draudziņ! — Gudmens iesaucās.

Tranajietis apstājās un uzmeta skatienu staru pistolei Marvina rokā.

—   Hm … Kā redzu, jums ir «Drog-3» sistēmas platiet,īķa staru pistole. Drusku vecmodīgs ierocis. Vai jums tā neliekas?

—  Mani tas pilnīgi apmierina, — Gudmens sacīja. — Dod šurp …

—   Sprūda mehānisms darbojas lēni, — tranajietis domīgi novilka. — Es personīgi jums ieteiktu adatsta- raino Mils-Slivenu. Starp citu, esmu Slivena ieroču firmas pārstāvis. Ja jūs nodotu mums savu veco krāmu un nedaudz piemaksātu …

—   Dod šurp naudu, — Gudmens atcirta.

Solīdais tranajietis pasmaidīja.

—   Jūsu «Drog-3» pistolei ir ļoti būtisks trūkums: šis ierocis nešauj, kamēr nav atvilkts drošinātājs. — Tranajietis pēkšņi palēcās uz priekšu un izsita pistoli Gudmenam no rokas. — Nu, redzat? Jūs tik un tā neko nevarētu man padarīt. — Viņš pagriezās un mierīgi aizgāja.

Gudmens pacēla pistoli, sataustīja drošinātāju un metās tranajietim pakaļ.

—   Rokas augšā, — viņš ar izmisīgu apņēmību pavēlēja.

—       Nu nē, dārgumiņ, — tranajietis, pat neatskatījies,

izmeta pār plecu. — Uz katru klientu tikai pa vienam mēģinājumam. Nav labi ignorēt nerakstīto likumu.

Gudmens noskatījās svešajam pakaļ, līdz tas'^pazuda tumsā. Tad rūpīgi nopētīja savu «Drog-3», pārbaudīja, vai visi drošinātāji atvilkti, un atgriezās vecajā vietā.

Nogaidījis krietnu stundu, Marvins atkal sadzirdēja soļus. Viņa roka cieši saspieda pistoles spalu. Šoreiz viņš bija apņēmies tikt pie laupījuma, un nekas nespēja atturēt viņu no šī nodoma īstenošanas.

—  Ei, puis, — viņš uzsauca, — rokas augšā!

Par Gudmena upuri bija kļuvis padrukns tranajietis stipri apvalkātā strādnieka kombinezonā. Iepletis muti, viņš blenza uz draudīgi melnējošo pistoles stobru.

—  Nešaujiet, mister, — tranajietis lūdzās.

Tā jau bija cita valoda! Gudmenā uzbangoja silts gandarījuma vilnis.

—       Nekustēties! — viņš brīdināja. — Drošinātājs ir atvilkts.

—       Redzu, — resnītis izdvesa. — Uzmanīgāk ar šo daiktu, mister. Es nepakustināšu pat mazo pirkstiņu.

—   Un prātīgi darīsi. Dod šurp naudu!

—   Naudu?

—   Jā, naudu un pie tam veicīgāk!

—       Man nav naudas, — tranajietis sāka vaimanāt. — Mister, es esmu nabadzīgs cilvēks. Trūkums žņaudz mani vai nost.

—       Uz Tranajas nabadzības nav, — Gudmens pamācoši teica.

—       Zinu. Bet dažreiz mēs tik ļoti tuvojamies šim neesošajam stāvoklim, ka sevišķu starpību nejūtam. Atlaidiet mani, mister, lūdzu!

—       Kāpēc jūs esat tik pasīvs? Kur paliek jūsu privātā iniciatīva? — Gudmens jautāja. — Ja ciešat trūkumu, kādēļ gan jums kādu neaplaupīt? Visi tā dara.

—   Man pēdējā laikā diemžēl nav bijis tādas iespējas. Vispirms meita saslima ar garo klepu, un vairākas naktis es pavadīju pie viņas gultas, tad sabojājās dersin- lauks un sieva mani gremza caurām dienām. Es vienmēr esmu teicis, ka ikvienā mājā jābūt rezerves dersin- ģeneratoram. Bez tam, kamēr ģeneratoru laboja, sieva nolēma sarīkot dzīvoklī ģenerāltīrīšanu, kaut kur iebāza manu staru pistoli un nekādi nevarēja atcerēties, kur īsti viņa to nobāzusi. Bet, tikko nolēmu aizņemties pistoli no drauga …

—  Pietiek, — Gudmens teica. — Laupīšana ir laupīšana, un kaut kas man jums jāatņem. Dodiet šurp savu kabatas portfeli!

Svešais žēli iekunkstējās un pastiepa Gudmenam apdriskātu ādas maciņu. Atvēris to, Gudmens ieraudzīja vienu vienīgu diglo, Zemes dolāra ekvivalentu.

—   Tas ir viss, vairāk man nekā nav, — tranajietis šņukstēdams turpināja, — bet jūs varat to paņemt. Es saprotu, arī jums taču nav diez cik patīkami visu nakti kvernēt saltā vējā …

—   Atstājiet šo diglo sev, — Gudmens teica, atdeva maciņu un gāja prom.

—   Paldies, mister.

Gudmens neatbildēja. Ar smagu sirdi viņš atgriezās bārā, nolika uz letes pistoli un masku. Uzzinājis, kas noticis, bārmenis nicīgi iesmējās.

—   Viņam nebija naudas? Sis triks, draudziņ, ir tikpat vecs kā pasaule. Mums katram ir vismaz viens, bet dažiem divi trīs kabatas portfeļi rezervē. Vai tu viņu pārmeklēji?

—   Nē, — Gudmens atzinās.

—   Esi gan tu vēl zaļš, draudziņ!

—   Droši vien tev taisnība. Paklausies, es samaksāšu par cienastu, tiklīdz būšu kaut ko nopelnījis.

— Neraizējies, — bārmenis viņu mierināja. — Ej labāk mājās un izgulies. Tev bija grūta nakts.

Gudmens aizvilkās līdz viesnīcai un iemiga, tikko nolicis galvu uz spilvena.

No rīta, ieradies darbā, viņš cītīgi sāka risināt automātu antipilnveidošanas problēmu. Un pat šajos neparastajos apstākļos Zemes cilvēka iedzimtā atjautība viņu nepievīla.

Gudmens ieguva jauna veida plastmasu robotu korpusam. Tā bija silikonu grupas plastmasa, mazliet radniecīga plastilīnam, kuru uz Zemes pazīst jau ļoti sen. Jaunā plastmasa izrādījās pietiekami cieta un elastīga; tā spēja izturēt prāvas pārslodzes. Tai pašā laikā no spēriena ar trīsdesmit mārciņu lielu spēku robota korpuss vienā mirklī blīkšķēdams sašķīda. Direktors uzslavēja Gudmenu par izgudrojumu, izsniedza prēmiju (kas viņam ļoti noderēja), ieteica vēl pastrādāt pie šīs idejas un, ja iespējams, samazināt minimāli nepieciešamo trieciena spēku līdz divdesmit trim mārciņām. Zinātnisko pētījumu nodaļā uzskatīja, ka saīdzis cilvēks spērienā iegulda tieši tādu spēku.

Marvins bija tik aizņemts, ka praktiski neatlika laika tuvāk iepazīties ar Tranajas tikumiem un paražām. Tiesa, viņam izdevās pabūt tā dēvētajā Politisko vērtējumu birojā. Sī tīri tranajiskā iestāde bija izvietota vienā no pilsētas klusākajām šķērsielām.

Ēkas iekšienē Gudmens ieraudzīja lielu plāksni ar visu pašreizējo valsts ierēdņu uzvārdiem un amatu nosaukumiem. Katram uzvārdam blakus atradās maza podziņa. Dežurants paskaidroja, ka, nospiežot podziņu, pilsoņi izsaka savu neapmierinātību ar kāda ierēdņa rīcību. Katru reizi, kad podziņu nospiež, šis fakts tiek automātiski reģistrēts Vēstures zālē, uz visiem laikiem apkaunodams vainīgo.

Saprotams, nepilngadīgiem nospiest pogas nebija atjauts.

Tāda sistēma Gudmenam likās diezgan neefektīva. «Kaut gan,» viņš sev teica, «iespējams, ka Tranajas ierēdņiem ir citi stimuli nekā viņu kolēģiem uz Zemes.»

Ar Zannu viņš satikās gandrīz katru vakaru. Divatā viņi apmeklēja bārus, kinoteātrus, koncertzāles, muzejus, gadatirgus, karnevālus. Gudmenam tagad allaž bija līdzi staru pistole, un pēc vairākiem neveiksmīgiem mēģinājumiem viņam beidzot izdevās aplaupīt kādu tirgotāju, tādējādi iegūstot piecsimt diglo.

Kā jebkura saprātīga tranajiešu meitene Zanna jūsmīgi apsveica šo panākumu, un viņi to nosvinēja «Kitly Cat» bārā.

Nākamajā vakarā tos pašus piecsimt diglo plus visu, kas vēl bija atlicis no nesen saņemtās prēmijas, Gudmenam nolaupīja svešinieks, kurš dīvainā kārtā šķita loti līdzīgs «Kitty Cat» bārmenim un turklāt bija apbruņots ar «Drog-3» sistēmas staru pistoli.

Gudmens mierināja sevi ar domu, ka šāda rīcība veicina brīvu naudas cirkulāciju, kas visnotaļ atbilst trana iiešu dzīves veidam.

Drīz viņš guva vēl vienu uzvaru — izstrādāja principiāli jaunu korpusa ražošanas tehnoloģiju. Viņam izdevās arī radīt jaunu plastmasu, kas bija sevišķi izturīga un nebaidījās ne no kādiem triecieniem. Robotu īpašniekiem turpmāk vajadzēja valkāt speciālus zābakus ar papēžos iemontētu katalizatoru. Kad saimnieks iespēra robotam, katalizators saskārās ar automāta korpusu un acumirklī iestājās vēlamais efekts.

Direktors Abags sākumā svārstījās: triks viņam likās pārāk sarežģīts. Taču jauninājums tik ātri iekaroja pircēju piekrišanu, ka mājas robotu rūpnīca atvēra apavu cehu un kopā ar robotiem sāka pārdot arī speciālus apavus.

Firmas iespiešanos citā nozarē akcionāri novērtēja vēl atzinīgāk nekā katalītiskās plastmasas izgudrošanu. Gudmenam paaugstināja algu un. izsniedza prāvu prēmiju.

šī panakumu viļņa virsotne viņš bildināja Zannu un nekavējoties saņēma viņas jāvārdu. Vecāki deva abiem savu svētību; atlika vienīgi dabūt varas orgānu atļauju, jo Gudmens kā nekā formāli skaitījās ārzemnieks.

Viņš atprasījās no darba un devās uz Idrigbildingu, lai aprunātos ar Melitu. Laiks bija pavasarīgi jauks — tāds, kāds uz Tranajas mēdz būt desmit mēnešus gadā. Gudmens gāja ātri. Viņš bija iemīlējies, veiksmīgi strādāja un gatavojās drīzumā kļūt par Tranajas pavalstnieku.

Nav šaubu, pat Tranaja nebija absolūts ideāls, un viens otrs uzlabojums šejienes Utopijai nemaz nenāktu par ļaunu. Varbūt piekrist Borga priekšlikumam un uzņemties virsprezidenta pienākumus, lai īstenotu dažas neatliekamas reformas? Tomēr steigties pagaidām, šķiet, nav vērts …

—  Ei, mister! — no.pārdomām viņu iztraucēja kāda balss. — Ziedojiet diglo!

Gudmens pieliecās un ieraudzīja uz ietves tupošu, skrandās ģērbtu veci ar alvas krūzīti rokā.

—   Kā, lūdzu? — Gudmens pārjautāja.

—  Brāli, ziedojiet kaut vienu diglo, — sirmgalvis žēlabaini novilka. — Palīdziet nabaga cilvēkam nopirkt tasīti oglo. Divas dienas neesmu ēdis, mister.

—  Kaunieties! Kāpēc jūs neņemat pistoli un neejat laupīt?

Esmu pārāk vecs, — sirmgalvis iečinkstējās.

—  Mani upuri smejas par mani.

—       Varbūt jūs esat vienkārši slinks? — Gudmens stingri noprasīja.

—       O, nē, ser, — ubags atbildēja. — Paskatieties, kā man trīc rokas.

Gudmens izvilka maciņu un pasniedza vecim monētu.

—- Bet es biju pārliecināts, ka uz Tranajas ubagu nav. Man stāstīja, ka valdība gādājot par vecajiem ļau- dīm.

—   Jā, valdība par viņiem gādā, — sirmgalvis teica.

—   Skatieties! — Viņš parādīja Gudmenam alvas krūzīti, kurā bija iegravēts uzraksts «Oficiālais valsts ubags Nr. Dr-43241-3».

—       Jūs gribat sacīt, ka valsts piespiež jūs nodarboties ar ubagošanu?

—       Valsts atļauj man ar to nodarboties, — sirmgalvis uzsvēra. — Ubagošana ir privilēģija, kuru piešķir veciem ļaudīm un invalīdiem.

—   Kauna lieta!

—• Jūs droši vien neesat šejienietis.

—   Esmu no Zemes.

—       Ā, zinu, zinu … Tāda nervoza, nemierīga planēta, vai ne?

—       Mūsu valdība nepieļauj ubagošanu, — Gudmens teica.

—       Nepieļauj? Bet ko tad pie jums dara veči? Sēž bērniem uz kakla? Vai gaida pēdējo stundiņu nabagmājā? šeit, pie mums, jaunais cilvēk, nekas tamlīdzīgs nenotiek. Uz Tranajas katram sirmgalvim nodrošina darbu, kas neprasa īpašu kvalifikāciju, lai gan arī šajā darbā zināmas iemaņas, protams, ir vajadzīgas … Daži izvēlas baznīcas vai teātrus. Citus vilina gadatirgu un tautas svētku bezbēdīgā atmosfēra. Man personīgi patīk strādāt uz ielas. Tāds darbs dod iespēju pastāvīgi uzturēties svaigā gaisā un saulē, daudz kustēties un satikt neparastus, interesantus cilvēkus …

—   Bet kā jūs varat ubagot!

—   Ko citu es vēl varētu darīt?

—  Nezinu. Bet… paskatieties uz sevi! Noskrandis, nemazgājies, nospeķotās drēbēs …

—   Tās ir manas darba drēbes, — valsts ubags apvainojās. — Būtu jūs mani redzējis svētdienā!

—   Vai tad jums ir arī citas drēbes?

—   Saprotams! Un turklāt itin mājīgs dzīvoklītis, loža operā, divi roboti un bankā uz tekošā rēķina vairāk naudas, nekā jums jebkad nācies redzēt. Bija patīkami ar jums parunāties, jaunais cilvēk, un paldies par ziedojumu. Taču laiks atkal ķerties pie darba, ko es, starp citu, ieteicu arī jums.

Uzmetis valsts ubagam pēdējo skatienu, Gudmens soļoja tālāk.

Bet kā var ubagot?

Šādai praksei noteikti jādara gals! Ja viņš uzņemsies virsprezidenta pienākumus (acīmredzot to vajadzēs darīt), pie šī jautājuma noteikti vēl būs jāatgriežas.

Idrigbildingā Gudmens pastāstīja Melitām par saviem matrimoniālajiem plāniem. Imigrācijas ministru tie nepārprotami iepriecināja.

— Lieliski, tas tiešām ir lieliski, — viņš sacīja. — Es labi pazīstu Vleju ģimeni. Brīnišķīgi cilvēki. Bet Zanna ir tāda meitene, ar kuru varētu lepoties ikviens vīrietis.

—    Kādas juridiskas formalitātes man būs jānokārto? — Gudmens jautāja. — Kā nekā es taču esmu ārzemnieks …

—  Nekādas. Jums nekas nebūs jākārto. Iztiksim bez formalitātēm. Ja vēlaties kļūt par Tranajas pilsoni, pietiks ar mutisku paziņojumu. Ja gribat, varat saglabāt Zemes pavalstniecību, neviens jums to ļaunā neņems. Varat arī vienlaikus būt divu planētu — Tranajas un Zemes — pilsonis. Ja vien Zeme tam piekritīs, mums, pats par sevi saprotams, iebildumu nebūs.

—   Es gribētu būt Tranajas pilsonis, — Gudmens sacīja.

—   Kā jums labpatīk. Bet, ja esat nodomājis kļūt par virsprezidentu, neraizējieties — šo posteni var ieņemt, arī saglabājot Zemes pavalstniecību. Mēs tādos jautājumos neesam sīkumaini. Starp citu, viens no mūsu labākajiem virsprezidentiem bija ķirzakveidīgs puisis no planētas Akvarella XI.

—   Ļoti cēla, humāna nostāja!

—   Nekā sevišķa. Vienādas iespējas visiem — tāda ir mūsu devīze. Un tagad par kāzām: jūs var salaulāt jebkurš valdības ierēdnis. Virsprezidents Borgs, ja vēlaties, būs laimīgs jūs salaulāt šo'dien pat. — Melits pamirkšķināja. — Vecais savādnieks labprāt skūpsta līgavas. Bet man šķiet, ka jūs tiešām esat viņam iepaticies.

—   Šodien? — Gudmens iesaucās. — Lieliska ideja! Protams, ja tikai Zanna piekritīs.

—    Piekritīs, noteikti! — Melits par to nešaubījās. — Bet kur jūs domājat apmesties pēc medusmēneša? Viesnīcas istaba ģimenes dzīvei diez vai būs piemērota. — Viņš apklusa, brītiņu kaut ko pārlika, tad turpināja: — Lūk, ko es jums teikšu. Pilsētas nomalē man ir neliela mājiņa. Kāpēc jums nepadzīvot tajā, kamēr būsit atradis kaut ko labāku? Ja patiks, varēsit palikt tur pavisam.

—   Jūs esat pārāk devīgs … — Gudmens mēģināja protestēt.

—   Nieki. Bet sakiet, — vai jums nav radusies vēlēšanās kļūt par imigrācijas ministru? Darbiņš viegls, nekāda birokrātisma, saīsināta darba diena, laba alga. Nē? Domājat par virsprezidenta posteni? Nu, tādā gadījumā es jums neko nepārmetu.

Melits parakņājās kabatās un izņēma divas atslēgas.

—   Luk, ši ir no parades ieejas, bet otra — no sētas durvīm. Adrese iegravēta. Māja mēbelēta un apgādāta ar visu nepieciešamo, ieskaitot jaunu dersinģeneratoru.

—   Dersinģeneratoru?

—   Protams. Pie mums, uz Tranajas, neviena māja netiek uzskatīta par gatavu, kamēr tajā nav iebūvēts dersinģenerators.

—   Es jau sen gribēju pajautāt, kādā nolūkā jūs izmantojat stasisu, — Gudmens piesardzīgi teica.

—   Dersinlaukā mēs turam sievas, — Melits atbildēja. — Es domāju, ka jums tas ir zināms.

—   Jā, — Gudmens sacīja. — Bet kāpēc?

—   Kāpēc? — Melits sarauca pieri. Tāds jautājums viņam acīmredzot nekad, nebija ienācis prātā. — Kāpēc mēs vispār kaut ko darām? Laikam tāpēc, ka tā ir pieņemts; izveidojusies tradīcija un turklāt ļoti loģiska. Kuram vīram gan varētu patikt, ka sieva visu laiku ir viņam blakus un pļāpā bez mitas dienu un nakti?

Gudmens pietvīka. Kopš pirmās tikšanās ar Zannu viņš pastāvīgi domāja par to, cik labi būtu, ja viņa vienmēr, dienu un nakti, atrastos viņam blakus.

—   Manuprāt, tas nav sevišķi taisnīgi attiecībā pret sievietēm, — Gudmens piezīmēja.

Melits iesmējās.

—   Dārgais draugs, jūs, kā redzu, sludināt dzimumu vienlīdzību. Bet šī teorija jau sen ir gāzta no pjedestāla. Vīrieši un sievietes, varat šo problēmu aplūkot no kāda viedokļa vēlaties, tomēr nav gluži viens un tas pats. Nezinu, ko jums mēģināja iekalt uz Zemes, bet vīrieši visai būtiski atšķiras no sievietēm. Kas ir labs vīrietim, ne vienmēr ir labs arī sievietei.

—   Un tāpēc jūs izturaties pret viņām kā pret zemākiem radījumiem, — Gudmenā atkal ierunājās reformatora asinis.

—   Nekā tamlīdzīga. Mēs izturamies pret sievietēm citādi nekā pret vīriešiem, bet ne jau nu kā pret zemākiem radījumiem. Katrā ziņā viņas pret šādu izturēšanos neiebilst.

—   Tikai tāpēc, ka neko labāku nav redzējušas. Vai ir tāds likums, kas prasa, lai sievu ieslodzītu dersinlaukā?

—   Protams, nav. Saskaņā ar mūsu ieražām jums katru nedēļu zināmu laiku jāļauj sievai atrasties ārpus stasisa. Nav labi nabaga sievieti turēt pilnīgā izolācijā.

—   Bez šaubam, tas nav labi, — Gudmens sarkastiski piebilda. — Arī viņai taču jāļauj kādu laiciņu padzīvot.

—   Pilnīgi pareizi, — Melits, nepamanījis sarkasmu, teica. — Jūs drīz vien apgūsit šo tehniku.

Gudmens piecēlās.

—   Tas būtu viss?

—  Manuprāt, jā. Vēlu sekmes un tā tālāk, un tamlīdzīgi.

—   Pateicos, — Gudmens sausi atbildēja, pagriezās un izgāja no kabineta.

Dienas otrajā pusē virsprezidents Borgs Nācijas pilī personīgi-salaulāja Marvinu Gudmenu ar Zannu Vleju un pēc tam kaislīgi noskūpstīja līgavu. Ceremonija bija brīnišķīga; to apēnoja tikai viena detaja.

Borga kabinetā pie sienas karājās šautene ar teleskopisku tēmēkli un trokšņa slāpētāju — tieši tāda kā Melita kabinetā. Un gluži tāpat nebija saprotams, kādam nolūkam šis ierocis kalpo.

Borgs paaicināja Gudmenu sānis un jautāja:

—   Nu kā, vai esat jau apdomājis manu priekšlikumu?

—        Es vēl arvien par to domāju, — Gudmens teica. — Taisnību sakot, man negribas ieņemt valsts amatu…

—   To neviens negrib.

—       …bet Tranajai acīmredzami nepieciešamas dažas reformas. Un šķiet, ka mans pienākums ir pievērst šim apstāklim iedzīvotāju uzmanību.

—       Lūk, tā ir pareiza pieeja, — Borgs uzslavēja Mar- vinu. — Mums jau sen nebija īsti uzņēmīga virsprezi- denta. Kāpēc jums tūlīt nestāties amatā? Tad jūs varētu medusmēnesi netraucēti pavadīt Nācijas pilī.

Kārdinājums bija liels. Gudmens tomēr negribēja medusmēnesī uzņemties papildu pienākumus, vēl jo vairāk tāpēc, ka virsprezidenta postenis viņam praktiski jau bija rokā. Ja Tranaja savā pašreizējā gandrīz utopiskajā stāvoklī eksistēja tik daudz gadu, tad nebija šaubu, ka tā noturēsies.vēl dažas nedējas.

—       Es galīgi izlemšu to, kad būšu atgriezies no kāzu ceļojuma, — Gudmens atbildēja.

Borgs paraustīja plecus.

—       Neko darīt, kādu laiku man vēl būs jānes šis slogs. Jā, piedodiet, gandrīz būtu aizmirsis.

Viņš pasniedza Gudmenam aizzīmogotu aploksni.

—   Kas tur iekšā?

—       Visparastākais standartpadoms, vairāk nekā, — teica Borgs. — Steidzieties, līgava gaida jūs.

—   Ātrāk, Marvin! — Zanna sauca. — Mēs nokavēsim …

Gudmens steigšus sekoja Zannai uz limuzīnu.

—   Laimīgi! — viņiem uzsauca vecāki.

—   Laimīgi! — iesaucās Borgs.

—   Laimīgi! — piebalsoja Melits ar sievu un visi pārējie viesi.

Ce|ā uz kosmodromu Gudmens atplēsa aploksni un izlasīja tajā ielikto lapiņu.

PADOMS JAUNAJAM VĪRAM

Jūs tikko apprecējāties un, dabiski, gaidāt, ka dzīve sniegs jums laulības svētlaimi. Un tas ir gluži pareizi, jo laimīga laulība ir veselīgas valsts pamats. Taču ar vēlēšanos vien nepietiek. Laba ģimene nebūt nav debesu dāvana: par laimīgu ģimeni ir jācīnās!

Iegaumējiet, jūsu sieva ir dzīva būtne un viņai jādod zināma brīvība; uz to viņai ir neatņemamas tiesības. Mēs ieteicam jums vismaz reizi nedēļā izlaist viņu no dersinlauka. Ilgstoša atrašanās stasisā nelabvēlīgi ietekmēs viņas kustību koordināciju, sabojās sejas krāsu, un tas būs nepatīkami jums abiem.

Brīvlaikā un svētkos ir lietderīgi izlaist sievu no stasisa uz veselu dienu vai pat uz divām trim dienām pēc kārtas.

Ļaunuma no tā nebūs, toties jauno iespaidu bagātība augstākajā mērā labvēlīgi ietekmēs viņas garastāvokli.

Ievērojiet šos noteikumus, kas balstās uz veselo saprātu, un jūs sev nodrošināsit laimīgu ģimenes dzīvi…

Gudmens saplēsa lapiņu sīkās driskās un nometa tās uz limuzīna grīdas. Viņa reformatora dvēselē plosījās negaiss. Viņš zināja, ka Tranaja ir pārāk laba, lai būtu taisnīga pret visiem. Par pilnību kādam jāmaksā. Šaja gadījumā to nācās darīt sievietēm.

Tas bija pirmais nopietnais trūkums, kuru viņš saskatīja paradīzē.

—   Dārgais, kas tur bija rakstīts? — jautāja Zanna, skatīdamās uz papīra driskām.

—   Idiotiski padomi, — Gudmens atbildēja. — Mīļā, vai tu esi kādreiz nopietni padomājusi par jūsu ģimenes dzīves paražām?

—   Nē. Bet vai tad tās ir sliktas?

—   Aplamas. Un ļoti netaisnīgas. Šeit ar sievietēm apietas kā ar rotaļlietām, kā ar lellēm, kuras paslēpj atvilktnē, kad rotaļa apnikusi. Vai tiešām tu to nemanīji?

—   Es par to nekad neesmu domājusi.

—  Tagad varēsi padomāt, — Gudmens sacīja. — Visā drīzumā te daudz kas mainīsies, un pārmaiņas sāksies mūsu namā.

—  Tu, dārgais, šādās lietās orientējies daudz labāk par mani, — Zanna paklausīgi teica un paspieda vīram roku. Gudmens viņu noskūpstīja.

Limuzīns iebrauca kosmodromā, un viņi iekāpa kuģī.

Medusmēnesis uz Tranajas dabiska pavadoņa Doe atgādināja ciemošanos paradīzē. Planetoīda jaukumi bija radīti mīlētājiem un tikai viņiem. Biznesmeņi nebrauca uz šejieni atpūsties, alkaini, iekāres dzīti vecpuiši te neložņāja pa taciņām. Nevienu nogurušu, vīlušos laimes meklētāju uz Doe nelaida; tiem vajadzēja medīt citur. Saskaņā ar vienīgo noteikumu, kuru te stingri ievēroja, paradīzē uzņēma tikai dzīvespriecīgus mīlas pārīšus, visiem citiem ceļš uz šejieni bija slēgts.

šo lielisko kārtību Gudmens tūdaļ pienācīgi novērtēja.

Uz mazās planētas bija milzum daudz noru un pļaviņu, kur auga kupla, sulīga zāle, un vēl vairāk — klusu, ēnainu birztalu. Mežu biezokņos zaigoja vēsi, tumši ezeri, bet robotās kalnu galotnes vilināja ar savu pirmatnējo skaistumu. Sev par lielu prieku, mīlētāji ik pa brīdim apmaldījās mežā, lai gan apmaldīties pa īstam te nebija iespējams — visu planētu varēja apstaigāt dienas laikā. Niecīgā pievilkšanas spēka dēļ noslīkt ezeros nevarēja, bet kritiens no kalniem, kaut arī iedvesa bailes, patiesībā nebija bīstams.

Romantiski vientuļās vietās atradās mazas viesnīciņas. Bāros saimniekoja laipni, nosirmojuši bārmeņi un valdīja tīkams mijkrēslis. Šur tur klintīs pavērās drūmas alas, kas veda dziļi (taču ne pārāk dziļi) pazemē. Tur zem fosforescējošām velvēm, starp spīguļojošiem ledus stalagmītiem laiski tecēja pazemes upes, kurās peldēja zivis ar ugunīgi sarkanām acīm.

Valdība uzskatīja šīs vienkāršās atrakcijas par pietiekamām un neapgrūtināja sevi ar peldbaseinu, golfa un tenisa laukumu būvi. Varas orgāni ne bez pamata bija pārliecināti, ka, tiklīdz mīlētājiem rodas vajadzība pēc tādām lietām, medusmēnesim jāpieliek punkts.

Pavadījuši jaunlaulāto paradīzē burvīgu nedēļu,Marvins un Zanna atgriezās uz Tranaju.

Pec tam kad Gudmens bija ienesis sievu jaunajā mājā, viņš vispirms izslēdza dersinģeneratoru.

—   Dārgā, — Marvins teica, — līdz šim esmu ievērojis visas tranajiešu paražas pat tad, kad tās šķita smieklīgas. Bet ar šo es samierināties nevaru. Uz Zemes savā laikā nodibināju «Sieviešu līdztiesības piekritēju savienību». Mēs, Zemes vīrieši, izturamies pret sievietēm kā pret līdztiesīgām būtnēm, kā pret biedrenēm, savām partnerēm dzīves priekos un bēdās.

—  Cik dīvainas idejas! — Zanna iesaucās, saraukdama skaisto pierīti.

—   Padomā, — Gudmens nepiekāpās. — Vai šādos apstākļos mūsu dzīve nebūs daudz pilnvērtīgāka un laimīgāka nekā tad, ja es būtu ieslodzījis tevi dersinlauka harēmā? Vai tiešām tu tam nepiekriti?

—   Tu zini daudz vairāk par mani, mīļais. Tu esi apbraukājis visu Galaktiku, bet es, atskaitot mūsu kāzu ceļojumu, ne reizes neesmu izbraukusi no Porttranajas. Ja tu saki, ka tā būs labāk, tā noteikti arī būs.

«Nav šaubu,» Gudmens nosprieda, «ka viņa ir pati pilnība; otras tādas sievietes pasaulē nav.»

Atgriezies firmas «Abbag» robotu rūpnīcā, Marvins ar visu viņam piemītošo enerģiju ķērās pie jauna anti- pilnveidojumu projekta izstrādāšanas. Šoreiz ideja bija sevišķi spoža: likt robotu locītavām čīkstēt! Pretīgais troksnis pastiprinās automātu kaitinošās īpašības un līdz ar to darīs viņu iznīcināšanu patīkamāku un psiholoģiski vērtīgāku.

Misteru Abagu šī ideja sajūsmināja. Viņš kārtējo reizi paaugstināja Gudmenam algu un lūdza pasteidzināt jauno antipilnveidojumu ieviešanu praksē.

Sākotnēji Gudmens bija nodomājis vienkārši izņemt no mehānisma dažus eļļas pievadus. Taču izrādījās, ka pastiprinātas berzes rezultātā virkne svarīgu detaļu pārāk ātri nodilst. To, saprotams, nedrīkstēja pieļaut.

Tad viņš pamēģināja konstruēt ierīci, kas imitētu čīkstēšanu. Troksnim vajadzēja būt absolūti dabiskam, ierīcei — pēc iespējas lētākai, turklāt tā nedrīkstēja veicināt mehānisma ātrāku nolietošanos un, galvenais, nedrīkstēja pārsniegt visminimālākos apmērus, jo robota korpuss jau tāpat bija bāztin piebāzts ar visādiem antipilnveidojumiem.

Diemžēl Gudmens itin drīz konstatēja, ka nelielas ierīces čīkst Joti nedabiski, bet lielāki aparāti ir vai nu pārāk dārgi, vai arī tos nekādi nevar ievietot korpusā. Viņš sāka aizkavēties darbā, novājēja un kļuva viegli uzbudināms.

2anna bija laba, uzticama sieva. Viņa laikā gatavoja brokastis, pusdienas un vakariņas, vakaros allaž bija laipna un līdzjūtīgi uzklausīja vīra žēlošanos par grūtībām darbā. Dienā viņa raudzījās, lai roboti kārtīgi uzkoptu māju. Tas viss prasīja augstākais stundu. Pēc tam viņa lasīja grāmatas, cepa pīrāgus, adīja un iznīcināja robotus — parasti trīs četrus nedēļā.

Marvinu šis fakts mazliet satrauca. Bet katram cilvēkam galu galā nepieciešams savs vaļasprieks, un viņš varēja atļauties palutināt sievu, jo robotus saņēma ar prāvu atlaidi.

Kamēr Gudmena projekts šķita bezcerīgi iestrēdzis nobeiguma stadijā, cits izgudrotājs, Dats Hergo, radīja īpatnēju sistēmu kustību kontrolei. Tā pamatojās uz kontržiroskopa principa un deva iespēju robotam ienākt istabā ar gandrīz desmit grādu sānsveri. (Pētījumu daļa bija noskaidrojusi, ka viskaitinošākā sānsvere, kas tehniski vēl ir pieļaujama, vienlīdzīga tieši desmit grādiem.) Data Hergo kibernētiskā iekārta lika robotam šad tad sašūpoties, it kā tas būtu iereibis. Tiesa, no robota rokām nekas neizkrita, taču radās iespaids, ka vēl mirklis un viss nesamais nokritīs uz grīdas un sašķīdīs drumslas.

Š0 izgudrojumu, saprotams, apsveica kā ievērojamu soli uz priekšu antipilnveidojumu jomā. Gudmenam izdevās iemontēt savu čīkstošo mezglu jaunizgud- rotajā kontroles sistēmā. Zinātniski tehniskie žurnāli līdzās Data Hergo vārdam minēja arī viņa vārdu.

Jaunais robota modelis izraisīja īstu sensāciju.

Pienāca brīdis, kad Gudmens nolēma aiziet no rūpnīcas un stāties Tranajas virsprezidenta amatā. Viņš juta, ka tas ir viņa pienākums pret tranajiešiem. Ja Zemes cilvēka atjautība un zināšanas tik labi noderēja antipilnveidošanas darbā, tās neapšaubāmi vēl daudz labāk noderēs, lai veicinātu pilnveidošanas procesu. Tranaja ir tuvu Utopijai. Kad viņš pārņems vadības stūri savās rokās, planēta noies pēdējo ceļa posmu, kas to šķir no absolūtās pilnības.

Marvins devās pie Melita, lai ar viņu apspriestu šo plānu.

— Kaut ko grozīt, manuprāt, vienmēr ir iespējams,— Melits dziļdomīgi teica. Imigrācijas ministrs sēdēja pie loga un laiski vēroja garāmgājējus. — Tiesa, mūsu pašreizējā sistēma pastāv jau ilgus gadus un rezultāti ir teicami. Nezinu, ko jūs te varētu uzlabot. Piemēram, mums nav noziedzības …

—  Tāpēc, ka jūs .to esat legalizējuši, — Gudmens iebilda. — Jūs vienkārši izvairāties risināt problēmas.

—   Mums ir cita pieeja. Nav nabadzības …

—  Tāpēc, ka visi laupa. Un nav veco ļaužu problēmas tāpēc, ka valdība pārvērš sirmgalvjus par ubagiem. Sakiet, ko gribat, bet, pēc manām domām, šeit daudz kas būtu uzlabojams un pārkārtojams.

—  Varbūt jums taisnība. Lai gan es … — Melits pēkšņi apklusa, metās pie sienas un paķēra šauteni. — Tas ir viņš!

Gudmens paskatījās pa logu. Gar Idrigbildingu steidzās cilvēks, kas ārēji ne ar ko neatšķīrās no citiem. Pēkšņi atskanēja apslāpēts klakšķis. Gudmens ieraudzīja, ka cilvēks sagrīļojas un nokrīt uz ietves.

Melits bija viņu nošāvis ar savu beztrokšņa ieroci.

—   Kādēļ jūs to izdarījāt? — Gudmens, pārsteigts un bezgala izbrīnījies, jautāja.

—   Tas bija potenciāls slepkava, — Melits atbildēja.

—   Ko?

—   Protams, mums nav atklatas noziedzības, bet cilvēki vien mēs esam, tāpēc valdībai jārēķinās ar šādu noziegumu potenciālo iespējamību.

—   Ko tad īsti viņš nodarījis, ka atzīts par potenciālu slepkavu?

—   Noslepkavojis piecus, — Melits paskaidroja.

—   Bet… velns parāvis, tas taču ir netaisnīgi! Jūs viņu neapcietinājāt, netiesājāt, viņš nevarēja aprunāties ar advokātu …

—   Nu un tad? — Melits, mazliet sapīcis, jautāja. — Mums šeit nav ne policijas, ne tiesu. Bet vai tāpēc man būtu mierīgi jānoskatās, kā viņš turpina slepkavot cilvēkus? Pēc mūsu definējuma, slepkava ir tas, kas nogalinājis desmit cilvēkus, bet viņš jau bija tuvu šai robežai. Tādos apstākļos es taču nevarēju sēdēt, salicis rokas klēpī. Mans pienākums — aizstāvēt iedzīvotājus. Varat ticēt, esmu iepriekš rūpīgi ievācis visas nepieciešamās ziņas.

—   Un tomēr tas ir netaisnīgi! — Gudmens nepiekāpās.

—   Vai tad es saku, ka taisnīgi? — Melits savukārt paaugstināja balsi. — Un vispār, kāds sakars Utopijai ar taisnību?

—  Vistiešākais! — Gudmens centās apspiest

sašuiumu. — Taisnīgums ir cilvēka cieņas pamats, cilvēki vēlas …

—        Skaļi vārdi, — Melits sacīja, un viņa sejā atkal ievilkās labsirdīgs smaids. — Pacentieties būt reālists. Mēs esam radījuši Utopiju cilvēkiem un nevis svētajiem, kuriem tā nav vajadzīga. Mums jārēķinās ar cilvēku reālajiem trūkumiem un nevis jāizliekas, ka tādu nav. Mūsuprāt, policijas aparāts un likumdošanas sistēma rada atmosfēru, kas tikai veicina noziedzību. Ticiet man, tad jau labāk vispār neatzīt noziegumu pastrādāšanas iespēju. Katrā ziņā tautas lielum lielais vairākums atbalsta šo viedokli.

—       Bet, ja nu tomēr gadās sadurties ar noziegumu, kā tas neizbēgami mēdz būt…

—       Sadurties gadās vienīgi ar nozieguma potenciālu iespēju, — Melits stūrgalvīgi aizstāvēja savu pozīciju. — Un tas notiek daudz retāk, nekā jūs domājat. Kad tāda iespēja rodas, mēs to likvidējam ātri un vienkārši.

—   Nogalinot nevainīgu?

—   Nevainīgu nogalināt mēs nevaram. Tas ir izslēgts.

—   Kāpēc?

—       Tāpēc, ka saskaņā ar mūsu definīcijām un nerakstītajiem likumiem ikviens cilvēks, kuru likvidējis varas pārstāvis, ir potenciāls noziedznieks.

Marvins dažas mirjūtes klusēja, tad teica:

—       Redzu, ka valdībai šeit ir lielāka vara, nekā man bija licies.

—       Jā, — Melits piekrita, — bet ne tik liela, kā jūs iedomājaties.

Gudmens ironiski pasmīnēja.

—   Vai es vēl varu kļūt par virsprezidentu? …

—       Protams! Un bez jebkādiem noteikumiem. Gribat?

Gudmens kļuva domīgs. Vai tiešām viņš to vēl grib?

Bet kādam taču ir jāvalda! Kādam jāaizstāv tauta. Radam jāīsteno nepieciešamās reformas šai utopiskaja trako namā.

—   Jā, es gribu …

Durvis atsprāga vaļā un kabinetā iedrāzās virsprezi- dcnts Borgs.

—   Brīnišķīgi, brīnišķīgi! Jūs šodien pat varat pārcelties uz Nācijas pili. Gaidīdams jūsu lēmumu, es jau pirms nedēļas sakravāju mantas.

—   Acīmredzot vajadzēs izpildīt dažas formalitātes…

—   Nekādu formalitāšu, — Borgs atbildēja; viņa ģīmis bija tik stipri nosvīdis, ka laistījās saulē. — Absolūti nekādu. Es nodošu jums prezidenta medaljonu, pēc tam aiziešu uz Politisko vērtējumu biroju, izsvītrošu savu vārdu no sarakstiem un ierakstīšu jūsējo vietā.

Gudmens palūkojās uz Melitu. Imigrācijas ministra apaļā seja šķita necaurredzama kā akmens maska.

—   Esmu ar mieru, — Gudmens sacīja.

Borgs satvēra medaljona ķēdīti un sāka vilkt to pāri kaklam.

Šai mirklī medaljons eksplodēja.

Gudmens ar šausmām ieraudzīja asiņainu masu tur, kur nupat vēl bija bijusi Borga galva. Dažas sekundes virsprezidents stāvēja kājās, tad sagrīļojās un nogāzās zemē.

Novilcis žaketi, Melits uzmeta to virsū nelaiķa ķermenim. Gudmens dažus soļus atkāpās un atkrita krēslā. Viņa lūpas kustējās, taču nespēja izdvest ne skaņas.

—   Cik žēl, — Melits ierunājās. — Tik maz laika bija atlicis līdz prezidenta pilnvaru notecēšanai! Es viņu brīdināju, lai neizsniedz licenci jauna kosmodroma celtniecībai. Pilsoņi tam nepiekritīs, es viņam teicu. Bet viņš bija pārliecināts, ka mūsu ļaudis vēlas, lai uz Tranajas būtu divi kosmodromi. Kā redzat, viņš ir kļūdījies.

—   Vai jūs gribat teikt… tas ir… ka …

—   Visi valsts ierēdņi, — Melits paskaidroja, — nēsā medaljonu — varas simbolu, kas pildīts ar tesiju; tā ir sprāgstviela, par kuru jūs droši vien esat dzirdējis. Lādiņa detonators tiek iedarbināts pa radio no Politisko vērtējumu biroja. Šī iestāde, kā jūs zināt, ir pieejama katram pilsonim, kas vēlas izteikt neapmierinātību ar valdības darbu. — Melits nopūtās. — Bēdīgs notikums. Tas uz visiem laikiem atstās kauna traipu nabaga Borga biogrāfijā.

—   Jūs atļaujat cilvēkiem izteikt savu neapmierinātību, uzspridzinot ierēdņus? — Gudmens izbijies nokunkstēja.

—   Tā ir vienīgā patiesi efektīvā metode, — Melits iebilda. — Kontrole un līdzsvars. Gluži tāpat kā tauta ir mūsu varā, mēs esam tautas varā.

—   Tad, lūk, kādēļ viņš gribēja, lai es ātrāk pārņemu virsprezidenta posteni! Bet kāpēc mani par to nebrīdināja?

—   Jūs nejautājāt, — Melits, tikko manāmi smaidīdams, atbildēja. — Vai tiešām šis notikums jūs tik ļoti sabiedēja? Jūs taču zināt, ka politiskas slepkavības ir iespējamas uz jebkuras planētas, valdot jebkurai valdībai. Mēs tikai cenšamies tās izmantot konstruktīvi. Mūsu sistēmas apstākļos tauta nekad nezaudē kontaktu ar valdību, bet valdība savukārt nemēģina piesavināties diktatora pilnvaras. Ikviens var izmantot savas tiesības un apmeklēt Politisko vērtējumu biroju, bet jūs brīnīsities, uzzinājis, cik reti ļaudis šīs tiesības izmanto. Protams, vienmēr atradīsies zināms skaits karstgalvju …

Gudmens piecēlās un, cenzdamies neskatīties uz Borga līķi, atvēra durvis.

—  Vai tad jūs vairs negribat kļūt par virsprezi- dentu? — Melits jautāja.

—   Nē!

—   Cik tas gan raksturīgi jums, Zemes cilvēkiem, — Melits skumji piezīmēja. — Jūs gribat iegūt varu un pie tam neuzņemties ne mazāko risku. Pilnīgi aplama attieksme pret valstsvīra pienākumiem!

—  Var jau būt, ka jums taisnība, — Gudmens sacīja. — Lai nu kā, bet esmu laimīgs, ka laikus visu to uzzināju …

Kad Marvins bija atgriezies mājās, viņa galvā valdīja neatšķetināms juceklis. Kas galu galā ir Tranaja— Utopija vai gigantisks trako nams? Un vai vispār starp šiem jēdzieniem ir kaut cik būtiska atšķirība?

Pirmo reizi mūžā Gudmens sāka šaubīties: varbūt īstenot Utopiju nemaz nav vērts? Vai nav labāk tiekties pēc pilnības nekā to sasniegt? Un vai nav prātīgāk parastā dzīvē saglabāt ideālus nekā ideālā dzīvē iztikt bez tiem? Ja taisnība ir maldi, varbūt maldi ir vērtīgāki par taisnību?

Bet varbūt viss ir otrādi? Sapinies šajās domās, uztraukts un sarūgtināts Gudmens iegāja istabā un ieraudzīja tur savu sievu nepazīstama vīrieša skavās.

Šī aina iespiedās viņa atmiņā tik asi un plastiski kā palēnināta filma. Likās, ka Zannai nepieciešama vesela mūžība, lai pieceltos, sakārtotu drēbes un plaši ieplestām acīm palūkotos uz viņu. Vīrietis — glīts, slaida auguma puisis, kuru Gudmens nekad agrāk nebija sastapis, — aiz pārsteiguma šķita kļuvis mēms. Viņš nervozi pieglauda žaketes atloķus un sakārtoja manšetes.

— Ak tad šitā gan! — Gudmens noburkšķēja, šai situācijā minētais teiciens jāatzīst par vāju, tomēr bez rezultāta tas nepalika. Zanna iešņukstējās.

—   Jutos vainīgs, — nepazīstamais ar pūlēm izsto- mīja. — Negaidīju, ka jūs tik ātri atgriezīsities. Jums tas droši vien ir trieciens. Man tiešām ļoti žēl…

Vienīgais, ko Gudmens tobrīd negaidīja un nevēlējās, bija līdzjūtības apliecinājumi no viņa sievas mīļākā. Nepievērsdams vīrietim nekādu uzmanību, viņš cieši uzlūkoja raudošo Zannu.

—   Ko tu īsti iedomājies? — Zanna piepeši sāka kliegt. — Es biju spiesta! Tu mani nemīlēji!

—   Nemīlēju tevi? Kā tu vari tā runāt!

—   To pierāda tava izturēšanās!

—   Es tevi ļoti mīlēju, Zanna, — Gudmens klusi teica.

—   Nav taisnība! — Zanna spītīgi atmeta galvu, un viņas balss kļuva vēl spalgāka. — Padomā pats, kā tu esi pret mani izturējies. Caurām dienām liki man kver- nēt dzīvoklī, noņemties ar saimniecību, gatavot ēdienus vai tāpat vien sēdēt bez darba. Marvin, es fiziski jutu, ka novecoju. Dienu no dienas tie paši apnicīgie, muļķīgie ikdienas darbi. Un vakaros tu parasti atgriezies mājās tik noguris, ka par mani nelikies ne zinis. Tu nerunāji ne par ko citu kā par saviem stulbajiem robotiem! Tu izšķiedi manu mūžu, Marvin, izšķiedi…

Gudmenam iešāvās prātā, ka viņa sieva ir jukusi.

—   Zanna, — viņš maigi sacīja, —• tāda ir dzīve. Vīrs un sieva kļūst par clraugiem. Viņi noveco kopā, viens otram līdzās. Dzīve nevar sastāvēt tikai no priekiem …

—   Var gan! Pacenties to saprast, Marvin! Šeit, uz Tranajas, tas ir iespējams, vismaz sievietei…

—   Nevar būt, — Gudmens iebilda.

—   Pie mums sievietes dzīve ir pilna baudu un izpriecu. Uz to viņai ir tiesības, tāpat kā vīriešiem ir savas tiesības. Viņa gaida, ka iznāks no stasisa un tūdaļ viņu vedīs ciemos, aicinās uz kokteili, uz pastaigu mēnesnīcā, uz baseinu vai uz kinoteātri. — Zanna atkal iešņukstējās. — Bet tu esi viltīgs. Tev vajadzēja pārkārtot visu pēc sava prāta. Kāda muļķe es biju, uzticēdamās cilvēkam no Zemes!

Es zinu, Marvin, tā nav tava vaina, un es tev nepārmetu, ka esi dzimis uz citas planētas. Bet es gribu, lai tu saprastu. Mīlestība nav viss. Sievietei jābūt praktiskai. Taču šādos apstākļos es būtu kļuvusi par veceni, kamēr visas manas draudzenes vēl arvien butu jaunas.

—   Vēl arvien būtu jaunas, — Gudmens truli atkārtoja.

—   Saprotams, — vīrietis teica. — Dersinlauka sievietes nenoveco.

—   Bet tas taču ir pretīgi! — Gudmens iesaucās. — Es kļūšu vecs, bet mana sieva joprojām būs jauna.

—   Taisni tad tu iemācīsies pa īstam novērtēt jaunas sievietes pievilcību, — Zanna sacīja.

—   Bet tu pati? — Gudmens vaicāja. — Vai tev, piemēram, patiktu vecāks vīrs?

—  Viņš vēl arvien nav sapratis, — nepazīstamais piezīmēja.

—   Padomā, Marvin! Tas taču ir tik vienkārši.. .Visu mūžu kopā ar tevi būs jauna, skaista sieviete, kuras vienīgā vēlēšanās — sagādāt tev prieku. Bet, kad tu nomirsi — ko tu brīnies, mīļais, visi mēs esam mirstīgi —, kad tu nomirsi, es vēl arvien būšu jauna un saskaņā ar likumu mantošu tavu naudu.

—   Sāku saprast, — Gudmens norūca. — Vēl viens tranajiešu dzīves aspekts: bagāta jauna atraitne, kas bauda dzīvi.

—   Saprotams! Tā ir labāk visiem. Vīrs nodzīvo savu mūžu ar jaunu sievu, kuru viņš redz tikai tad, kad to vēlas. Viņam ir pilnīga brīvība un turklāt — mājīga ģimenes ligzda. Sieviete toties ir atbrīvota no visiem ikdienas sīkumiem, materiāli nodrošināta un var vēl papriecāties par dzīvi.

—   Tev vajadzēja man to pastāstīt agrak, — Gudmens žēli teica.

—   Es domāju, ka tu zini, — Zanna atbildēja, — ja jau uzskatīji, ka tava metode ir labāka. Bet tagad redzu, ka tu tik un tā neko nebūtu sapratis. Tu esi tik naivs, lai gan jāatzīstas, ka tā ir viena no tavam pievilcīgajām īpašībām. — Viņa skumji pasmaidīja. — Bez tam, ja es būtu tev visu izstāstījusi, es nekad nebūtu satikusi Rondo.

Nepazīstamais paklanījās.

—    Es atnesu firmas «Grea» konditorejas izstrādājumu paraugus. Varat iedomāties manu izbrīnu, kad ieraudzīju apburošu jaunu sievieti ārpus stasisa. Man šķita, ka pasaka pēkšņi pārvērtusies par īstenību. Bet cilvēks būtībā nekad netic, ka viņa sapņi piepildīsies, tāpēc, jums jāatzīst, šī laimīgā nejaušība bija divtik kārdinoša.

—   Tu viņu mīli? — Gudmens drūmi jautāja.

—   Jā, — Zanna sacīja. — Rondo rūpējas par mani. Viņš apsolīja turēt mani dersinlaukā pietiekami ilgi, lai kompensētu ar tevi zaudēto laiku. No Rondo puses tas, bez šaubām, nozīmē upuri, bet viņam ir laba sirds.

—   Ja tādas tās lietas, — Gudmens sausi noteica, — es nestāšos jūsu 1-aimei ceļā. Galu galā esmu civilizēts cilvēks. Es neiebilstu pret šķiršanos.

Viņš sakrustoja rokas uz krūtīm, neskaidri apjauzdams, ka šo lēmumu diktējusi ne tik daudz augstsirdība, cik pēkšņi uzvirmojis riebums pret visu tranajisko.

—  Pie mums tāda lieta kā šķiršanās neeksistē, — Rondo sacīja.

—   Neeksistē? — Gudmens juta, ka pār muguru viņam pārskrien šermuļi.

Rondo rokā pēkšņi pazibēja pistole.

—   Padomājiet, cik daudz nepatikšanu rastos, ja cilvēki visu laiku mainītu laulību partnerus. Ģimenes stāvokli var izmainīt tikai… nāve.

—   Bet tas taču ir zemiski! — Gudmens iekliedzās, lēnām kāpdamies atpakaļ. — Tas ir nepieklājīgi!

—   Nebūt ne, ja vien laulātā draudzene to vēlas. Starp citu, lūk, vēl viens visai nopietns iemesls turēt sievu stasisā. Tu man atļausi, dārgā?

—   Jā. Piedod man, Marvin, — Zanna teica un pievēra acis.

Rondo pacēla pistoli. Tai pašā mirklī Gudmens ar galvu ietriecās tuvējā logā. Stars no Rondo pistoles pazibēja dažus centimetrus virs viņa. . — Paklausieties! — Rondo iesaucās. — Esiet vīrietis! Kur ir jūsu drosme?

Krītot Gudmens sāpīgi sasita plecu, taču, nezaudēdams ne mirkli, pielēca kājās un metās prom. Rondo otrais šāviens apsvilināja viņam roku. Marvins pamuka aiz mājas stūra un uz brīdi nokļuva drošībā. Netērēdams dārgās sekundes, lai apdomātu notikušo, viņš, cik bija jaudas, aizjoza uz kosmodromu.

Par laimi, starta laukumā stāvēja raķete, kas viņu nogādāja uz Gmori. No turienes Marvins pārraidīja uz Porttranaju radiogrammu ar lūgumu nekavējoties izsūtīt viņam piederošo naudu. To saņēmis, viņš nopirka biļeti uz Higastomeritreju, kur viņu apcietināja kā din- giešu spiegu. Dingieši, kā zināms, ir amfībiju rase, un Gudmens tik tikko nenoslīka, cenzdamies pierādīt, ka nespēj dzīvot bez gaisa.

Automātiska kravas raķete aizveda viņu gar planētām Sevesu, Olgo un Mī uz dubultplanētu Mvanti. Tur viņš salīga privātu pilotu lidojumam uz Belismorantu, kur sākas Zemes ietekmes sfēra. Uz šīs planētas Marvins iekāpa vietējās sabiedrības lainerī, kas šķērsoja Galaktisko virpuli, un pēc īsām pieturām uz Oisteras, Lekungas, Pankangas, Inčangas un Mačangas sasniedza Tungbradaru IV.

Ap šo laiku Gudmenam kabatā nebija vairs ne graša, bet no astronomisko mērogu viedokļa viņš jau bija tikpat kā uz Zemes. Un tiešām, drīz viņam izdevās nopelnīt tik daudz naudas, lai nopirktu biļeti uz Oumi un tālāk — uz Legisu II. Tur Starpzvaigžņu ceļojumu veicināšanas biedrība palīdzēja Marvinam dabūt vietu uz kuģa, kas tad arī nogādāja viņu mājās.

Gudmens apmetās uz dzīvi Sīkirkā, Ņūdžersijas štatā, kur cilvēks var ne par ko neraizēties, kamēr vien regulāri maksā nodokļus. Drīz viņš kļuva par Sīkirkas celtniecības korporācijas robotu rūpnīcas galveno konstruktoru un apprecēja mazu, klusu tumšmati; sieva viņu nepārprotami dievina, lai gan virs reti atļauj viņai iziet no mājas.

Kopā ar veco kapteini Sevidžu Marvins bieži apmeklē Edija «Mēness bāru». Viņi dzer «Tranajas sevišķo» un tērzē par dievu svētīto planētu Tranaju, kur cilvēki iepazinuši dzīves jēgu un beidzot ieguvuši patiesu brīvību. Tādos gadījumos Gudmens sūdzas par vieglām kosmiskā drudža lēkmēm, kuru dēļ viņš vairs nespēs doties kosmosā un nevarēs atgriezties uz Tranaju.

Sajūsminātu klausītāju tādos vakaros netrūkst.

Nesen Marvins ar kapteiņa Sevidža atbalstu nodibināja Sīkirkā «Līgu cīņai par balsstiesību atņemšanu sievietēm». Viņi abi ir šīs līgas vienīgie biedri, bet, kā mēdz teikt Gudmens, nav pasaulē tāda spēka, kas varētu stāties pretim cīnītājam par dižu ideju.

ZAĶIS

Es iebraucu Marsportā dažas stundas pēc kuģa nolaišanās. Kuģim vajadzēja atvest no Zemes svarīgu kravu — urbjus ar dimanta griežņiem, kurus biju pasūtījis vairāk nekā pirms gada. Šiem urbjiem es gribēju uzlikt ķepu, kamēr tos nav pievācis kāds cits. Tas nebūt nenozīmē, ka uzskatu vienu vai otru no kolēģiem par spējīgu zagt; šeit, Marsa ekspedīcijā, mēs visi esam džentlmeņi un zinātnieki. Bet uz vietas kaut ko dabūt ir ]oti grūti, tāpēc pirmais, kas tiek klāt pie atvestajām mantām, tās parasti pievāc — tāds ir tradicionālais paņēmiens, ar kuru džentlmeņi un zinātnieki sagādā sev nepieciešamo iekārtu.

Lāgā nebiju paguvis iekraut urbjus džipā, kad, vicinādams sevišķi steidzamu ārpuskārtas orderi, piebrauca Karsons no ģeoloģiskā dienesta. Ipar laimi, man bija pieticis atjautības izplēst no direktora Berka ultra- steidzamu ārpuskārtas orderi. SinI nepatīkamajā situācijā Karsons uzvedās tik cildeni, ka es iedevu viņam trīs urbjus.

Viņš aizjoņoja skuterī pa Marsa sarkanajām smiltīm, kas gan izskatās lieliski uz krāsainām fotogrāfijām, taču nežēlīgi pieķepina dzinēju sprauslas.

Es piegāju pie kuģa ne jau tāpēc, ka sevišķi interesējos par kosmiskiem lidaparātiem, bet vienkārši lai palūkotos uz priekšmetu, kurš kaut nedaudz atšķiras no visa tā, kas mums šeit jau sen ir apnicis.

Un tad es ieraudzīju zaķi.

Viņš stāvēja kuģa tuvumā un ieplestām acīm — tik lielām kā bļodiņas — vērās sarkanajās smiltīs, apsvilu- šajās starta šahtās un nedaudzajās Marsportas ēkās. Viņa sejas izteiksme bija nepārprotama — tā kliegšus kliedza: «Marss! Tik tiešām Marss!»

Klusītiņām ievaidējos. Todien man bija vairāk darba, nekā es būtu spējis paveikt veselā mēnesī. Bet zaķi ietilpst manā kompetencē. Kādreiz direktors Berks viņam gluži neraksturīgā iedvesmas brīdī bija teicis: «Tallij, jums ir neapšaubāmas psihologa dotības. Jūs saprotat cilvēkus. Un viņi jūs tīri labi ieredz. Tāpēc ieceļu jūs par Marsa drošības dienesta priekšnieku.»

Tas nozīmēja, ka turpmāk par zaķiem būs jāatbild man.

šis te bija gadus divdesmit vecs — augumā pāri par sešām pēdām, ar labi ja simt mārciņām liesas gaļas uz kauliem. Alūsu veselīgajā Marsa klimatā viņa deguns pamazām ieguva spilgti sarkanu nokrāsu. Viņam bija lielas, pēc izskata neveiklas rokas, lielas, lem- pigas kājas, un dziedinošajā Marsa atmosfērā viņš elsa kā no ūdens izvilkta zivs. Respiratora puisim, saprotams, nebija. Zaķiem to nekad nemēdz būt.

Piegāju viņam klāt un sacīju:

—   Nu, kā tev šeit patīk?

—   O-o-o! — viņš izdvesa.

—       Vienreizēja sajūta, vai ne? Nevis sapnī, bet nomodā stāvēt uz neviltoti īstas, patiesi svešas planētas.. .

—        Un kā vēli — zaķis, cīnīdamies ar elpas trūkumu, iesaucās. No skābekļa bada viņš bija kļuvis zils — viss, izņemot deguna galiņu. Es nolēmu likt viņam vēl mazliet pamocīties.

—       Tātad tu bez biļetes ielavījies šai kravas kuģī, — es teicu. — Un atlidoji uz brīnišķīgo, apburošo, eksotisko Marsu.

—       Diezin vai mani var saukt par bezbiļetnieku, — viņš, joprojām elsdams, atbildēja. — Tad jau drīzāk …

—   Tu piekukuļoji kapteini, — es nobeidzu viņa vietā.

Redzēdams, ka puisis vairs lāgā neturas uz savām

garajām, tievajām kājām, izvilku rezerves respiratoru un uzmaucu viņam uz deguna.

—       Ejam, zaķi, — es teicu. — Sameklēšu tev kaut ko ēdamu. Pēc tam mums būs nopietna saruna.

Uz ēdnīcu vedu šo puisi pie rokas, jo viņš tā bolīja acis, ka klupdams noteikti būtu kaut ko aizķēris un salauzis. Kopgalda ēkā tūlīt paaugstināju gaisa spiedienu un uzsildīju viņam cūkgaļu ar pupām.

Viņš kā izsalcis vilks norija ēdienu, tad atlaidās krēslā un pasmaidīja, atvilkdams lūpas gandrīz līdz ausīm.

—       Mani sauc Džonijs Franklins, — viņš sacīja. — Marss! Grūti ticēt, ka tiešām atrodos šeit.

Apmēram tā runā visi zaķi, protams, tie, kas pārcieš lidojumu. Ik gadus to izmēģina apmēram desmit tādu puišu, bet tikai vienam vai diviem laimējas palikt dzīviem. Lielāko tiesu viņi ir neiedomājami stulbeņi. Un tomēr, par spīti visām drošības pārbaudēm, viņiem šad tad izdodas ielavīties kravas kuģos.

Kuģa paātrinājums ir vismaz 20 g, un zaķi, kuriem, dabiski, nevar būt speciālu aizsargierīču, tiek saplacināti kā pankūkas. Tos, kas šo pārslodzi iztur, neizbēgami nobeidz radiācija vai arī viņi nosmok neventilē- jamā kravas telpā, iekams paspēj sasniegt pilota kabīni.

Mums te ir īpaša kapsēta, kurā apglabā vienīgi zaķus.

Brīnumainā kārtā daži pēc visa tā tomēr paliek dzīvi; viņi tad arī izkāpj uz Marsa ar spulgojošām acīm un milzīgām cerībām.

Un es, lūk, esmu tas vīrs, kuram viņu cerības jāsatriec pīšļos.

—   Kādā nolūkā tu esi ieradies? — jautāju.

—   Pateikšu jums godīgi, — Franklins sacīja. — Uz Zemes cilvēks ir spiests dzīvot kā visi. Viņam jādomā tā, kā domā visi, un tāpat jārīkojas. Citādi viņu itin drīz ieliks aiz restēm.

Es pamāju ar galvu. Uz Zemes valda stabils miers— pirmo reizi cilvēces vēsturē. Vispasaules miers, vispasaules valdība, uzplaukums visas pasaules mērogā. Varas orgāni cenšas saglabāt šādu stāvokli. Manuprāt, tie gan iet pārāk tālu, apspiezdami pat visnevainīgāko individuālismu. Bet galu galā — kas es tāds esmu, lai spriestu par to? Pēc simts gadiem vai nedaudz agrāk tāda stingrība, domājams, vairs nebūs vajadzīga. Taču zaķim, kas dzīvo mūsu dienās, tas diezin vai var noderēt par mierinājumu.

—       Tātad tu izjuti vajadzību pēc jauniem apvāršņiem?

—       Jā, ser, — Franklins piekrita. — Ceru, ka šie vārdi jums neliksies pārāk augstprātīgi, bet es gribu kļūt par pirmatklājēju, par celmlauzi. Grūtības mani nebiedē. Strādāšu! Jūs redzēsit, ser, tikai jaujiet man palikt, lūdzu! Es strādāšu tik cītīgi…

—   Un ko īsti tu darīsi? — es painteresējos.

—       Ko? — samulsis viņš uz mirkli apklusa, tad teica: — Es darīšu visu, ko vajadzēs.

—       Bet ko tu proti? Mums, piemēram, noderētu labs speciālists neorganiskajā ķīmijā. Varbūt tavas spējas izpaužas tieši šajā nozarē?

—   Nē, ser, — zaķis nomurmināja.

Es tā rīkojos ļoti nelabprāt, taču ir svarīgi panākt, lai zaķi pēc iespējas drīzāk apjaustu visai nepatīkamo, skarbo patiesību.

—       Tātad ķīmija nav tava specialitāte, — es turpināju. — Iespējams, ka mums izdotos atrast vietu pirmklasīgam ģeologam. Vai varbūt statistiķim.

—   Baidos, ka …

—   Saki, Franklin, — vai tu esi profesors?

—   Nē, ser.

—       Tādā gadījumā tev droši vien ir doktora vai maģistra grāds? Vai vismaz diploms par augstskolas beigšanu?

—       Nē, ser, — Franklins sašļucis atzinās. — Neesmu beidzis nekādas augstās skolas.

—   Ko tad īsti tu domā te darīt? — es jautāju.

— Redzat, ser, — Franklins sacīja. — Esmu lasījis, ka ar Projektu saistītie darbi aptver visu Marsu. Es domāju, ka varētu uzņemties ziņneša vai, teiksim, kurjera pienākumus. Bez tam protu namdara darbus, maz

liet esmu strādājis par santehniķi un … gan jau man te atradīsies kāds piemērots darbs.

Es ielēju Franklinam otru tasi kafijas. Viņš mani uzlūkoja ar lielām, lūdzošām acīm. Zaķi vienmēr lūkojas tā, kad saruna sasniegusi šo bēdīgo punktu. Viņi domā, ka Marss ir kaut kas līdzīgs deviņpadsmitā gadsimta septiņdesmito gadu Aļaskai vai divtūkstošā gada Antarktīdai — civilizācijas priekšpostenis, kuram vajadzīgi drosmīgi, enerģiski vīri. Bet Marss nav nekāds priekšpostenis. Tas drīzāk ir strupceļš.

—   Franklin, — es teicu, — vai tu zināji, ka tie, kas strādā uz Marsa, paši nespēj sevi apgādāt ar visnepieciešamāko un varbūt nekad to nespēs? Vai tu zināji, ka ikviena cilvēka uzturēšana šeit maksā apmēram piecdesmit tūkstošus dolāru gadā? Vai uzskati, ka tavs darbs ir tādas algas vērts?

—   Es daudz neēdīšu, — Franklins mēģināja iebilst. — Un, tiklīdz būšu mazliet pieradis …

—   Bez tam, — es viņu pārtraucu, — vai tu zināji, ka uz Marsa nav neviena cilvēka, kuram nebūtu vismaz zinātņu doktora grāda?

—   To es nezināju, — Franklins nočukstēja.

Tādas lietas zaķi nekad nezina. Viņus informēt ir mans uzdevums. Tāpēc es pastāstīju Franklinam, ka brīvajā laikā zinātnieki paši tiek galā ar atslēdznieku, namdaru un kurjeru darbiem, ar pavāru, apkopēju un remontnieku pienākumiem. Varbūt ne sevišķi kvalitatīvi, bet paveikti visi šie darbi tiek.

Fakts ir tas, ka uz Marsa nav nekvalificēta darba spēka. Tādu algot mēs vienkārši nevaram atļauties.

Es domāju, ka Franklins izplūdīs asarās, bet puisim izdevās savaldīties.

Viņš pārlaida telpai domīgu skatienu, it kā novērtēdams katru priekšmetu mūsu nožēlojamajā kopgalda ēkā, kurā itin viss spilgti raksturoja Marsa pētnieku dzīves apstākļus.

—   Ejam, — es teicu pieceldamies. — Tūdaļ sameklēšu tev gultu. Bet rīt noorganizēsim tavu atgriešanos uz Zemi. Neskumsti. Tu vismaz esi redzējis Marsu.

—   Jā, ser. — Zaķis ar pūlēm piecēlās. — Bet uz Zemi, ser, es tomēr atpakaļ nebraukšu.

Biju nolēmis ar viņu nestrīdēties. Zaķi bieži vien lieto skaļus vārdus. Kā es varēju uzminēt, kas šim padomā?

Apguldījis Franklinu, atgriezos laboratorijā un dažās stundās padarīju visneatliekamāko. Tad pārguris arī pats likos gulēt.

Nākamajā rītā devos modināt Franklinu. Gultā es viņu neatradu. Prātā tūdaļ iešāvās doma par sabotāžu. Kas zina, ko spēj atraidīts celmlauzis: izraut no atomreaktora dažus palēninātājstieņus vai uzspridzināt degvielu noliktavu? Krustām šķērsām izskraidījis nometni, galu galā atradu viņu uz sastatnēm pie spektro- skopiskās laboratorijas.

Šo ēku bijām spiesti celt vaļas brīžos. Katrs, kam vien radās brīvāks mirklis, vai nu piemūrēja dažus ķieģeļus, vai izzāģēja galda virsu, vai pieskrūvēja durvju viras. Nevienu nevarēja atbrīvot no pamatdarba uz pietiekami ilgu laiku, lai kārtīgi nobeigtu nelielo būvi.

Dažās stundās Franklinam izdevās padarīt vairāk nekā jebkuram no mums vairākos mēnešos. Viņš neapšaubāmi bija prasmīgs namdaris un strādāja tā, it kā visas elles fūrijas viņam dzītos pa pēdām'.

—   Franklin! —es pasaucu.

—   Jā, ser. — Viņš steidzās man pretim. — Gribēju mazliet pastrādāt, lai veltīgi neēstu jūsu maizi, mister Tallij. Dodiet man vēl dažas stundas, uzlikšu ēkai jumtu. Un, ja nevienam nav vajadzīgas te samestās caurules, varbūt jau rīt laboratorijā darbosies ūdensvads.

Bez šaubām, Franklins bija lāga zēns. Tieši tāds, kādi vajadzīgi uz Marsa. Pēc visiem cilvēciskās pieklājības un taisnības likumiem man būtu jāuzsit viņam uz pleca un jāpasaka: «Grāmatu gudrība, puis, vēl nav viss. Vari palikt. Tu būsi mums noderīgs.»

Man tiešām gribējās sacīt šos vārdus. Bet es nedrīkstēju. Veiksmīgas avantūras uz Marsa nav pieļaujamas. Zaķus šeit neatbalsta. Kaut arī ne visai spoži, mēs, zinātnieki, paši tiekam galā ar atslēdznieku un namdaru darbiem. Citādi rīkoties nevar: tā būtu nepiedodama izšķērdība.

—   Franklin, — es ierunājos, — esi tik laipns un nesarežģī manu uzdevumu. Esmu mīkstsirdīgs ņuņņa. Mani tu esi pārliecinājis. Bet manos spēkos ir tikai ievērot noteikumus. Tev jādodas atpakaļ.

—   Es nevaru doties atpakaļ, — Franklins tikko dzirdami atbildēja.

— -Kāpēc?

—  Ja atgriezīšos, mani ietupinās, — viņš paskaidroja.

—   Labs ir, stāsti. —'Es nopūtos. — Tikai, ludzu, ātri.

—   Klausos, ser. Kā jau teicu, uz Zemes cilvēkam jārīkojas tā, kā rīkojas visi, un tāpat arī jādomā. Kādu laiku tas man nesagādāja sevišķas grūtības. Bet tad es atklāju Patiesību.

—   Ko, ko?

—    Es atklaju Patiesību, — Franklins lepni atkar- toja. — Atklāju nejauši, jo Patiesība ir ļoti vienkārša. Tik vienkārša, ka izskaidroju to savai māšelei, un, ja jau viņa saprata, tad tas neapšaubāmi ir ikvienam pa spēkam. Pēc tam es mēģināju Patiesību izskaidrot visiem.

—   Turpini!

—        Ļaudis nez kādēļ sadusmojās. Teica, ka es esot traks un lai turot muti. Bet es nevarēju klusēt, mister Tallij, tā taču ir Patiesība! Kad viņi nāca mani apcietināt, aizlaidos uz Marsu.

«Tavu postu!» es nodomāju. «Tikai tā mums šeit trūkst! īsts veca kaluma reliģisks fanātiķis sprediķo neticībā nocietinātajiem zinātniekiem … Ideāls līdzeklis nervu nomierināšanai. Kad būšu nosūtījis šo puisi atpakaļ — taisnā ceļā uz cietumu —, sirdsapziņas pārmetumi droši vien mocīs mani līdz mūža galam.» . — Un tas vēl nav viss, — Franklins piebilda.

—       Tu gribi teikt, ka šim aizkustinošajam stāstam ir turpinājums?

—   Jā, ser.

—   Runā!

—   Viņi vajā arī manu māsu, — Franklins sacīja.

—   Saprotiet, tiklīdz meitenei bija atklājusies Patiesība, viņa, tāpat kā es, gribēja to mācīt citiem. Tā taču ir Patiesība, ziniet! Tāpēc māšele tagad spiesta slapstīties, kamēr … kamēr … — Viņš nošņaukājās un sāka izmisīgi rīstīties. — Es domāju, ka pierādīšu jums, cik derīgs esmu uz Marsa, un tad māšele varētu man sekot un …

—   Pietiek! — es nenocietos.

—   Jā, ser.

—       Negribu nekā dzirdēt. Jau tā esmu pārāk ilgi klausījies …

—   Vai nevēlaties, lai arī jums atklāju Patiesību?

—   Franklins dedzīgi piedāvāja. — Es varētu…

—   Ne vārda vairāk! — uzbrēcu viņam.

—   Jā, ser.

—   Franklin, es tavā labā nevaru darīt neko, absolūti neko. Tev nav zinātniskā grāda. Un man nav tiesību atļaut tev palikt. Bet es darīšu vienīgo, kas ir manos spēkos. Aprunāšos par tevi ar direktoru.

—   Vai tiešām?! Liels paldies, mister Tallij! Varbūt jūs viņam paskaidrosit, ka vēl neesmu pilnīgi atkopies no ceļojuma, bet, tiklīdz būšu, es pierādīšu …

—   Protams, protams, — es sacīju un steidzos prom.

Direktors paskatījās uz mani tā, it kā es būtu sajucis prātā.

—   Bet, Tallij, — viņš teica, — jūs taču zināt noteikumus.

—   Protams, — es nomurmināju, — bet viņš tiešām varētu mums noderēt. Man grūti samierināties ar domu, ka puisis jāsūta atpakaļ, taisni rokās policijai.

—   Viena cilvēka uzturēšana šeit maksā piecdesmit tūkstoš dolāru gadā, — direktors atgādināja. — Vai jūs domājat, ka …

—   Zinu, zinu, — es pasteidzos viņu pārtraukt. — Bet tas ir tik aizkustinošs gadījums, viņš tā cenšas, un mēs viņu varētu izmantot…

—   Visi zaķi ir aizkustinoši, — direktors piezīmēja.

—   Kā tad! — es iesaucos. — Galu galā viņi taču ir nepilnvērtīgi radījumi, ne jau tādi kā mēs, zinātnieki! Tāpēc lai lasās vien atpakaļ…

—   Ed, — direktors, nepaceldams balsi, sacīja. — Redzu, ka šis jautājums draud saasināt mūsu attiecības. Tāpēc es jums ļaušu to izlemt pēc saviem ieskatiem. Jūs zināt, ka uz katru vakantu vietu Marsa ekspedīcijā ik gadus pieteicas gandrīz desmit tūkstoš cilvēku. Mēs dažkārt noraidām speciālistus, kas labāki par mums.

Jaunieši gadiem ilgi studē universitātēs, cerēdami te uz noteiktu vietu, un vēlāk izrādās, ka šī vieta jau aizņemta. Ievērojot visu to, vai sirdsapziņa ļauj jums apgalvot, ka Franklinu vajadzētu atstāt?

—   Es … es … ā, velns parāvis, nē, ja problēmu aplūko no tāda viedokļa!

—   Vai tad ir iespējams to aplūkot citādi?

—   Protams, ne.

—   Tā ir bēdīga situācija: daudzi tiek aicināti un tikai nedaudzi izraudzīti, — direktors domīgi rezumēja. — Cilvēcei vajadzīgas jaunas, neapgūtas teritorijas. Es labprāt novāktu visus šķēršļus ceļā uz Marsa kolonizāciju. Un kādreiz mēs tos arī novāksim. Bet tikai pēc tam, kad būsim iemācījušies lielā mērā iztikt ar vietējiem resursiem.

—   Labi, — es pieliku sarunai punktu. — Iešu parūpēties par zaķa aiztransportēšanu.

Kad atgriezos, Franklins strādāja uz spektrogrāfis- kās laboratorijas jumta; viņam pietika paskatīties uz mani, lai noprastu, kāda ir atbilde.

Es iekāpu džipā un aizbraucu uz Marsportu. Man gribējās pateikt dažus sirsnīgus vārdus kapteinim, kas bija uzņēmis Franklinu kuģī. Tādas cūcības notika pārāk bieži. Lai šis jokdaris tagad vizina Franklinu atpakaļ!

Kravas kuģis bija iegremdēts starta šahtā, vienīgi tā priekšgals raudzījās debesīs. Klarksons, mūsu nukleo- niķis, gatavoja kuģi lidojumam.

— Kur ir šīs lūžņu kaudzes kapteinis? — es jautāju viņam.

•— Kapteiņa nav, — Klarksons paskaidroja. — Tas ir automātisks modelis, kuru vada pa radio.

Mans kuņģis sāka lēnām šūpoties.

—   Nav kapteiņa?

—   Protams, ka nav.

—   Un apkalpes?

—       Automātiskajos modeļos apkalpes nemēdz būt. Vai tad tu to nezini, Tallij?

—       Tādā gadījumā, — es attapos, — uz kuģa nemaz nav skābekļa.

—   Dabiski!

—   Un nav aizsardzības pret radiāciju?

—       Pilnīgi pareizi, — Klarksons izbrīnījies palūkojās uz mani.

—   Arī siltumizolācijas nav?

—       Tieši tik daudz, cik nepieciešams, lai korpusu pasargātu no izkušanas.

—       Kuģis droši vien startē ar maksimālu paātrinājumu? Kaut kas ap trīsdesmit pieciem g?

—       Bez šaubām, — Klarksons apstiprināja. — Ja kuģī nav cilvēku, tāds paātrinājums dod iespēju ietaupīt krietni daudz degvielas. Tevi šajā sakarā kaut kas mulsina?

Es viņam neatbildēju. Klusēdams iekāpu džipā un, nospiedis akseleratoru līdz galam, aizjoņoju uz spek- troskopisko laboratoriju. Mans kuņģis vairs nešūpojās, tas griezās kā vilciņš.

Pēc tāda lidojuma cilvēks nevar palikt dzīvs. Ne mazāko izredžu! Tas ir fiziski neiespējami.

Kad piebraucu pie laboratorijas ēkas, Franklins, jau uzklājis visu jumta segumu, tranšejā savienoja caurules. Bija pusdienas pārtraukums, un daži ģeologi viņam palīdzēja.

—   Franklin!

—   Jā, ser?

Es dziļi ievilku elpu.

—   Franklin, vai tu šeit ieradies kravas kuģī?

—        Nē, ser, — viņš sacīja. — Es jums teicu, ka neesmu piekukuļojis kapteini, bet jūs …

—• Tādā gadījumā, — noskaldīju vārdu pa vārdam, — kā tu šeit nokļuvi?

—   Izmantojot Patiesības spēku!

—   Vai tu nevarētu paskaidrot sīkāk?

Franklins padomāja, tad teica:

—       Ceļš mani briesmīgi nogurdinājis, mister Tallij. Bet, liekas, es tomēr varēšu jums parādīt, kā to dara.

Nākamajā mirklī viņš bija pazudis.

Es stāvēju, mirkšķinādams acis kā pēdējais stulbenis. Pēkšņi viens no ģeologiem ar roku norādīja uz augšu. Tur apmēram trīssimt pēdu augstumā lidinājās Franklins.

Mirkli vēlāk viņš atkal bija man blakus. Viņa deguns no aukstuma šķita kļuvis vēl sarkanāks.

Šis joks nepārprotami oda pēc teleportācijas! Svētie dievi…

—   Vai tā ir tava Patiesība? — es jautāju.

—       Jā, ser, — Franklins atbildēja, — vajadzīgs tikai īpašs skatījums uz pasauli. Ja to izdodas apgūt — pa īstam apgūt —, daudz kas kļūst iespējams. Bet tur, uz Zemes, ļaudis dēvēja to par… par halucināciju un teica, lai es beidzot viņus hipnotizēt un …

—       Tu vari šo Patiesību iemācīt arī mums? — es jautāju.

—       Protams, — Franklins sacīja. — Kaut gan… zināmu laiku tas prasīs.

—       Tad viss ir kārtībā. Zināmu laiku mēs, jādomā, varēsim atvēlēt. Kā tad! Es pat nešaubos, ka varēsim.

0, jā, zināms laiciņš, veltīts Patiesības apgūšanai, nebūs veltīgi izšķiests …

Nezinu, cik ilgi vēl es būtu tā bubinājis, ja Franklins pēkšņi nebūtu mani pārtraucis.

—       Mister Tallij, vai tas nozīmē, ka es drīkstu palikt?

—       Drīksti, Franklin, drīksti! Atklāti sakot, ja tu mēģinātu mūs atstāt, es tevi nošautu.

—       O, pateicos jums, ser! Un kā ar māšeli? Vai viņa drīkstēs man sekot?

—       O, jā, noteikti! Lai tava māšele atbrauc, kad vien viņa …

Šajā mirklī ģeologu pulciņā atskanēja izbaiļu kliedziens. Es lēni atskatījos. Mati man sacēlās stāvus.

Tur stāvēja izstīdzējusi, tieviņa meitene ar tik lielām acīm kā bļodiņas. Viņa lūkojās apkārt kā mēnessērdzīga un murmināja:

—   Marss! Tik tiešām Marss!!

Tad viņa pievērsās man un nosarka.

—       Piedodiet, ser, — meitene teica. — Es … es … neņemiet ļaunā, es noklausījos …

BRUŅINIEKS PELĒKĀ FLANELĪ

Paņēmiens, kādu Tomass Henlijs izvēlējās, lai iepazītos ar savu nākamo sievu, neapšaubāmi pelna antropologu, sociologu un visu to personu ievērību, kuras pētī cilvēku rakstura dīvainības. Tas dod, kaut arī nepilnīgu, tomēr pietiekami spilgtu priekšstatu par vienu no vismīklainākajām laulību ieražām divdesmitā gadsimta nogalē. Un, tā kā, minētā ieraža stipri ietekmējusi mūsdienu Amerikas matrimoniālo industriju, Hen- lija piedzīvojumiem ir nenoliedzami simptomātiska nozīme.

Tomass Henlijs bija slaiks, liela auguma jauneklis ar mazliet vecmodīgu gaumi un netikumiem, kas šķita tik mēreni, ka pati šī mērenība jau bija uzskatāma gandrīz vai par netikumu. Henlija sarunās tiklab ar vīriešu, kā ar sieviešu kārtas pasniedzējiem viss bija absolūti vietā, ieskaitot gramatiskās kļūdas, kas precīzi atbilda viņa vecumam un sabiedriskajam stāvoklim. Tomasam piederēja daži pelēka flaneļa uzvalki un milzums šauru šķērssvītrotu kaklasaišu. Jūs domājat, ka pūlī viņu izdotos pazīt pēc raga brillēm? Nekā tamlīdzīga! Arī tur Henlijs būtu gluži .nemanāms.

Kam gan varētu ienākt prātā, ka rāmais, neizskatīgais, lietišķi uzcītīgais un visam piekrītošais jaunais cilvēks savā sirdī ir nevaidams romantiķis? Atklāti sakot, tas droši vien ienāktu prātā katram, jo mānīgā āriene spēja pievilt tikai tās īpašnieku.

Henlijam līdzīgi jaunekļi — ar raga sejsegiem un pelēkām flaneļa bruņām — veido mūsdienu bruņinieku ordeni. Miljoni un miljoni tādu jauniešu klimst pa lielpilsētu ielām — stingra gaita, ātrs solis, taisns skatiens, klusināta balss un standartuzvalks, kas pārvērš cilvēku par neredzamu pilienu ļaužu jūrā. Kā apburti šie jaunekļi peld pa vienmuļi pelēcīgajiem dzīves viļņiem, lai gan viņu sirdis dienu un nakti svilina romantikas mūžīgā uguns.

Pat nomodā Henlijs nemitīgi sapņoja par pirātu zobeniem, kas svelpjot šķeļ gaisu; par fregatēm, kas ar paceltām burām slīd pretim lecošai saulei; par noslēpumainām meiteņu acīm, kas no caurspīdīgu plīvuru apakšas bezgala skumji uzlūko viņu. Un, dabiski, viņš sapņoja ari par mūsdienīgākiem romantikas paveidiem.

Taču lielpilsētās romantika ir deficīta prece. Visuzņēmīgākie biznesmeņi sapratuši to tikai nesen. Un, lūk, kādu vakaru pie Henlija ieradās neparasts ciemiņš.

Piektdien pēc nebeidzami garas, apnicīgā kantora rutīnā pavadītas darbdienas Henlijs atgriezās savā vienistabas dzīvoklītī. Viņš drusku atslābināja kaklasaites mezglu un ne bez melanholijas sāka domāt par gaidāmo vīkendu. Skatīties televizorā boksu negribējās, bet visas filmas, kuras rādija tuvākajos kinoteātros, viņš jau bija redzējis. Viņa paziņu vidū nebija nevienas kaut cik pievilcīgas meitenes, un — pats ļaunākais — viņam pat nebija izredžu ar tādu iepazīties.

Tomass nīka istabā, kamēr pār Manhetenu sabiezēja krēsla, un gudroja, kur varētu satikt simpātisku meiteni un ko viņai pateikt, ja tiešām laimētos …

Pie dzīvokļa durvīm kāds piezvanīja.

Bez uzaicinājuma pie viņa mēdza ierasties tikai klejojoši tirgotāji un Ugunsdzēsības dienesta atbalstītāju biedrības aģenti. Taču tovakar viņš bija priecīgs par visniecīgāko iespēju izklaidēties. Kādēļ gan nepadisku- tēt ar tirgotāju, kas par katru cenu cenšas uztiept klientam savu preci? Henlijs atvēra durvis un ieraudzīja kustīgu, pārspīlēti elegantu vīreli, kas apveltīja viņu ar žilbinošu smaidu.

—   Labvakar, mister Henlij, — vīrelis nobēra. —* Es esmu Džo Moriss no Ņujorkas romantikas dienesta, kura galvenā mītne atrodas «Empire State Building» ēkā, bet filiāles — Vestčesterā un Ņūdžersijā. Mūsu uzdevums — apkalpot vientuļos, mister Henlij. Tātad — ari jūs. Neliedzieties! Cilvēks, kas nav vientuļš, piektdienas vakarā diezin vai sēdētu mājās … Jūs esat vientuļš, un mūsu tiešais pienākums ir palīdzēt jums. Mēs zinām: tik spējīgam, jūtīgam, interesantam jauneklim nepieciešamas meitenes — jaukas, patīkamas, skaistas, iejūtīgas meitenes …

—   Pagaidiet, — Henlijs strupi pārtrauca runātāju. — Ja jums tur ir kaut kas līdzīgs birojam, kas piegādā klientus meičām, kuras var izsaukt pa tālruni…

Viņš aprāvās, ieraudzījis, ka Džo Moriss pietvīkst, pagriežas un sašutis dodas prom.

—   Kur jūs skrienat? — Henlijs iesaucās. — Es taču negribēju jūs apvainot!

—   Jūsu zināšanai, ser, esmu ģimenes cilvēks, — Džo Moriss klīrīgi paskaidroja. — Man Bronksā ir sieva un trīs bērni. Ja jūs kaut uz mirkli pieļaujat, ka esmu spējīgs saistīt savu vārdu ar …

—  Dieva dēļ, piedodiet! — Henlijs ieveda Morisu istabā un piedāvāja viņam krēslu.

Misters Moriss tūdaļ atguva.labo omu un daiļrunību.

—   Nē, mister Henlij, — viņš sacīja. — Jaunās lēdijas, kuras man bija gods iepriekš pieminēt, nav…ē… ē… profesionāles. Tās ir skaistas, normālas, romantiski noskaņotas meitenes. Bet viņas ir vientuļas. Mūsu pilsētā, mister Henlij, ir daudz vientuļu meiteņu.

Henlijs nez kāpēc bija domājis, ka vientuļi var būt vienīgi vīrieši.

—   Vai tiešām? — viņš jautāja.

—   Jā, daudz. Ņujorkas romantikas dienesta uzdevums, — Moriss turpināja, — ir organizēt šādu jauniešu tikšanos pēc iespējas labvēlīgākos apstākļos.

—   Hm, — Henlijs sacīja. — Tad jau, ja esmu pareizi sapratis, jums ir kaut kas līdzīgs — lūdzu, piedodiet man šo terminu —kaut kas līdzīgs Draudzības klubam.

—   Ko jūs! Nekā tamlīdzīga! Mister Henlij, mans dārgais, vai jūs kādreiz esat bijis tādā klubā?

Henlijs noliedzoši pakratīja galvu.

—   Bet aiziet uz turieni jums derētu, ser, — Moriss piezīmēja. — Kaut vai tādēļ, lai varētu pienācīgi novērtēt mūsu dienestu. Draudzības klubs! Iedomājieties tukšu zāli vienā no lētākajiem Brodveja rajoniem. Otrajā stāvā uz estrādes pieci muzikanti apdilušos smokingos vienmuļi čīgā sen apnikušus šlāgerus. Nožēlojamās skaņas drūmi atbalsojas no kailajām sienām un saplūst ar transporta graboņu un čīkstoņu aiz logiem. Gar sienām — divas krēslu rindas. Vīrieši sēž zāles vienā

pusē, sievietes — otrā. Ne vieni, ne otri īsti nesaprot, kā viņi šeit nokļuvuši. Visi cenšas notēlot bezrūpību, kas tomēr diez kā nepadodas; nepārtraukti kūpina cigaretes, lai apslēptu nervozās trīsas, un smēķu galus samin ar papēžiem. Laiku pa laikam kāds nelaimes putns sadūšojas uzlūgt meiteni, un tad abi mīņājas uz parketa tik stīvi kā cilvēki, kuriem mugurā iemeties vilka kauls, bet pārējie tikmēr bola uz viņiem neķītri spīdīgas acis. Vakara vadītājs — uzpūtīgs kretīns ar trulu, mākslotu smaidiņu — jož apkārt pa visu zāli, veltīgi cenzdamies atdzīvināt šo bērinieku sanāksmi…

Moriss atvilka elpu.

—   Tāds ir anahronisms, kuru dēvē par Draudzības klubu. Pretdabiska, nervus bendējoša, riebīga procedūra, kas, iespējams, būtu vietā karalienes Viktorijas laikos, bet ne jau nu mūsu dienās. Ņujorkas romantikas dienests turpretī risina uzdevumu, kuru vajadzēja atrisināt jau sen. Ar vislielāko zinātnisko precizitāti un tehnisko izveicību mēs esam izpētījuši faktorus, kas nepieciešami, lai organizētu pretējo dzimumu personu sekmīgu iepazīšanos.

—   Kas tie par faktoriem?

—   Svarīgākie no tiem, — Moriss paskaidroja, — ir stihiska nejaušība, kuru papildina liktenīgas predesti- nācijas sajūta.

—   Bet nejaušība un liktenis, manuprāt, izslēdz viens- otru, — Henlijs piezīmēja.

—   Protams! Taču romantikas būtība ir tāda, ka tai jāietver sevi pretēji, pat nesavienojami elementi. To apstiprina arī mūsu izstrādātie grafiki.

—  Tātad jūs pārdodat romantiku? — Henlijs vaicāja, un viņa balsī skanēja šaubas.

—   Pilnīgi pareizi! Mēs šo produktu pārdodam attīrītā, var teikt, pirmatnējā veidā. Nevis seksu, kas pie

ejams katram. Arī mīlestību ne — šai jomā neko nevar garantēt, tādēļ mīlestībai nav komerciālas vērtības. Nē, mister Henlij, mēs pārdodam romantiku, šo dzīves sāli, šo cilvēces mūžseno sapni, kura tik ļoti pietrūkst mūsdienu sabiedrībai.

—   Ļoti interesanti, — Henlijs atzina.

Taču, lai ticētu dzirdētajam, bija nepieciešami pierādījumi. Viņa viesis varēja būt vai nu blēdis, vai cilvēks, kas ceļ gaisa pilis. Katrā ziņā Henlijs šaubījās, ka viņš spēj pārdot romantiku. Tas ir, protams, īstu romantiku — tās noslēpumaini spīguļojošās vīzijas, kas vajāja Henliju dienu un nakti.

—  Pateicos jums, mister Moris, — Tomass piecēlies teica. — Es padomāšu par jūsu priekšlikumu. Bet pašlaik man jāsteidzas. Tāpēc, ja jums nav iebildumu . ..

—  Apžēlojieties, ser! Vai tiešām jūs gribat atteikties no r o m a n t i k a s?!

—   Atvainojiet, bet…

—   Izmēģiniet mūsu sistēmu; mēs pilnīgi bez maksas uz dažām dienām nodosim to jūsu rīcībā, — misters Moriss uzstāja. — Ieveriet šo te pogcaurumā! — Un viņš pasniedza Henlijam nieciņu, kas atgādināja minitranzistoru ar gandrīz mikroskopisku videokameru.

—   Kam tas vajadzīgs?

—  Drīz sapratīsit." Izmēģiniet! Galvoju, ka būsit apmierināts. Mēs, mister Henlij, esam lielākā firma, kas piegādā romantiku, un mūsu mērķis ir saglabāt savu prestižu: šajā nolūkā arī turpmāk centīsimies priekšzīmīgi kalpot miljoniem Amerikas jauniešu. Iegaumējiet, mūsu romantika ir visliktenīgākā un vienlaikus visstihiskākā; tā dāvā estētisku un fizisku baudu, turklāt ir absolūti nevainojama no likuma viedokļa.

Paspiedis Henlijam roku, Džo Moriss pazuda.

Tomass no visām pusēm apskatīja tranzistoru, bet neatrada tajā nevienas podziņas vai skalas. Tad ievēra aparātiņu svārku atloka pogcaurumā, un … nekas nenotika.

Viņš paraustīja plecus, savilka ciešāk kaklasaites mezglu un izgāja pastaigāties.

Vakars bija skaidrs un vēss. Tāpat kā vairumā vakaru, kurus Henlijs atcerējās, laiks šķita ideāli piemērots romantiskiem piedzīvojumiem. Visapkārt pletās neierobežoto iespēju pilsēta, kas devīgi bārstīja solījumus, kurus nekad nesteidzās izpildīt. Tūkstošiem reižu Henlijs bija klaiņojis pa šīm ielām, gatavs sastapt savu likteni. Bet ne reizes viņam nebija laimējies.

Viņš klimta starp milzīgiem dzīvojamo namu masīviem un domāja par sievietēm, kuras varbūt tieši šobrīd stāvēja pie augstajiem logiem un caur aizkariem lūkojās lejup uz vientuļo gājēju, kas soļo pa ietves tumšo asfaltu. Viņām droši vien gribējās zināt, kas ir šis gājējs, ko viņš te meklē un…

—    Nenāktu par ļaunu, — kāds pēkšņi pačukstēja, — uzmest pilsētai skatienu no augšas.

Henlijs aizdomīgi pavērās apkārt. Tuvumā nebija nevienas dzīvas radības. Aizritēja labs laiciņš, iekams viņš noprata, ka čukstētājs bijis tranzistors.

—   Ko? — Tomass jautāja.

Radio klusēja.

«Uzmest skatienu pilsētai? Tas tiešām nenāktu par ļaunu,» viņš nosprieda un devās uz tuvāko debesskrāpi.

—   Nē, — radio pačukstēja, — tālāk.

Henlijs paklausīgi aizslāja ēkai garām un apstājās pie nākamās.

—   Seit? — viņš jautāja.

Radio neatbildēja, taču puisim likās, ka tranzistors uzmundrinoši pasmīkņājis.

«Romantikas dienests savu lietu, kā redzams, prot,» Henlijs nodomāja. «Viņi zina, ko dara. Ja neskaita nelielu priekšā teikšanu, es, var teikt, esmu rīkojies gandrīz patstāvīgi.»

Tomass iegāja ēkā, atvēra lifta durvis un nospieda augšējo pogu. Izkāpis pēdējā stāvā, viņš pa kāpnītēm nokļuva uz plakanā jumta, pagriezās un …

—  Uz pretējo pusi! — tranzistors pačukstēja.

Henlijs devās uz pretējo pusi, nonāca līdz margām

un paskatījās uz pilsētu. Balti spīguļojošās laternu ugunis virknējās ģeometriski pareizās figūrās, šur tur mirgoja sarkani un zaļi gaismas signāli, visās varavīksnes krāsās zaigoja neona reklāmas. Pilsēta gulēja viņam pie kājām — neierobežoto iespēju pilsēta, kas devīgi bārstīja solījumus, kurus nekad nesteidzās izpildīt.

Pēkšņi Henlijs pamanīja, ka viņam blakus vēl kāds aizrautīgi vēro naksnīgo ainavu.

—  Lūdzu piedošanu, — Tomass teica. — Es negribēju jūs traucēt.

—   Jūs netraucējat, — atbildēja sievietes balss.

«Mēs viens otru nepazīstam,» Henlijs domāja. «Mēs

esam tikai vīrietis un sieviete, kurus gadījums — vai liktenis — savedis šonakt kopā uz debesskrāpja jumta, augstu pāri pilsētai. Interesanti, cik daudz nepiepildītu sapņu nācās izanalizēt Romantikas dienestam, cik daudz dažādu vīziju pācās klasificēt un ierakstīt tabulās, lai sasniegtu tādu pilnību.»

Paslepus uzmetis skatienu blakusstāvētājai, viņš ievēroja, ka tā ir jauna un neapšaubāmi skaista meitene. Viņa šķita nesamulsināma, bet tīri -intuitīvi Tomass juta, ka vieta, laiks un noskaņojums — visa šī nekļūdīgi izraudzītā situācija — meiteni satrauc tikpat stipri kā viņu.

Henlijs veltīgi pūlējās atrast vajadzīgos vārdus. Viņam vispār nekas nenāca prātā, bet neatkārtojamie mirkļi tikmēr aizslīdēja cits pēc cita. .

—   Ugunis, — tranzistors iepīkstējās.

—       Šīs ugunis ir brīnišķīgas! — Henlijs patētiski iesaucās, klusībā nolamādams sevi par pēdējo stulbeni. ' t

—       Jā, — meitene piebalsoja. — Tās atgādina milzīgu, zvaigznēm izšūtu tepiķi, tumsā zibošus šķēpus …

—       Un karavīrus, kas, sargājot nakti, allaž ir nomodā. — Viņš tā arī nesaprata, vai pats izdomājis šo salīdzinājumu vai tikai mehāniski atkārtojis to, ko pa- pīkstējis priekšā tranzistors.

—   Es bieži nāku uz šejieni, — meitene sacīja.

—   Es nekad šeit neesmu bijis, — sacīja Henlijs.

—   Bet šodien …

—       Šodien es nevarēju nenākt. Es zināju, ka satikšu jūs.

Henlijs juta, ka Romantikas dienestam derētu salīgt augstākas klases scenāristu. Gaišā dienas laikā tāds dialogs izklausītos absolūti nejēdzīgi. Bet pašreiz, uz debesskrāpja jumta, kad ielu ugunis ir tālu lejā, bet zvaigznes aizsniedzamas tikpat kā ar roku, šī saruna šķita gluži dabiska.

—       Es esmu pret nejaušu iepazīšanos, — teica meitene, sperdama soli uz Henlija pusi. — Bet…

—       Mūsu pazīšanās nav nejauša, — Henlijs atbildēja, savukārt tuvodamies viņai.

Zvaigžņu gaismā meitenes zeltainie mati kļuva sudrabaini spīdīgi. Viņa mazliet pavēra muti un uzlūkoja Henliju. īpatnējais noskaņojums, neparastā apkārtne un izdevīgi maigais apgaismojums piešķīra viņas vaibstiem noslēpumainu burvību.

Viņi stāvēja aci pret aci, un Henlijs saoda viņas matu tikko jaušamo aromātu. Puisim ietrīcējās ceļi, viņu pārņēma dīvains mulsums.

— Apkampiet… — radio pačukstēja.

Henlijs automātiski izstiepa rokas. Meitene ar klusu nopūtu ieslīga viņa skavās. Viņi skūpstījās. Vienkārši, dabiski, neatvairāmi, ilgi. Un kaisle uzbangoja, kā bija jau iepriekš paredzēts.

Pēkšņi Henlijs pamanīja, ka meitenei blūzītes atlokā ievērts podziņai līdzīgs, briljantiem izrotāts mikrotran- zistors. Bet, lai nu kā, viņš bija spiests atzīt, ka šī stihiskā un reizē liktenīgā tikšanās sagādājusi viņam lielu prieku.

Augstceltņu jumtus jau sārtoja rīta blāzma, kad Henlijs, galīgi novārdzis, atvilkās savā istabā. Viņš nogulēja visu dienu un pamodās tikai vakarā, izsalcis kā vilks. Tad aizgāja uz tuvējo bāru, notiesāja pamatīgas pusdienas un sāka apcerēt iepriekšējās nakts piedzīvojumu.

Viss, itin viss bija brīnišķīgi, aizraujoši un nevainojami: tikšanās uz jumta, viņas dzīvoklīša mājīgā pustumsa, atvadas rītausmā un pēdējā skūpsta kvēle, kas joprojām dedzināja lūpas. Un tomēr viņu nez kādēļ kremta neapmierinātība.

Doma par romantisku tikšanos, ko organizē ar tranzistoriem, kuru signāji izraisa mīlētājos stihisku un tai pašā laikā liktenīgu reakciju, šķebināja Henlijam dūšu. Nav vārdam vietas — Romantikas dienests bija pastrā* dājis uz goda, un tomēr kaut kas nebija tā, kā vajadzētu.

Viņš iztēlojās, kā miljoniem jaunu cilvēku pelēkos flaneļa uzvalkos ar svītrotām kaklasaitēm klīst pa pilsētu, paklausīdami mikrotranzistoru tikko dzirdamajām pavēlēm. Un vienlaikus gara acīm redzēja nakts maiņas operatorus pie videosakaru vadības pults — godīgus ļautiņus, kas, izpildījuši kārtējo romantikas normu, nopērk rīta laikrakstus un pārpildītos metro vilcienos brauc uz mājām, kur viņus gaida vai nu sieva, vai vīrs un katrā ziņā pulciņš bērnu.

Tas bija pretīgi. Tomēr labāk nekā iztikt pavisam bez romantikas. Progress acīmredzot prasa, lai arī romantiku nostādītu uz solīda organizatoriska pamata. Citādi tai neizbēgami jāpazūd ikdienas jezgā …

«Un vispār,» Henlijs nosprieda, «ja puslīdz iedziļinās problēmas būtībā, nekā dīvaina tur vairs nevar saskatīt. Viduslaikos, meklējot apburtu skaistuli, bruņinieks par ceļrādi izmantoja no raganas dabūtu talismanu. Kāpēc gan mūsu dienās tirdzniecības aģents nevarētu pagādāt jauneklim tranzistoru, kas, spriežot pēc visām pazīmēm, veic to pašu uzdevumu nesalīdzināmi efektīvāk?

«Nav izslēgts,» viņš domāja, «ka patiesi stihiskas un patiesi liktenīgas romantikas pasaulē nekad nav bijis. Varbūt jau kopš pasaules radīšanas tādās lietās ir bijis nepieciešams starpnieks.»

šo pavedienu Henlijs neuzdrošinājās atšķetināt līdz galam. Viņš samaksāja par pusdienām un izgāja uz ielas.

Stingrā gaita un ātrais solis šoreiz aizveda viņu uz pilsētas nabadzīgākajiem kvartāliem. Gar ietvēm stiepās atkritumu urnu rindas, bet aiz noplukušo īres namu netīrajiem logiem skanēja skumīgs klarnetes solo un ķīviņā iekarsušu sieviešu spiedzīgās balsis. No tumšas pavārtes uz viņu ar smaragdzaļām acīm blenza svītrains kaķis …

Henlijs apstājās, sabozās un nolēma griezties atpakaļ.

— Kāpēc gan nepaiet vēl mazlietiņ uz priekšu? — tranzistors pieglaimīgi čukstēja.

Henlijs noskurinājās un … devās tālāk.

Ielas bija tukšas un klusas kā bērinieku atstātas kapličas. Aklie noliktavu milzeņi ur\ veikalu dzelzs žalūzijas mudināt mudināja pielikt soli. Tomasam ienāca prātā, ka ir tādi piedzīvojumi, kurus meklēt laikam gan nav vērts. Romantikai šie apstākļi nepavisam nav piemēroti. Veltīgi viņš klausījis tranzistoru; vajadzēja atgriezties ierastajā, spilgti apgaismotajā prozaiskās kārtības pasaulē.

Pēkšņi Henlijs sadzirdēja kņadu un ieraudzīja, ka tuvējā šķērsielā divi vīrieši uzmācas meitenei, kas izmisīgi atgaiņājas no viņiem.

Henlija reakcija bija stihiska un zibenīga. Viņš gribēja dot kājām ziņu un pasaukt policistu vai vēl labāk — divus trīs policistus. Bet tranzistors to nepieļāva.

— Pats tiksit galā, — radio teica.

«Ne velna,» pazibēja doma.

Gandrīz vai katru dienu avīzes rakstīja par drosminiekiem, kas bijuši pārliecināti, ka viņiem izdosies tikt galā ar bandītiem. Lielāko tiesu šie cilvēki pēc tam nokļuva slimnīcās, kur viņiem pietika laika apcerēt robus savās zināšanās par dūru cīņu.

Taču radio nemitējās viņu uzmundrināt, un, meitenes žēlo lūgumu aizkustināts, Henlijs beidzot pakļāvās liktenim. Viņš noņēma raga brilles, ielika tās futrālī, iebāza futrāli bikšu kabatā un kā neprātīgs metās šķērsielas draudīgajā tumsā.

Tomass uzdrāzās virsū atkritumu tvertnei, apgāza to un tikai tad sasniedza notikuma vietu. Laupītāji nez kādēļ viņu nepamanīja. Henlijs sagrāba vienu aiz pleca, pagrieza pret sevi un ar labo āķi trāpīja viņa zodu. Cilvēks sagrīļojās un droši vien būtu pakritis, ja aiz muguras nebūtu bijusi siena. Viņa drauģelis, palaidis vaļā meiteni, metās virsū Henlijam, kas to sagaidīja ar abu dūru un labās kājas trīskāršu sitienu. Uzbrucējs nogāzās zemē, murminādams: «Nu, nu, draudziņ, ne tik strauji!»

Henlijs atkal pievērsās pirmajam. Bandīts uzklupa viņam kā satracināts tīģeris. Taču, lai cik tas dīvaini, neviens sitiens neķēra mērķi, un Henlijs ar vienu vienīgu kreiso taisno notrieca viņu uz bruģa.

Uzrausušies kājās, laupītāji neatskatīdamies muka prom. Henlijs tikai izdzirdēja, ka viens no viņiem skriedams žēlojas otram: «Labāk nolikt karoti nekā pelnīt iztiku šitādā vīzē.»

Replika, šķiet, nebija paredzēta scenārijā, tāpēc Henlijs to atstāja bez ievērības un pievērsās meitenei. Vēl īsti neattapusies no izbīļa, viņa pieķērās savam glābējam.

—   Tu atnāci …

—   Es nevarēju nenākt, — Henlijs atkārtoja neredzamā sufliera vārdus.

—   Es zināju, — meitene pasmaidīja.

Henlijs ieraudzīja, ka viņa ir jauna un skaista. Laternas gaismā meitenes melnie mati spīguļoja kā antra- cīts, bet atvērtās lūpas šķita karmīnsarkanas … īpatnējais noskaņojums, neparastā apkārtne un izdevīgi maigais apgaismojums piešķīra viņas vaibstiem noslēpumainu burvību.

Šoreiz Henlijs apskāva meiteni bez jebkādas priekšā teikšanas. Viņš pamazām apguva romantiskā piedzīvojuma formu un saturu, kā arī' rīcības veidu, kuram jāizraisa stihiska un vienlaikus liktenīga kaisle.

Nezaudēdami veltīgi laiku, viņi devās uz meitenes dzīvokli. Pa ceļam Henlijs pamanīja viņas matos mil- zlgu zaigojošu briljantu. Un tikai daudz vēlāk viņš atskārta, ka tas bijis nevis dārgakmens, bet gan veikli apslēpts tranzistors.

Nākamajā vakarā Tomasam atkal negribējās palikt mājās. Viņš staigāja pa ielām un centās apklusināt neapmierinātības velniņu, kas urdīja sirdi. Tā ibija brīnumaina nakts, viņš centās sev iegalvot, nakts, pilna maigu ēnu, zīdainu cirtu, kas glāstīja viņa seju, un kvēlu pateicības asaru, kuras mīļākā izraudājusi uz viņa pleca. Un tomēr …

Meitene diemžēl nebija viņa gaumē — tāpat kā iepriekšējā, un šo bēdīgo faktu nekas nespēja grozīt. Patiesi, nav taču iespējams uz labu laimi savest kopā divus pilnīgi svešus cilvēkus un gaidīt, ka acumirklīgs kaislības uzliesmojums pāraugs mīlestībā! Mīlestībai ir savi likumi, no kuriem tā neatkāpjas ne par mata tiesu.

Henlijs gāja, gāja, un pamazām viņā brieda pārliecība: šoreiz jau nu noteikti viņš sastaps īsto!

Ragains mēness slīdēja zemu pār jumtu korēm; liega vēsma nesa no dienvidiem eksotiski reibinošu un vienlaikus bezgala intīmu aromātu.

Radio klusēja, un viņš klīda pa ielām, tikai intuīcijas vadīts. Gluži patstāvīgi, bez jebkādas priekšā teikšanas, Henlijs iegāja'nelielā skvērā un ieraudzīja meiteni, kas vientuļa stāvēja pie krastmalas margām.

Izvēlējies vietu viņai blakus, Tomass nodevās apkārtnes vērošanai. Pa kreisi tumsā izplūda tilts, kuru turēja milzīgā zirnekļa tīklā savītas tērauda troses. Lejā upe vēla melnus, eļļainus viļņus, kas šur tur straumē sagrieza virpuļus. Tālumā iekaucās velkonis. Tam atbildēja otrs. Un abi sasaucās kā naktī apmaldījušās dvēseles.

Tranzistors nesteidzās ar padomiem, tāpēc Henlijs iesāka:

—   Patīkama nakts.

—       Iespējams, — meitene atbildēja, pat nepagriezdama galvu.

—       Nakts ir skaista, — teica Henlijs, — protams, ja vien šo skaistumu gribi saskatīt.

—   Apbrīnojami. Tādus vārdus es negaidīju …

—       Vai tiešām? — Henlijs jautāja, pievirzīdamies meitenei tuvāk. — Vai tiešām tas ir tik apbrīnojami? Ka es esmu šeit un arī jūs …

c— Varbūt. Kas to lai zina, — meitene atbildēja, beidzot palūkojusies uz Henliju.

Viņa bija jauna un skaista. Mēness gaismā viņas kas- taņbrūnie mati ieguva bronzas spīdumu. īpatnējais nbska- ņojums, neparastā apkārtne un izdevīgi maigais apgaismojums piešķīra viņas vaibstiem noslēpumainu burvību.

Un te pēkšņi viņam atausa gaisma.

Lūk, patiesi stihisks un reizē liktenīgs piedzīvojums! Ne jau radio atveda viņu šurp, un ne jau radio pačukstēja priekšā vajadzīgos vārdus. Nē, šai gadījumā neviens viņu nav pamācījis … Henlijs uzmeta skatienu meitenei. Ne viņas blūzītē, ne arī matos nemanīja nekā līdzīga tranzistoram.

Tātad savu mīlestību viņš atradis bez Ņujorkas romantikas dienesta palīdzības! Visslepenākie un skaistākie sapņi, kas ilgus gadus bija viņu neatlaidīgi vajājuši, tagad beidzot piepildīsies …

Henlijs izstiepa roku, un meitene ar tikko dzirdamu nopūtu piekļāvās viņam pie krūtīm. Viņš noskūpstīja meiteni. Lielpilsētas ugunis mirgodamas sajaucās ar zvaigžņu liesmām. Mēness sirpis slīdēja arvien zemāk. Pāri melnajai, eļļainajai upei kuģu sirēnas apmainījās ar sēru vēstīm.

Meitene atvilka elpu un maigi atbrīvojās no Tomasa skavām.

—   Vai es jums patīku? — viņa vaicāja.

—   Patīkat? — Henlijs iekliedzās. Tas nav īstais vārds!

—   Priecājos, — meitene sacīja, — jo es esmu Brīvās romantikas izmēģinājuma paraugs, kuru jums pilnīgi par brīvu piedāvā «Dižās romantikas trests» ar galveno mītni Ņūarkā, Ņūdžersijas štatā. Mūsu firma garantē patiesi stihisku un liktenīgu romantiku visdažādākajos veidos — pēc klientu izvēles. Balstoties uz tehnoloģiskiem pētījumiem, mums izdevās atteikties no tādu primitīvu amatniecisku iekārtu lietošanas kā tranzistori, kas rada nebrīvības sajūtu tieši tad, kad cilvēkam jājūtas absolūti brīvam.

Taču neaizmirstiet: es esmu tikai izmēģinājuma paraugs, un tāpēc nevaru dot jums kaut cik pilnīgu priekšstatu par to, ko spēj piedāvāt «Dižās romantikas trests», kuram ir filiāles visā pasaulē. Šajā prospektā, godājamais ser, izklāstīti daži tipveida projekti. Varbūt jūs interesēs «Romantika visos platuma grādos». Lai gan, ja esat apveltīts ar bagātīgu iztēli, jums droši vien būs vairāk pa prātam pikantais cikls «Romantika cauri gadsimtiem». Lūdzu, pievērsiet uzmanību arī mūsu pastāvīgajam «Pilsētas projektam» un …

Viņa iespieda Henlijam rokās plānu brošūriņu ar spilgtām ilustrācijām. Puisis neizpratnē paskatījās uz reklāmas prospektu, tad uz meiteni. Viņa pirksti atliecās, un brošūra švīkstēdama noplanēja zemē.

—   Ser, es ceru, ka neesmu jūs apvainojusi… — meitene iesaucās. — Šī tīri lietišķā procedūra diemžēl ir neizbēgama, bet tā ilgst tikai īsu brītiņu. Pēc tam mūsu romantika tūlīt kļūst stihiska un liktenīga. Jūs reizi mēnesī saņemsit rēķinu — pa pastu, parastā aploksnē, bez nosūtītāja adreses, un …

Henlijs deva kājām ziņu. Uz ielas, vēl arvien skriedams, viņš izrāva no pogcauruma tranzistoru un iemeta to renstelē.

Romantikas tirgoņiem tā arī neizdevās iesmērēt Tomasam savu preci. Taču puisim bija veca krustmāte, kurai viņš piezvanīja, un viņa, uzbudināti kladzinādama, tūdaļ apsolīja iepazīstināt krustdēlu ar sava bērnības drauga meitu. Jaunieši satikās krustmātes viesistabā, kur nevarēja lāgā apgriezties, tik pilna šī istaba bija ar dažādām rotas lietām un nieciņiem. Stostīdamies aiz mulsuma, viņi veselas trīs stundas spriedelēja par laika apstākļiem, par politiku un darbu, par studijām koledžā un kopīgiem paziņām. Krustmāte staroja un, nemitīgi šaudīdamās starp virtuvi un spilgti apgaismoto viesistabu, cienāja viņus ar kafiju un mājas cepumiem.

Acīmredzot tieši šīs stingri oficiālās raudzības, kas tik ļoti atgādināja sirmo senatni, negaidīti labvēlīgi ietekmēja jaunos cilvēkus. Meitene Henlijam iepatikās. Viņi sāka tikties arvien biežāk un pēc trim mēnešiem apprecējās.

Interesanti atzīmēt, ka Tomass Henlijs bija viens no pēdējiem, kas atrada sievu, izmantojot šādu dīvainu, vecmodīgu, nedrošu, neracionālu un neražīgu paņēmienu, jo lielās firmas, kas darbojas apkalpošanas sfērā, tūdaļ nojauta «Henlija metodes» veikalnieciskās perspektīvas. Firmu uzdevumā tika izstrādāts grafiks, kas precīzi atspoguļoja mulsuma ietekmi uz jauno cilvēku psihi, un itin drīz elektroniskās skaitļošanas mašīnas precīzi novērtēja arī Krustmātes finansiālo lomu amerikāniskajā laulību praksē.

Lūk, kādēļ tagad viens no minēto firmu visizplatītākajiem un visaugstāk vērtētajiem pakalpojumiem ir piegādāt jaunekļiem standartizētu komplektu. Proti, kautrīgu meiteni, spilgti apgaismotu, ar visādiem nieciņiem pieblīvētu viesistabu, šauru, neērtu dīvāniņu un enerģisku sirmu dāmu, kas, noņemdamās ar kafiju un mājas cepumiem, ielaužas istabā pēc precīzi aprēķinātiem nevienmērīgiem laika sprīžiem.

Pieredzējuši ļaudis apgalvo, ka no tadas iepazīšanās prāti mulstot. Elpa raujoties ciet!

ČETRI TEMPERAMENTI.

Elisters Kromptons bija stereotips, un šis fakts viņu drausmīgi kaitināja, taču līdzēt tur neko nevarēja. Vai nu Kromptonam tas patika, vai nepatika, viņa raksturs bija vienpusīgs, primitīvs, viņa vēlēšanās — viegli uzminamas un bailes — acīm redzamas. Vēl ļaunāk — Elistera āriene ar neiedomājamu precizitāti atbilda viņa raksturam.

Vidēja auguma, slimīgi vājš, ar smailu degunu, šaurām, cieši sakniebtām lūpām, pieri, kas jau bija sākusi plesties uz matu rēķina, nespodrām ūdeņainām acīm, kuras sedza biezi, izliekti briļļu stikli, un retiem bārdas rugājiem klātu seju — tāds bija Elisters Kromptons. Viņš izskatījās pēc klerka un patiesībā arī bija klerks. ^

Palūkojies uz viņu, ikviens tūdaļ noprastu, ka šis vīrs ir sīkumains, pedantisks, piesardzīgs, nervozs, puritā-

nisks, viegli aizvainojams, iebiedēts, aizdomīgs un nomākts. Dikenss tādu tipu droši vien būtu attēlojis uz augsta ķebļa, ar bezgala nopietnu sejas izteiksmi noliekušos pār rakstāmpulti un smalkā, kaligrāfiskā rokrakstā kaut ko skribelējam vecas, cienījamas firmas apputējušās kantora grāmatās. Trīspadsmitā gadsimta ārsts nešaubītos, ka Kromptonā iemiesojies viens no četriem pirmelementiem — Zeme, Gaiss, Uguns vai Ūdens —, kuru fundamentālās īpašības nosaka katra cilvēka temperamentu. Šajā gadījumā tas bija Odens īpašību nosacītais melanholiskais temperaments, kuru rada pārmērīgs daudzums aukstas, melnas žults, kas padara cilvēku īgnu un noslēgtu.

Vēl vairāk — Kromptonu savā ziņā varēja uzskatīt par Lombrozo un Krečmera teoriju visspožāko pierādījumu, par biedinošu līdzību, par katolicisma hiperbolu un nožēlojamu cilvēka kariķējumu.

Pats bēdīgākais tomēr bija tas, ka Elisters Kromptons visā pilnībā apzinājās, cik neizdevusies, sekla un triviāla ir viņa personība, un, lai gan šis fakts Elisteru briesmīgi kaitināja, viņš neko tur nespēja grozīt, tāpēc viņam atlika vienīgi ienīst savus labvēļus ārstus un vainot tos šajā nelaimē.

Visapkārt Kromptons redzēja cilvēkus ar apbrīnojami sarežģītiem, pretrunīgiem raksturiem un skaudīgi vēroja, kā ļaudis diendienā izlaužas no stereotipu ietvariem, kurus sabiedrība cenšas tiem uzspiest. Viņš sastapa prostitūtas, kas nebūt nebija labsirdīgas, armijas seržantus, kuriem riebās varmācība, bagātniekus, kas nekad nebija nodarbojušies ar labdarību, īrus, kuri ienīda kautiņus, grieķus, kas savā mūžā nebija redzējuši nevienu kuģi, francūžus bez mazākās tieksmes uz loģisku domāšanu. Cilvēces vairākums šķita dzīvojam brīnišķīgu, neparedzētiem notikumiem bagātu dzīvi, kurā pēkšņi kaislību uzliesmojumi mijās ar rāmiem klusuma brīžiem; jaudis runāja vienu un darīja gluži ko citu, paši noliedza savus argumentus un reizēm paveica neiespējamo, tādējādi samulsinot gan psihologus, gan sociologus un iegrūžot psihoanalītiķus zaļā pūķa apkampienos.

Taču visa šī greznība Elisteram bija neaizsniedzama, jo veselības interesēs ārsti bija atbrīvojuši viņu no jebkādiem rakstura līkločiem.

Ar robota nolāpīto regularitāti Kromptons dienu no dienas precīzi pulksten deviņos sēdās pie rakstāmgalda. Tieši piecos viņš kārtīgi aizvēra kantora grāmatas un atgriezās savā mēbelētajā istabā. Paēda ļoti pieticīgas un ne sevišķi garšīgas, toties barojošas vakariņas, izlika trīs pasjansus, atminēja vienu krustvārdu mīklu un gāja gulēt. Ik sestdienas vakaru viņš, pārgalvīgi līksmu jauniešu grūstīts, kinoteātrī noskatījās filmu. Svētdienās un svētku dienās studēja Eiklīda ģeometriju, jo bija stingri pārliecināts, ka cilvēkam kaut kas jādara, lai sevi pilnveidotu. Reizi mēnesī Kromptons mēdza aiz- lavīties uz laikrakstu kiosku, kur paslepus iegādājās visai piedauzīgu žurnālu. Savā istabā viņš to kāri izlasīja, pēc tam, juzdams nepārvaramu riebumu, saplēsa ienīsto izdevumu driskās.

Kromptons, protams, apzinājās, ka ticis pārvērsts par stereotipu paša veselības labad, un centās samierināties ar to. Kādu laiku viņš mēģināja uzturēties citu, tikpat primitīvu un seklu indivīdu sabiedrībā. Bet šie ļautiņi šķita truli, pašapmierināti un klīrīgi savā manierībā. Viņi bija tādi jau no dzimšanas, turpretim Kromptonu ārsti bija padarījuši tādu vienpadsmit gadu vecumā. Drīz viņš saprata, ka šie cilvēki ir pilnīgi neciešami, tāpat kā viņš acīmredzot bija neciešams visiem pārējiem.

Elisters nežēloja pūles, lai pārvarētu sava rakstura smacējošo aprobežotību. Viņš pat apsvēra iespēju emigrēt uz Venēru vai Marsu, bet praktiski šajā virzienā neko neuzsāka. Reiz Kromptons lūdza palīdzību Ņujorkas Romantikas dienestam, un viņam noorganizēja tikšanos. Iespraudis svārku atlokā baltu neļķi, viņš devās pretim nepazīstamajai mīļākai. Taču kvartāla attālumā no tikšanās vietas Elisteram uznāca tādi drebuļi, ka viņš bija spiests atgriezties mājās. Lai nomierinātu nervus, Elisters tonakt atminēja sešas krustvārdu mīklas un izlika deviņus pasjansus, taču arī šie pārbaudītie paņēmieni līdzēja tikai īsu laiciņu.

Lai cik izmisīgi Kromptons pūlējās, viņš nespēja rīkoties citādi kā vien atbilstoši sava rakstura šaurajiem ietvariem. Elistera naids pret sevi un ārstiem nemitīgi pieņēmās spēkā, un vienlaikus auga arī viņa alkas pēc pašpārveidošanās.

Bija tikai viena iespēja, kā piepildīt šīs alkas — ienirt pārsteidzoši daudzveidīgajā dzīvē, atgūt iekšējās pretrunas, kaislības, visu to cilvēcīgo, kas piemita citiem. Tāpēc Kromptons strādāja un gaidīja, līdz beidzot sagaidīja trīsdesmit piekto dzimšanas dienu. Tas bija federālo likumu noteiktais minimālais vecums, kad tiek atļauta Personības Reintegrācija.

Nākamajā dienā pēc savas trīsdesmit piecu gadu jubilejas Kromptons iesniedza šefam atlūgumu, izņēma no bankas septiņpadsmit sūra darba gados sakrātos ietaupījumus un devās pie ārsta, cieši apņēmies atgūt to, ko bija zaudējis agrā jaunībā.

Vecais doktors Beringers ieveda Kromptonu kabinetā, piebīdīja viņam ērtu atzveltnes krēslu un teica:

—  Nu, manu zēn, mēs ilgi neesam tikušies. Kā jūties?

—   Drausmīgi, — Kromptons atbildēja.

—   Kas īsti tevi satrauc?

—   Mans «es», — Kromptons sacīja.

—        Hm… — vērīgi ielūkojies Kromptona tipiskajā klerka sejā, doktors norūca. — Jūties nedaudz aprobežots?

—       «Aprobežots» nav īstais vārds, — Kromptons ar uzsvaru teica. — Es esrnu mašīna, robots, nulle…

—       Nu, nu, — doktors Beringers viņu mierināja. — Tik traki jau nav. Tiesa, pielāgošanās prasa laiku…

—        Esmu sev apnicis līdz nāvei, — Kromptons kategoriski paziņoja. — Gribu reintegrēties.

Doktora sejā atspoguļojās šaubas.

—        Bez tam, — Kromptons turpināja, — es jau nosvinēju trīsdesmit piekto dzimšanas dienu. Saskaņā ar federālo likumu man ir tiesības uz reintegrāciju.

—       Jā, — doktors Beringers teica. — Tādas tiesības tev ir, bet kā tavs draugs un reizē ārsts, Elister, es nekādā gadījumā tev neieteiktu tās izmantot.

—   Kāpēc?

Vecais doktors nopūtās un sakrustoja rokas.

—       Tas būtu bīstami. Ļoti bīstami. Varbūt pat liktenīgi.

—   Bet kaut kadas izredzes man tomēr ir?

—   Visniecīgākās.

—   Tad es savas tiesības tomēr izmantošu.

Doktors atkal nopūtās, piegāja pie 'kartotēkas un izvilka biezus aktu vākus.

—       Labi, — viņš teica, — ielūkosimies vēlreiz tavā slimības vēsturē.

Elisters Kromptons, Lilla un Besas Kromptonu dēls, dzimis Amundsenvilā, Mērijas Bērdas zemē, Antark- tīdā. Tēvs strādāja par meistaru Skota plutonija raktuvēs, māte — par montētāju (ar saīsinātu darba laiku) nelielā tranzistoru rūpnīcā. Spriežot pēc vecāku dokumentiem, abi bija garīgi un fiziski veseli. Visas zīmes liecināja, ka arī mazais Elisters augdams lieliski pielāgosies dzīvei.

Pirmos deviņus mūža gadus Elisters bija gluži normāls bērns. Tiesa, reizēm viņš likās noslēgts un mazrunīgs, bet šī īpašība piemīt daudziem bērniem. Citādi Elisters bija zinātkārs, kustīgs un labsirdīgs zēns ar intelektu, kas neapšaubāmi sniedzās pāri vidusmēram. Desmitajā dzīvības gadā viņa noslēgtība sāka manāmi pastiprināties. Puisēns stundām ilgi varēja sēdēt krēslā un raudzīties tukšumā. Reizēm viņš pat neatbildēja, ja viņu sauca.

(Šajos apmātības brīžos neviens nesaskatīja slimības simptomus. Visi domāja, ka tie ir ar dzīvu iztēli apveltīta bērna dienas sapņi, kuriem laika gaitā pašiem no sevis jāizzūd.)

Taču Elistera apmātības lēkmes kļuva gan biežākas, gan spēcīgākas. Turklāt viņam arvien biežāk uznāca spējas dusmas, kuru novēršanai vietējais ārsts izrakstīja nomierinošus līdzekļus. Kādu dienu — Elisteram toreiz bija desmit gadi un septiņi mēneši — viņš bez redzama iemesla uzbruka mazai meitenei. Kad meitenīte sāka kliegt, Elisters mēģināja viņu nožņaugt. Pārliecinājies, ka tas nebūs pa spēkam, viņš paķēra skolas grāmatu un visa nopietnībā centās iedragāt meitenei galvaskausu. Lai gan Elisters neganti brēca un spārdījās pretim, kāds pieaugušais paspēja viņu laikus aizvilkt prom. Meitene dabūja smadzeņu satricinājumu un gandrīz gadu nogulēja slimnīcā.

Iztaujāts par šo notikumu, Elisters apgalvoja, ka neko tamlīdzīgu neesot darījis. To droši vien izdarījis kāds cits. Viņš vispār nebūtu spējīgs kādam nodarīt pāri un vismazāk jau nu šai meitenei, kura viņam ļoti patikusi. Tālākā iztaujāšana neko nedeva; tā tikai noveda Elisteru stuporā, kas ilga piecas dienas.

Pat toreiz Elisteru vēl būtu varējuši glābt, ja viņa rīcībā būtu saskatīti vīrusu šizofrēnijas agrīnie simptomi. Savlaicīgi diagnosticēta, šī slimība, it īpaši bērnībā, ir ārstējama.

Planētas mērenajās joslās vīrusu šizofrēnija ir izplatīta jau daudzus gadsimtus un laiku pa laikam izpaužas epidēmiju veidā, kā, piemēram, viduslaikos, kad cilvēkus bija pārņēmis klasiskais deju neprāts. Efektīvu vakcīnu pret šizofrēnijas vīrusu diemžēl nav izdevies radīt. Tāpēc ārsti šādos gadījumos pielieto Pilnīgo Sašķelšanu, kamēr personības šizoīdās sastāvdaļas vēl ir kaut cik plastiskas; pēc tam noskaidro, kura no tām atbilst dominējošajai personībai, un to saglabā organismā, bet pārējos šizoīdus ar Mikltona projektora palīdzību ievieto Dirjēra ķermeņu inertajā vielā.

Dirjēra ķermeņi, kā zināms, ir augoši androīdi, kas spēj eksistēt apmēram četrdesmit gadus. Protams, viņus nevar uzskatīt pilnā mērā par dzīvotspējīgiem. Taču federālais likums, kā jau teikts, atļauj reintegrāciju trīsdesmit piecu gadu vecumā. Šizoīdi, kas attīstījušies Dirjēra ķermeņos, pēc dominējošās personības ieskatiem var atgriezties sākotnējā organismā ar labām izredzēm uz reintegrāciju un pilnīgu saplūšanu …

Protams, ja vien sašķelšana izdarīta laikus.

Vienīgais ārsts, kas praktizēja mazajā, tālajā Amundsenvillā, prata lieliski tikt galā ar apsaldējumiem, sniega aklumu, vēzi, spirālisko melanholiju un citām tikpat vienkāršām salto dienvidu kaitēm. Taču par mēreno joslu slimībām viņš būtībā nezināja nekā.

Elisteru uz divām nedēļām ievietoja pilsētas slimnīcā izmeklēšanai.

Pirmajā nedēļā viņš bija īgns, bikls un jutas visai neomulīgi; tikai retumis uz āru izlauzās viņa agrākā nebēdnība. Otrajā nedēļā puisēns aizvien stiprāk pieķērās auklītei, kas nevarēja beigt viņu slavēt un dēvēja par savu mīluli. Likās, ka, viņas sirsnības sasildīts, Elisters atkal kļuvis tāds, kāds bija agrāk.

Bet tad — trīspadsmitajā dienā — jaunais Kromptons ietrieca auklītei sejā sasistu ūdens glāzi un pēc tam izmisīgi mēģināja pārgriezt sev rīkli. Elisteru hospitalizēja, lai sadziedētu ievainojumus, un viņš ieslīga dziļā katalepsijā, kuru ārsts uzskatīja par vienkāršu šoku. Viņam ieteica mieru un klusumu, kas šādos apstākļos varēja tikai kaitēt.

Pēc divu nedēļu ilga stupora, kuram bija raksturīga katatonija vaska lokanības pakāpē, slimība sasniedza kulmināciju. Elistera vecāki aizsūtīja viņu uz lielo Ri- vera klīniku Ņujorkā. Tur zēnam nekavējoties noteica precīzu diagnozi: vīrusu šizofrēnija vēlīnā stadijā.

Vienpadsmit gadu vecumā Elisteram gandrīz vairs nebija reālas saskares ar apkārtējo pasauli; viņš bija tik ļoti noslēdzies sevī, ka psihiatri nespēja nodibināt ar viņu pietiekami ciešu kontaktu. Zēns gandrīz nepārtraukti atradās katatoniskā stāvoklī, viņa personības šizoīdie komponenti likās sastinguši nesamierināmā konfliktā, visa viņa dzīve ritēja savdabīgā, citiem nepieejamā mijkrēslī, kuru pildīja vienīgi murgu tēli. Tādā ielaistā gadījumā izredzes uz sekmīgu personības sašķelšanu ir minimālas. Taču bez sašķelšanas Elisteram būtu lemts mūža atlikušo daļu pavadīt slimnīcā, nekad neatgūstot īstu apziņas skaidrību, nekad neiz- kļūstot no sava prāta sirreālistiskajiem moku kambariem.

Vecāki izraudzījās to, kas šķita esam mazākais ļaunums, un parakstīja visus vajadzīgos papīrus, atļaudami ārstiem izdarīt novēlotu sašķelšanas mēģinājumu.

Elisteru operēja, kad viņam bija vienpadsmit gadi un viens mēnesis. Dziļā sintohipnotiskā miegā ārsti izdalīja no viņa zemapziņas trīs būtiski atšķirīgas personības. Aprunājušies ar visām trim, psihiatri vienojās par galīgo izvēli. Divas personības ieprojicēja Dirjēra ķermeņos. Trešo, kuru atzina par vispiemērotāko, atstāja paša Kromptona organismā. Visi trīs šizoīdi pārcieta traumu, un operācija tika atzīta zināmā mērā par sekmīgu.

Ārstējošais neirohipnotists doktors Vleisiks pārskatā atzīmēja^ ka trīs personības, būdamas neadekvātas, neatbilstošas cita citai, nevar cerēt uz sekmīgu reintegrāciju, pat sasniegušas likumā paredzēto trīsdesmit piecu gadu vecumu. Operācija izdarīta par vēlu; komponenti zaudējuši vitāli nepieciešamo rakstura iezīmju kopību un saskaņu, bez kuras nav iedomājama viņu līdzāspastāvēšana. Pārskats mudināja visus trīs atteikties no tiesībām uz reintegrāciju un dzīvot, cik vien labi tas iespējams, katram savas personības ietvaros.

Tiem diviem, kas bija ieprojicēti Dirjēra ķermeņos, deva jaunus vārdus. Pēc tam viņus aizsūtīja uz bērnu namiem, vienu uz Marsu, otru — uz Venēru. Ārsti, protams, vēlēja viņiem labu, taču cerību, ka šie novēlējumi piepildīsies, bija ļoti maz.

Elisters Kromptons, savā dabiskajā ķermenī palikusī dominējošā personība, pēc operācijas atspirga, bet divas ļoti svarīgas viņa trešdaļas bija zudušas kopā ar atdalītajiem šizoīdiem. Tāpēc Kromptonam trūka daudzu tīri cilvēcisku emociju un spēju, kas nebija nedz atgūstamas, nedz arī aizstājamas.

Kromptons izauga, saglabādams tikai personības atlikušajai daļai raksturīgās īpašības — pienākuma apziņu, kārtīgumu, neatlaidību, piesardzību. Šo īpašību neizbēgamā hipertrofija pārvērta viņu par stereotipu — aprobežotu, primitīvu indivīdu, kas asi izjuta savus trūkumus un kaislīgi tiecās pēc pilnveidošanās, pēc saplūšanas ar zudušajiem komponentiem, pēc reintegrāci- jas …

—   Lūk, tādas tās lietas, Elister, — teica doktors Beringers, aizvērdams aktu vākus. — Doktors Vleisiks kategoriski iebilst pret reintegrāciju, un es diemžēl esmu spiests viņam piekrist.

—   Tā ir mana vienīgā cerība, — Kromptons iesaucās.

—   Cerību praktiski nav, — doktors Beringers sacīja. — Tu vari iekļaut sevī šīs personības, bet tev nepietiek garīgās stabilitātes, lai tās kontrolētu, lai ar tām saplūstu. Elister, mēs tevi izglābām no vīrusu šizofrēnijas, bet uzņēmība pret šo slimību tevī ir saglabājusies. Pamēģini reintegrēties, un tu taisnā ceļā nokļūsi funkcionālās šizofrēnijas nagos, turklāt — uz visiem laikiem!

—  Bet citiem reintegrācija taču izdevusies! — Kromptons iebilda.

—   Protams, daudziem tā izdevusies. Bet visos šajos gadījumos operāciju izdarīja laikus — tad, kad šizoī- die komponenti vēl nebija paspējuši pilnīgi atsvešināties.

—   Esmu nolēmis izmantot vienīgo izdevību, — Kromptons paziņoja. — Dodiet manu dirjēru vārdus un adreses!

—  Vai tad tu nedzirdēji, ko teicu? Jebkurš mēģinājums reintegrēties tev nozīmēs ārprātu vai kaut ko vēl ļaunāku. Kā tavs ārsts es nevaru . ..

—   Dodiet man adreses, — Kromptons -ledaini atkārtoja. — Likums ir manā pusē. Es jūtu, ka man pietiks stingrības, lai savaldītu savus šizoīdus. Un, kad būšu tos savaldījis, notiks reintegrācija. Mēs kļūsim par vienotu veselo. Es atkal būšu pilnvērtīgs cilvēks.

—    Tu nevari iedomāties, kas tie par subjektiem, — doktors Beringers sacīja. — Tu uzskati sevi par nepilnvērtīgu? Elister, tu esi dārgakmens salīdzinājumā ar šo gružu kaudzi!

—   Tas nav svarīgi, — Kromptons teica. — Šīs būtnes ir daļa no manis. Lūdzu, viņu vārdus un adreses!

Gurdi šūpodams galvu, doktors kaut ko uzrakstīja un pasniedza zīmīti Kromptonam.

—   Elister, tici man, īstenībā tev nav ne mazāko cerību. Lūdzu, apdomā …

—   Paldies, doktor Beringer. — Kromptons viegli paklanījās un atstāja kabinetu.

Uz ielas Elistera apņēmība drīz vien izgaisa. Viņš nebija uzdrīkstējies atklāt doktoram Beringeram savas šaubas; labsirdīgais sirmgalvis noteikti būtu viņu atrunājis no reintegrācijas. Bet tagad, kad vārdi un adreses atradās viņa kabatā un visa atbildība gūlās tikai uz viņa pleciem, Elisteru arvien vairāk nomāca bažas. Viņu sāka kratīt drebuļi. Tiesa, šo nervu lēkmi uz brīdi izdevās apspiest. Viņš paspēja sameklēt taksi un atgriezties savā mēbelētajā istabā, kur nekavējoties iekrita gultā.

Veselu stundu Kromptons gulēja, pieķēries piegultas gala kā slīcējs pie salmiņa, un trīcēja aiz satraukuma. Pēc tam lēkme pārgāja. Viņš kļuva spējīgs tiktāl valdīt pār savām rokām, ka varēja izvilkt no kabatas un aplūkot ārsta iedoto zīmi.

Pirmais tajā bija minēts Edgars Lūmiss no Elder- bergas uz Marsa. Otrs bija Dens Steks no Austrumu purva uz Venēras. Nekā cita zīmītē nebija.

Kā izskatās šie viņa personības sastāvdaļu iemie^ sojumi? Kādus raksturus, kādu stereotipu vaibstus ieguvuši no viņa atšķirtie segmenti?

Zīmītē par to nebija ne vārda. Atbildes uz šiem jautājumiem būs jāatrod pašam.

Viņš izlika pasjansu un sāka apsvērt, ar kādu risku viņa nodoms saistīts. Kromptona agrākajam, neintegrēti šizofrēniskajam prātam piemita nepārprotama tieksme uz slepkavošanas māniju. Vai pēc reintegrāci- jas, pieņemot, ka tā būtu iespējama, kaut kas mainīsies un šī tieksme zudīs? Vai viņam maz ir tiesības laist pasaulē potenciālu briesmoni? Vai ir jēga spert tādu soli, kas draud iedzīt viņu ārprātā, katatonijā, nāvē?

Par šīm iespējām Kromptons domāja līdz vēlai naktij. Beidzot iedzimtā piesardzība guva virsroku. Viņš rūpīgi salocīja ārsta zīmi un ielika to galda atvilktnē. Lai cik stipri Elisters gribēja reintegrēties, briesmas bija pārāk lielas. Viņa pašreizējais dzīves veids šķita tomēr pievilcīgāks par ārprātu.

Nākamajā dienā viņš devās meklēt klerka vietu un drīz arī atrada to kādā cienījamā firmā.

Vecie ieradumi tūdaļ stājās spēka. Ar robota precizitāti viņš atkal ik rītu tieši deviņos sēdās pie rakstāmgalda, piecos pēc pusdienas aizvēra kantora grāmatas, atgriezās mēbelētajā istabā, paēda ne visai garšīgas, toties barojošas vakariņas, izlika trīs pasjansus, atminēja vienu krustvārdu mīklu un iemiga savā šaurajā gultā. Un atkal sestdienu vakaros noskatījās kinofilmas, svētdienās studēja ģeometriju, reizi mēnesī pirka, lasīja un saplēsa piedauzīgu žurnālu.

Elistera riebums pret sevi pieauga arvien vairāk. Viņš mēģināja nodarboties ar marku kolekcionēšanu un atmeta to, iestājās Apvienotajā Laimes klubā un aizbēga jau no pirmā stīvi manierīgā deju vakara, centās apgūt šaha spēli un atteicās arī no tā. Ar šādiem līdzekļiem viņa aprobežotība, izrādās, nebija pārvarama.

Visapkārt Kromptons redzēja bezgala daudzveidīgas, emocionālas cilvēku attiecības. Viņa acu priekšā dzīve rīkoja dzīres, kurās viņam nebija iespējams piedalīties. Arvien neatlaidīgāk Elisteram sāka uzmākties vīzija: vēl divdesmit viņa mūža gadi paiet nepārtrauktā, vienmuļā klerka darbā; vēl trīsdesmit četrdesmit gadu bez atpūtas, bez atvieglojuma, bez cerībām, un tikai nāve dara galu šīm mocībām.

Veselus sešus mēnešus Kromptons metodiski apdomāja situāciju. Beidzot viņš nosprieda, ka salīdzinājumā ar viņa tagadējo dzīves veidu pat ārprātam dodama priekšroka.

Tāpēc viņš vēlreiz pameta darbu, izņēma no bankas cītīgi krātos ietaupījumus un nopirka biļeti uz Marsu, lai Elderbergā sameklētu Edgaru Lūmisu.

Iežmiedzis padusē krustvārdu mīklu sējumu, Kromptons noteiktajā laikā ieradās Aidlvaildas kosmodromā, izturēja krietnu pārslodzi ceļā uz 3. pavadoni, iekāpa «Lockheed-Lackawanna» tuvsatiksmes raķetē, kas aizveda viņu līdz Pārsēšanās punktam, pēc tam — «Ho- poverā», kas kursēja starp Pārsēšanās punktu un Marsa 1. staciju, nokārtoja visas ar muitas, imigrācijas un sanitāro pārbaudi saistītās formalitātes un beidzot laimīgi nolaidās Portņūtonā. Tur viņš pavadīja triju dienu ilgo aklimatizācijas periodu, iemācījās elpot ar palīg- plaušu, stoiski pacieta stimulatora injekcijas un pēdīgi dabūja vīzu, kas ļāva apceļot visu planētu. Tādējādi sagatavots, Kromptons ieņēma vietu ātrvilcienā uz Elderbergu — pilsētu, kas atradās netālu no Marsa dienvidpola.

Vilciens lēni šķērsoja vienmuļi plakanos Marsa līdzenumus, vilkās gar pelēcīgiem krūmājiem, kas saltajā, retinātajā gaisā izmisīgi cīnījās par savu eksistenci, šad tad iebrauca purvainos apnicīgi zaļas tundras novados. Kromptons visu laiku minēja krustvārdu mīklas. Kad vagona pavadonis brīdināja pasažierus, ka vilciens tuvojas Lielajam kanālam, viņš uz mirkli ieinteresēts pavērās logā. Bet tur bija redzama vienīgi sekla, lēzenu krastu ieskauta sen izžuvušas upes gultne. Augi tās dubļainajā dibenā likās tumši zaļi, gandrīz melni. Kromptons atkal pievērsās savām krustvārdu mīklām.

Viņi brauca pa Oranžo tuksnesi un pieturēja mazās stacijās, kur bārdaini imigranti ar milzu platmalēm galvā iekāpa vilcienā, lai saņemtu vitamīnu koncentrātus un mikrofilmās reproducētu «Sunday Times». Beidzot ātrvilciens sasniedza Elderbergas nomales.

Sī pilsēta bija veikalniecisku darījumu centrs, kur satikās visi Dienvidu polārās joslas kalnraktuvju un fermu īpašnieki. Vienlajkus tā bija kūrvieta, kuru bagātnieki apmeklēja, lai paplunčātos slavenajās Ilga mūža vannās, vai tāpat vien — lai gūtu jaunus iespaidus. Vulkāniskās aktivitātes dēļ šis apvidus, kura temperatūra svārstījās ap 67 grādiem pēc Fārenheita, bija pats siltākais uz Marsa. Vietējie iedzīvotāji to mēdza dēvēt par tropiem.

Atstājis mantas nelielā motelī, Kromptons pievienojās spilgti ģērbušos vīriešu un sieviešu pūlim, kas pastaigājās pa Elderbergas dīvaini nekustīgajām ietvēm.

Viņš iemeta acis spēļu namos, blenza uz veikaliem, kur pārdeva neviltotus zudušās marsiešu civilizācijas daiļ- amatnieku izstrādājumus, ielūkojās modernos kokteij- holos un žilbinoši mirdzošos restorānos. Kad viņu uzrunāja jauna, spilgti izkrāsota meiča, aicinādama iegriezties Tīles mammas namā, kur pazeminātā gravitācija darīja vēl daudz tīkamāku to, kas tāpat bija diezgan tīkams, Kromptons pārbijies bēga prom. Lai atkratītos no šīs meičas un vismaz duča viņai līdzīgu, Elisters iegriezās kādā skvērā un apsēdās uz soliņa, cenzdamies kaut cik sakārtot domas.

Viņam apkārt pletās Elderberga — izpriecu piesātināta, izaicinoši netikla — nosmiņķēta Izebele, kuru Kromptons atraidīja, nicīgi savilcis šaurās lūpas. Un tomēr, par spīti nicīgi savilktajām lūpām, nodurtajām acīm un uzbudinājumā trīsošajām nāsīm, sirds dziļumos viņš ilgojās pēc tīri cilvēcīgām vājībām, kaut arī tās izpaustos netikumā, jo pat šī izpausme šķita labāka par viņa tagadējo drūmi neauglīgo dzīvi.

Diemžēl Elderberga, tāpat kā Ņujorka, nespēja viņu pavedināt. Varbūt Edgars Lūmiss kompensēs šo viņa trūkumu …

Kromptons sāka alfabēta kārtībā apstaigāt pilsētas viesnīcas. Pirmajās trijās klerki apgalvoja, ka viņiem neesot ne jausmas, kur Lūmiss patlaban atrodams, bet, ja šo subjektu izdotos sameklēt, viņi labprāt ar to aprunātos par dažiem neapmaksātiem rēķiniem. Ceturtajā izteica domu, ka Lūmiss varētu būt pievienojies rūdas meklētāju partijai, kas devusies uz Seglu kalniem. Piektajā — ļoti modernā viesnīcā — par Lūmisu neviens nebija dzirdējis. Sestajā pārspīlēti eleganti ģērbusies sieviete, dzirdot pieminam Lūmisa vārdu, mazliet histēriski iesmējās, taču atteicās sniegt par viņu jebkādu informāciju.

Septītajā viesnīcā klerks atbildēja Kromptonam, ka Edgars Lūmiss dzīvojot trīssimt četrpadsmitajā numurā. Pašreiz viņš gan esot izgājis, bet iespējams, ka viņu varot sastapt bārā «Sarkanā planēta».

Kromptons pajautāja, kā šo bāru atrast, tad ar strauji pukstošu sirdi devās uz Elderbergas tā dēvēto vecpilsētu.

Šeit viesnīcas bija apbružātas un noplukušas, sienu krāsojums izbalējis un plastmasa stipri cietusi no ikgadējām smilšu vētrām. Spēļu nami šeit drūzmējās cits pie cita un dansingi gan dienas vidū, gan pusnaktī iztaurēja uz ielas savu nevaldāmo līksmi. Lai iepazītos ar vietējo kolorītu, bagātie tūristi šeit klaiņoja apkārt, stiepdami līdzi kameras un skaņu ierakstu aparātus; viņi cerēja no droša, tomēr fotografēšanai piemērota attāluma apskatīt grēcīgos valdzinājumus, kuru dēļ viskaislīgākie piedzīvojumu meklētāji Elderbergu bija iesaukuši par Triju planētu Ninīvi. Te atradās medību veikali, kuros varēja iegādāties visu nepieciešamo nokāpšanai slavenajās Ksanādu alās vai tālam braucienam apvidus mašīnā pa tuksnesi līdz pat Velna lokam. Te bija arī izdaudzinātais Sapņu veikals, kurā pircējiem piedāvāja visplašākajā izvēlē jebkuras narkotiskās vielas; šis veikals plauka, par spīti visām varas iestāžu pūlēm to likvidēt. Un tepat ietves malā dīkdieņi pārdeva «garantēti īstus» marsiešu akmens kalumus un dažnedažādus citus nieciņus, vārdu sakot, visu, ko vien tūristi varētu vēlēties.

Kromptons sameklēja bāru «Sarkanā planēta», iegāja tanī un nogaidīja, kamēr izdosies kaut ko saskatīt blīvajos tabakas dūmu un vīna izgarojumu mākoņos. Viņš lūkofās uz raibos kreklos ģērbtiem tūristiem pie garās letes, uz runīgiem gidiem un skarbiem kalnračiem. Lūkojās uz kāršu galdiem, ko ielenca pļāpājošas sievietes un vīrieši, kuru ādai maigi oranžu krāsu bija piešķīris izdaudzinātais marsiešu iedegums; lai to iegūtu, tā vismaz apgalvoja, esot nepieciešams vesels mēnesis.

Un tad, kļūda šai gadījumā bija izslēgta, viņš ieraudzīja Lūmisu.

Lūmiss sēdēja pie kāršu galda un spēlēja «faraonu» kopā ar ziedošu blondīni, kurai no pirmā acu uzmetiena varēja dot gadus trīsdesmit, no otrā — četrdesmit, bet pēc rūpīgākas aplūkošanas — pat četrdesmit piecus. Viņa spēlēja aizrautīgi, un partneris, vērodams viņu, uzjautrināts smaidīja.

Lūmiss bija slaids, labi noaudzis vīrietis. Viņa manieri ģērbties varētu raksturot ar krustvārdu mīklās bieži sastopamo apzīmējumu «plūksnains». Viņa šauro galvaskausu klāja plāni, gludi atsukāti brūnganpelēki mati. Ne pārāk izvēlīga sieviete laikam būtu saukusi viņu par glītu.

Ārēji viņam nebija ne mazākās līdzības ar Kromptonu, un tomēr abus vienoja netverama radniecība, savstarpēja simpātija, garīgs kontakts, kas piemīt visiem kādreiz sašķeltas personības komponentiem. Saprāts aicināja saprātu, un daļas tiecās pēc veselā ar gandrīz telepātisku spēku. Iekšēja impulsa pamudināts, Lūmiss pacēla galvu un palūkojās Kromptonam taisni acīs.

Kromptons devās viņam pretim. Lūmiss kaut ko pačukstēja gaišmatei, pameta kāršu galdu un sagaidīja Kromptonu zāles vidū.

—   Kas jūs tāds esat? — Lūmiss jautāja.

—   Elisters Kromptons. Bet jūs droši vien esat Lūmiss? Šis, — viņš norādīja uz sevi, — ir mūsu dabiskais ķermenis un … vai jūs saprotat, par ko es runāju?

—      Jā, protams, — Lūmiss teica. — Mani vienmēr interesēja, vai jūs kādreiz parādīsities. Hm … — Viņš aplūkoja Kromptonu no galvas līdz kājām, un redzētais viņu, šķiet, ne sevišķi iepriecināja. — Labi, — Lūmiss turpināja. — Iesim uz manu istabu un aprunāsimies.

Neslēpdams savu nepatiku, viņš vēlreiz palūkojās uz Kromptonu un izveda viņu no bāra.

Lūmisa apartamentu greznība Elisteram bija negaidīts atklājums. Viņš gandrīz paklupa, sperot pirmo soli uz mīksti atsperīgā austrumnieku paklāja. Gaisma istabā likās blāvi zeltaina, un tās maigajā spīdumā pa sienām rotaļīgi slīdēja dīvaini satraucošas, gaisīgas ēnas; brīžiem tās ieguva cilvēku apveidus, savijās un saplūda cita ar citu, pārvērtās par dzīvnieku tēliem un visfantastiskākajiem bērnu sapņu rēgiem un pēdīgi izzuda griestu mozaīkā. Kromptons bija dzirdējis par ēnu mūziku, bet nekad agrāk to nebija redzējis.

—   Pašreiz rāda «Nolaišanos Karterumā». Jauka kompozīcija, vai ne?

—   Tiešām … izteiksmīgs gabals, — Kromptons piekrita. — Bet tāds prieks laikam ir šausmīgi dārgs.

—   Es domāju gan, — Lūmiss nevērīgi izmeta. — Starp citu, tā ir dāvana .. . Bet vai jūs neapsēstos?

Kromptons iekārtojās atzveltnes krēslā, kas tūdaļ pielāgojās viņa ķermeņa formai un sāka viegli masēt muguru.

—   Varbūt iedzersim?

Kromptons klusēdams pamaja ar galvu. Viņš pēkšņi saoda īpatnēju aromātu — sarežģītu, reizē asu un saldenu, ar tikko jaušamu trūdu piegaršu.

—   Šī smarža …

—   Pie tās jāpierod, — Lūmiss pasmaidīja. — Ožas sonāte, ēnu mūzikas pavadījums. Tūlīt es to izslēgšu.

Taču izslēdzis- vienu aparātu, Lūmiss ieslēdza otru. Kromptons saklausīja melodiju, kas it kā pati no sevis bija radusies viņa galvā. Tā skanēja lēni, jutekliski un mokoši smeldzīgi, un Kromptonam likās, ka viņš to kādreiz jau dzirdējis — citā laikā un citā vietā.

—  «Dēja Vu», — Lūmiss paskaidroja. — Tieša translācija uz dzirdes centriem. Burvīgs nieciņš, vai ne?

Kromptons saprata, ka Lūmiss cenšas viņu iespaidot. Un, jāsaka, tas izdevās. Kamēr Lūmiss pildīja glāzes, Elisters vērīgi aplūkoja istabu — skulptūras, aizkarus, mēbeles un visādas ierīces; viņa klerka smadzenes automātiski aprēķināja, cik šīs mantas varētu maksāt, pieskaitīja klāt izdevumus, kas saistīti ar kravas transportēšanu no Zemes, kā ari attiecīgo muitas nodokli un aplēsa gala rezultātu.

Apmulsis viņš konstatēja, ka šajā istabā vien Lūmiss savācis priekšmetus, kas maksā vairāk, nekā Kromptons būtu varējis nopelnīt, strādādams par klerku veselus trīs mūžus un piedevām vēl mūža ceturto daļu.

Lūmiss pasniedza Kromptonam glāzi.

—  Tas ir medalus, — viņš teica. — Sezonas pēdējais modes kliedziens …

Kromptons izdzēra malciņu.

—   Gards, — viņš teica. — Un, jādomā, arī dārgs.

—   Kā tad. Bet par labu mantu izdot naudu nav žēl, vai ne?

Kromptons neatbildēja. Viņš cieši uzlukoja Lūmisu un drīz ieraudzīja pirmās, gandrīz vēl nemanāmās Dirjēra ķermeņa sairšanas pazīmes. Kromptons rūpīgi vēroja pareizos, glītos sejas vaibstus, marsieša oranžo iedegumu, gludos brūnganpelēkos matus, apģērba nevērīgo eleganci, smalko grumbiņu tīklu ap acīm, iekritušos vaigus, uz kuriem varēja saskatīt kosmētikas pēdas. Kromptons vēroja Lūmisa smaidu (tā parasti mēdz smaidīt patmīļi, kas sev visu atļauj un piedod), lūpu nicīgo izliekumu, viņa nervozos pirkstus, kas glāstīja

brokāta audumu, bezgalīgo pašapmierinātību, ko pauda šī greznajā atpūtas krēslā zvilnošā figūra.

Lūk, Kromptons domāja, juteklības stereotips — cilvēks, kas tiecas vienīgi pēc izpriecām un laiskuma. Lūk, no Uguns atvasinātā sangviniskā temperamenta iemiesojums; to rada pārmērīgi karstas asinis, kas mudina cilvēku uz nepiedienīgu līksmi un pārmērīgu aizraušanos ar miesīgām baudām. Un gluži tāpat kā viņš, Kromptons, arī Lūmiss ir primitīva, sekla personība, kuras vēlēšanās viegli uzminamas un bailes — acīm redzamas.

Lūmisā mājoja viss Kromptona dzīvesprieks; savā laikā atdalīts no viņa un ieprojicēts Dirjēra ķermenī, tas bija kļuvis par atsevišķu indivīdu. Būtībā Lūmiss reprezentēja to baudkāri un baudītprasmi, kuras trūkumu tik sāpīgi izjuta paša Kromptona miesa un gars.

—   Kā jums izdodas savilkt kopā galus? — Elisters skarbi jautāja.

—  Pateicoties zināmiem pakalpojumiem, kurus sniedzu par maksu, — Lūmiss smaidīdams atbildēja.

—   Runājot skaidri un gaiši, jūs esat izspiedējs, parazīts! Mielojaties uz bagāto dīkdieņu rēķina, kuri bariem saplūst Elderbergā.

—  Jūs, mans strādīgais, puritāniskais brāli, protams, raugāties uz šīm lietām no tāda viedokļa, — teica Lūmiss, aizkūpinādams ziloņkaula krāsas cigareti. — Taču es uz tām skatos citādi. Padomājiet pats! Šodien viss tiek darīts nabago labā, it kā neprasme gādāt par sevi būtu īpašs nopelns. Bet arī bagātajiem ir savas vajadzības! Tās gan atšķiras no nabaga ļaužu vajadzībām, taču tādēļ nav mazāk asas. Trūkumcietēji prasa barību, pajumti, medicīnisko palīdzību. Par visu to gādā valdības. Bet kā ir ar bagātnieku vajadzībām? Ļaudis smīdina jau pati doma, ka bagātajiem varētu būt kaut

kādas problēmas; bet vai tas vien, ka cilvēkam ir stabils kredīts, izslēdz problēmu rašanās iespēju? Nekā tamlīdzīga! Gluži otrādi: līdz ar labklājības pieaugumu vajadzības aug un kļūst asākas, tādēļ bagātnieks bieži atrodas daudz neapskaužamākā stāvoklī nekā viņa nabadzīgais brālis.

—  Tādā gadījumā … kāpēc bagātais neatsakās no savas bagātības? —• Kromptons vaicāja.

—   Kāpēc nabadzīgais neatsakās no savas nabadzības? — Lūmiss atbildēja ar pretjautājumu. — Nē, tas nav reāli, mums jāsamierinās ar' apstākļiem, kādus dzīve katram uzspiedusi. Bagātnieku nasta nav viegla, bet tā jānes un, ja kļūst pavisam grūti, jāmeklē palīdzība …

Bagātajiem vajadzīga līdzjūtība, un es varu viņiem to piedāvāt. Bagātniekiem nepieciešams, lai viņu sabiedrībā būtu cilvēki, kas, paši prazdami baudīt greznību, palīdzētu arī viņiem apgūt šo mākslu; manuprāt, tikai nedaudzi prot novērtēt un izbaudīt bagātnieku greznību tā kā es. Un viņu sievietes, Krompton! Arī tām ir savas vajadzības — neatliekamas, spiedīgas vajadzības, kuras vīri bieži nespēj apmierināt sakarā ar nemitīgo sasprindzinājumu, kādā viņi dzīvo. Šīs sievietes nevar uzticēties kuram katram lempim no ielas. Viņas ir nervozas, smalki audzinātas, aizdomīgas un viegli ietekmējamas. Viņām vajadzīgas nianses un izsmalcināta pieeja. Vajadzīgi pielūdzēji ar spārnotu fantāziju un vienlaikus — ar izcilu smalkjūtību. Tādi vīrieši ir liels retums šai garlaicīgajā pasaulē. Un, lūk, man laimīgā kārtā ir dotības tieši šinī jomā. Es šīs dotības, saprotams, izmantoju. Un kā ikviens strādājošs cilvēks saņemu atlīdzību.

Lūmiss tīksmi izstaipījās un pasmaidīja. Kromptons, šausmu pārņemts, blenza uz viņu. Šķita neticami, ka šis pērkamais, pašapmierinātais pavedējs, šis radījums ar prostitūtas morāli ir viņa paša — Elistera Kromptona — sastāvdaļa. Bet tā nu tas bija, un bez šīs daļas — bez Edgara Lūmisa — par reintegrāciju nevarēja būt runas.

—   Jūsu uzskati, — Kromptons teica, — mani neinteresē. Esmu Kromptona personības kodols savā īstajā, dabiskajā ķermenī un atbraucu, lai reintegrētos.

Būšu spiests jūs apbēdināt, — Lūmiss sacīja.

—  Jūs gribat teikt, ka atsakāties no reintegrācijas?

—   Pilnīgi pareizi.

—   Jūs, liekas, nesaprotat, ka esat līdz galam neizveidots, nepilnvērtīgs. Jums jābūt tādai pašai tieksmei uz pilnveidošanos, kāda piemīt man. Bet pilnveidoties mēs varam tikai ar reintegrācijas palīdzību.

—   Neapstrīdama patiesība, — Lūmiss atzina.

—   Bet tas nozīmē …

—   Nē, — Lūmiss iebilda, — tas it neko nenozīmē. Taisnība, man ir tieksme pilnveidoties. Bet man ir vēl daudz stiprāka tieksme turpināt tieši tādu dzīvi, kādu esmu dzīvojis līdz šim, citiem vārdiem, neatteikties no, manuprāt, vispatīkamākā dzīves veida. Greznība, vai zināt, spēj šo to kompensēt.

—   Varbūt jūs esat aizmirsis, — Kromptons teica, — ka eksistējat Dirjēra ķermenī, kura mūžs nepārsniedz četrdesmit gadus? Ja atteiksities no reintegrācijas, jūs varat nodzīvot augstākais vēl piecus gadus. Iegaumējiet, tas ir maksimums! Nevienu reizi vien Dirjēra ķermeņi sabrukuši arī ātrāk.

—  Jums taisnība, — Lūmiss, mazliet saraucis pieri, piekrita.

—   Reintegrācija nav nekas briesmīgs, — Kromptons sacīja tonī, kas pašam šķita ļoti pārliecinošs. — Jūsu baudkāre nezudīs. Tā vienīgi kļūs drusku mērenāka.

Sūkādams savu bāli dzelteno cigareti, Lūmiss sasprindzināti domāja. Tad viņš palūkojās Kromptonam acīs un teica:

—   Nē!

—   Bet jusu nākotne …

—   Kā redzat, es neesmu no tiem cilvēkiem, kas raizējas par nākotni, — Lūmiss, pašapmierināti smaidīdams, atbildēja. — Man pilnīgi pietiek ar to, ka nodzīvoju dienu, izbaudīdams to līdz galam. Pieci gadi… ko var zināt, kas notiks pēc pieciem gadiem? Pieci gadi ir vesela mūžība! Gan jau kaut kas pa šo laiku mainīsies.

Kromptons ar pūlēm apspieda vēlēšanos ietriekt Lūmisa galvā kaut mazlietiņ skaidra saprāta. Protams, baudkāris vienmēr dzīvo tagadnē un nekad nedomā par attālu, miglā tītu nākotni. Pieci gadi tādam viendienī- tim kā Lūmiss ir neiedomājami ilgs laiks. To viņam vajadzēja paredzēt.

Cik vien rāmi spēdams, Kromptons sacīja:

—   Nekas nemainīsies. Pēc pieciem gadiem — loti īsiem pieciem gadiem — jūs mirsit.

Lūmiss paraustīja plecus.

—   Man ir tāds ieradums nekad neraizēties par to, kas notiks pēc ceturtdienas. Zināt ko, veco zēn, labāk darīsim tā: es jūs apciemošu pēc trim četriem gadiem, un mēs pie šī jautājuma vēl atgriezīsimies.

—   Nekas neiznāks, — Kromptons iebilda. — Jūs būsit uz Marsa, es — uz Zemes, bet mūsu trešais komponents — uz Venēras. Mums noteikti neizdosies sanākt kopā īstajā laikā. Turklāt" šo sarunu jūs droši vien pat neatcerēsities.

—  Tad jau redzēs, — Lūmiss, uzmetis skatienu pulkstenim, sacīja. — Bet tagad, piedodiet, es gaidu ciemiņu, kuru jūsu klātbūtne diezin vai…

Kromptons piecēlās.

—  Katram gadījumam iegaumējiet: esmu apmeties motelī «Zilais Mēness». Būšu tur vēl dienu vai divas. Ja pārdomāsit…

—  Novēlu jauki pavadīt laiku, — Lūmiss teica. — Un neaizmirstiet apskatīt Ksanādu alas. Pasakains skats!

Satriekts un apmulsis Kromptons atstāja Lūmisa greznos apartamentus un atgriezās motelī.

Vakariņas viņš paēda kādā bufetē. Nogaršoja slavenos Marsa asnus un Sarkano iesalu. Laikrakstu kioskā iegādājās akrostihu grāmatu. Tad atgriezās savā numurā, atminēja trīs krustvārdu mīklas un likās gulēt.

Nākamajā dienā Elisters mēģināja izstrādāt rīcības plānu. Pārliecināt Lūmisu acīmredzot neizdosies. Lidot uz Venēru, meklēt Denu Steku? Nē, arī tas ir bezjēdzīgi. Pat ja Steks gribēs reintegrēties, bez Lūmisa īsta, priekpilna dzīve tik un tā nebūs iespējama. Divas trešdaļas tieksies pēc pilnības kaislīgāk nekā viena un vēl sāpīgāk izjutīs tās trūkumu. Bet Lūmiss joprojām nebūs pierunājams.

Kromptonam neatlika nekas cits kā atmest ar roku reintegrācijai, doties atpakaļ uz Zemi un mēģināt tur puslīdz ciešami iekārtoties. Galu galā zināmu iepriecinājumu varēja rast arī spraigā, pašaizliedzīgā darbā un zināmu apmierinājumu — pastāvībā, piesardzībā un drošībā. Tādā situācijā cilvēks nedrīkst noniecināt pat vispieticīgākās vērtības.

Pieņemt šo lēmumu, protams, nebija viegli. Ar smagu sirdi Elisters piezvanīja uz Elderbergas staciju un pasūtīja biļeti līdz Portņūtonai.

Stundu pirms vilciena atiešanas, tikko Kromptons bija sakravājis mantas, viņa isiabas durvis pēkšņi

atsprāga vaļā. Ienāca Edgars Lūmiss, aši pavērās apkārt, aizcirta durvis un rūpīgi noslēdza tās.

—       Esmu pārdomājis, — Lūmiss teica. — Reintegrē- simies!

Kromptona pirmos prieka uzplūdus apslāpēja piepešas aizdomas.

—   Kas jūs pamudināja revidēt savu lēmumu?

—       Kāda tam nozīme? — Lūmiss iesaucās. — Vai mēs nevarētu …

—   Es gribu zināt, kas jūs pamudināja!

—       Hm … Kā lai jums izskaidro… Redzat, man tieši…

Pie durvīm kāds enerģiski pieklauvēja. Lūmiss nobālēja tā, ka pat oranžais iedegums nespēja to apslēpt.

—   Lūdzu! — viņš nočukstēja.

—   Stāstiet! — Kromptons bija nepielūdzams.

Lūmisam uz pieres izspiedās sviedru lāses.

—       Nav jau nekas sevišķs, — viņš nobēra. — Dažreiz vīri neprot pienācīgi novērtēt mazos uzmanības pierādījumus, ar kuriem citi iepriecina viņu sievas. Pat bagātnieki reizēm kļūst pārsteidzoši mietpilsoniski. Vīri ir viens no faktoriem, ar kuriem manā darbā saistīts profesionālais risks. Tāpēc reizi vai divas reizes gadā es uzskatu par lietderīgu doties nelielā atvaļinājumā uz alu, kuru esmu iekārtojis Briljantu kalnos. Aļa ir ļoti komfortabla, kaut gan ēdienu izvēle tur nav sevišķi plaša. Bet parasti es šajā alā pavadu tikai dažas nedēļas. Pēc tam viss atkal ir kārtībā.

Klauvējieni kļuva arvien skaļāki.

—       Es zinu, Lūmis, ka jūs esat tur iekšā! — skanēja varens bass. — Nāciet ārā vai arī es izlauzīšu šīs nolāpītās durvis un uzmaukšu tās uz jūsu glumā kakla!

Lūmisam nevaldāmi trīcēja rokas.

—   Es šausmīgi baidos no fiziskas varmācības, —

viņš teica. — Vai mēs nevarētu reintegrēties? Tad es jums visu paskaidrotu …

—   Kāpēc jūs šoreiz nepaslēpāties savā alā? — Kromptons jautāja.

Kaut kas smagi triecās pret durvīm. Lūmiss sāka histēriski spiegt:

—   Tā ir jūsu vaina, Krompton! Jūsu ierašanās izsita mani no segliem. Es pazaudēju neparasti precīzo laika izjūtu, savu sesto maņu, kas mani allaž brīdināja par briesmām. Nolādēts, Krompton, es nepaguvu īstajā brīdī pazust! Mani pieķēra nozieguma vietā! Tik tikko izdevās aizmukt… Un šis muskuļotais neandertālietis, šis kretīns, šis iedomīgais jaunbagātnieks joza pa visu pilsētu, izošņāja katru bāru un viesnīcu, draudēdams pārlauzt man kaulus. Es nebiju paņēmis līdzi pietiekami daudz skaidras naudas, lai noīrētu apvidus mašīnu, un man arī nebija laika ieķīlāt savas dārglietas. Bet policisti tikai smīnēja un atteicās mani aizstāvēt. Es lūdzu jūs, Krompton!

. Nespēdamas pretoties atkārtotajiem sitieniem, durvis pamazām ieliecās, un atslēga sāka padoties. Kromptons klusībā pateicās liktenim, kas tik savlaicīgi licis izpausties Lūmisa nepilnvērtībai.

—  Labi, — viņš teica, — reintegrēsimies.

Divi vīri cieši paJūkojās viens otram acīs — divas daļas, kas tiecās pēc veselā, — un tas ļāva viņiem pārmest tiltiņu pār bezdibeni. Tad Lūmiss nopūtās un viņa Dirjēra ķermenis, salocījies uz pusēm kā lupatu lelle, nogāzās zemē. Tai pašā mirklī Kromptons sagrīļojās, it kā viņam pēkšņi būtu uzkrauta prāva nasta.

Atslēga nokrakšķēja, un durvis atsprāga vaļā. Padrukns melnmatis ar mežonīgi izvalbītām sarkanām acīm ielauzās istabā.

—  Ķur viņš ir? — ienācējs kliedza.

Norādījis uz Lūmisa nekustīgo ķermeni, Kromptons paskaidroja:

—   Sirdslēkme.

—   0! — melnmatis iesaucās reizē nikns un satriekts. — 0! Jā … O!

—   Nešaubos, ka viņš to ir pelnījis, — Kromptons dzedri piezīmēja, paņēma koferi un izgāja no istabas, lai vēl pagūtu noķert vakara ātrvilcienu.

Ilgais ceļojums pa Marsa līdzenumiem abiem nāca kā gaidīta un ļoti vajadzīga atelpa. Tas deva Kromptonam un Lūmisam iespēju tuvāk sapazīties un atrisināt dažas būtiskas problēmas, ar kurām neizbēgami jāsaduras diviem prātiem, kas mīt vienā ķermenī.

Jautājums par varu un vadību domstarpības neradīja. Kromptons bija dominējošā personība un trīsdesmit piecus gadus šī organisma vienīgais saimnieks. Normālos apstākļos Lūmiss nekad nevarētu iegūt virsroku un to arī nevēlējās. Viņš labprātīgi piekāpās, samierinājās ar pasīvu lomu un, būdams pēc dabas lādzīgs, kļuva par komentētāju, padomdevēju un draugu.

Taču reintegrācija nenotika. Kromptons un Lūmiss eksistēja kā planēta un mēness, kā neatkarīgas, tomēr cieši saistītas būtnes, kas piesardzīgi cenšas izpētīt viena otru, bet nevēlas un arī nespēj atteikties no savas patstāvības. Protams, zināma tuvināšanās un mijiedarbība notika, taču bez Dena Steka — pēdējās trūkstošās sastāvdaļas, — atsevišķie elementi nevarēja pilnīgi saplūst, izveidot stabilu personību.

Un vispār, Kromptons atgādināja optimistiski noskaņotajam Lūmisam, nav nekādas garantijas, ka reintegrācija izdosies. Pat labākajā gadījumā — ja Steks gribētu viņiem pievienoties (bet viņš var arī negribēt) — pastāv varbūtība, ka trīs šizoīdi pretosies saplūšanai vai nespēs to panākt, un tad viņu konflikti viena organisma ietvaros ātri novedīs pie neārstējama ārprāta.

—  Kādēļ priekšlaikus raizēties par to, veco zēn? — Lūmiss jautāja.

—  Tāpēc, ka neraizēties par tādām lietām nav iespējams, — Kromptons sacīja. — Pat ja reintegrācija notiks, rezultāts var būt nestabils. Patoloģiskie elementi var ņemt virsroku, un tad …

—   Šā vai tā mums vajadzēs samierināties ar faktiem, — Lūmiss teica. — Gan jau viss pamazām nokārtosies.

Kromptons piekrita. Viņa personības otrais komponents, labdabīgais, bezrūpīgais sibarīts Lūmiss, jau bija sācis viņu ietekmēt. Ar gribas piepūli Kromptons piespieda sevi vairs neraizēties. Drīz viņš spēja atsākt krustvārdu mīklu minēšanu, bet Lūmiss ņēmās sacerēt jaunas dziesmiņas pirmo pantu.

Ātrvilciens iebrauca Portņūtonā; tuvsatiksmes raķete nogādāja Kromptonu uz Marsa 1. staciju. Tur viņš nokārtoja ar muitas, imigrācijas un sanitāro pārbaudi saistītās formalitātes, iekāpa «Hopoverā» un aizlidoja līdz Pārsēšanās punktam. Kuģi uz Venēru vajadzēja gaidīt piecpadsmit dienas. Rosīgs biļešu kasieris pasažieriem kaut ko stāstīja par «opozīciju» un «ekonomiskajām orbītām», bet jie Kromptons, ne Lūmiss nenieka nesaprata no tā.

Aizkavēšanās tomēr izrādījās ļoti noderīga. Lūmisam izdevās ar Kromptona roku tīri pieņemami parakstīt vēstuli kādam draugam Elderbergā, kuru viņš lūdza visu atstāto īpašumu pārvērst skaidrā naudā, samaksāt parādus, paturēt starpnieka tiesu un nosūtīt atlikumu Kromptonam, viņa mantiniekam. Vienpadsmitajā dienā tas bija izdarīts, un Kromptons saņēma apmēram trīs tūkstošus dolāru, kas vigam bija vairāk nekā vajadzīgi.

Beidzot Venēras raķete startēja. Kromptons tūlīt sēdās pie mācību grāmatām, lai apgūtu «beisik igdru» — valodu, kurā runā Venēras iedzimto vairākums. Pirmo reizi mūžā arī Lūmiss pamēģināja strādāt: viņš nolika malā savu dziesmiņu un centās iegaumēt igdras gramatiku. Sarežģītās konjugācijas un deklinācijas Lūmisam, protams, ātri apnika, bet aiz cieņas pret čaklo, strādīgo Kromptonu viņš, cik vien labi spēdams, turpināja iesākto darbu.

Kromptons savukārt centās pavirzīties uz priekšu skaistuma izpratnē. Lūmisa mudināts un atbalstīts, viņš apmeklēja kuģī sarīkotos koncertus, apskatīja galvenajā zālē izstādītās gleznas, ilgi un nopietni vēroja skatu ekrānos mirdzošās zvaigznes. Un, lai gan šķita, ka tādējādi viņš iznieko milzum daudz laika, Kromptons tomēr neatteicās no sava nodoma.

Pirmo reizi viņu sadarbība tika apdraudēta lidojuma desmitajā dienā. Tam par iemeslu bija kāda Venēras plantatora sieva, ar kuru Kromptons iepazinās pie skatu ekrāniem. Pēc ārstēšanās vienā no Marsa tuberkulozes sanatorijām viņa tagad lidoja mājup.

Šo neliela auguma, slaido, kustīgo sievieti ar starojošām acīm un spožiem, melniem matiem ilgais ceļojums izplatījumā bija manāmi nogurdinājis.

Kromptons pavadīja viņu uz kuģa atpūtas zāli. Izdzēris četrus martini, viņš kļuva tik pieļāvīgs, ka deva Lūmisam iespēju rīkoties, ko pēdējais arī labprāt izmantoja. Fonogrāfam skanot, Lūmiss dejoja ar jauno sievieti, tad augstsirdīgi atkāpās, ļaujot Kromptonam pārņemt iniciatīvu. Kromptons nervozēja, tvīka un jauca dejas soļus, tomēr jutās bezgala priecīgs. Un tas bija Kromptons, kas viņu veda atpakaļ pie galda, Ķrom- ptons, kas turpināja rotaļīgo sarunu, un Kromptons, kas pieskārās viņas rokai, kamēr Lūmiss pašapmierināti noraudzījās uz visu to.

Apmēram pulksten divos naktī simpātiskā tumšmate aizgāja, iepriekš uzsvērti pieminējusi savas kajītes numuru. Streipuļodams kā drudzī, arī Kromptons atgriezās savā kajītē un laimīgs iekrita gultā.

—   Nu? — Lūmiss vaicāja.

—   Ko «nu»?

—   Ejam. Ielūgums bija pietiekami nepārprotams.

—       Nekāda ielūguma nebija, — Kromptons apmulsis iebilda.

—       Viņa nosauca savas kajītes numuru, — Lūmiss paskaidroja. — Ievērojot visu, kas šovakar noticis, tas neapšaubāmi nozīmē ielūgumu, es pat teiktu — pavēli.

—   Nevar būt! — Kromptons iesaucās.

—       Paļaujies uz mani, — Lūmiss sacīja. — Man tādās lietās ir zināma pieredze. Ielūgums izteikts, ceļš vaļā. Uz priekšu!

—       Nē, nē, — Kromptons minstinājās. — Es negribu … Tas ir, es ne .. . nevaru . ..

—       Pieredzes trūkums nav nekāds attaisnojums, — Lūmiss stingri noteica. — Daba ir ļoti augstsirdīga, palīdzēdama cilvēkam atklāt savus noslēpumus. Padomā pats: bebri, jenoti, vilki, tīģeri, peles un citas radības, kurām nav ne simtās daļas tava intelekta, priekšzīmīgi tiek galā ar to, kas tevi tā mulsina. Tu taču negribēsi pieļaut, lai kaut kāda pele tevi pārspēj!

Kromptons piecēlās, noslaucīja svelošo pieri un nedroši paspēra dažus soļus uz durvju pusi. Bet tad viņš piepeši pagriezās un apsēdās gultā.

—  Absolūti izslēgts, — viņš paziņoja.

—   Bet kāpēc?

—   Tas būtu neētiski. Jaunā lēdija ir precējusies.

—   Laulības, — Lūmiss pacietīgi skaidroja, — izdomājuši cilvēki. Arī tad, kad no laulībām vēl nebija ne vēsts, uz Zemes dzīvoja vīrieši un sievietes un viņu starpā pastāvēja zināmas attiecības. Dabas likumi vienmēr ir pārāki par cilvēku likumdošanas aktiem.

—  Tas tomēr būtu amorāli, — Kromptons ne sevišķi enerģiski iebilda.

—   It nemaz, — Lūmiss centās viņu pārliecināt.

—   Tu esi neprecējies, tāpēc tevi neviens nevar nosodīt par šādu rīcību. Precējusies ir jaunā lēdija. Viņai arī jāuzņemas atbildība. Turklāt neaizmirsti, viņa ir cilvēks — būtne, kas spēj domāt un lemt, nevis lelle, kas uzskatāma par vīra kustamo īpašumu, šī sieviete jau ir visu izlēmusi, un mums atliek vienīgi cienīt viņas neatkarīgo raksturu, pretējā gadījumā mēs viņu apvainotu. Un pēdīgi jautājums par vīru. Viņš neko neuzzinās, un tāpēc arī nebūs cietis. Īstenībā viņš būs pat ieguvis. Lai izpirktu savu vainu, sieva būs pret viņu neparasti mīļa. Vīrs domās, ka tas izskaidrojams ar viņa personības spēku, un jutīsies visnotaļ glaimots. Kā redzi, Krompton, visi būs ieguvuši, un neviens nebūs zaudējis.

—   Tīrā sofistika, — Kromptons nomurmināja, tomēr saņēmās un paspēra vēl dažus soļus uz durvju pusi.

—  Malacis! — Lūmiss iesaucās.

Kromptons muļķīgi pasmaidīja un atvēra durvis. Pēkšņi viņam kaut kas iešāvās prātā; viņš aizcirta durvis un atgriezās gultā.

—   Absolūti izslēgts, — Kromptons teica.

—   Kas tad šoreiz vainas?

—  Argumenti, kurus tu minēji, — Kromptons sacīja,

—   var būt un var arī nebūt saprātīgi. Man ir pārāk maz pieredzes, lai spriestu par to. Bet vienu gan es zinu. Neko tādu es nedarīšu, kamēr tu mani novēro!

—   Bet, nolāpīts, «tu» un «es» šajā gadījumā ir viens un tas pats! Mēs taču esam viena veselā divas sastāvdaļas!

—   Nē, vēl ne, — Kromptons iebilda. — Pagaidām mēs esam divi šizoīdi, divi cilvēki vienā ķermenī. Vēlāk, kad būs notikusi reintegrācija … Bet pašreizējos apstākļos elementāra pieklājības sajūta man neļauj darīt to, uz ko tu skubini. Tas ir neiespējami! Es vairs nevēlos runāt par šo tematu.

Lūmisa pacietība bija izsmelta. Juzdamies nežēlīgi iegrožots, kavēts savas personības visdziļāko tieksmju izpausmē, viņš sāka ārdīties, kliegt un lamāt Kromptonu visneķītrākajiem vārdiem, no kuriem «puņķainais smerdelis» bija paši nevainīgākie. Lūmisa dusmas izraisīja sāpīgus uzbudinājuma viļņus Kromptona smadzenēs un atbalsojās visā viņu ķopīgajā organismā. Šķirtne starp Lūmisu un Kromptonu padziļinājās; parādījās jaunas plaisas, un bezdibenis draudēja viņus izolēt gluži kā doktoru Džekilu un misteru Haidu pazīstamajā Stīvensona romānā.

Dominējošās personības stāvoklis palīdzēja Kromptonam atvairīt lielākās briesmas. Bet, iekarsušas zvērīgā naidā pret Lūmisu, viņa smadzenes sāka izstrādāt antivielas. Šo līdz galam vēl neizpētīto ķermenīšu tāpat kā leikocītu uzdevums ir ielenkt un likvidēt slimības perēkļus.

Lūmiss izbijies atkāpās, kad antivielas sāka veidot kaut ko līdzīgu sanitārajam kordonam, uzmākdamās, vajādamas un iežņaugdamas viņu arvien ciešākā lokā.

—   Krompton, lūdzu! …

Lūmisam draudēja pilnīgs ieslodzījums, mūžīga trimda vienā no Kromptona apziņas tumšākajiem kaktiem. Līdz ar to būtu zudušas pēdējās cerības uz reintegrāciju. Taču Kromptons laikus paspēja atgūt garīgo līdzsvaru. Antivielu plūsma apsīka; siena izgaisa, un Lūmiss bikli atgriezās savā vietā.

Labu laiku viņi viens ar otru nerunāja. Sabozies un ierāvies sevī, Lūmiss zvērēja nekad nepiedot Kromptonam tādu nežēlību. Tomēr vispirms viņš bija jūtu cilvēks, kas vienmēr dzīvo tagadnē, viegli aizmirst pagātni un nespēj raizēties par nākotni. Nākamajā dienā viņa sašutums jau bija izkūpējis; Edgars Lūmiss atkal bija miermīlīgs un jautrs.

Kromptons nespēja tik viegli aizmirst, bet kā personības dominējošā sastāvdaļa viņš apzinājās savu atbildību un darīja visu, lai atjaunotu sadarbību. Drīz abi rīkojās tik saskanīgi, cik vien tas šajos apstākļos bija iespējams.

Lūmiss un Kromptons vienojās turpmāk vairīties no jaunās lēdijas sabiedrības. Ceļojuma beigu posms pagāja ātri, un pēdīgi Venēra bija klāt.

Viņi izkāpa 3. pavadonī, kur nokārtoja ar muitas, imigrācijas un sanitāro pārbaudi saistītās formalitātes. Turpat viņiem izdarīja injekcijas pret tirpuļdrudzi, Venēras mēri, Naita slimību un lielo kašķi. Iedeva pulverus pret purva sērgu, graudiņus zilās melanholijas atvairīšanai un beidzot atļāva ar tuvsatiksmes raķeti nolaisties Portņūhārlemas kosmodromā.

Šī pilsēta rietumos no miegainās Ainlendzī atradās Venēras mērenajā joslā. Tomēr pēc Marsa vēsā, uzmundrinošā klimata tā šķita nepatīkami tveicīga. Šeit Kromptons un Lūmiss pirmo reizi dabūja redzēt Venēras iedzimtos — nevis vienu vai divus cirka arēnā, bet gan daudzus simtus viņu dabiskajā vidēs Venēriešu augums caurmērā nepārsniedza piecas pēdas, un viņu zvīņainām bruņām klātā āda liecināja par izcelšanos no ķirzakveidīgiem senčiem. Pa ietvēm viņi gāja stāvus kā cilvēki, taču, lai izvairītos no drūzmas, bieži pārvietojās pa ēku sienām, turēdamies pie tām ar plaukstu, pēdu, ceļu un augšdelmu piesūcekņiem.

Daudzu ēku logi šeit bija nosegti ar dzeloņstiepļu pinumu, jo visus iedzimtos, kaš bija pametuši savas ciltis, kolonisti uzskatīja par zagļiem un slepkavām.

Pavadījis pilsētā vienu dienu, Kromptons ar helikopteru aizlidoja uz Austrumu purvu — Dena Steka pēdējo zināmo dzīves vietu. Vienmuļi dūkdams un šūpodamies, helikopters ienira blīvajos mākoņos, kas neļāva saskatīt Venēras virsmu. Lokators smalki sīca, cenzdamies sataustīt kustīgās inversiju joslas, kur bieži vien ar drausmīgu spēku plosījās izdaudzinātie Venēras viesuļi zikri. Taču šoreiz vējš bija mērens, un ceļa lielāko daļu Kromptons nogulēja.

Austrumu purvs ir prāva tirdzniecības osta Ainlendzī baseinā, šeit Kromptons sameklēja Steka audžuvecākus; abi jau bija pārkāpuši astotā gadu desmita slieksni, un viņu vaibstos varēja manīt nepārprotamas seni- litātes pazīmes. Viņi stāstīja, ka Dens bijis liels, dūšīgs puisis, varbūt dažkārt pārsteidzīgs, bet vienmēr godīgs un labs. Un vēl viņi apgalvoja, ka notikums ar Mori- sonu meitu esot viscaur izdomāts. Dens, bez šaubām, nepatiesi apsūdzēts. Viņš nekad nebūtu nodarījis kaut ko tādu nabaga neaizsargātai meitenei.

—   Kur es varētu sastapt Denu? — Kromptons apjautājās.

—  A .. . — sirmgalvis teica, mirkšķinādams izbalējušās acis. — Vai tad jūs nezināt, ka Dens no šejienes aizgājis? Pirms desmit, varbūt piecpadsmit gadiem…

—   Austrumu purvs viņam šķita pārāk garlaicīgs, — vecenīte mazliet indīgi piezīmēja. — Tāpēc viņš aizņēmās mūsu nelielos ietaupījumus un naktī, kamēr mēs gulējām, pazuda.

—   Droši vien negribēja mūs lieki uztraukt, — vecītis steidza paskaidrot. — Devās meklēt savu laimi mūsu Dens. Un es nemaz nebūšu pārsteigts, uzzinājis, ka viņš to atradis. īsta vīra sirds bij mūsu Denam!

—   Uz kurieni viņš devās? — Kromptons jautāja.

—   Skaidri nezinu, — vecītis atbildēja. — Viņš mums nerakstīja. Nebija nekāds lielais rakstītājs mūsu Dens. Bet Billijs Deiviss viņu redzēja Ū-Berkerā, kad ar pikapu bija aizvedis uz turieni kartupeļus.

—   Kad tas bija?

—   Pirms pieciem vai sešiem gadiem, — vecenīte teica. — Kopš tās reizes mēs par Denu neko vairs neesam dzirdējuši. Venēra ir liela, mister.

Atvadījies no vecīšiem, Kromptons nolēma sameklēt Billiju Deivisu, lai iegūtu sīkāku informāciju. Taču drīz noskaidrojās, ka Deiviss strādā par kapteiņa trešo palīgu uz neliela kabotāžas kuģa, kas pirms mēneša devies reisā pa Dienvidu Ainlendzī un pa ceļam iegriezīsies pat vismazākajās ostiņās.

—   Neko darīt, — Kromptons sacīja. — Mums atliek tikai doties uz U-Berkeru.

—   Droši vien, — Lūmiss nopūtās. — Bet, atklāti sakot, veco zēn, šis Steks man sāk nepatikt.

—   Man arī, — Kromptons piekrita. — Bet viņš ir daļa no mums, un bez viņa mēs nevaram reintegrēties.

—   Lai notiek, — Lūmiss teica. — Tavā vadībā uz priekšu, vecākais brāli!

Kromptons satvēra vadības stūri enerģiskāk nekā jebkad. Viņš sagādāja biļetes lidojumam ar helikopteru

līdz Depotsvilai un braucienam ar autobusu līdz Sent- denisai. Tur viņam izdevās piebiedroties pikapa šoferim, kas veda pāri purviem uz Ū-Berkeru insekticīdus. Šoferis bija tīri priecīgs par ceļabiedru, jo šķērsot neapdzīvotās purvaines divatā tomēr ir patīkamāk.

Četrpadsmit stundas kratīdamies pikapa kabīnē, Kromptons daudz ko uzzināja par Venēru. Šī plašā, siltā, izšķērdīgi apūdeņotā pasaule, tā viņam teica šoferis, šobrīd ir Zemes cilvēku vistālākais priekšpostenis. Marss varbūt ir unikāla, taču mirusi planēta, labākajā gadījumā — tūrisma centrs. Toties Venērai esot visai reālas perspektīvas: te sabraukuši īsti pionieri — Amerikas Mežonīgo Rietumu apguvēju, būru fermeru, Izraēlas kibuciešu un Austrālijas lopkopju garīgie un dažos gadījumos arī fiziskie pēcteči. Zobus sakoduši, viņi cīnās, lai izveidotu atbalsta punktus Venēras auglīgajās stepēs, silto jūru krastos un kalnu grēdās, kurās apslēpti fantastiski cēlmetālu un rūdu krājumi. Viņi karo ar iedzimtajiem aīsiem — akmens laikmeta būtnēm, kas cēlušās no ķirzakām. Viņu lielās uzvaras pie Sātana pārejas, Skvērfeisas, Albertsvilas un Dabltongas, viņu sakāves pie Lēnās upes un Zilajiem ūdenskritumiem jau kļuvušas par vēstures neatņemamu sastāvdaļu, tāpat kā Censlorsvila un Djen Bjen Fū. Un kari vēl nav beigušies. Uz Venēras, tā sacīja šoferis, vēl iegūstama vesela pasaule.

Kromptons klausījās un domāja, ka arī pats labprāt kļūtu par visu šo notikumu dalībnieku. Turpretī Lūmisu šīs sarunas garlaikoja, un viņam metās nelabi no smacīgajiem purvu izgarojumiem.

U-Berkera bija neliels plantaciju puduris Balto Mākoņu kontinenta vidienē. Piecdesmit kolonisti šeit uz-

raudzīja divus tūkstošus iedzimto, kas stādīja un kopa lī kokus, kuri auga vienīgi šajā apvidū. Lī koka augļus novāca divreiz gadā, un no tiem izgatavoja garšvielu, bez kuras uz Zemes vairs neiztika neviena namamāte.

Kromptons sameklēja vecāko uzraugu Hārisu — īstu milzeni ar sarkanu ģīmi, revolveri pie sāniem un ap jostas vietu aptītu melnu čūskādas pletni.

—   Dens Steks? — uzraugs pārjautāja. — Kā tad! Steks šeit strādāja apmēram gadu. Pēc tam mēs viņu izvadījām ar spērienu pa pakaļu, lai ātrāk lasās pie velna.

—   Ja tas jūs neapgrūtina, pastāstiet, lūdzu, kāpēc!

—   Labprāt, — uzraugs teica. — Bet par tādām lietām ērtāk runāt pie glāzītes.

Viņš aizveda Kromptonu uz Ū-Berkeras vienīgo bāru. Tur, sūkdams vietējo kukurūzas viskiju, Hāriss pastāstīja par Denu Steku.

—   Viņš ieradās pie mums no Austrumu purva. Tur viņam, liekas, bijušas nepatikšanas ar kādu skuķi. Vai nu bija iekrāmējis viņai pa zobiem, vai izspēlējis kaut ko līdzīgu. Bet tā nav mana darīšana. Lielākā daļa no mums šeit nav paipuisīši, un, es domāju, pilsētnieki ir itin priecīgi, ka tikuši no mums vaļā … Es nozīmēju Steku par uzraugu piecdesmit aīsiem, kas kopa lī kokus simt akru platībā. No sākuma viņš strādāja sasodīti labi.

Vecākais uzraugs iztukšoja glāzi. Kromptons pasūtīja vēl vienu un samaksāja par to.

—  Es viņam teicu, — Hāriss turpināja, — ka iedzimtos vajadzēs patrenkāt, citādi ne velna no viņiem neizspiedīs. Mēs šeit lielāko tiesu nodarbinām čipetsu cilts piederīgos; drūma, neuzticama slaka, vai zināt, toties īsti spēka mitriķi. Saskaņā ar līgumu, kas noslēgts uz divdesmit gadiem, viņu virsaitis mums iznomā

strādniekus, saņemot pretim šautenes. Ar tām viņi mēģina mūs nokniebt, bet tas jau ir cits jautājums. Mēs šeit nenodarbojamies ar divām lietām reizē.

—   Līgums uz divdesmit gadiem? — Kromptons jautāja. — Tad jau iznāk, ka aīsi faktiski ir jūsu vergi?

—   Pilnīgi pareizi, — uzraugs apstiprināja. — Viens otrs no saimniekiem mēģina to izskaistināt, runā par īslaicīgu atkarību vai pārejošu feodāla tipa ekonomiku. Bet tā ir verdzība. Kādēļ lietas nesaukt īstajos vārdos? Turklāt tā vispār ir vienīgā iespēja civilizēt šos ļautiņus. Steks to saprata. Būdīgs puisis bija un ar pletni arī prata rīkoties. Domāju, šis te viņam būs īstais robs.

—  Nu, un? — Kromptons mudināja uzraugu, pasūtīdams viņam vēl vienu viskiju.

—   No sākuma bija vīrs uz goda, — Hāriss teica. — Mizoja iedzimtos ar melno čūsku, izspieda savu ienākumu daļu un vēl šo to pa virsu. Bet viņam nebija mēra sajūtas. Reiz savicinājis pletni, nemācēja vairs rimties, bet jaunas darba rokas maksā naudu. Es teicu viņam, lai drusku savaldās. Viņš to neņēma vērā. Kādu dienu viņa čipetsi sadumpojās un astoņus vajadzēja nošaut, iekams pārējie deva kājām ziņu. Pēc tam es aprunājos ar viņu zem četrām acīm. Es viņam paskaidroju, ka mūsu uzdevums ir piespiest aīsus strādāt, nevis viņus nogalināt. Protams, jārēķinās ar to, ka zināmu procentu mēs zaudēsim. Bet Steks šajā ziņā acīm redzami pārcentās, līdz ar to samazinot mūsu ienākumus.

Uzraugs nopūtās un aizkūpināja cigareti.

—   Stekam patika pārāk bieži lietot pletni. Daudzi tā dara, bet Stekam nebija mēra sajūtas. Viņa čipetsi atkal sadumpojās, un viņam vajadzēja nolaist no kātiem gandrīz veselu duci. Bet šai jezgā viņš pazaudēja roku. To

pašu, ar kuru bija cilājis pletni. Kāds no čipetsiem, jādomā, būs viņam to nokodis.

Tad es viņu norīkoju darbā uz žāvētavu, bet ari tur viņš kautiņā nosita četrus aīsus. Tas nu bija par daudz! Strādnieki maksā naudu, un mēs šeit nevaram turēt tādu karstas putras strēbēju stulbeni, kas tos nogalina ik reizes, kad viņam uznāk kārtējais dullums. Es iedevu Stekam aprēķinu un aiztriecu viņu ratā.

—   Vai viņš teica, uz kurieni dosies? — Kromptons jautāja.

—   Viņš teica tā: mēs nesaprotot, ka aīsi jāiznīcina, lai atbrīvotu vietu kolonistiem. Teica arī, ka nodomājis pievienoties Modrajiem. Tie ir tāda klejojoša armija, kas kontrolē kareivīgās ciltis.

Kromptons pateicās vecākajam uzraugam un pavaicāja, kur atrodas Modro štābs.

—   Pašreiz štābs apmeties Lietus lējēju upes kreisajā krastā. Tur viņi cenšas uzspiest savus noteikumus serii- diem. Bet vai tiešām Steks jums tik ļoti vajadzīgs?

—  Viņš ir mans brālis, — Kromptons paskaidroja, sajuzdams pēkšņu vājumu ceļos.

Uzraugs cieši palūkojās uz Kromptonu.

—  Neko darīt, — viņš pēc brītiņa sacīja. — Rads paliek rads. Bet jūsu brālis gan ir viens no drūmākajiem eksemplāriem, kādus esmu redzējis, un man gadījies redzēt visādas padibenes. Labāk lieciet viņu mierā.

—   Man viņš jāatrod, — Kromptons teica.

Hāriss vienaldzīgi paraustīja plecus.

—   Lietus lējēju upe ir diezgan tālu. Es varu pārdot jums nastu nesējus mūļus un pārtiku un atsūtīšu arī kādu iedzimto par ceļvedi. Jums būs jāšķērso apvidus, kurā mīt nomierinātas ciltis, tā ka līdz Modro nometnei jūs, cerams, nokļūsit sveiks un vesels. Domāju, ka šis apvidus vēl aizvien ir mierīgs.

Tonakt Lūmiss darīja visu, lai pārliecinātu Kromptonu atteikties no tālākiem meklējumiem. Steks nepārprotami bija zaglis un slepkava. Kāda jēga ar tādu apvienoties?

Kromptons juta, ka tik vienkāršs šis gadījums tomēr nav. Pirmkārt, stāsti par Steku varēja būt krietni pārspīlēti. Un, pat ja tie atbilstu patiesībai, tas tikai nozīmētu, ka ari Steks ir stereotips — nepilnvērtīga, vienpusīga un sekla personība, kas, tāpat kā Kromptons un Lūmiss, nav ietilpināma normālos cilvēciskos ietvaros. Apvienojies, saplūdis ar citiem komponentiem, Steks droši vien pārvērtīsies. Tai pašā laikā viņš piešķirs kopumam nepieciešamo agresivitātes, sīkstuma un vitalitātes devu, kuras gan Kromptonam, gan Lūmisam tik ļoti trūkst.

Lūmiss domāja citādi, taču bija ar mieru atturēties no galīgā sprieduma, kamēr viņi vaigu vaigā nebūs tikušies ar savu trešo sastāvdaļu.

No rīta Kromptons par nesamērīgi augstu cenu nopirka ekspedīcijai nepieciešamos piederumus un mūļus un nākamās dienas rītausmā kopā ar čipetsu jaunekli Reki atstāja U-Berkeru.

Sekodams ceļvedim, Kromptons lauzās caur pirmatnējo mežu, uzkāpa Tompsona kalnos, pārvarēja asas klinšu šķautnes un mākoņu klātas smailes, līdz beidzot pa šaurām granīta aizām, kur vējš kauca kā ellē spīdzināts grēcinieks, nokļuva viņpus kalnu grēdas — izgarojumu piesātinātajos džungļos. Ceļa grūtību iebiedēts, Lūmiss paslēpās Kromptona apziņas visattālākajā nostūrī un iznira tikai vakaros, kad jau dega nometnes ugunskurs un bija uzkārti guļamtīkli. Ar sakostiem zobiem un asiņu pielijušām acīm Kromptons brida pa svelmi, uzņemdamies ne vien fiziskās grūtības, bet arī milzīgo emocionālo slodzi un minēdams, cik ilgi vēl viņam pietiks speķa to izturēt.

Astoņpadsmitajā dienā viņi sasniedza seklas, dubļainas upes krastu. Sī, teica Reki, esot Lietus lējēju upe. Divas jūdzes tālāk viņi ieraudzīja Modro nometni.

Modro komandieris pulkvedis Prentiss bija liela auguma kalsnējs vīrs ar pelēkām acīm. Viņa sejā varēja skaidri manīt nesen pārciesta novārdzinoša drudža pazīmes. Steku viņš labi atcerējās.

—   Jā, kādu laiku šis puisis bija pie mums. Es šaubījos, vai ir vērts viņu pieņemt. Vispirms jau viņa reputācija. Bez tam vienrocis… Bet viņš bija iemācījies šaut ar kreiso roku daudz trāpīgāk, nekā vairums to dara ar labo. Turklāt pie labās rokas stumbeņa viņam bija piestiprināts īpašs bronzas uzgalis — paša izgatavots un pielāgots mačetes turēšanai. Tam puisim bija zvēra iekšas, es jums teikšu. Pie mums viņš palika gandrīz divus gadus. Pēc tam es viņu atlaidu.

—   Kāpēc? — Kromptons vaicāja.

Komandieris smagi nopūtās.

—   Pretēji plaši izplatītajam uzskatam mēs, Modrie, neesam ne laupītāju, ne iekarotāju armija. Mēs šeit atrodamies ne jau tādēļ, lai apkautu un iznīcinātu iedzimtos. Un ari ne tādēļ, lai, izmantojot visniecīgāko ieganstu, sagrābtu jaunas teritorijas. Mēs esam šeit tādēļ, lai piespiestu gan aīsus, gan kolonistus ievērot līgumus, kuru nolūks ir stiprināt savstarpējo uzticību, lai nepieļautu ne aīsu, nedz kolonistu sirojumus un, vispār, lai saglabātu mieru. Stekam nekādi neizdevās iekalt to savā biezajā paurī.

Kromptona sejas izteiksme acīmredzot bija spēji mainījusies, jo komandieris līdzjūtīgi pamāja ar galvu.

—   Jūs taču zināt, kas viņš par putnu, vai ne? Tad jau varat iedomāties, kas notika. Es negribēju viņuzau- dēt. Viņš bija sīksts un spējīgs kareivis, lielisks kalnu un mežu pazinējs, džungļos jutās tikpat kā mājās. Robežpatruļas šajā apvidū izvietotas ļoti reti, tāpēc neviens cilvēks mums nav lieks. Steks bija sevišķi vērtīgs. Es pavēlēju seržantiem viņu rūpīgi uzraudzīt un nepieļaut ne mazāko varmācību pret iedzimtajiem. Kādu laiku šī taktika attaisnojās. Steks ļoti centās. Viņš apguva mūsu iekšējās kārtības noteikumus, mūsu reglamentu, mūsu metodes. Viņa reputācija kļuva nevainojama. Un tad pēkšņi notika incidents pie Enu smailes, par kuru jūs droši vien esat dzirdējis.

—   Baidos, ka neesmu vis … — Kromptons sacīja.

—  Vai tiešām? Man likās, ka uz Venēras visi ir par to dzirdējuši. Vārdu sakot, situācija bija tāda. Steka patruļa ielenca apmēram simts aīsus — nelielu cilti, kas nevēlējās pakļauties likumam un sagādāja mums daudz nepatikšanu. Šos iedzimtos veda uz īpašu rezervātu Ēnu smailes tuvumā. Pārgājiena laikā aīsi sarīkoja nekārtības, izcēlās kautiņš. Vienam no aīsiem bija nazis, un viņš ievainoja Steku kreisajā delnā.

Pazaudējis labo roku, Steks acīmredzot bija kļuvis sevišķi jūtīgs pret visu, kas varēja apdraudēt kreiso. Ievainojums bija niecīgs, bet Steku pārņēma neprātīgs niknums. Viņš nošāva iedzimto, tad pavērsa automātu pret pārējiem. Lai < savaldītu Steku, leitnants bija spiests iesist viņam ar rungu pa galvu tā, ka Steks zaudēja samaņu. Šis incidents nodarīja neizmērojamu ļaunumu mūsu attiecībām ar aīsiem. Es nevarēju paturēt tādu cilvēku savā grupā. Viņam nepieciešama psihiatra uzraudzība. Es viņu atlaidu.

—   Kur viņš ir tagad? — Kromptons jautāja.

—  Kāpēc jūs interesējaties par šo vīru? — komandieris klaji noprasīja.

—   Dens Steks ir mans pusbrālis.

—   Skaidrs. Esmu dzirdējis, ka Steks aizlaidies uz Portņūhārlemu un kādu laiku strādājis dokos. Tur viņš sagājies ar puisi, vārdā Bartons Finčs. Abi ietupināti cietumā par dzeršanu un huligānismu. Tikuši brīvībā, viņi devušies atpakaļ uz Balto Mākoņu kontinenta robežapgabalu. Tagad viņam kopā ar Finču pieder neliela bodīte pie Asiņainās deltas.

Kromptons gurdi paberzēja pieri un jautāja: — Kā tur varētu nokļūt?

—   Ar kanu laivu, — komandieris paskaidroja. — Pa Lietus lējēju upi jums jāpeld uz leju līdz tās sazarojumam. Kreiso atteku sauc par Asiņaino upi. Tā kuģojama viscaur līdz pat deltai. Bet es neieteiktu jums doties šai ceļā. Pirmkārt, tas ir ļoti riskanti, otrkārt — nelietderīgi. Stekam jūs tik un tā neko nespēsit līdzēt. Viņš ir dzimis slepkava. Visprātīgākais — atstāt šo puisi pierobežas pilsētiņā, kur viņš nevar nodarīt lielu ļaunumu.

—  Man jātiek pie viņa, — Kromptons sacīja un pēkšņi juta, ka viņam izkaltusi rīkle.

—  Likums to neaizliedz, — komandieris teica, ieplez- dams rokas kā cilvēks, kas līdz galam izpildījis savu pienākumu.

Itin drīz Kromptons noskaidroja, ka Asiņainā delta ir Venēras kolonistu pats tālākais priekšpostenis. No visām pusēm to ielenca naidīgās grelu un tengtcu ciltis; ar tām bija noslēgts visai nedrošs miers, kura dēļ bieži vien vajadzēja skatīties caur pirkstiem uz nemitīgo partizānu karu. Šajā apvidū varēja saraust milzu bagātības. Iedzimtie nesa uz turieni briljantus un rubīnus krietnas dūres lielumā, maisus ar visretākajām garšvielām, kokgriezumus vai gravējumus no pazudušās leģendārās pilsētas Elternas. Visus šos dārgumus viņi mainīja pret šautenēm un munīciju, bet saņemtos ieročus ar lielu entuziasmu izmantoja, lai apšautu vai nu savus tirdzniecības partnerus, vai arī cits citu. Tādējādi pie deltas varēja iemantot visu — gan bagātību, gan pēkšņu, gan arī lēnu, mokpilnu nāvi. Asiņainā upe, kas, nesteidzīgi līkumodama, ieplūda šī apgabala vidienē, slēpa sevī arī citas briesmas, kurām par upuri parasti krita vismaz puse ceļotāju.

Kromptons tomēr kategoriski atteicās uzklausīt veselā saprāta argumentus. Steks, viņa personības pēdējā trūkstošā sastāvdaļa, vairs nebija tālu. Ceļa mērķis, var teikt, bija jau redzams, un Kromptons bija stingri apņēmies to sasniegt. Viņš nopirka kanu laivu un salīga sešus iedzimtos airētājus, sagādāja pārtiku, šautenes, munīciju un gatavojās rītausmā atstāt nometni.

Taču īsi pirms aizbraukšanas sadumpojās Lūmiss.

To nakti viņi pārlaida nelielā teltī, kuru komandieris bija nodevis Kromptona rīcībā. Kūpošas petrolejas lampas gaismā Elisters stūķēja somā patronas, veltīdams šim darbam visu uzmanību un ne par ko citu nelikdamies ne zinis.

Pēkšņi Lūmiss sacīja:

—  Tagad uzklausi'mani. Es atzinu tevi par dominējošo personību. Ne reizi es nemēģināju sev pakļaut mūsu kopīgo ķermeni. Kamēr izstaigājām pusi Venēras, es visu laiku biju noskaņots moži un palīdzēju arī tev saglabāt možu noskaņojumu. Vai nav taisnība?

—  Ir, — Kromptons atzina, negribīgi nolikdams pat- ronsomu.

—   Esmu darījis visu, kas bija manos spēkos, bet nu gan tu prasi par daudz! Es gribu reintegrēties, tikai ne ar maniakālu slepkavu. Un nestāsti man par vienpusīgiem raksturiem. Steks ir slepkava, un es nevēlos ielaisties ar viņu nekādās darīšanās.

—   Viņš ir daļa no mums, — Kromptons iebilda.

—   Nu un tad? Ieklausies pats savos vārdos, Krompton! Ja nemaldos, no mums trijiem tieši tev ir bijusi visciešākā saskare ar reālo dzīvi. Bet šobrīd tu kā apsēsts taisies sūtīt mūs drošā nāvē …

—  Mēs tiksim cauri sveikā, — Kromptons, ne sevišķi * pārliecināts, iebilda.

—  Tiksim? — Lūmiss šaubījās. — Vai tad tu nedzirdēji, ko ļaudis stāsta par Asiņaino upi? Un, pat ja mums izdosies tikt cauri sveikā, ko mēs atradīsim pie deltas? Maniakālu slepkavu! Viņš mūs nobendēs, Krompton!

Kromptons nezināja, ko atbildēt. Jo reljefāk meklējumu gaitā iezīmējās Steka raksturs, jo vairāk tas viņu biedēja un jo asāk viņš izjuta nepieciešamību atrast Steku par katru cenu. Lūmiss nekad nebija īpaši ilgojies pēc reintegrācijas, viņu uz to bija pamudinājuši ārēji apstākļi, nevis iekšēja vajadzība. Turpretim Kromptons visu mūžu bija kaislīgi vēlējies pārvarēt sava rakstura vienpusību, pilnveidoties, kļūt par normālu cilvēku. Bez Steka tas nebija iespējams. Kopā ar viņu vēl varēja cerēt, kaut arī šī cerība bija ļoti niecīga.

—   Mēs brauksim, — Kromptons teica.

—   Elister, es tevi lūdzu! Mēs līdz šim esam tīri labi sapratušies. Mēs lieliski varētu iztikt bez Steka. Brauksim atpakaļ uz Marsu vai uz Zemi.

Kromptons papurināja galvu. Viņš juta, ka domstarpības ar Lūmisu aizvien vairāk padziļinās, ka plaisas pārvēršas par bezdibeņiem, un paredzēja, ka ar laiku šādi bezdibeņi šķirs viņus it visās jomās. Ja nenotiks reintegrācija, katram vajadzēs iet savu ceļu …

Bet divām būtnēm vienā ķermenī tas neapšaubāmi nozīmētu ārprātu.

—   Tu tiešām esi nolēmis doties tālāk? — Lūmiss jautāja.

—   Jā!

—   Nu tad saturies!

Ar pēkšņu uzbrukumu Lūmisam izdevās daļēji sagrābt smadzeņu motoriskos centrus. Vienu mirkli Kromptons bija apdullināts. Taču, juzdams, ka vara izslīd viņam no rokām, Elisters tūdaļ devās prettriecienā.

Karadarbība norisa absolūtā klusumā, kūpošas petrolejas lampas gaismā, kas uz rīta pusi kļuva aizvien bālāka. Kaujas lauks bija Kromptona smadzenes. Uzvarētāja balva — Kromptona ķermenis — trīcēdama gulēja uz saliekamās gultas brezenta; pieri klāja lipīgi sviedri, deniņos pulsēja zila dzīsliņa, acis truli blenza uz liesmiņu stikla cilindrā.

Kromptons bija dominējošā personība, taču viņu māca šaubas, vājināja iekšējs konflikts un vainas apziņa. Lūmiss, lai gan pēc dabas vājāks, toties pārliecināts par savu taisnību, atdeva cīņai visus spēkus; viņš pakļāva savai gribai organisma svarīgākās funkcijas un bloķēja antivielu plūsmu.

Divkauja ilga daudzas stundas, un visu laiku drudža kratītais Kromptona ķermenis locījās sāpēs. Pirms- ausmas pelēcīgajā mijkrēslī svaru kausi sāka nosvērties par labu Lūmisam. Kromptons mēģināja sakopot spēkus izšķirošajam triecienam, taču izdarīt to vairs nespēja. Viņa ķermenis jau bija bīstami pārkarsis; vēl mazliet, un cīņa būtu zaudējusi jebkuru jēgu, jo strīda objekts pārstātu eksistēt.

Taču Lūmiss par tādu iespēju nedomāja. Viņš sevi neapgrūtināja ar šaubām un sirdsapziņas pārmetumiem, bet uzbruka aizvien intensīvāk un drīz pārņēma savā ziņā visus organisma dzīvības centrus.

Saulei lecot, Lūmiss bija izcīnījis pilnīgu uzvaru.

Grīļodamies viņš piecēlās kājās, aptaustīja rugājus uz zoda, saberzēja notirpušos pirkstus un palūkojās apkārt. Tagad tas bija viņa ķermenis. Pirmo reizi kopš aizlidošanas no Marsa viņš pasauli redzēja tieši, nevis saņemot caur Kromptona smadzenēm iepriekš izfiltrētu informāciju. Cik patīkami ieelpot pat šo sasmakušo gaisu, just drēbju pieskārienu pie miesas, būt izsalkušam, būt dzivam\ No pelēku ēnu valstības viņš bija izkļuvis mirdzošu krāsu pasaulē. Brīnišķīgi! Kaut tā būtu vienmēr!

Nabaga Kromptons …

—    Nebēdā, veco zēn, — Lūmiss teica. — Tu zini, es to daru arī tevis dēļ.

Kromptons neatbildēja.

—    Mēs lidosim atpakaļ uz Marsu, — Lūmiss teica. — Atpakaļ uz Elderbergu. Gan jau pamazām viss nokārtosies.

Kromptons vai nu negribēja, vai arī nevarēja atbildēt. Tas Lūmisu mazliet uztrauca.

—   Kur tu esi, Krompton? Kā jūties?

Nekādas atbildes.

Saraucis pieri, Lūmiss aizsteidzās uz pulkveža Pren- tisa telti.

— Esmu pārdomājis: Denu Steku es nemeklēšu, — Lūmiss paziņoja pulkvedim. — Viņš tiešām, šķiet, aizgājis pārāk tālu.

—   Prātīgs lēmums, — komandieris sacīja.

—   Es gribētu pēc iespējas drīzāk atgriezties uz Marsu.

Komandieris piekrītoši palocīja galvu.

—  Visi kosmosa kuģi startē no Portņūhārlemas …

—   Kā lai tieku uz turieni?

—   Izdarīt to nebūs viegli, — komandieris viņam paskaidroja. — Domāju, ka varēšu jums dot par ceļvedi kādu iedzimto. Vispirms vajadzēs tikt pāri Tompsona kalniem atpakaļ uz U-Berkeru. Šoreiz es ieteiktu maršrutu pa Deseta ieleju, jo pa Centrālajiem džungļiem pašlaik klaiņo kmiktu ordas, un iepriekš nekad nevar zināt, kas šiem velniem padomā. Ū-Berkeru jūs sasniegsit lietus sezonā, tāpēc pikapi uz Depotsvilu diezin vai brauks. Ja paspēsit laikā, varēsit pievienoties sāls karavānai, kas uz turieni dodas caur Nažu aizu pa īsāko ceļu. Ja turpretim nepaspēsit, jums, jādomā, nebūs grūti noteikt pareizo virzienu pēc kompasa, saprotams, ievērojot šim apvidum raksturīgās deviācijas. Kad nokļūsit Depotsvilā, lietus gāzīs kā no spaiņiem. Tas ir vienreizējs skats, es jums teikšu! Ja laimēsies, Depotsvilā noķersit helikopteru uz Ņūsentdenisu un no turienes — uz Austrumu purvu, lai gan, atklāti sakot, zikru dēļ stipri jāšaubās, vai jums tas izdosies. Tādas vētras lidmašīnām ir ļoti bīstamas. Tāpēc varbūt līdz Austrumu purvam labāk braukt ar riteņtvaikoni un pēc tam — ar preču kuģi uz leju pa Ainlendzī līdz Portņūhārlemai. Cik man zināms, šīs upes dienvidu krastā ir vairākas drošas ostas, kurās var patverties, ja laiks kļūst pavisam neciešams. Es personīgi gan dodu priekšroku ceļošanai pa zemi vai gaisu. Bet jums, protams, pašam jāizlemj, kādu ceļu izraudzīties …

—   Pateicos, — Lūmiss neskanīgi teica.

—   Paziņojiet man savu galīgo lēmumu!

Lūmiss vēlreiz pateicās komandierim un atgriezās teltī stipri uzbudināts. Viņš domāja par gaidāmo ceļojumu pāri kalniem un purviem, garām pirmatnējām apmetnēm un klejojošām mežoņu ordām. Viņš iztēlojās sarežģījumus, kurus visam tam pievienos lieti un drausmīgās viesuļvētras. Vēl nekad viņa bagātā, viegli iekustināmā fantāzija nebija uzbūrusi tik spilgtas un šausminošas ainas kā tagad, kad viņš iedomājās atceļā draudošās briesmas.

Nokļūt šeit bija grūti, bet atgriezties būs daudz grūtāk. Un šoreiz pacietīgais stoiķis Kromptons nepasargās viņa jūtīgo estēta dvēseli no visādām dzīves likstām. Viņam vajadzēs pašam izturēt vēju un lietu, bada un slāpju, noguruma un baiļu emocionālo slodzi. Viņam būs jāpārtiek no rupjas, negaršīgas barības un jādzer riebīgi smirdošs ūdens. Un viņam vajadzēs veikt neskaitāmus, reizē sarežģītus un apnicīgus pienākumus, kurus Kromptons apguva ar tādām pūlēm, bet viņš pats līdz šim bija pilnīgi ignorējis.

Visa atbildība gulsies uz viņa pleciem. Viņam būs jāizvēlas maršruts un jāpieņem lēmumi, no kuriem atkarīga tiklab viņa, kā Kromptona dzīvība.

Vai viņš to spēs? Viņš — tipisks pilsētnieks, augsti civilizētas sabiedrības produkts … Viņa interešu lokā allaž ietilpušas vissmalkākās, delikātākās cilvēku psihes problēmas, nevis dabas untumi un trakojošas stihijas. Dzīvodams cilvēku radītā, mākslīgā vidē — betona alās un pilsētu labirintos —, viņš vienmēr bija vairījies no pirmatnēji skarbās, neaptēstās zemes un debesu pasaules. Paslēpies aiz neskaitāmām trotuāru, durvju, logu, sienu un griestu barjerām, viņš pat bija sācis šaubīties par šīs gigantiskās, visu samaļošās mašīnas spēku, ko tik pievilcīgi aprakstījuši agrāko laiku rakstnieki un kas vēl šobaltdien piegādā dziesmu un dzejoļu autoriem lieliskas, tēlainas detaļas. Sauļojoties rāmā Marsa vasaras dienā vai pussnaudā klausoties, kā aiz loga svilpo naksnīgs vējš, Lūmiss pamazām bija nācis pie atziņas, ka cilvēki stipri pārvērtē dabu.

Bet tagad — tas tiešām ir satriecoši — viņam bija pašam jāņem rokās kuģa stūre un jāstājas pretim dabas stihijām.

Lūmiss domāja par to un skaidri iztēlojās savu pēdējo stundu. Domās viņš jau skatīja to brīdi, kad viņa spēki būs galā un viņš gulēs vētras auru piedārdinātā aizā vai, nodūris galvu, sēdēs lietus straumju pārplūdinātā purvā. Viņš mēģinās turpināt ceļu, mēģinās atrast sevī spēkus, par kuriem mēdz teikt, ka tie slēpjoties aiz noguruma galējās robežas. Bet šos spēkus viņš neatradīs. Un tad radīsies sajūta, ka viss ir veltīgi, viņš palicis viens un viņam jāpazūd dabas neaptveramajā bezgalībā. Dzīve prasīs pārāk lielu piepūli, pārāk lielu sasprindzinājumu. Viņš, tāpat kā daudzi pirms viņa, atzīs sevi par uzvarētu, padosies, pieplaks pie zemes un gaidīs nāvi…

Lūmiss pačukstēja:

—   Krompton? …

Atbildes nebija.

—   Krompton! Vai tu mani dzirdi? Es tev atdošu varu. Tikai izvelc mūs no šīs staignās siltumnīcas. Ved mūs atpakaļ uz Zemi. vai Marsu! Krompton, es negribu mirt!

Atbildes joprojām nebija.

—   Labi, Krompton, — Lūmiss, nu jau gluži aizsmacis, čukstēja. — Tu esi uzvarējis. Saņem varu! Dari, ko gribi. Es padodos, viss pieder tev. Tikai, lūdzu, uzņemies vadību!

—  Pateicos, — Kromptons ledaini teica un pārņēma kontroli pār Kromptona ķermeni.

Desmit minūtes vēlāk viņš paziņoja komandierim savu galīgo lēmumu. Pulkvedis gurdi pašūpoja galvu un nosprieda, ka laikam gan nekad neiemācīsies saprast cilvēkus.

Pēc tam Kromptons iekāpa prāvā vienkocī, kas bija piekrauts ar dažnedažādām precēm. Airētāji uzrāva brašu dziesmu un iestūma laivu upē. Kromptons pagriezās un uzmeta pēdējo skatienu Modro nometnes teltīm, kas drīz pazuda aiz upes līkuma.

Ceļojums pa Asiņaino upi Kromptonam atgādināja ekspedīciju uz vissenāko pagātni. Seši iedzimtie dziļā klusumā saskanīgi cilāja airus, un vienkocis kā ūdens zirneklis slīdēja pa plato, rāmo straumi. Šur tur no krastiem pār upi liecās milzu papardes un, alkaini trīcēdamas, stiepa laivai pretim garos stublājus. Airētāji, apmainīdamies ar skaļiem brīdinājuma saucieniem, virzīja kanu laivu uz straumes vidu, un papardes atkal gurdi sašļuka pusdienas tveicē. Vietām koku zari bija savijušies, izveidodami kaut ko līdzīgu tumšam lapotņu tunelim. Tādās reizēs visi patvērās zem brezenta nojumes un, kamēr laiva brīvi slīdēja pa straumi, klausījās, kā visapkārt, maigi plakšķēdami, krīt koku indīgās sulas pilieni. Taču drīz virs galvas atkal parādījās starojoši baltās debesis, un iedzimtie tūdaļ ķērās pie airiem.

—   Baismi! — Lūmiss šausminādamies nočukstēja.

—   Tiešām, — Kromptons piekrita, jo arī viņam apkārtne iedvesa stindzinošas šausmas.

Asiņainā upe nesa viņus uz kontinenta vidieni. Naktīs, pietauvojušies straumes vidū pie kāda akmens, viņi dzirdēja naidīgo aīsu kaujas saucienus. Reiz divi aīsu vienkoči sāka dzīties viņiem pakaļ. Kromptona airētāji sarāva, cik jaudas, un viņu kanu laiva strauji aizslīdēja uz priekšu. Ienaidnieki stūrgalvīgi sekoja viņiem.

Kromptons pielādēja šauteni. Bet viņa airētāji, baiļu mudināti, vēl niknāk iegūla airos, un drīz vajātāji atpalika upes līkumā.

Visi uzelpoja, taču prieks nebija ilgstošs. Kādā šaurā vietā viņus sagaidīja bultu krusa no abiem krastiem. Viens airētājs smagi atkrita uz borta: viņa ķermenī bija ieurbušās četras bultas. Pārējie vēlreiz sarāva, cik jaudas, un jau pēc brītiņa kļuva ienaidniekiem neaizsniedzami.

Aīsa līķi pārmeta pār bortu, un izsalkušie upes iemītnieki nekavējoties uzklupa ēsmai. Pēc tam milzīgs bruņām klāts nezvērs ar krabja spīlēm ilgi sekoja laivai, ik pa brīdim paceldams virs ūdens savu apaļo galvu un pacietīgi gaidīdams nākamo upuri. Pat šauteņu lodes nespēja aizdzīt briesmoni; tā klātbūtne mocīja Kromptonu kā lietuvēns.

Briesmonis dabūja vēlreiz pamieloties, kad divi airētāji nomira, acīmredzot saindējušies ar pelēcīgā pelējuma sēnītēm, kas ibija ielavījušās laivā pa viņu airiem. Krabjveida nezvērs abus mierīgi aprija un gaidīja tālāk. Bet šī upes dievība savā ziņā noderēja ekspedīcijai arī par aizsegu. Naidnieku bars, kas bija sācis viņus vajāt, ieraudzījis nezvēru, sacēla neiedomājamu brēku un steigšus metās atpakaļ džungļos.

Briesmonis viņiem «ekoja pēdējās simts jūdzes — līdz pat ceļa galam. Kad viņi beidzot piebrauca pie apsūnojušas kuģu piestātnes upes krastā, tas apstājās, brīdi sērīgi nolūkojās uz ceļiniekiem, tad pagriezās un aizpeldēja atpakaļ pa upi.

Airētāji pievilka laivu pie pussagruvušās piestātnes. Kromptons uzrāpās uz tās un ieraudzīja ar sarkanu krāsu notrieptu dēļa galu. Apgriezis to uz otru pusi, viņš izlasīja uzrakstu: «Asiņainā delta. 92. apmetne.»

Tālāk pletās vienīgi džungļi. Viņi bija sasnieguši Dena Steka pēdējo patvērumu.

Šaura, aizaugusi taciņa veda no krastmalas uz izcirtumu džungļos. Tur skatienam atklājās kaut kas līdzīgs spoku pilsētai. Putekļainajā ielā neredzēja nevienu dzīvu radību, zemo, nekrāsoto māju logos neparādījās neviena seja. Pilsētiņa klusi suta baltajā pusdienas tveicē. Kromptons nedzirdēja ne skaņas, atskaitot paša soļu švīkoņu sakaltušajos dubļos.

—  šī ainava man diez kā nepatīk, — Lūmiss sacīja.

Kromptons lēni gāja pa pilsētiņas vienīgo ielu. Lūk,

virkne noliktavu, uz kuru sienām ar ķeburainiem burtiem uzvilkti īpašnieku uzvārdi. Mazliet tālāk — gluži tukšs bārs; tā durvis iekārtas tikai vienā eņģē, ar moskītu tīkliem aizsegtie logi izsisti. Pagājis garām trim tukšiem veikaliem, viņš pamanīja ceturto, kuram bija izkārtne ar uzrakstu: «Steks & Finčs. Dažādas preces».

Kromptons iegāja veikalā. Uz grīdas gulēja kārtīgi sakrauti preču saiņi, vēl vairāk preču karājās pie spārēm. Veikalā nebija neviena cilvēka.

—       Vai te kāds ir? — Kromptons skaļi jautāja un, nesaņēmis atbildi, izgāja ārā.

Pilsētiņas pašā galā viņš ieraudzīja masīvu, klētij līdzīgu ēku. Tās priekšā uz ķebļa sēdēja tumši iededzis ūsains vīrs, kuram varēja būt ap piecdesmit gadu. Aiz jostas viņam bija aizbāzts revolveris. Ķeblis, uz kura viņš sēdēja, balstījās pret ēkas sienu, un šķita, ka sēdētājs ir pa pusei iesnaudies.

—   Dens Steks? — Kromptons jautāja.

—   Tur, iekšā, — nepazīstamais atrūca.

Kromptons paspēra soli uz durvju pusi. Ūsainis sakustējās, un revolveris pēkšņi atradās viņa rokā.

—   Prom no durvīm!

—   Kāpēc? Kas noticis?

—       Jūs gribat teikt, ka nekā nezināt? — ūsainis jautāja.

—   Nē! Kas jūs tāds esat?

—       Esmu Eds Tailers, šerifs. Mani ievēlējuši Asiņainās deltas pilsoņi un šajā amatā apstiprinājis Modro komandieris. Steks apcietināts. Un šis te ir viņa cietums, vismaz pagaidām.

—   Cik ilgi viņam būs šeit jātup?

—   Pāris stundu, ne vairāk.

—   Vai es varētu ar viņu parunāt?

—   Nē… ē.

—       Vai varēšu parunāt, kad viņš būs ticis ārā no šejienes?

—       Protams, — Tailers teica, — bet es šaubos, vai viņš jums atbildēs.

—   Kāpēc?

Šerifs greizi pasmīnēja.

—       Steks pavadīs cietumā tikai dažas stundas. Pēc pusdienas mēs viņu no turienes izvedīsim, uzmetīsim cilpu kaklā un pakārsim pēc visiem noteikumiem. Kad šis darbiņš būs izdarīts, varēsit runāt, cik patīk. Bet, kā jau teicu, es stipri šaubos, vai viņš jums atbildēs.

Kromptons bija pārāk noguris, lai izjustu visu šī trieciena spēku. Viņš jautāja:

—   Ko tad īsti Steks pastrādājis?

—   Slepkavību.

—   Nositis kādu iedzimto?

—       Ne velna, — Tailers viebdamies atbildēja. — Kurš gan uztrauktos tāda nieka dēļ? Steks nogalinājis cilvēku — Bartonu Finču. Savu kompanjonu. Finčs pagaidām vēl ir dzīvs, bet drīz noliks karoti. Vecais dakteris domā, ka līdz vakaram viss būšot cauri, un tā jau ir slepkavība. Steku tiesāja zvērinātie, tādi paši pilsoņi kā viņš, un atzina par vainīgu Bartona Finča noslepkavošanā. Bez tam viņš Billijam Ridbernam pārlauza kāju un Elijam Telbotam — divas ribas, izdemolēja Moriartija bāru un vispār sarīkoja pilsētā traci. Tiesnesis — tas esmu es — piesprieda viņam nāves sodu pakarot, un mēs to izpildīsim, cik vien ātri iespējams. Tas nozīmē — šo pēcpusdienu, kad puiši būs atgriezušies no jaunā dambja, kur viņi pašlaik strādā.

—   Kad Steku tiesāja? — Kromptons painteresējās.

—   Šorīt.

—   Un kad notika slepkavība?

—   Kādas trīs stundas agrāk.

—   Ātri gan jūs strādājat, — Kromptons piezīmēja.

—       Mēs šeit, Asiņainajā deltā, laiku veltīgi nešķiežam, — Tailers ne bez lepnuma atteica.

—       Man ari tā liekas. Jūs pat uzraujat cilvēku pie karātavām, pirms viņa upuris ir nomiris.

—        Kā jau teicu, Finča stundas ir skaitītas. — Tailers piemiedza- acis, un viņa skatiens kļuva dzeļošs. — Vispār, svešiniek, es jūs brīdinu: labāk nejaucieties Asiņainās deltas tieslietās, citādi jums var klāties plāni… Mums nav vajadzīgi nekādi pārgudri advokātu triki, lai atšķirtu, kur taisnība un kur netaisnība.

Lūmiss uzstājīgi čukstēja Kromptonam:

—        Liecies mierā! Laidīsimies ātrāk prom no šejienes 1

Taču Kromptons izlikās neko nedzirdam. Viņš sacīja šerifam:

—   Mister Tailer, Dens Steks ir mans pusbrālis.

—   Jo ļaunāk jums, — Tailers teica.

—       Man tiešām nepieciešams ar viņu parunāt. Kaut piecas minūtes. Lai nodotu mātes pēdējo sveicienu.

—   Nekas neiznāks.

Kromptons parakņājās kabatā un izvilka saburzītu naudas zīmju žūksni.

—   Tikai divas minūtes!

—   Labi. Varbūt… Nolādēts!

Sekodams Tailera skatienam, Kromptons ieraudzīja pa putekļaino ielu strauji tuvojamies ļaužu baru.

—        Puiši nāk, — Tailers iesaucās. — Tagad es jums vairs nevarētu līdzēt, pat ja gribētu … Bet manis pēc, ja vēlaties, varat būt klāt pie kāršanas.

Kromptons atkāpās, dodams nācējiem ceļu. Viņu bija vismaz pussimts, un tālumā parādījās vēl citi. Lielāko tiesu tie bija stalti, plecīgi vīri ar skarbām, vēju appūstām sejām — tādi, ar kuriem nav ieteicams dzīt jokus, turklāt gandrīz katram pie sāniem bija ierocis. Viņi pārmija dažus vārdus ar šerifu.

—   Nedari muļķības, — Lūmiss brīdināja.

—       Te es diemžēl neko nevaru darīt, — Kromptons skumji atbildēja.

Šerifs Tailers atvēra klēts durvis. Bariņš vīru iegāja pa tām un pēc brītiņa iznāca, stiepjot kādu sev līdzi. Kromptons pat nedabūja šo cilvēku redzēt, jo pūlis tūdaļ ielenca apcietināto no visām pusēm.

Kromptons sekoja pūlim, kas vilka ieslodzīto uz pilsētiņas otru malu, kur pār milzīga koka zaru jau bija pārmesta virve ar cilpu galā.

—   Zarā viņu! — pūlis rēca.

—       Puiši! — Dena Steka balss bija tikko dzirdama. — Ļaujiet pateikt…

—       Pie joda, — kāds no pūļa sauca. — Pakārt viņu, un cauri!

—   Dodiet pēdējo vārdu! — Steks izmisis brēca.

Gluži negaidīti šerifs atbalstīja viņa lūgumu.

—       Puiši, ļaujiet viņam runāt. Pirms nāves katram uz to ir tiesības. Klāj vaļā, Stek, tikai nevelc garumā.

Uzmetuši Stekam kaklā cilpu, viņi uzcēla Denu uz furgona, un vismaz ducis roku satvēra virves otru galu.

Beidzot ari Kromptons viņu ieraudzīja. Kā apmāts Elisters skatījās uz šo ilgi meklēto savas personības sastāvdaļu.

Dens Steks bija masīvs, liela auguma vīrs. Viņa stūrainās sejas asie un reizē smagnējie vaibsti liecināja par kaislībām un naidu, bailēm un varmācību, slepeniem netikumiem un slēptu nožēlu. Viņam bija plaši ieplestas nāsis, biezas lūpas, spēcīgi zobi un šauras, nodevīgas acis. Cieti, melni mati stūrgalvīgi krita uz sakarsušo pieri, un tumši bārdas rugāji klāja kaistošos vaigus. Steka izskats precīzi atbilda viņa stereotipam. Steks bija holēriķis; šo temperamentu, kas atvasināts no pirmelementa Gaisa, rada pārmērīgs daudzums karstas, dzeltenas žults, kura liek cilvēkam ātri iekaist dusmās, reizē laupot tam saprātu.

Steks lūkojās pāri pūlim līdz baltkvēlei nokaitētajās debesis. Tad viņš lēni nolieca galvu un bronzas protēze uz viņa labās rokas stumbeņa ugunīgi iedzirkstījās dienas žilbinošajā baltumā.

—  Puiši, — sacīja Steks, — savā mūžā esmu nodarījis daudz ļauna.

—   Un to tu stāsti mums? — kāds skaļi iesaucās.

—   Esmu bijis melis un krāpnieks, — Steks kliedza.

—   Es iesitu meitenei, kuru mīlēju, iesitu pamatīgi, gribēdams viņu sāpināt. Es apzagu savus mīļos vecākus. Bez vajadzības izlēju šīs planētas nelaimīgo aborigēnu asinis. Puiši, esmu dzīvojis slikti!

Pūlis ņirgājās par sentimentālo runu.

—   Bet es gribu, lai jūs zinātu, — Steks auroja,

—   gribu, lai jūs zinātu, ka esmu cīnījies ar savu grēcīgo dabu un centies to pieveikt. Es cīkstējos ar veco velnu, kas mīt manā dvēselē, cīkstējos kā vīrs, nežēlodams spēkus. Es pievienojos Modrajiem un divus gadus biju goda vīrs, ne sliktāks par jebkuru citu. Tad ārprāts atkal pievārēja mani un es nogalināju.

—  Vai tu esi beidzis? — šerifs jautāja.

—       Bet es gribu, lai jūs zinātu… — Steka auri pārvērtās kaucienos, un viņa asinīm pielijušās acis gandrīz vai izsprāga no dobumiem. — Atzīstos, ka esmu nodarījis daudz ļauna, atzīstos visā pilnībā un bez jebkādas piespiešanas. Bet, puiši, es nenogalināju Bartonu Finču!

—       Labs ir, — šerifs teica. — Ja esi galā, ķersimies pie lietas.

Steks iekaucās vēl spalgāk:

—       Uzklausiet mani! Finčs bija mans draugs, mans vienīgais draugs visā pasaulē! Es gribēju viņam palīdzēt, es tikai mazliet sakratīju viņu, lai atjēdzas… Kad viņš tomēr neatjēdzās, es laikam pazaudēju galvu, izdemolēju Moriartija bāru un iekaustīju dažus puišus. Bet dieva priekšā es zvēru, ka neesmu Finčam darījis pāri!

—   Vai tu beidzot esi galā? — šerifs vaicāja.

Steks atvēra muti, atkal aizvēra to un pamāja ar galvu.

—   Kārtībā, zēni, — šerifs teica. — Sāksim.

Vīri iekustināja furgonu, uz kura stāvēja notiesātais. Sajā brīdī Steks, kura seja pauda bezgalīgu izmisumu, ieraudzīja pūlī Kromptonu.

Un pazina viņu.

Lūmiss ātri nobēra:

—       Lūdzu, nepārsteidzies, neņem pie sirds, nedari nekā, netici viņam, atceries, kā viņu raksturoja citi, padomā par visu viņa biogrāfiju, viņš mūs pazudinās, sašķaidīs drumslās. Viņš dominēs, viņš ir stiprs, viņš ir slepkava, viņš ir pats nelabais.

Tai pašā mirklī Kromptonam iešāvās prātā, kā doktors Beringers bija novērtējis viņa izredzes.

«Jebkurš mēģinājums reintegrēties tev nozīmēs ārprātu vai kaut ko vēl ļaunāku ..

— Viņš ir pilnīgi samaitāts, — Lūmiss bubināja, — jauns, nekam nederīgs, absolūti neglābjams!

Bet Steks bija daļa no Kromptona! Arī viņš ilgojās pēc pilnveidošanās, bija cīnījies, lai iegūtu varu pār sevi, cietis neveiksmi un cīnījās atkal. Steks nebija absolūti neglābjams, katrā ziņā viņš nebija neglābjamāks par pašu Kromptonu vai Lūmisu.

Bet vai Steks teica taisnību? Varbūt šī kaislīgā runa bija mēģinājums pēdējā brīdī iežēlināt klausītājus un tādējādi panākt sprieduma atcelšanu?

Nē, Stekam jātic! Viņam jādod vēl viena iespēja, jāpalīdz …

Tiklīdz furgons sakustējās, Steks cieši palūkojās Kromptonam acīm. Jautājums bija izlemts, un Kromptons ielaida Steku sevī.

Pūlis ierēcās, kad Steka ķermenis nokrita no furgona malas, dažas sekundes raustījās drausmīgos krampjos, tad palika nekustīgi karājamies nostieptās virves galā. Elisters sagrīļojās no trieciena, kuru bija dabūjis, uzņemdams sevī Steka personību.

Mirkli vēlāk viņš zaudēja samaņu.

Kromptons kaut cik atguvas uz saliekamas gultas mazā, vāji apgaismotā istabiņā.

—       Nu, kā? Vai esat atkal uz pekām? — kāds jautāja. Elisters pazina runātāju — tas bija šerifs Tailers.

—  Jā, viss kārtībā, — Kromptons automātiski teica.

—   Es saprotu, šī procedūra nevar nesatriekt tādu civilizētu cilvēku kā jūs. Cerams, tagad jūs kādu brīdi varēsit iztikt bez manis?

—   Noteikti, — Kromptons vienaldzīgi atbildēja.

—   Labs ir. Mani gaida darbs. Pēc pāris stundām nākšu jūs atkal apraudzīt.

Tailers aizgāja. Kromptons pamēģināja tikt skaidrībā ar sevi.

Integrācija … Saplūšana … Pilnība … Vai viņš to sasniedzis, gulēdams dziedinošajā nesamaņā? Kromptons piesardzīgi sāka pārbaudīt savu apziņu.

Viņš tur atrada Lūmisu, kas izmisīgi vaimanāja un, drausmīgi iebiedēts, kaut ko šļupstēja par Oranžo tuksnesi, ekskursiju uz Briljantu kalniem, par sieviešu burvību, greznību, jūtām un daili.

Turpat bija arī Steks, masīvs un nekustīgs, ar citiem komponentiem nesavienojies.

Kromptons aprunājās ar Steku, nolasīja viņa domas un saprata, ka savā pēdējā runā Steks bijis līdz galam godīgs. Viņš tiešām no visas sirds tiecās pēc pilnveidošanās, paškontroles un savaldības.

Un tikpat skaidri Kromptons saprata, ka Steks absolūti nav spējīgs pilnveidoties, iegūt paškontroli un savaldību. Pat tagad, par spīti visām pūlēm, Steks kaislīgi alka pēc atriebības. Viņa domas mežonīgi dārdēja, veidojot krasu pretstatu Lūmisa gaudulīgajiem šļupstiem. Viņa apziņā virmoja diži sapņi par atriebību, neprātīgi visas Venēras iekarošanas plāni. Kaut ko izdarīt ar šiem nolāpītajiem aborigēniem, noslaucīt viņus no planētas virsas, atbrīvot vietu Zemes cilvēkiem! Saplosīt gabalu gabalos nolādēto Taileru! Apšaut ar ložmetēju visus pilsētas iedzīvotājus un tad paziņot, ka to izdarījuši iedzimtie! Savākt vienkopus uzticamus vīrus, radīt privātu armiju, kas sastāvētu vienīgi no STEKA pielūdzējiem, ieviest dzelzs disciplīnu — nekāda vājuma, nekādu svārstību! Pārgriezt rīkles Modrajiem, un tad neviens vairs nekavēs viņu iekarot, slepkavot, atriebties, trakot un terorizēt!

Atvairīdams triecienus no divām pusēm, Kromptons mēģināja saglabāt līdzsvaru, pakļaut sev Steka un Lūmisa personības. Viņš izmisīgi cīnījās, lai šīs sastāvdaļas sakausētu vienā stabilā individā. Taču šizoīdi izmisīgi pretojās, nevēlēdamies atteikties no savas patstāvības. Šķelšanās līnijas padziļinājās, iezīmējās aizvien jaunas un jaunas nesamierināmas pretrunas; Kromptons juta, ka viņa paša iekšējā stabilitāte un veselais saprāts ir nopietni apdraudēti.

Pēkšņi Denam Stekam, kas neatlaidīgi, kaut arī veltīgi, centās pārveidot sevi, uznāca apgaismības mirklis.

—   Man ļoti žēl, — viņš teica, — bet es jums nevaru līdzēt. Mums vajadzīgs ceturtais.

—   Kāds ceturtais?

—   Es mēģināju, — Steks gaudās. — Es gribēju laboties! Bet manī visa kā bija par daudz: par daudz pretrunu, par daudz karsta un auksta, cēla un zemiska. Domāju, ka varēšu izārstēties pats. Tāpēc nolēmu sašķelties.

—   Ko?

—   Vai tad jūs mani nedzirdat? — Steks jautaja. — Arī es taču biju šizofrēniķis. Apslēpts. Tas noskaidrojās tikai šeit, uz Venēras. Kad atgriezos Portņūhār- lemā, sadabūju vēl vienu Dirjēra ķermeni un sašķē- los… Domāju, man būs vieglāk tikt galā ar sevi, ja būšu kļuvis vienkāršāks. Bet es kļūdījos.

—   Tātad mums ir vēl viena sastāvdaļa? — Kromptons iekliedzās. — Protams, bez viņa mēs nevaram reintegrēties! Kas viņš tāds, kur viņš atrodas?

—       Es centos, — Steks gaudās. — Kā es centos! Mēs abi bijām kā brāļi, viņš un es. Domāju, ka varēšu no viņa daudz ko mācīties, viņš bija tik kluss un mierīgs, tik pacietīgs un tik labs! Un es mācījos! Bet tad viņš sāka uzdot…

—   Kas viņš tāds bija? — Kromptons vaicāja.

—   Es gribēju viņam palīdzēt, gribēju šīs muļķības izdzīt viņam no galvas. Bet viņa veselība strauji pasliktinājās, viņš vairs negribēja dzīvot. Man zuda pēdējā cerība; prāta aptumsumā es viņu pamatīgi sapurināju un izdemolēju Moriartija bāru. Bet es nenogalināju Bartonu Finču! Viņš pats negribēja vairs dzīvot!

—   Tātad pēdējā trūkstošā sastāvdaļa ir Finčs?

—   Jā! Jums jāiet pie Finča, kamēr viņš vēl nav labprātīgi šķīries no dzīves, un jāmēģina viņu ievilkt sevī. Tur, bodes mazajā dibenistabā … Derētu pasteigties …

Steks atkal ļāvās sapņiem par asiņainām slepkavībām, bet Lūmiss sāka kaut ko šļupstēt par zilajām Ksanādu alām.

Ar milzīgu piepūli Kromptons uzslēja Kromptona ķermeni kājās un aizvilka līdz durvīm. Ielas otrā galā viņš ieraudzīja Steka veikalu. «Ātrāk uz turieni!» Kromptons sev pavēlēja un izklumburoja uz ielas.

Viņš nosoļoja miljonu jūdžu. Tūkstoš gadus viņš rāpās kalnos, šķērsoja "upes, tuksnešus, purvus, nokāpa alās, kas veda uz Zemes centru, un iznira okeānos, pa kuriem aizpeldēja līdz pašiem attālākajiem krastiem. Šī neiedomājami garā ceļojuma beigās viņš sasniedza Dena Steka un Bartona Finča veikalu.

Dibenistabā uz kušetes, apsedzies līdz zodam, gulēja Finčs — Kromptona pēdējā cerība. Paskatījies uz viņu, Elisters tūdaļ saprata, cik bezcerīgi bijuši visi meklējumi.

Finčs gulēja klusi, ar plaši ieplestām acīm stingi lūkodamies tukšumā. Pasaule viņam vairs neeksistēja, un arī viņš pasaulei, šķiet, vairs nebija aizsniedzams. Kromptons redzēja apaļu, baltu, neizteiksmīgu idiota ģīmi. Plakanie Būdas vaibsti likās sastinguši necilvēcīgā mierā un vienaldzībā; šis vīrs neko negaidīja un nevēlējās. Tieva siekalu strūkliņa tecēja no viņa lūpām, sirds pukstēja reti un neregulāri. Šis dzīvei vismazāk piemērotais no Kromptona šizoīdiem iemiesoja sevī ar pirmelementu Zemi saistīto flegmātisko temperamentu, kas cilvēku dara vienaldzīgu un pasīvu.

Kromptons atvairīja draudošo ārprāta lēkmi un pierāpoja pie Finča gultas. Viņš lūkojās idiotam acīs un sakopoja beidzamos spēkus, lai piespiestu Finču redzēt, pazīt, reintegrēties.

Finčs neredzēja nekā.

Kromptons bija cietis neveiksmi. Viņš ļāva savam nogurušajam, pārpūlētajam ķermenim nokrist blakus idiota gultai un bezspēcīgi vēroja, kā smadzenēs arvien straujāk sagriežas neprāta virpuļi.

Šajā brīdī neremdināmi uzņēmīgais, ar sevi mūžam neapmierinātais Steks kārtējo reizi atbrīvojās no asiņaino murgu varas. Tas uzmundrināja Kromptonu., un viņi abi vēlreiz pacentās ietekmēt Finču. Arī Lūmiss atrada sevī spēkus, par kuriem mēdz teikt, ka tie slēpjoties aiz noguruma galējās robežas, un pievienojās kopīgajiem pūliņiem.

Visi trīs nenovērsa no idiota acis. Un Finčs, kuru bija pamodinājušas viņa personības trīs ceturtdaļas, kas neatvairāmi tiecās pēc veselā, sasparojās. Viņa sejā uz mirkli pavīdēja izpratne. Viņš pazina.

Un piekrita reintegrācijai.

Kromptons juta, ka Finča īpašības — bezgalīgs miers un iecietība — pārplūdina viņu. Četri temperamenti, kas sakņojas Zemē, Gaisā, Ugunī un Ūdenī, bija apvienojušies. Un pilnīga saplūšana beidzot kļuva iespējama.

Bet kas tad tas? Kas notiek? Kāds spēks gūst virsroku, noslaucīdams visu no ceļa?

Griezīgi iekliedzies, Kromptons ar nagiem mēģināja pārplēst sev rīkli. Vēl mazliet, un tas viņam būtu izdevies. Taču tieši šajā mirklī viņš zaudēja samaņu un nogāzās uz grīdas blakus Finčam.

Pēc kāda laika gulošais atvēra acis, nožāvājās, tīksmi izstaipījās, ar neizsakāmu baudu ieelpoja gaisu un guva no apkārtējās vides pirmos krāsainos iespaidus. Viņš bija apmierināts ar sevi un nosprieda, ka pasaulē vēl ir darbi, kas jāpaveic, mīla, kas jāsastop, un vesela dzīve, kas jānodzīvo.

Ķermenis, kas agrāk bija piederējis Elisteram Kromptonam un kurā uz laiku bija atraduši patvērumu Edgars Lūmiss, Dens Steks un Bartons Finčs, piecēlās. Kļuva skaidrs, ka ir nobriedusi nepieciešamība atrast šim cilvēkam jaunu vārdu.

ABSOLŪTAIS IEROCIS

Edselam gribējās kādu nosist. Jau trīs nedējas viņš kopā ar Parku un Faksonu strādāja šajā nāves tuksnesī. Viņi izrakņāja kurgānu pēc kurgāna un, neko neatraduši, gāja tālāk. Marsa īsā vasara tuyojās beigām. Aukstums arvien stiprāk koda kaulos, un Edsela nervi, kas arī labākos laikos nebija diezcik izturīgi, dienu no dienas saspringa aizvien vairāk. Tikai strupiķis Fak- sons likās noskaņots optimistiski — viņš joprojām sapņoja par kaudzi naudas, ko viņi sarausis, tiklīdz būs izdevies atrast ieročus. Trešais kompanjons — Parks — kā robots vilkās abiem nopakaļ, neteikdams ne vārda, ja viņu neuzrunāja.

Edsels juta, ka jebkuru mirkli ir gatavs eksplodēt. Viņi atraka vēl vienu kurgānu; arī tajā no pazudušajiem marsiešu ieročiem nebija ne vēsts. Rietumos saule bolīja savu nespodro aci. Tumši violetajās debesīs mirgoja zvaigznes. Vakara vēsums spraucās caur skafandra siltumizolāciju, stindzinādams locītavas un muskuļus.

Pēkšņi Edselu pārņēma nevaldāma vēlēšanās nosist Parku. Šo mazrunīgo vīru viņš nevarēja ciest-jau no paša sākuma — no tā brīža, kad uz Zemes viņi bija kļuvuši par kompanjoniem. Jā, viņš ienīda Parku! Ienīda pat vairāk, nekā nicināja Faksonu.

Edsels apstājās.

—  Vai tu zini, kādā virzienā mums jāiet? — viņš jautāja draudīgi zemā balsī.

Parks paraustīja plecus. Viņa bālajā, kalsnajā sejā neatspoguļojās nekādas emocijas.

—  Uz kurieni mēs ejam, es tev jautāju! — Edsels atkārtoja.

Parks vēlreiz paraustīja plecus.

«Tūlīt ietriekšu viņam lodi pierē,» Edsels nolēma un izstiepa roku pēc pistoles.

—   Pagaidi, Edsel! — Faksons lūdza, nostādamies starp abiem. — Pacieties vēl mazliet! Apdomā, cik daudz naudas mēs sarausīsim, ja ieročus izdosies atrast! — No šīs perspektīvas resnīša acis iegailējās. — Tie ir tepat netālu, Edsel. Varbūt jau nākamajā kurgānā.

Edsels svārstījās.

Būtu viņš tur, uz Zemes, zinājis, kas no visa tā iznāks! Bet toreiz viss šķita pārlieku vienkārši. Viņam bija rakstu tīstoklis un tīstoklī… ziņas par to, kur atrodas marsiešu leģendāro ieroču noliktava. Parks prata lasīt marsiešu rakstus; Faksons deva naudu ekspedīcijai. Edsels domāja, ka viņiem tikai jānolaižas uz Marsa un jānoiet daži soļi līdz tai vietai, kur ieroči paslēpti.

Pirms tam Edsels ne reizi nebija atstājis Zemi. Viņš neparedzēja, ka ekspedīcija ieilgs, ka vajadzēs salt ledainā vējā, dzīvot pusbadā, pārtiekot no bezgaršīgiem koncentrātiem, un paciest mūžīgos reiboņus, kurus, par spīti speciālajiem respiratoriem, izraisa ārkārtīgi retinātais gaiss, kas tikpat kā nesatur skābekli. Toreiz viņš nedomāja arī par nemitīgajām, trulajām muskuļu sāpēm, kas nomoka cilvēkus, kuriem visu laiku jālaužas caur biezajiem Marsa brikšņiem. Viņš domāja tikai par to, kādu cenu piedāvās valdība, jebkura valdība, par šiem leģendārajiem ieročiem.

— Lūdzu piedošanu, — Edsels atjēdzies teica, — šī vieta man krīt uz nerviem. Atvaino, Park, manu nesavaldību. Lūdzu, ved mūs tālāk! •

Parks klusēdams palocīja galvu un devās uz priekšu. Faksons atviegloti nopūtās un sekoja Parkam.

«Galu galā,» Edsels nosprieda, «nošaut viņus es varu jebkurā brīdī.»

Kurgānu viņi atrada vakarā, tieši tad, kad Edsela pacietība draudēja kārtējo reizi izsīkt. Dīvainā masīvā celtne izskatījās uz mata, kā bija aprakstīts tīstoklī. Uz metāla sienām bija nogulsnējusies bieza putekļu kārta, durvis izrādījās cieši noslēgtas.

— Vienu mirkli, tūlīt es tās izgāzīšu, — Edsels, izvilkdams pistoli, iesaucās.

Parks atbīdīja viņu sānis, pagrieza tikko manāmu ripuļi, un durvis atvērās.

Viņi iegāja milzīgā zālē, kur, sakrauti blāķos, gulēja marsiešu leģendārie ieroči — senas civilizācijas pēdējās atliekas. Viņu priekšā laistījās dārgumi, kurus neviens vairs necerēja atrast. Kopš cilvēki bija spēruši pirmos soļus uz Marsa, zinātnieki rūpīgi pētīja pilsētu

drupas. Planētas līdzenumos izraka ne vien sagruvušas ēkas, bet arī salauztas mašīnas, rīkus un aparātus. Viss norādīja uz titānisku civilizāciju, kas apsteigusi cilvēci par gadu tūkstošiem. Cik izdevās noprast pēc atšifrētajām rakstu zīmēm, uz Marsa plosījušies drausmīgi kari. Tiesa, dokumentos nekas nebija teikts par marsiešu bojāeju, tomēr nevarēja būt šaubu, ka jau daudzus tūkstošus gadu uz šīs planētas nav saprātīgu būtņu un nav pat dzīvnieku.

Likās, ka marsieši aiziedami savus ieročus paņēmuši līdzi.

Edsels zināja: šie ieroči ir dārgāki par tīru rādiju, tiem līdzvērtīgu nebija visā pasaulē.

Uzmetis dārgumiem kārīgu skatienu, Edsels satvēra pirmo rīku, kas pagadījās pie rokas. Spožais priekšmets atgādināja četrdesmit piektā kalibra pistoli, taču bija krietni lielāks.

—   Nešauj! — Faksons iekliedzās, tikko Edsels bija sācis tēmēt. — Var notikt sprādziens vai kaut kas vēl ļaunāks. Ar šiem krāmiem lai noņemas speciālisti! Protams, tikai pēc tam, kad būsim iekasējuši naudiņu …

Edsels nospieda mēlīti. Krūms, kas auga vismaz simt pēdas no durvīm, pazuda spilgti sarkanā uzliesmojumā.

—  Nav peļami, — viņš piezīmēja, nolika ieroci atpakaļ un paņēma citu.

—   Pietiek! Dieva dēļ…. — Faksons lūdzās. — Izmēģināt ieročus šeit, uz vietas, ir vistīrākais neprāts. Var izraisīt kodolreakciju vai kaut ko līdzīgu.

—  Aizveries! — Edsels norūca, aplūkodams otrās pistoles sprūdu.

—   Lūdzu, nešauj vairs! — Faksons, atbalstu meklēdams, paskatījās uz Parku. Bet tas joprojām klusēja, ar acīm modri sekodams katrai Edsela kustībai.

—   Viens no dzelžiem, kas te samesti, laikam taču ir iznīcinājis visu marsiešu rasi, — Faksons turpināja.

—  Un tu atkal gribi ievārīt putru …

Edsels izšāva vēlreiz un ar neslēptu patiku vēroja, kā tālumā uzliesmo tuksneša smiltis.

—   Tā tik ir manta! — viņš jūsmoja, izvilkdams no blāķa priekšmetu, kas atgādināja garu zizli.

Aukstumu Edsels vairs nejuta. Viņš rotaļājās ar spožajām mantiņām, un viņa noskaņojums kļuva arvien labāks.

—   Laiks posties ceļā, — sacīja Faksons, virzīdamies tuvāk durvīm.

—    Posties? Uz kurieni? — Edsels lēni vaicāja un pacēla zibošo rīku, kura izliektais spals ērti gulēja plaukstā.

—   Atpakaļ uz kosmodromu, — Faksons atbildēja,

—   uz mājām, lai pārdotu visu šo bruņojumu, kā bija norunāts. Es nešaubos, ka mēs varēsim pieprasīt jebkuru cenu. Par tādiem ieročiem ikviena valdība būs ar mieru samaksāt miljonus.

—   Mani plāni ir mainījušies, — Edsels domīgi novilka un pašķielēja uz Parku.

Trešais kompanjons mierīgi staigāja starp ieroču grēdām un, šķiet, pat netaisījās kaut ko aiztikt.

—    Paklau, puisi, — Faksons nikni paskatījās uz Ed- selu, — galu galā ekspedīciju finansēju es. Mēs gribējām pārdot šos lūžņus. Un man ir tiesības. •• Tas ir, nē, es gribēju teikt… — Vēl neizmēģinātais ierocis tagad bija vērsts tieši pret viņa vēderu. — Ko tu esi sadomājis? — viņš murmināja, cenzdamies neskatīties uz dīvaini mirdzošo priekšmetu.

—    Ne velna es negribu pārdot, — Edsels paziņoja. Viņš stāvēja, ar muguru piespiedies pie sienas, lai vienlaikus redzētu tiklab Parku, kā Faksonu.

—   Šīs mantiņas man pašam itin labi noderēs.

Edsels savilka lūpas ņirdzīgā smīnā, joprojām vērodams kompanjonus.

—   Mājās es izdalīšu šos ieročus saviem puišiem. Tad mēs kaut kur Dienvidamerikā viens un divi gāzīsim valdību, sagrābsim varu un noturēsimies, cik ilgi vien gribēsim.

—   Labi, — Faksons piekāpās. — Tikai, redzi, es šajā pasākumā nevēlos piedalīties.

—   Ņemšu vērā, — Edsels atbildēja.

—   Lūdzu, nedomā neko tādu, es netaisos pļāpāt, — Faksons ātri nobēra, — nē, nē, es neteikšu ne pušplēsta vārdiņa. Man tikai negribas šaut un nogalināt. Tāpēc labāk iešu.

—   Protams, — Edsels piekrita.

Parks, stāvēdams malā, uzmanīgi aplūkoja savus nagus.

—   Ja nodibināsi karaļvalsti, aizbraukšu pie tevis ciemos, — teica Faksons, ne sevišķi veiksmīgi cenzdamies smaidīt. — Varbūt iecelsi mani par hercogu vai kaut ko līdzīgu.

—   Varbūt.

—  Tad jau lieliski. Vēlu sekmes! — Faksons pamāja ar roku un devās uz durvīm.

Edsels viņam ļāva noiet pāris desmit soļu, pēc tam pacēla ieroci un nospieda pogu. Nebija ne skaņas, ne uzliesmojuma, taču Faksona labā roka atdalījās no ķermeņa kā ar cirvi nocirsta. Edsels nospieda pogu vēlreiz. Mazais cilvēciņš sabruka, pāršķelts uz pusēm. Pa labi un pa kreisi no viņa smiltīs palika dziļas vagas.

Pēkšņi Edsels apjēdza, ka visu laiku ir stāvējis ar muguru pret Parku, un strauji pagriezās. Parks būtu varējis paķert jebkuru pistoli un sašķaidīt viņu lupatu lēveros. Bet savādnieks pat nebija pakustējies.

—   No tāda stara nepaglābs nekādas bruņas, — viņš mierīgi konstatēja. — Derīga mantiņa.

Pusstundu Edsels kā apmāts izmēģināja visādus ieročus. Parks tiem nepieskārās, lai gan ar interesi vēroja Edsela izdarības. Senie marsiešu ieroči šķita gluži jauni; bezdarbībā pavadītie gadu tūkstoši nebija atstājuši metālā ne mazākās pēdas. Seit bija savākti vienkopus dažnedažādu tipu un konstrukciju iznīcināšanas rīki ar visai atšķirīgām jaudām. Apbrīnojami kompakti termiskie un radiācijas automāti; ieroči, kas vienā mirklī sasaldēja, un ieroči, kas sadedzināja; ieroči, kas spēja uzspridzināt, sašķelt, koagulēt, paralizēt, vārdu sakot, nobeigt jebkuru dzīvu radību.

—   Vajadzētu papētīt šo te, — sacīja Parks.

Edsels, kas gatavojās izmēģināt neparasta izskata trīsstobreni, norūca:

—   Esmu aizņemts, vai neredzi?

—   Beidz knibināties ar niekiem! Mūs gaida nopietnāks darbs…

Parks piegāja pie zemas, melnas platformas uz riteņiem. Divatā viņi to izstūma laukā, un Parks, atkāpies dažus soļus, sāka vērot, kā Edsels pārbīda sviriņu uz vadības pults. Mašīnas dzīlēs kaut kas klusi iedūcās, un mirkli vēlāk platforma ietinās zilganā miglā. Jo tālāk Edsels pārbīdīja sviriņu, jo lielāks auga miglas mākonis. Drīz vien tas ietvēra sevī abus cilvēkus.

—  Paņem blasteru! — Parks ieteica.

Edsels izšāva. Zilganā siena aprija lādiņu un pat ne- ietrīcējās. Vēl trīs reizes Edsels mēģināja to sagraut, bet ne termiskie, ne eksplozīvie, ne staru ieroči caurspīdīgajai barjerai neko nespēja padarīt.

—   Man liekas, — Parks klusi teica, — tāda aizsargsiena izturēs arī atombumbas sprādzienu. Tas acīmredzot ir neiedomājami spēcīgs enerģijas lauks.

Edsels izslēdza mašīnu, un viņi atgriezās noliktavas telpā. Saule tuvojās apvārsnim, un iekšā pamazām satumsa.

—       Vai zini, Park, — Edsels pēkšņi ierunājās, — tu tomēr esi lāga zēns.

—   Paldies, — Parks sacīja.

—       Tu nedusmojies, ka izrēķinājos ar Faksonu? Viņš droši vien gatavojās mūs nosūdzēt valdībai…

—   Nē. Tu esi rīkojies pareizi.

—       Tu tiešām esi puisis uz goda! Varēji taču itin vienkārši mani nožmiegt, kad es šāvu uz Faksonu.

Edsels, protams, noklusēja, ka Parka vietā viņš tā arī būtu darījis.

Parks paraustīja plecus.

—        Kā tev patīk doma par karaļvalsti, teiksim, ar mani uz pusēm? — Edsels smaidīdams jautāja. — Esmu pārliecināts, ka tāds darbiņš mums kaulus nelauzīs. Atradīsim jauku zemes stūrīti, būs milzums meiču un visādu izpriecu. Kā tu uz to skaties?

—       Esmu par! Vari ierakstīt mani savā komandā, — sacīja Parks.

Edsels uzsita viņam uz pleca, un abi devās tālāk gar ieroču grēdām.

—        Te viss ir samērā skaidrs, — Parks turpināja, 1 — būtībā tie ir jau redzēto mašīnu varianti.

Vienā no zāles kaktiem viņi pamanīja durvis. Tajās bija iegravētas marsiešu zīmes.

—   Kas te rakstīts? — Edsels jautāja.

—        Kaut kas par absolūto ieroci, — Parks, pētīdams rakstu zīmes, atbildēja. — Brīdina, lai neviens neiet iekšā.

Parks atvēra durvis. Pārsteigums bija tik liels, ka abi neviļus atsprāga atpakaļ.

Viņu skatienam pavērās zāle, vismaz trīs reizes lielāka par telpu, kurā glabājās ieroči. Gar visām šīs zāles sienām cieši cits citam blakus stāvēja kareivji. Grezni ģērbtie un lieliski apbruņotie karotāji neizrādīja ne mazākās dzīvības pazīmes. Ierinda bija tikpat nekustīga kā granītā cirsta statuja.

Zāles vidū uz galda gulēja trīs priekšmeti: lode, apmēram dūres lielumā, ar vairākām iedaļām un bultiņu virspusē, spoža ķivere un melna lādīte ar marsiešu burtiem uz vāka.

—       Vai tās būtu kapenes? — Edsels čukstēja, dziļā godbijībā raudzīdamies uz Marsa karavīru svešādi skarbajiem vaibstiem.

Dažus soļus aiz Edsela stāvošais Parks neatbildēja.

Tad Edsels piegāja pie galda, paņēma rokā lodi un piesardzīgi pārbīdīja bultiņu.

—       Kā tu domā, ko viņi darīs? — viņš jautāja Parkam. — Vai tiešām …

Pēkšņi abi nodrebēja un sāka kāpties atpakaļ.

Ierinda šķita atdzīvojusies. Kareivji izslējās un sastinga miera stājā.

Viens no viņiem, ģērbies purpura un sudraba formas tērpā, spēra dažus soļus uz priekšu un paklanījās.

—       Kungs, jūsu bruņotie spēki ir kaujas gatavībā. Vienu brīdi Edsels aiz brīnumiem bija mēms.

—        Kā jums izdevās tik ilgi palikt dzīviem? — Parks jautāja. — Vai jūs esat marsieši?

—   Mēs esam marsiešu kalpi, — karavīrs atbildēja.

Parks ievēroja, ka runādams šis karavīrs ne reizes

nepakuslināja lūpas. Marsieši acīmredzot bija telepāti.

—   Mēs esam sintēti, kungs.

—   Kam jūs pakļaujaties?

—       Aktivatoram, kungs! — sintēts atbildēja, skatīdamies uz Edselu vai, pareizāk, uz caurspīdīgo lodi viņa rokās. — Mums nevajag ne barības, ne miega, kungs. Mūsu vienīgā vēlēšanās — kalpot jums un karot.

It kā apstiprinot šos vārdus, kareivji pamāja ar galvām.

—   Ved mūs kaujā, kungs!…

—       Varat neuztraukties, — Edsels, beidzot atjēdzies, teica. — Es jums, zēni, parādīšu īstu kauju!

Karavīri trīskārt norēcās, sveikdami savu pavēlnieku. Edsels smīnēdams paskatījās uz Parku un tad vaicāja:

—       Bet ko apzīmē pārējās iedaļas uz lodes ciparnīcas?

Karavīrs klusēja. Jautājums laikam nebija paredzēts viņa programmā.

—       Man liekas, ka, pabīdot bultiņu tālāk, varētu aktivizēt arī citus sintētus, — ieminējās Parks. — Zem šīm telpām droši vien ir plaši pagrabi, un arī tajos jābūt sintētiskajiem karavīriem. Bet tagad iemidzini viņus un apdomāsim mūsu tālākās rīcības plānu.

Vēl neatjēdzies no pārdzīvotā, Edsels atbīdīja bultiņu izejas stāvoklī. Karavīri sastinga, it kā atkal būtu pārvērtušies par statujām.

—   Iziesim ārā!

—   Labi, — Edsels piekrita.

—       Un pievāc visus šos daiktus! — Parks norādīja uz galdu.

Edsels paņēma spožo ķiveri un melno lādīti, tad kopā ar Parku izgāja ārā. Saule jau bija gandrīz paslēpusies aiz apvāršņa, un sarkano tuksnesi klāja garas ēnas. Bija ļoti auksts, bet viņi to nejuta.

—  Vai dzirdēji, Park, ko sintēti teica? Dzirdēji? Viņi atzina mani par savu pavēlnieku! Ar tādiem karavīriem … Ha, ha … — viņš iesmējās.

Ar tādiem karavīriem un ieročiem neviens nespēs stāties viņam pretim. Jā, karaļvalsti viņš izraudzīsies pēc sirds patikas. Visskaistākās meitenes pasaulē… Ek, tad nu gan viņš papriecāsies …

—   Es esmu ģenerālis! — Edsels iesaucās un uzlika ķiveri. — Kā man piestāv? Vai izskatos pēc …

Edsels apklusa. Viņam likās, ka blakus kāds kaut ko čukst vai murmina. Kas tas varētu būt?

«… karaļvalsti izdomājis … stulbenis nožēlojamais! Nē, tāda vara drīkst piederēt tikai ģēnijam — cilvēkam, kas spēj pārveidot vēsturi. Man!»

—   Kas te runā? Tu, Park? Ā … — Edsels pēkšņi saprata, ka ar ķiveres palīdzību iespējams uztvert citu cilvēku domas, bet viņš nepaguva aptvert, cik kolosāls ierocis šī ķivere būtu pasaules valdnieka rokās.

Parks ar precīzu šāvienu sašķaidīja Edselam galvu. Pistoli viņš visu laiku bija turējis plaukstā.

«Kas par kretīnu!» Parks, uzlikdams ķiveri, nodomāja. «Karaļvalsts! Te ir vara pār visu pasauli, bet šis sapņo par utainu karaļvalsti… Ar tādiem kareivjiem, ar enerģijas lauku un visiem šiem ieročiem es iekarošu pasauli.» Viņš par to domāja ļoti mierīgi, zinādams, ka tā arī būs.

Pēc brītiņa Parks nolēma doties atpakaļ, lai aktivizētu sintētus, taču apstājās un pacēla melno lādīti, kas bija izkritusi Edselam no rokām.

Tās vākā ar šaudīgām, trauksmaini augšup vērstām marsiešu zīmēm bija iegravēti vārdi «Absolūtais ierocis».

«Interesanti, kas tur varētu slēpties?» Parks prātoja.

Viņš bija ļāvis Edselam dzīvot tieši tik ilgi, cik bija nepieciešams, lai izmēģinātu ieročus. Lieku reizi riskēt nav jēgas. Zēl, ka Edsels nav paspējis izmēģināt arī šo,

Kaut gan iztiks arī bez tā. Ieroču viņam ir papilnam. Tiesa, šis pēdējais yarētu atvieglot uzdevumu, padarīt to mazāk riskantu … Lai nu kā', tas viņam neapšaubāmi palīdzēs.

—   Nu tad, draudziņ, — viņš sevi uzmundrināja, — palūkosimies, ko marsieši uzskatījuši par Absolūto ieroci, — un atvēra lādītes vāku.

Gaisā pacēlās garaiņi. Parks aizsvieda lādīti pēc iespējas tālāk, baidīdamies, ka tajā varētu būt indīga gāze.

Garaiņi savijas strūklā, kas, izplūzdama uz visām pusēm, drīz sabiezēja par mākonīti. Tas strauji pletās, auga un ieguva arvien noteiktāku formu. *

Dažās sekundēs tas bija galīgi izveidojies un sastindzis dažus metrus virs lādītes. Dziestošās dienas gaismā mākonis dīvaini vizēja, un šai metāliskajā vizmā Parks pēkšņi saskatīja milzīgu muti zem divām nemirkšķinošām acīm.

Viņš satvēra pistoli, ar kuru Edsels bija nogalinājis Faksonu, un tūdaļ juta, cik ērts un parocīgs ir šis šau- jamrīks. Briesmonis tuvojās. Parks nospieda pogu. No stobra izšāvās žilbinošs stars.

—   Ho, ho! — mute rēca. — Protoplazma! — un sniedzās pēc Edsela ķermeņa.

Parks aizmeta prom pistoli, paķēra no platformas dezintegratoru un rūpīgi notēmēja.

—   Mierīga protoplazma… — aprijis Edselu, briesmonis šmakstināja. — Man garšo mierīga protoplazma.

Parks izšāva vēlreiz. Sprādziena vietā radās desmit metrus dziļa bedre. No tās izpeldēja gigantiska mute.

—   Ilgi gan vajadzēja gaidīt! — mute teica.

Parka nervi savilkās ciešā kamolā. Ar pūlēm apspiedis paniskās šausmas, viņš ieslēdza aizsarglauku un patvērās zilajā puslodē.

Briesmonis vēl arvien tuvojās.

—        Izgaisti! Pazūdi! Prom no manām acīm! — Parks ieķērcās; viņa nervi neizturēja.

—       Man garšo mierīga protoplazma, bet man garšo arī kustīga protoplazma, — mute ņirdza un, iepeldējusi zilajā puslodē, aprija Parku.

Tikpat viegli, kā iepeldējis, Absolūtais ierocis izpeldēja no aizsarglauka necauršaujamā kupola, sagremoja garšīgo kumosu un sāka lūkoties apkārt, meklējot miljonus protoplazmas vienību. Gluži kā sensenos laikos …

MANI NABAGA SLEPENIE

Nekad nebiju domājis, ka vienam cilvēkam var būt tik daudz rūpju un raižu, cik pašreiz ir man. Izskaidrot, kā es nokļuvu tādā ķezā, dažos vārdos nav iespējams. Tāpēc labāk stāstīšu visu pēc kārtas.

Tūkstoš deviņi simti deviņdesmit pirmajā gadā, pabeidzis profesionāli tehnisko skolu, sāku strādāt par sfinksvārstuļu montētāju firmā «Stārlinga kosmiskie kuģi». Ar savu darbu biju apmierināts. Man patika noskatīties, kā milzīgie laineri kaukdami uzšaujas debesīs un aizlido uz Gulbja zvaigznāju, Centaura alfu vai citām pasaulēm, par kurām tik bieži runā radioraidījumos un raksta avīzēs. Es biju jauns, man bija draugi, pat divas trīs draudzenes un nākotnē — visspožākās perspektīvas. Bet no visa tā nebija nekāda labuma. Taisnība, administrācija mani šad tad uzslavēja, taču es noteikti būtu varējis paveikt daudz vairāk, ja nebūtu slēpto kameru, kuru objektīvi sekoja katrai manu roku kustībai. Lūdzu, nedomājiet, ka man bija iebildumi pret kamerām kā tādām! Nē, mani tikai kaitināja šo aparātu nerņitīgā sīkšana, kas neļāva koncentrēties.

Ne vienu reizi vien mēģināju sūdzēties Iekšējās drošības pārvaldē. «Paklausieties,» es teicu, «kāpēc visur uzstādītas jaunas beztrokšņu kameras, bet manā darba vietā — šīs vecās grabažas?» Tomēr drošībnieki negribēja man palīdzēt; viņi bija pārāk aizņemti.

Pamazām manu dzīvi sagandēja, tūkstoš sīkumu. Ņemsim, piemēram, skaņu ierakstu aparātu, kuru iemontēja manā televizorā. Federālā izmeklēšanas biroja līdzstrādniekiem neizdevās to noregulēt, un tas dūca cauru nakti. Es sūdzējos simtiem reižu. «Paklausieties,» teicu, «nevienā dzīvoklī šie aparāti tā nedūc, bet no manējā nav nekāda glābiņa!» Atbildes vietā man nolasīja sen apnikušu lekciju par nepieciešamību izcīnīt uzvaru «aukstajā karā» un par to, ka šādos apstākļos neesot iespējams katram izdabāt. Tāda attieksme vienmēr izraisa cilvēkā mazvērtības sajūtu. Un man, dabiski, radās aizdomas, ka valdībai nav ne mazākās intereses par mani.

Vai atkal ņemsim slepeno aģentu, kuram uzdeva mani izspiegot. Saskaņā ar pastāvošo klasifikāciju biju ieskaitīts astoņpadsmitajā «aizdomās turēto personu» grupā. Tas ir, tai pašā kategorijā, pie kuras pieder ASV viceprezidents. Sīs grupas aizdomīgos uzrauga tikai daļēji. Taču slepenais, kura uzraudzībā biju nodots es, liekas, uzskatīja sevi par kinozvaigzni — viņš allaž valkāja plankumainu šineli un gandrīz līdz uzacīm uzmauktu platmali. Tas bija kalsns, neirotisks tips; baidīdamies, ka piepeši nepazūdu, viņš man burtiski mina uz papēžiem. Nabadziņš, jāatzīst, darīja visu> kas viņa spēkos, lai tiktu galā ar savu uzdevumu, un viņu nedrīkst vainot, ja ne katrreiz tas izdevās. Patiesību sakot, man bija viņa no sirds žēl — tādā darbā kā izsekošana konkurentu taču ir cik uziet! Tomēr špika klātbūtne mani traucēja. Tikko es kaut kur parādījos, juzdams viņa elpu uz sava pakauša, mani draugi smējās līdz asarām.

— Bil, — viņi ņirgājās, — vai tiešām tas ir viss, uz ko tu esi spējīgs?

Mana draudzene apgalvoja, ka šī tipa tuvumā viņai šermuļi skrienot pār muguru. Es, saprotams, aizgāju uz Pretamerikāniskās darbības izmeklēšanas komisiju un jautāju: «Paklausieties, kāpēc jūs nevarat norīkot kvalificētu detektīvu, kas mani izspiegotu? Vai tad es esmu sliktāks par saviem draugiem?»

Man atbildēja, ka tikšot veikti pasākumi. Bet es skaidri zināju, ka nekas nemainīsies, jo senatoru acīs biju tikpat kā nulle.

Visi šie sīkumi izsita mani no garīgā līdzsvara. Starp citu, varat pajautāt manam psihiatram — viņš jums pateiks, cik maz vajadzīgs, lai cilvēku novestu līdz ārprātam. Es biju noguris no tā, ka mani pastāvīgi vai nu ignorē, vai arī noniecina.

Tieši šajā laikā arvien biežāk sāku domāt par tālo kosmosu. Tur, viņpus -atmosfēras, ir miljardiem kubik- jūdžu tukšuma un bezgala daudz dažādu zvaigžņu. Tur katrs vīrietis, katra sieviete, katrs bērns var izvēlēties Zemei līdzīgu planētu pēc savas gaumes. Tur droši vien arī man izdotos atrast piemērotu vietu. Es iegādājos «Visuma spīdekļu katalogu» un nobružātu «Galaktisko pilotu», no vāka līdz vākam izstudēju gravitācijas teorijas un starpzvaigžņu navigācijas mācību grāmatas. Beidzot nopratu, ka esmu piebāzts ar zināšanām līdz matu galiem un vairs nespēju uzņemt sevi pat visniecīgāko zinību graudu.

Manu ietaupījumu knapi pietika, lai nopirktu vecu, nodzītu «Zvaigžņu kliperi». Caur šī grausta šuvēm sūcās sašķidrinātais skābeklis, atomreaktors bija untumaināks par baleta primadonnu, taču motori spēja nogādāt braucēju praktiski jebkurā kosmosa punktā. Tas viss pārvērta manu ieceri diezgan bīstamā pasākumā, bet galu galā es riskēju tikai ar savu dzīvību. Tā vismaz toreiz man šķita -,.

Dabūjis pasi, zilo vīzu, sarkano vīzu, numurēto apliecību, graudiņus pret kosmosa slimību un izziņu par deratizāciju; palūdzu rūpnīcā aprēķinu un atvadījos no kinokamerām. Mājās sakravāju mantas un atvadījos no skaņu ierakstu aparātiem. Uz ielas paspiedu roku špi- kam, kas tik ilgi bija mani izspiegojis, un novēlēju nabadziņam laimīgu palikšanu.

Nu visi tilti bija sadedzināti un atkāpšanās ceļi nogriezti!

Atlika tikai saņemt vispārējo vīzu. Šajā nolūkā steigšus devos uz Vispārējo vīzu biroju. Klerks, kas bija ap- cepinājies mākslīgā kalnu saulē, taču visai prātīgi saglabājis pienbaltas rokas, aizdomīgi nopētīja mani.

—   Jūsu ceļa mērķis? — viņš jautāja.

—   Kosmoss!

—  Tas ir saprotams. Taču konkrētāk, kādu kosmosa daļu jūs domājat?

—  To es vēl nezinu. Gribu nokļūt kosmosā. Tālajā kosmosā! Brīvajā kosmosā!

Klerks nopūtās.

—  Ja vēlaties saņemt vispārējo vīzu, jums savas domas jāizsaka skaidrāk. Vai esat izraudzījies kādu planētu Amerikāņu kosmosā? Varbūt gribat emigrēt uz

Britu kosmosu? Uz Holandiešu kosmosu? Franču kosmosu?

—   Piedodiet, bet man nebija ienācis prātā, ka atsevišķas kosmosa daļas varētu kādam piederēt, — es atbildēju.

—   Tādā gadījumā jūs esat atpalicis no dzīves. — Klerks, neslēpdams savu pārākumu, pasmīnēja. — Savienotās Valstis pieteikušas īpašuma tiesības uz kosmisko telpu starp koordinātēm 2KA un 2B, izņemot nelielu un samērā nenozīmīgu segmentu, uz kuru pretendē Meksika. Padomju Savienībai pieder izplatījums starp koordinātēm 3B un 02. Ir arī rajoni, kas piešķirti Ķīnai, Ceilonai, Nigērijai…

Es viņu pārtraucu:

—   Bet kur palicis Brīvais kosmoss?

—   Tāda nav.

—   Kā?… Nav nemaz? — es jautāju. — Cik tālu kosmosā tad iesniedzas valstu robežas?

—   Līdz bezgalībai! — viņš lepni atbildēja.

Uz mirkli es burtiski apstulbu. Līdz šim nebiju varējis iedomāties, ka bezgalīgais Visums varētu kādam piederēt. Bet tagad šāda kārtība man likās pilnīgi dabiska. Galu galā — kāpēc kosmiskā telpa nevarētu būt kādas personas, akciju sabiedrības vai valdības īpašums?!

—   Es apmetīšos Amerikāņu kosmosā, — sacīju, tobrīd nedomādams par sekām, kādas šiem vārdiem varētu būt; diemžēl visai drīz izrādījās, ka tā bijusi nepiedodama vieglprātība.

Klerks klusēdams iedziļinājās manas biogrāfijas datos, sākot ar piecu gadu vecumu; iesākt ar vēl senākiem laikiem acīmredzot nebija jēgas. Visu rūpīgi pārbaudījis, viņš izsniedza man vispārējo vīzu.

Kad ierados kosmodromā, «Zvaigžņu kliperis» jau bija uztankots, gatavs lidojumam. Startēt izdevās bez jebkādiem sarežģījumiem. Ko nozīmē vientulība, es sapratu tikai vēlāk, bet tad Zeme jau bija pārvērtusies niecīgā puteklītī, kaš drīz pazuda izplatījuma tumsā.

No starta momenta bija pagājušas piecdesmit stundas. Es kārtējo reizi apskatīju savus pārtikas krājumus, kad pēkšņi ievēroju, ka viens no dārzeņu maisiem pēc formas manāmi atšķiras no citiem. Atsējis maisu vaļā, atradu tajā nevis simt mārciņas kartupeļu, bet gan … meiteni.

Kosmisks zaķis! Neticēju pats savām acīm.

—   Labdien, — viņa teica, — varbūt jūs man palīdzētu tikt laukā no maisa? Protams, ja vien neesat nolēmis to atkal aizsiet un nodot šo starpgadījumu aizmirstībai …

Es palīdzēju viņai izrāpties no maisa. Meitene šķita simpātiska — slaids augumiņš, sapņainas, zilas acis un rūsgani mati, kas atgādināja reaktīvā dzinēja liesmu strūklas. Viņas glītā, ar dubļiem notašķītā "sejiņa liecināja par apņēmīgu raksturu. Uz Zemes es labprāt būtu noskrējis desmit jūdzes, lai satiktu tādu meiteni.

—   Vai jūs man nepiedāvātu kaut ko ēdamu? — viņa turpināja. — No pašas Zemes mutē nav bijis ne kumosa, atskaitot dažus zaļus burkānus.

Uzcienājis viņu ar sviestmaizi, painteresējos:

—   Ko jūs šeit darāt?

—   Jūs tik un tā mani nesapratīsiet, — meiča atbildēja, sparīgi kustinādama žokļus.

—   Man liekas, ka sapratīšu… — es nepiekāpos.

Viņa piegāja pie iluminatora un sāka aplūkot zvaigžņu panorāmu. Tās bija galvenokārt amerikāņu zvaigznes, kas spīdēja Amerikāņu kosmosā,

—   Es alkstu brīvības, — viņa beidzot sacīja.

—   Citiem vārdiem? …

Meitene gurdi atlaidās manā kojā.

—   Varbūt jūs tādus saucat par romantiķiem, — viņas balss skanēja ļoti mierīgi, — bet es piederu pie tiem neprātīgajiem, kas tumšā naktī deklamē dzejoļus un ir spējīgi liet aizkustinājuma asaras, raugoties uz kādu porcelāna figūriņu. Mani allaž pārņem dziļš saviļņojums, kad redzu dzeltenas rudens lapas, bet rasas pilieni zaļā pļavā man nez kādēļ atgādina Zemes asaras. Mans psihiatrs apgalvo, ka tas esot mazvērtības komplekss.

Viņa aizvēra acis, un es viņu pilnīgi sapratu. Piecdesmit stundas aizsietā kartupeļu maisā kuru katru būtu padarījušas gurdenu.

—  Zeme bija sākusi mani kaitināt, — viņa pēc brīža piebilda. — Es vairs nevarēju paciest mūžīgo birokrātismu un disciplīnu, «auksto» un «karsto» karu, samierināties ar trūkumu, spaidiem un citām šīs pasaules nejēdzībām . ^, Man gribējās kopā ar vēju skraidīt pa zaļiem laukiem, klaiņot pa ēnainiem siliem, smieties un dziedāt…

—   Bet kāpēc jūs izvēlējāties tieši mani?

—   Tāpēc, ka arī j.ūs alkstat brīvības! Lai gan … ja vēlaties, es varu tūdaļ pat no jums aiziet.

Šeit, kosmosa dzīlēs, kaut ko muļķīgāku diez vai varētu izdomāt, bet atgriezties mums nebija iespējams— līdz Zemei gluži vienkārši nepietiktu degvielas.

—   Varat palikt, — es teicu.

—   Pateicos, — viņa lēnīgi atbildēja, — jūs tiešām esat mani sapratis.

—  Protams, — sacīju, — tikai vispirms precizēsim dažas detaļas ..,

Taču meitene jau bija aizmigusi; bērnišķīgi nevainīgs smaids šķita lidināmies ap viņas lūpām.

Nezaudēdams ne mirkli, es izkratīju simpātiskās viešņas somiņu. Tajā atradu piecus lūpu zīmuļus, manikīra piederumu komplektu, smaržas «Venēra-5», dzejoļu izlasi kartona vākos un metāla žetonu ar uzrakstu «FIB. Sevišķu lietu izmeklētājs».

Neko citu es arī nebiju gaidījis. Parastas meitenes tādās sarunās nemēdz ielaisties, toties slepenie aģenti tā vien runā.

Tātad valdība man joprojām veltī neatslābstošu uzmanību. Ļoti patīkami! Turpmāk izplatījumā nejutīšos tik vientuļš …

Zvaigžņu kuģis ienira aizvien dziļāk Amerikāņu kosmosa plašumos. Strādājot piecpadsmit stundas diennaktī, panācu, ka šis muzeja eksponāts neizjuka gabalos, ka atomreaktori nepārkarsa un korpusa šuves nezaudēja hermētiskumu. Meivisa O'Deja — tā sauca manu jauno izspiegotāju — gatavoja ēst, pārzināja saimniecību un paguva visos kaktos novietot miniatūras kinokameras. Sie daiktiņi pretīgi sīca, bet es izlikos to nemanām.

Par spīti visam, manas attiecības ar mis O'Deju bija gluži ciešamas.

Mūsu ceļojums ritēja normāli, varētu teikt — pat laimīgi, līdz tam brīdim, kad piedzīvoju kārtējo pārsteigumu.

Kādu dienu, nīkdams pie vadības pults, pēkšņi ievēroju, ka priekšā un mazliet pa labi no kursa iedegas spilgta gaisma. Instinktīvi atlēcis atpakaļ, notriecu no kājām Meivisu, kas tieši tobrīd bija sadomājusi mainīt filmu kasetes 3. kamerā.

—   Atvainojiet, lūdzu! — es iesaucos.

—   Nekas, nekas, viss kārtībā, — viņa atbildēja.

_ Es palīdzēju viņai piecelties. Nāsīs iesitās «Venē- ras-5» kairinošais aromāts.

—   Tagad varat laist mani vaļā, — viņa teica.

—       Jā … protams … — vēl arvien cieši apskaudams viņu, murmināju. Meitenes tuvums mani skurbināja. It kā no malas es dzirdēju savu balsi:

—   Meivisa, mēs esam iepazinušies nesen, bet…

—   Ko, Bili?

Acu priekša man ņirbēja zilzaļsarkani riņķi; es aizmirsu, ka attiecībām starp Aizdomās turēto un Izspiegotāju jābūt stingri oficiālām … Nezinu, ko mēs būtu sarunājuši, ja aiz borta atkal neuzzibsnītu gaisma. Es palaidu Meivisu vaļā un atgriezos pie vadības pults. Tikai ar lielām pūlēm man izdevās nobremzēt un pēc tam pilnīgi apstādināt veco «Zvaigžņu kliperi».

Uzmetis ašu skatienu ekrāniem, ieraudzīju kosmiskajā tukšumā šķietami nekustīgu klinti. Uz tās sēdēja puisēns vakuuma skafandrā. Vienā rokā viņš turēja kasti ar signālraķetēm, otrā — suni; ari tas bija ietērpts skafandrā.

Mēs ātri nogādājām puišeli kuģī un palīdzējām viņam novilkt skafandru.

—   Mans sunītis …

—       Neuztraucies, dēliņ, viss kārtībā, — es viņu mierināju.

—       Ļoti nepatīkami, — puisēns teica, — ka jūs jāapgrūtina.

—       Nedomā vairs par to, — es sacīju. — Bet ko tu darīji tur, uz tā klints bluķa?

—       Ser, — viņš smalkā balstiņā turpināja, — man vajadzēs iesākt no paša sākuma. Mans tētis bija kosmosa kuģu izmēģinātājs. Viņš mira varoņa nāvē, cenzdamies pārvarēt gaismas barjeru. Nesen māmiņa

apprecējās otru reizi. Viņas jaunais virs — gara auguma melnmatis ar mazām, šaudīgām ačtelēm un vienmēr cieši sakniebtām lūpām — vēl nesen bija stāvējis aiz letes kāda universālveikala galantērijas nodaļā. Jau no sākta gala šis cilvēks mani neieredzēja. Gaišie mati, lielās acis un dzīvespriecīgais raksturs viņam droši vien atgādināja manu nelaiķa tētiņu. Ar katru dienu mūsu attiecības kļuva arvien sliktākas.

Viņam bija tēvocis, kas pēkšņi nomira ļoti mīklainos apstākļos, atstādams vienīgajam mantiniekam prāvu zemes īpašumu uz kādas planētas Britu kosmosā. Sagādājuši visu nepieciešamo ceļojumam, mēs devāmies uz šo planētu. Tiklīdz bijām nokļuvuši gluži tukšā izplatījuma apvidū, viņš teica māmiņai: «Reičl, puika jau ir pietiekami liels, lai varētu parūpēties par sevi.» Māte iebilda: «Derk, viņš taču ir vēl pavisam maziņš!» Protams, mana jautrā, labsirdīgā māmiņa nespēja pretoties šī cilvēka dzelžainajai gribai. Bet es savukārt nekad nebūtu ar mieru viņu saukt par tēti. Un tā viņš mani iespīlēja skafandrā, iedeva kasti ar signālraķetēm, iebāza Flikeru viņa skafandrītī un sacīja: «Mūsu dienās tāds puika kā tu itin labi var jztikt bez citu palīdzības!» — «Bet, ser,» es protestēju, «no šejienes līdz tuvākajai planētai ir ne mazāk kā divi simti gaismas gadu!» Tomēr viņam ne prātā nenāca mani uzklausīt. «Tad jau redzēs,» viņš sacīja un, pretīgi smīkņādams, izgrūda mani uz šīs klints.

Visu to puisēns nobēra vienā elpas vilcienā. Viņa sunītis Flikers tikmēr lūkojās manī ar valgām ovālām acīm. Es ielēju Flikeram bļodiņā pienu, bet pats vēroju, kā puišelis notiesā sviestmaizes. Kad maltīte bija galā, Meivisa aizveda viņu uz kajīti un nolika gulēt.

Atgriezies pie vadības pults, iedarbināju dzinējus un pieslēdzu selektoru iekšējo sakaru tīklam.

—  Mosties taču, stulbeni nožēlojamais! — reproduk- torā skanēja Meivisas balss.

—   Lieciet mani mierā, ļaujiet gulēt! — puisēns atbildēja.

—   Mosties, gan paspēsi izgulēties! — Meivisa nepiekāpās. — Kāda velna pēc tevi atsūtīja? Vai tad Komisija nezina, ka ar šo lietu nodarbojas Federālais izmeklēšanas birojs?

—  Viņa lieta ir pārskatīta, un viņš tagad ieskaitīts desmitajā grupā.

—   Nu labi, — Meivisa iesaucās, — bet šeit taču esmu es!

—   Jūs ne visai sekmīgi veicāt iepriekšējo uzdevumu, — puišelis paziņoja. — Man ļoti žēl, mis, bet drošībai jābūt pirmajā vietā!

—   Un tāpēc viņi atsūtīja tevi, — Meivisa iešņukstējās, — divpadsmitgadīgu knēveli…

—   Pēc septiņiem mēnešiem man būs trīspadsmit!

—   Knēveli… bērnu! Un es tā centos! Mācījos, izlasīju lēveni grāmatu, apmeklēju speciālus vakara kursus, klausījos lekcijas …

—   Jā, — puisēns līdzjūtīgi nopūtās. — Jums tiešām neveicas. Es personīgi gribu kļūt par pilotu izmēģinātāju, un manā vecumā šī ir vienīgā iespēja tikt pie nepieciešamā stāža. Kā jūs domājat, vai viņš man uzticēs kuģa vadību?

Es izslēdzu selektoru. Pēc visa dzirdētā man vajadzētu justies kā septītajās debesīs — tagad mani izspiegoja jau divi slepenie! Es acīmredzot biju kļuvis par ievērības cienīgu personu, turklāt par tādu, kas jāuzrauga cauru diennakti.

Tomēr, skatoties patiesībai acīs, būtu grūti noliegt, ka viens no špikiem ir gluži zaļš skuķis, bet otrs — drīzāk bērns nekā pusaudzis. Tās acīmredzot bija pēdējās rezerves, kuras bija izdevies sagramstīt drošības dienesta kadros.

Mana valdība savā ziņā joprojām ignorēja mani.

Atlikušo ceļa posmu mēs nolidojām bez jebkādiem starpgadījumiem. Rojs (tā sauca puišeli) pārņēma kuģa vadību, bet viņa suns iekārtojās otrā pilota sēdeklī, reprezentēdams tur visaugstākās modrības iemiesojumu. Meivisa tāpat kā agrāk ņēmās pa virtuvi un pārzināja saimniecību. Es nepārtraukti lāpīju korpusa šuves. Laimīgāku izspiegojamo un izspiegotāju kompāniju diez vai var iedomāties!

Mēs atradām Zemes tipa neapdzīvotu planētu. Meivi- sai tā ļoti iepatikās. Planēta bija neliela, ar svaigu gaisu, zaļiem laukiem un ēnainiem siliem — apmēram tādiem, kādi aprakstīti viņas dzejoļu grāmatā. Rojs savukārt jūsmoja par dzidrajiem ezeriem un pakalniem, kas bija pietiekami augsti, lai pa tiem būtu interesanti kāpelēt, un vienlaikus — pietiekami zemi, lai kāpe- lēšana nebūtu saistīta ar kaut cik nopietnām briesmām.

Nolaidušies uz planētas, mēs sākām to apgūt.

Rojs tūdaļ izrādīja dedzīgu interesi par kustoņiem, kurus es biju izkrāvis no saldēšanas kameras un pēc tam atdzīvinājis. Viņš pats iecēla sevi par govju un zirgu pavēlnieku, zosu un pīļu aizgādni, sivēnu un cāļu aizstāvi. Jaunie pienākumi puišeli tik ļoti valdzināja, ka Senāta komisija aizvien retāk un retāk saņēma viņa ziņojumus, līdz beidzot tie pavisam pārstāja pienākt.

No slepenā aģenta tādā vecumā neko citu, protams, nevarēja gaidīt.

Uzcēluši mājokļus un apsējuši dažus akrus ar labību, mēs, tas ir, es un Meivisa, aizvien biežāk devāmies ilgstošās pastaigās uz tuvējo ēnaino silu. Reiz paķērām līdzi proviantu un pie neliela ūdenskrituma sarīkojām īstu pikniku. Meivisa atraisīja matus, un tie izira, apsedzot viņas plecus. Meitenes zilo acu skatiens pēkšņi kļuva apburoši domīgs. Un vispār viņai bija tik maz līdzības ar špiku, ka man visu laiku vajadzēja sev atgādināt mūsu attiecību oficiālo raksturu.

—   Bili, —viņa pasauca.

—   Ko? — es jautāju.

—   Tā, nekas…

Meivisa gumzīja zāles stiebriņu. Nezinu, ko viņa gribēja^ teikt, bet viņas roka atradās blakus manējai, mūsu pirksti satikās un …

Mēs ilgi klusējām. Nekad savā mūžā es neesmu bijis tik laimīgs!

—   Bili!

—   Ko?

—   Bili, mīļais, vai tu kādreiz varētu …

Es nekad neuzzināšu, ko viņa gribēja teikt un ko es viņai būtu atbildējis. Tai pašā mirklī klusumu pāršķēla raķešu dārdoņa.

No augstajām, zilajām debesīm nolaidās kosmosa kuģis.

Eds Volejs — kuģa pilots — izskatījās pēc lāga vīra. Mugurā viņam bija plankumains šinelis, bet sirmo galvu sedza dziļi uz pieres uzmaukta platmale. Volejs apgalvoja, ka pārstāvot firmu «Clear-fleet», kas nodarbojas ar ūdeņu attīrīšanu uz dažādām planētām. Tā kā firmas pakalpojumi mums nebija vajadzīgi, viņš nolēma tūlīt lidot tālāk.

Taču aizlidot viņam neizdevās. Kuģa dzinēji iekaucās, bet tūdaļ pat kategoriski apklusa.

Pārbaudot kuģa mehānismu, es konstatēju, ka sfinks- vārstulis nav izturējis slodzi. Ar rīkiem, kas bija manā rīcībā, tādu vārstuli varēja izgatavot ātrākais mēneša laikā.

—   Cik nejauki iznāca! — Volejs it kā atvainodamies noburkšķēja. — Tagad gribot negribot vajadzēs pie jums paciemoties.

—   Es arī tā domāju, — biju spiests viņam piekrist.

Volejs skumji palūkojās uz savu kuģi.

—   Nesaprotu, kā tas varēja notikt…

—   Acīmredzot vārstuļa izturība nedaudz samazinājās pēc tam, kad jūs to bijāt apzāģējis ar vienroci, — es norūcu, jo, dzinēju apskatot, biju pamanījis nepārprotamas zāģa zobu pēdas.

Ciemiņš izlikās neko nedzirdam. Taču tai pašā vakarā es pārtvēru viņa raidīto ziņojumu un atklāju, ka iestāde, kurā Volejs strādā, dīvainā kārtā saucas nevis «Clear-fleet», bet gan Centrālā izlūkošanas pārvalde.

Misters Volejs kļuva par, teicamu dārznieku, lai gan diennakts lielāko daļu ložņāja apkārt ar kinokameru un bloknotu rokās. Viņa priekšzīme pamudināja arī mazo Roju centīgāk veikt savus dienesta pienākumus. Mēs ar Meivisu negājām vairs uz ēnaino silu; mums nez kādēļ neatlika laika pat ikdienas pastaigām un droši vien tāpēc neizdevās turpināt kādu nesen iesāktu sarunu.

Par spīti visam, mūsu nelielā kolonija tomēr zēla un plauka. Pēc mistera Voleja mums bija vēl citi ciemiņi. Tā, piemēram, no Rajona izlūkdienesta ieradās laulāts pāris, kas uzdevās par ceļojošiem augļu novācējiem. Laulātajiem draugiem sekoja divas fotokoresponden- tes — Izlūkošanas un informācijas biroja aģentes. Nedaudz vēlāk atlidoja jauns žurnālists, kas patiesībā bija Kosmisko tikumu padomes aģents.

Tiklīdz pienāca starta brīdis, visiem ciemiņiem salūza dzinēju sfinksvārstuļi.

Es nezināju, vai man jālepojas vai jākaunas. Mani izspiegoja vismaz pusducis slepeno, taču neviens no viņiem nebija pirmklasīgs aģents. Nodzīvojuši uz mūsu planētas dažas nedēļas, špiki kļuva par lieliskiem fermeriem, un viņu sākotnēji brāzmainās ziņojumu straumes pārvērtās sīkās urdziņās, kas galu galā pavisam izsīka.

Laiku pa laikam man uzmācās drūmas domas. Šķita, ka esmu kaut kas līdzīgs mācību poligonam, kur aģentiem iesācējiem ļauj papraktizēties pirms nopietna darba, tiešām, visi atsūtītie bija vai nu pārāk jauni, vai pārāk veci, vai nu neparasti izklaidīgi, vai nekam citam nederīgi, vai arī neapšaubāmi neveiksminieki. Es acīmredzot biju tāds «aizdomās turētais», kura izspiegošanu var uzticēt aģentiem, kas tiek atvaļināti, saglabājot pusi algas, tas ir, citiem vārdiem, atvaļināti ar kaut ko līdzīgu pensijas surogātam.

Visi šie apstākļi mani tomēr sevišķi neuztrauca. Uz planētas es ieņēmu ļoti cienījamu stāvokli, lai gan precīzi to definēt būtu grūti. Katrā ziņā, dzīvodams uz Zemes, nekad neesmu bijis tik laimīgs kā šeit. Mani izspiegotāji izrādījās reti patīkami un saticīgi ļaudis.

Mūsu dzīve bija rāma un bezrūpīga. Un likās, tāda tā paliks vienmēr.

Taču kādā liktenīgā naktī mūsu koloniju pārņēma neparasts uzbudinājums. Pēkšņi sāka darboties visi radiouztvērēji — acīmredzot tika pārraidīts svarīgs ziņojums. Lai nenosvilinātu strāvas ģeneratorus, palūdzu vairākus slepenos apvienoties ar viņu kolēģiem un daļu uztvērēju izslēgt.

Beidzot aģenti izslēdza visus uztvērējus un sāka apspriesties. Līdz vēlai naktij bija dzirdama sačukstēšanās. Nākamajā rītā visi sapulcējās viesistabā. Špiku sejas bija drūmas un bēdu nomāktas. Meivisa runāja grupas vārdā.

—        Ir noticis kaut kas briesmīgs, — viņa teica, — bet vispirms man jums jāatklāj mūsu noslēpums, Bili, mēs nepavisam neesam tie, par ko uzdevāmies. Visi mēs esam valdības slepenie aģenti.

—       Nevar būt! — es iesaucos, nevēlēdamies aizvainot šo cilvēku patmīlību.

—       Tā tas ir, Bili, — viņa turpināja. — Mēs tevi izspiegojām.

—   Nevar būt! — es atkārtoju. — Pat jūs, Meivisa?

—   Pat es. — Viņa izskatījās dziļi satriekta.

—       Bet tagad visam ir beigasl — Rojs gandrīz klieg- šus izkliedza.

Tas mani aizkustināja.

—   Kāpēc?

Viņi saskatījās. Pēdīgi misters Volejs, ņurcīdams platmali, teica:

—       Redzi, Bili… paši jaunākie kartogrāfijas dati rāda, ka šis izplatījuma apvidus nepieder Savienotajām Valstīm.

—   Kam tad tas pieder? — es painteresējos.

—       Lūdzu, neuztraucieties un pacentieties izprast lietas būtību, — sarunā iejaucās Meivisa. — Nosakot valstu robežas kosmosā, šo sektoru nejauši izlaida, tāpēc pašreiz uz to nevar pretendēt neviena valsts. Saskaņā ar senajām pirmatklājēju tiesībām planēta un izplatījums ap to vairāku miljonu jūdžu rādiusā pieder jums, Bil.

Es biju tik ļoti pārsteigts, ka nespeju pateikt ne vārda.

—        Sakarā ar to, — Meivisa turpināja, — mūsu klātbūtnei šeit vairs nav likumīga pamata, u-n mēs nekavējoties aizlidosim.

—       Bet jūs nemaz nevarat aizlidot! Es vēl neesmu izgatavojis jaunus sfinksvārstuļus!

— Jebkuram slepenajam aģentam tādi vārstuļi vienmēr ir rezervē, — Meivisa iecietīgi paskaidroja …

Es noskatījos, kā viņi aiziet uz saviem kuģiem, un domāju par gaidāmo vientulību. Man nebūs valdības, kas sūta aģentus, lai mani izspiegotu. Naktīs es nedzirdēšu klusinātus soļus aiz muguras un atskatījies ne- ieraudzīšu viena vai otra špika sasprindzināto ģīmi. Nekad vairs vecas kinokameras sīkšana darba laikā neiepriecinās manu dzirdi un nenoregulēta skaņu ierakstu aparāta čerkstoņa neiežūžinās mani vakaros.

Un tomēr visvairāk man bija žēl viņu — šo nabaga centīgo, neveiklo, neprasmīgo aģentu, kuriem tagad jāatgriežas neprātīgo tempu, zvēriskās konkurences un nežēlīgā biznesa pasaulē. Kur viņi vēl atradīs tādu «aizdomās turēto» kā es vai otru tik jauku planētu?

—   Palieciet sveiks, Bili, — Meivisa sacīja, pasniegdama man roku.

Viņa devās taisnā ceļā uz Voleja kuģi, un pēkšņi es apjēdzu, ka nav vairs iemesla saglabāt mūsu oficiālās attiecības.

—   Meivisa! — iekliedzos un metos viņai pakaļ.

Meitene pielika soli; es tomēr paguvu viņu noķert.

—   Pagaidi! Atceries,' mēs kosmosā iesākām kādu sarunu. Pēc tam arī šeit, uz planētas, es tev gribēju teikt…

Viņa mēģināja izrauties, taču es gluži ikdienišķa balsī nobubināju:

—  Meivisa, es tevi mīlu.

Tai pašā mirklī viņa ieslīga manos apkampienos. Mēs saskūpstījāmies, un es teicu, ka viņas māja ir šeit, uz planētas, kuru klāj ēnaini sili un zaļgandzelteni lauki. Seit, kopā ar mani. Viņa bija mēma aiz laimes.

Redzēdams, ka Meivisa netaisās aizlidot, arī mazais Rojs grozīja savu lēmumu. Mistera Voleja dārzeņiem drīz vajadzēja nogatavoties, un lāga vīrs jutās aicināts palikt, lai tos apkoptu. Drīz izrādījās, ka arī pārējiem ir neatliekamas darīšanas uz šīs planētas.

Tā es kjuvu par to, kas esmu līdz pat šai dienai, — par valdnieku, karali, diktatoru, prezidentu. Un, ja vien gribētu, es šiem tituliem varētu pievienot vēl simtu citu, ne mazāk skanīgu. Bijušie špiki tagad bariem nolaižas uz mūsu planētas. Viņi atceļo ne vien no Amerikas, bet praktiski no visām Zemes malām. Lai paēdinātu šo varzu, man drīz laikam vajadzēs ievest pārtikas produktus. Diemžēl citu planētu valdnieki vairs labprāt negrib man palīdzēt. Viņi uzskata, ka es piekukuļoju viņu slepenos aģentus, lai tie pārbēgtu pie manis.

Bet nekā tamlīdzīga es nekad neesmu darījis! Varu apzvērēt… Aģenti gluži vienkārši atlido un paliek.

Pats bēdīgākais, ka es nevaru iesniegt atlūgumu, jo šī planēta ir mans īpašums. Un sūtīt viņus projām, atklāti sakot, nav dūšas. Ko darīt, nezinu. Brīžiem esmu tuvu izmisumam …

Visi mani pavalstnieki ir kādreizējie valdību slepenie aģenti. Tāpēc varētu domāt, ka valdības izveidošana man nesagādās sevišķas grūtības. Patiesībā turpretī neviens no viņiem negrib mani šai ziņā atbalstīt, un es esmu spiests vienpersonīgi valdīt uz planētas, kuru apdzīvo fermeri, lopkopji, gani. Tāds iedzīvotāju sastāvs dod iespēju vismaz cerēt, ka badā mēs nenomirsim. Bet galu galā arī tas nav tik svarīgi. Galvenais — es absolūti nespēju iedomāties, kā šādos apstākļos, velns parāvis, lai valda!

Neviens no viņiem taču nevēlas atkal kļūt par špiku un denuncēt savus draugus.

CILVĒKA MINIMUMS

Katram sava dziesma — Entons Persevrels par to bija pārliecināts. Glīta meitene ir līdzīga melodijai, brašs kosmonauts — tauru dārdiem. Gudrie sirmgalvji no Starpplanētu padomes liek domāt par koka pūšamo instrumentu daudzbalsīgo harmoniju. Ir ģēniji, kuru dzīve veido sarežģītu, bezgala krāšņu kontrapunktu, un ir planētu padibenes, kuru eksistence nav nekas vairāk kā nožēlojams obojas pīkstiens uz lielo misiņa šķīvju žvadzoņas fona.

Tā Persevrels prātoja, turēdams rokā bārdas nazi un vērodams smalkās, zilganās vēnas uz plaukstas pamata.

Un, ja nu tiešām ikvienu cilvēku raksturotu ar kādu skaņdarbu, tad viņam, Entonam Persevrelam, vispiemērotākais būtu vāji iecerēta un nemākulīgi izpildīta kļūmju simfonija.

Viņa dzimšanas stundā tikko dzirdami ieskanējās priecīga ragu mūzika. Klusinātas bungu rīboņas pavadīts, jaunais Persevrels apņēmīgi uzsāka skolas gaitas. Viņš mācījās teicami un tika uzņemts privileģētā grupā, kur audzēkņu skaits nepārsniedza piecus simtus un katrs varēja zināmā mērā cerēt uz individuālu pieeju. Nākotne toreiz likās daudzsološa …

Bet Entons bija dzimis nelaimes putns. Viņam nepārtraukti gadījās dažādas ķibeles: viņš vai nu apgāza tintnīcas, vai pazaudēja grāmatas, vai kaut kur nobāza vajadzīgus papīrus. Priekšmetiem piemita nolāpīta tendence lūzt viņa pirkstos, bet reizēm — un tas bija vēl nepatīkamāk — lauzt viņa pirkstus. Turklāt viņš sasirga ar visām iespējamām bērnu kaitēm, ieskaitot šarlaku, masalas, Alžīrijas cūciņas, vējbakas, masaliņas un tiklab Zaļo, kā Oranžo drudzi.

Šīs likstas, protams, nemazināja Persevrela iedzimtās spējas, taču cilvēku pārblīvētajā nesaudzīgas konkurences pasaulē ar iedzimtām spējām vien nepietiek. Te vajadzīga vēl krietna porcija veiksmes, un Persevre- lam tādas nebija. Koledžā viņu pārcēla uz gluži parastu grupu, kurā mācījās desmittūkstoš studentu; šādos apstākļos viņa problēmas vēl vairāk sarežģījās un iespējas inficēties, dabiski, pieauga.

Entons bija tievs, izstīdzējis, briļļains, ļoti čakls un labsirdīgs jauneklis, kuru ārsti, kaut arī nespēja atklāt šīs vainas cēloņus, vienprātīgi atzina par «apveltītu ar tieksmi iekulties visādās nelaimēs». Bet, lai nu kādi būtu cēloņi, sekas palika. Persevrels bija viens no tiem neveiksminiekiem, kurus dzīvē sagaida tikai mokas un ciešanas.

Cilvēku vairākums ar panteras veiklību ložņā pa civilizācijas džungļiem. Bet tādiem kā Persevrels šie džungļi ir viscaur nosēti lamatām, slazdiem un cilpām, pilni apslēptu bezdibeņu un strauju, krāčainu upju, dzīvībai bīstamu sēņu un vēl bīstamāku plēsoņu. Drošu taku nav: izvēlies, kuru gribi, — visas ved postā.

Pie augstskolas diploma jaunais Persevrels tika, par spīti savam ievērības cienīgajam talantam lauzt kājas, kāpjot pa vītņu kāpnēm, izmežģīt potītes, ejot pa bruģa akmeņiem, virpuļdurvīs sasisj elkoņus, pret logu rūtīm sadauzīt briļļu stiklus, par spīti absolūtai nespējai izvairīties no tām nožēlojami smieklīgajām un reizē mokpilnajām ķibelēm, kas vajā ikvienu nelaimes putnu.

Pabeidzis koledžu, Entons sakopoja visus spēkus, lai atkal liktu skanēt dzidrajai cerību tēmai, kuru tik ļoti vēlējās dzirdēt viņa dūšīgais tētis un maigā māmiņa. Uzmundrinošas bungu rīboņas un trīsošu stīgu akordu pavadīts, Persevrels spēra pirmos soļus uz Menhetenas salas, lai tur kļūtu par savas laimes kalēju. Viņš strādāja, sevi netaupīdams: neatlaidīgi centās uzveikt liktenīgo vājību, nezaudēt optimismu un dzīves prieku.

Bet liktenis savu upuri neizlaida no ķetnām. Daiļskanīgie akordi pārvērtās juceklīgā pļerkstoņā; Entona dzīves simfonija degradēja līdz komiskās operas līmenim. Salauztu diktofonu un ar tinti aptraipītu līgumu, aizmirstu reģistra kartīšu un sajauktu tabulu haoss; apakšzemes dzelzceļa drūzmā saspiestu ribu, trotuāru režģos sastieptu cīpslu un pret nepamanītiem izciļņiem sasistu briļļu virpulis; nepārtraukta slimību sērija, kurā ietilpa gan D tipa hepatīts, gan Marsa, gan Venēras gripa, gan Atmodas sindroms, gan Smieklu drudzis — tādi bija iemesli, kuru dēļ Persevrels zaudēja vienu darbu pēc otra.

Tomēr viņš joprojām pretojās kārdinājumam kļūt par hipohondriķi. Entons sapņoja par kosmosu, par dzelžainiem vīriem, kas iekaro cilvēcei jaunas zemes, par svešu planētu kolonizāciju, par neaptveramiem plašumiem, kuros — tālu no Zemes smacējošajiem, sintētiskajiem džungļiem — cilvēks tiešām varētu atrast sevi. Viņš aizsūtīja iesniegumu Planētu izlūkošanas un kolonizācijas departamentam, bet saņēma atteikumu. Ļoti nelabprāt šķīries no ilgi lolotā sapņa, Persevrels izmēģināja roku vēl dažnedažādos darbos. Vienlaikus viņš ārstējās, izmantojot psihoanalīzes, hipnotiskas iedvesmoša- nas, hiperiedvesmošanas un pretiedvesmas anulēšanas metodes. Taču viss bija veltīgi.

Katram cilvēkam ir sava iespēju robeža un katrai simfonijai — savs fināls. Persevrels zaudēja cerības trīsdesmit četru gadu vecumā, kad trešajā dienā tika atlaists no darba, kuru bija meklējis divus mēnešus. Tas, pēc viņa domām, iezīmēja pēdējo komiski disonējošo misiņa šķīvju žvadzienu — atvadu sveicienu subjektam, kuram droši vien būtu bijis labāk nemaz neieraudzīt dienas gaismu šai pasaulē.

Drūmā noskaņā saņēmis savu nožēlojamo algu un vārgi paspiedis roku bijušajam šefam, Entons iekāpa liftā. Viņa smadzenēs jau bija ieperinājusies neskaidra doma par pašnāvību un iztēlē rādījās smago mašīnu riteņi, gāzes krāni, augstceltnes un straujas, atvarai- nas upes.

Lifts nobrauca līdz lielajam marmora vestibilam, kur

dežurēja formās tērpti kārtības sargi un allaž drūzmējās ļaudis, gaidīdami, kad atvērsies izejas durvis. Persevrels nostājās rindā un vienaldzīgi palūkojās uz apmeklētāju straumes blīvuma mērītāju, kura bultiņa svārstījās tuvu panikas atzīmei. Beidzot pienāca viņa kārta. Uz ielas Entons pievienojās ļaužu masai, kas plūda rietumu virzienā — turp, kur atradās, viņa mājoklis.

Viņu joprojām nodarbināja domas par pašnāvību; tās gan nebija vairs tik drudžainas, toties ieguva arvien noteiktākus apveidus. Pa ceļam viņš rūpīgi apsvēra dažnedažādus paņēmienus un metodes. Mājas tuvumā Entons atdalījās no pūļa un ieslīdēja kāpņu telpā.

Izspraucies cauri gaiteņos draiskuļojošo bērnu bariņiem, viņš galu galā sasniedza būrīti, kuru viņam bija piešķīrušas pilsētas iestādes. Entons iegāja istabā, aizslēdza durvis un no skujampiederumu kārbiņas izņēma bārdas nazi. Tad apgūlās gultā, atspieda kājas pret sienu un sāka aplūkot tievās, zilganās vēnas uz plaukstas pamata.

Vai viņš varēs to izdarīt? Nostrādāt tīri un ātri, bez kļūdām un- nožēlas? Vai arī salaidīs grīstē šo darbu tāpat kā citus un, kliegdams aiz sāpēm, tiks nogādāts slimnīcā, lai tur kļūtu studentiem praktikantiem par izsmiekla objektu?

Kamēr Entons nodevās šādiem prātojumiem, pa durvju šķirbu istabā iekrita dzeltena aploksne. Melodramatiskais pēkšņums, ar kādu šī vēstule bija pienākusi izšķirošajā brīdī, Persevrelam šķita ļoti aizdomīgs. Viņš tomēr nolika bārdas nazi un pacēla aploksni no grīdas.

Sūtītājs bija Planētu izlūkošanas un kolonizācijas departaments — varena organizācija, kas kontrolē katru Zemes cilvēka soli kosmosā. Trīcošiem pirkstiem Persevrels atplēsa aploksni un izlasīja:

Misteram Entonam Persevrelam,

1993. pagaidu apdzīvojamais masīvs, 43825. rajons, Menhetena 212, Ņujorka

Dārgais mister Persevrel!

Pirms trim gadiem Jūs lūdzāt darbu jebkurā vietā ārpus Zemes. Diemžēl toreiz mēs bijām spiesti Jums atteikt. Taču Jūsu datus ierakstīja kartotēkā, kur attiecīgās izmaiņas tika reģistrētas līdz pat šai dienai. Ar prieku ziņoju, ka tagad mēs varam Jums nekavējoties piedāvāt darbu, kas pilnīgi atbilst Jūsu talantiem un kvalifikācijai. Esmu pārliecināts, ka atzīsit mūsu priekšlikumu par pieņemamu, jo noteikumi ir šādi: alga — 20 000 dolāru gadā, visi valdības paredzētie atvieglojumi un neierobežotas iespējas izvirzīties.

Vai Jūs nebūtu tik laipns un neierastos pie manis uz pārrunām?

Ar patiesu cieņu

Viljams Heiskels, direktora vietnieks kadru jautājumos

WH/ibm 3dc

Persevrels rūpīgi salocīja telegrammu un ielika atpakaļ aploksnē. Prieka vilnis, kas bija uzbangojis pirmajā mirklī, ātri saplaka, atdodams vietu nelabam nojautām.

Kas tie par talantiem un kas tā par kvalifikāciju, kuru dēļ viņam piedāvā divdesmit tūkstošus dolāru gadā un piedevām vēl visādus atvieglojumus! Varbūt viņu sajaukuši ar kādu citu Entonu Persevrelu?

Nē, tas tomēr izklausījās pārāk neticami. Departamentā tamlīdzīgas lietas nemēdza notikt. Atlika pieņemt, ka vēstules sūtītāji zina, kas Entons par putnu,

un ir informēti par viņa neveiksmēm. Bet tādā gadījumā — kāda velna pēc viņš tiem vajadzīgs?! Un kas gan tas par darbu, ko praktiski kurš katrs vīrietis, kura katra sieviete vai pat bērns nepadarītu labāk par viņu?

Persevrels iebāza telegrammu kabatā un iegrūda bārdas nazi skujampiederumu kārbā. Domas par pašnāvību tagad šķita mazliet pāragras. Vispirms vajadzēja noskaidrot, ko Heiskels no viņa grib.

Planētu izlūkošanas un kolonizācijas departamenta galvenajā mītnē Persevrelu tūdaļ aizveda uz Viljama Heiskela kabinetu. Direktora vietnieks kadru jautājumos bija liela auguma iesirms vīrs ar noteiktiem, skarbiem vaibstiem. Taču viņa seja izstaroja tādu labvēlību un sirsnību, ka Persevrela aizdomas vēl pieauga.

—   Lūdzu, sēdieties! Sēdieties, mister Persevrel, — Heiskels teica. — Vai drīkstu piedāvāt cigareti? Varbūt kaut ko dzeramu? Tiešām ļoti priecājos jūs redzēt.

—  Vai esat pārliecināts, ka jūsu priekšā ir tieši tas cilvēks, kuru meklējat? — Persevrels jautāja.

Heiskels ielūkojās personāllietā, kas bija nolikta uz viņa galda.

—  Tūlīt redzēsim, — viņš sacīja. — Entons Persevrels; vecums — trīsdesmit četri gadi; vecāki — Grego- rijs Džeimss Persevrels un Anita Svāna Persevrela; dzimis Leiktaunā, Ņūdžersijas štatā. Pareizi?

—  Jā, — Persevrels atbildēja. — Un jūs varat piedāvāt man darbu?

—   Bez šaubām.

—  Par kuru maksā divdesmittūkstoš dolāru gadā un piešķir visādus atvieglojumus?

—   Tieši tā.

—   Vai jūs nepateiktu, kas tas par darbu?

—   Atbildēt uz šādiem jautājumiem ir mans pienākums, — Heiskels pasmaidīja. — Amats, kuru esmu jums rezervējis, mister Persevrel, mūsu štatu sarakstos apzīmēts ar vārdiem «kosmosa izlūks».

—   Kā, lūdzu?

—   Kosmosa izlūks jeb svešu planētu apguvējs, — Heiskels teica. — Šie apguvēji, zināt, nodibina pirmos kontaktus ar svešām planētām un reizē ir pirmie kolonisti, kas ievāc tur visas nepieciešamās ziņas. Es šos cilvēkus uzskatu par mūsu gadsimta dreikiem un mage- lāniem. Es domāju* ka jūs man piekritīsit: izlūka darbs paver lieliskas perspektīvas.

Persevrels piecēlās; viņš bija tumši pietvīcis.

—   Ja esat beidzis par mani ņirgāties, es tūdaļ iešu.

—   Nesaprotu …

—   Vai tikai jūs negribat teikt, ka es varētu kļūt par kosmosa izlūku? — Persevrels rūgti iesmējās. — Nevajag mani apcelt! Es lasu avīzes. Un labi zinu, kādi ir šie ļaudis.

—   Un kādi tad viņi ir, pēc jūsu domām?

—   Planētas zieds! — Persevrels iesaucās. — Akadē- miķu smadzenes un čempionu muskuļi! Vīri, kas reaģē tikpat zibenīgi kā elektroniskās mašīnas un spēj atrisināt jebkuru problēmu, izkļūt no jebkuras situācijas, pielāgoties jebkurai videi. Vai nav taisnība?

—   Redzat, — Heiskels sacīja, — tā tas bija tajos laikos, kad mēs tikko sākām iepazīt svešas planētas. Un tādam priekšstatam ļāva iesakņoties sabiedrības apziņā, lai tauta vairāk uzticētos mūsu organizācijai. Bet minētais izlūka tips neatbilst šīsdienas prasībām. Cilvēkiem, kurus jūs aprakstījāt, pietiek darba arī bez planētu apgūšanas.

—  Vai jūsu supermeniem šis darbs nav pa spēkam? — Persevrels pavīpsnāja.

—   Protams, ir, — Heiskels atbildēja. — Un te nav ne mazākā paradoksa. Pirmo izlūku varoņdarbus neviens vēl nav pārspējis. Šie ļaudis iemanījās palikt dzīvi uz katras planētas, kur bija kaut niecīgākā eksistences iespēja; ar savu neatlaidību, izveicību un gribasspēku viņi pārvarēja neiedomājamas grūtības. Planētu apgūšana prasīja visus viņu garīgos un fiziskos spēkus, un šo izaicinājumu mūsu izlūki drosmīgi pieņēma. Viņi iegājuši vēsturē kā mūžīgs piemineklis Hotno sapieris vitalitātei un gandrīz bezgalīgajām pielāgošanās spējām.

—   Kāpēc tad jus vairs neizmantojat viņu pakalpojumus?

—   Tāpēc, ka uz Zemes tagad radušās citas problēmas, — Heiskels paskaidroja. — Kādreiz kosmosa apgūšana bija varoņdarbs, zinātnisks Sasniegums, aizsardzības pasākums un zināmā mērā — pat simbols. Bet tie laiki ir pagājuši. Zemes iedzīvotāju skaits katastrofiski auga. Miljoniem cilvēku ieplūda samērā mazapdzīvotās teritorijās — tādās kā Brazīlija, Jaungvineja un Austrālija. Taču demogrāfiskais sprādziens tās ātri piepildīja. Lielpilsētās cilvēku blīvums sasniedza kritisko robežu, draudēja izcelties panika, notika pirmie «Vīkenda dumpji». Bet sakarā ar medicīnas panākumiem un bērnu mirstības straujo samazināšanos iedzīvotāju skaits auga arvien straujāk.

Heiskels paberzēja pieri.

—   Atklāti sakot, stāvoklis bija draņķīgs. Par laimi, šīs problēmas ētiskais aspekts nav mūsu kompetencē … Mēs šeit, departamentā, zinām tikai vienu — jāatrod jaunas, kolonizēšanai derīgas zemes. Planētas, kur atšķirībā no Marsa un Venēras jau pēc samērā īsa laika būtu iespējams uz vietas sagādāt visu dzīvei nepieciešamo. Planētas, kur varētu apmesties miljoniem cilvēku, kamēr zinātnieki un politiķi uz Zemes nodibinās kaut cik pieņemamu kārtību. Un šīs planētas pēc iespējas ātrāk jānodod kolonistu rīcībā. Bet tas savukārt nozīmē, ka ir krasi jāpaātrina izlūkošanas process.

—   Visu to es zinu, — Persevrels ieminējās. — Un tomēr nesaprotu, kāpēc jūs vairs neizmantojat optimālā tipa izlūkus.

—  Vai tad jums vēl nav skaidrs? Mēs meklējam vietas, kur varētu apmesties parasti, vidusmēra cilvēki. Mūsu optimālie izlūki no tādiem cilvēkiem atšķiras daudzējādā ziņā. Un es, šķiet, nepārspīlēšu, teikdams, ka šo atšķirību kopums gandrīz jau atbilst jaunas sugas pazīmēm. Lūk, tāpēc optimālais izlūks arī nevar pareizi spriest par to, vai apstākļi uz kāda debess ķermeņa ir piemēroti vidusmēra cilvēkam. Pastāv, piemēram, tādas drūmas, nemīlīgas planētas, kur gandrīz nepārtraukti līst lietus. Kolonistu lielum lielajam vairākumam tur uznāk dziļa depresija, kas cilvēkus reizēm noved līdz ārprātam. Mūsu optimālais izlūks turpretī ir pārāk veselīgs tiklab fiziski, kā garīgi, lai vienmuļais klimats viņu kaut cik jūtami ietekmētu. Mikrobi, kas nogalina tūkstošus, viņam ļaunākajā gadījumā īslaicīgi sagandē labsajūtu. Briesmas, kas spēj iznīcināt veselu koloniju, viņš atvaira bez sevišķām pūlēm. Un vispār tāda veida grūtības optimālais izlūks neprot vērtēt ar ikdienas mērauklu. Šīs grūtības taču praktiski viņu neskar.

—   Sāku saprast, — Persevrels nomurmināja.

—   Tad, lūk, — Heiskels turpināja, — vislabākais atrisinājums būtu apgūt planētas pamazām. Pirmo kontaktu nodibinātu izlūks, viņam sekotu zinātnieku grupa, tai savukārt — psihologi un sociologi, kas izveidotu eksperimentālu koloniju; iepriekšējo grupu iegūtos datus pēc tam analizētu un apkopotu citi speciālisti, un tā tālāk un tā joprojām. Taču visam tam nepietiek ne laika, ne naudas. Kolonijas mums vajadzīgas tūlīt un nevis pēc piecdesmit gadiem!

Misters Heiskels apklusa un cieši uzlūkoja Persev- relu.

—       Vārdu sakot, mums nekavējoties jānoskaidro, kuras no jaunatklātajām planētām ir derīgas kolonizācijai. Un, lai sekmīgi izpildītu šo uzdevumu, izlūkiem nepieciešamas citas īpašības.

Persevrels palocīja galvu.

—       Skaidrs, — viņš teica. — Vidusmēra cilvēkiem — vidusmēra izlūki. Tomēr …

—   Lūdzu?

—       Es nezinu, cik rūpīgi jūs esat iepazinies ar manu pagātni…

—       Domāju, ka pietiekami. — Heiskels atkal pasmaidīja.

—       Tādā gadījumā jūs droši vien būsit ievērojis, ka man piemīt zināma tieksme… nu, sacīsim, iekulties nepatikšanās. Godīgi atzīšos: arī šeit, uz Zemes, es tikai ar pūlēm velku dzīvību.

—   Zinu, — misters Heiskels apmierināts konstatēja.

—       Tad kā gan, pēc jūsu domām, es tikšu galā ar daudz sarežģītākām problēmām, kuras izvirzīs sveša planēta? Un kāpēc jūs šim darbam esat izvēlējies tieši mani?

Misters Heiskels acīmredzot jutās mazliet neveikli.

—       Jūs ne visai precīzi formulējāt mūsu viedokli, teikdams, ka vidusmēra cilvēkiem vajadzīgi vidusmēra izlūki. Tik vienkārši tas tomēr nav. Ikvienu koloniju veido tūkstoši un miljoni cilvēku. Morāle un likums prasa, lai arī visvājākajiem būtu izredzes uzvarēt cīņā par eksistenci. Ļaudīm jāiedveš drosme un pašpaļāvība, vēl iekams tie atstāj Zemi. Mums jāpārliecina viņi — un varas iestādes, un galu galā arī mūsu pašu sirdsapziņa —, ka jaunajā vietā pat vārguļiem būs iespējams dzīvot.

—   Turpiniet, lūdzu, — Persevrels teica.

—   Tāpēc, — Heiskels ātri nobēra, — pirms dažiem gadiem mēs atteicāmies no optimālā izlūka tipa un sākām izmantot tādu, kuru varētu nosaukt par cilvēka minimumu.

Kādu brīdi Persevrels klusēdams centās sagremot tikko dzirdēto.

—   Tātad jūs izraudzījāties mani tāpēc, ka tur, kur varēšu dzīvot es, varēs dzīvot jebkurš?

—   Jūs diezgan pareizi rezumējāt mūsu domas šai jautājumā, — Heiskels laipni komentēja.

—   Bet kādas būs manas izredzes?

—   Daži no mūsu minimāli dzīvotspējīgajiem izlūkiem loti veiksmīgi tikuši galā ar saviem uzdevumiem.

—   Bet citi?

—   Zināms risks, protams, ir, — Heiskels atzina. — Turklāt, neskaitot potenciālās briesmas, kuras slēpj sevī planēta, izlūku gaida arī citi pārsteigumi, kas saistīti ar eksperimenta būtību. Es diemžēl nevaru jums atklāt visu šo briesmu cēloņus, jo tādā gadījumā mēs zaudētu vienīgo iespēju kontrolēt izmēģinājuma gaitu. Varu jūs tikai informēt, ka tādi riska elementi pastāv.

—   Perspektīva nav sevišķi iepriecinoša, — Persevrels sacīja.

—   Iespējams. Bet padomājiet par atlīdzību, kas gaida jūs, ja tiksit ar uzdevumu galā! Jūs faktiski kļūsit par jaunas kolonijas dibinātāju. Kā eksperts jūs būsit neaizstājams. Kopienā jums būs nodrošinātas stabilas pozīcijas. Un — tas varbūt ir ne mazāk svarīgi — jūs būsit izklīdinājis mokošās šaubas par savām spējām ieņemt godpilnu vietu sabiedrībā.

Persevrels negribīgi pamāja ar galvu.

—  Atbildiet, lūdzu, uz vienu jautājumu. Jūsu telegrammu es šodien saņēmu sevišķi kritiskā brīdī. Rodas iespaids …

—   Jā, tas bija darīts ar nolūku, — Heiskels paskaidroja. — Ir konstatēts, ka, nonākuši zināmā psiholoģiskā stāvoklī, mums vajadzīgie cilvēki kļūst stipri piekāpīgāki. Mēs rūpīgi novērojam nedaudzos, kas atbilst mūsu prasībām, un gaidām īsto brīdi, lai izteiktu savu priekšlikumu.

—   Stundu vēlāk jums, jādomā, būtu bijis diezgan neērti izteikt šo priekšlikumu, — Persevrels sacīja.

—   Bet dienu agrāk tas būtu bijis bezjēdzīgi, jo esmu pārliecināts, ka tad mans priekšlikums tiktu noraidīts. — Heiskels piecēlās. — Ja nav iebildumu, mister Persevrel, varbūt ieturēsim kopīgi lenču? Detaļas mēs varētu apspriest pie vīna pudeles.

—   Esmu ar mieru, — Persevrels piekrita. — Bet pagaidām es nekā jums nesolu.

—  Protams, protams, — Heiskels iesaucās, atvērdams durvis.

Pēc brokastīm Entons iegrima pārdomās. Par spīti riskam, izlūka darbs viņu ļoti vilināja. Galu galā tas nebija bīstamāks par pašnāvību un katrā ziņā bija daudz labāk apmaksāts. Ja viņš uzvarēs, viņu gaida lielisks atalgojums; jā turpretim neveiksies, viņš samaksās to pašu cenu, kuru jau bija gatavs maksāt par neveiksmi tepat, uz Zemes.

Trīsdesmit četros gados Entons uz dzimtās planētas neko nebija sasniedzis. Un, ja viņa spējas brīžiem arī izpaudās, tad šīs izpausmes allaž sagandēja slimības, nelaimes gadījumi vai rupjas kļūdas. Bet Zeme ir pārāk biezi apdzīvota, te visur valda kņada un juceklis. Tāpēc iespējams, ka viņa neprasme izvairīties no dažādām likstām ir nevis iedzimta, bet gan neciešamo apstākļu radīta.

Izlūka gaitas viņu aizvedīs jaunā vidē. Tur viņš būs pilnīgi viens, atkarīgs tikai no sevis un atbildīgs tikai par sevi. Tas būs velnišķīgi bīstams … bet kas gan var būt bīstamāks par zibošu asmeni paša rokās?

Tā būs viņa mūža lielākā piepūle un reizē — pēdējā pārbaude. Viņš cīnīsies kā vēl nekad, lai uzveiktu liktenīgo vājību. Un šoreiz metīs svaru kausos visus savus spēkus un visu apņēmību.

Entons pieņēma Heiskela priekšlikumu. Nākamajās nedēļās, gatavojoties ekspedīcijai, viņš ar šo apņēmību ēda, dzēra un gulēja, tīrīja zobus un mazgāja rokas, iekala to smadzenēs un ievija nervos, sapņoja par apņēmību, apcerēja to un izdomāja sakramentālas frāzes, kuras murmināja kā ^budistu lūgšanas. Beidzot apņēmība kļuva par vienmuļu piedziedājumu, kas pavadīja viņu gan miegā, gan nomodā un pamazām sāka ietekmēt viņa rīcību.

Un tad pienāca diena, kad viņam vajadzēja doties gadu ilgā komandējumā uz Kosmosa austrumu sektoru, kur nesen bija atklāta visai daudzsološa planēta. Heiskels novēlēja jaunajam izlūkam labu veiksmi un apsolīja uzturēt ar viņu sakarus pa L fāzu radio. Persevrels iekāpa sardzes kuģī «Glazgovas karaliene», turpat iekrāva visu viņa mantību, un ceļojums sākās.

Vairākus mēnešus, kamēr kuģis lidoja izplatījumā, Persevrels intensīvi domāja par savu lēmumu. Bezsvara stāvoklī viņš rūpīgi kontrolēja katru kustību un stingri pārbaudīja ikvienu rīcības motīvu. Tādēļ visu vajadzēja darīt daudz lēnāk, taču pamazām tāda paškontrole kļuva viņam par ieradumu. Sāka veidoties jauna, refleksu sistēma, kas neatlaidīgi centās izspiest veco.

Bet ceļš uz progresu bija ērkšķains. Par spīti visām pūlēm, Persevrels no kuģa dezinfekcijas sistēmas dabūja ādas iekaisumu un, atdūries pret kādu starpsienu, sasita aceņu stiklus; viņam bieži sāpēja galva un mugura, daudzkārt viņš nobrāza pirkstus un izmežģīja potītes.

Tomēr Entons juta, ka ir kaut ko sasniedzis, un šī apziņa vēl vairāk nostiprināja viņa apņēmību. Beidzot planēta Teta — ekspedīcijas mērķis — parādījās uz kuģa lokatoru ekrāniem.

Persevrelu izsēdināja zāļainā, mežiem klātā līdzenumā, netālu no klinšainas kalnu grēdas. Šo apvidu izvēlējās tāpēc, ka apstākļi te šķita sevišķi labvēlīgi. Koki, augļi, ūdens un derīgie izrakteņi — viss atradās tuvumā. Lieliskāku bāzi kolonijai grūti iedomāties.

Novēlējuši viņam labu veiksmi, kosmonauti aizlidoja. Persevrels nolūkojās kuģim pakaļ, līdz tas pazuda mākoņos, un ķērās pie darba.

Vispirms viņš aktivizēja robotu — lielu, spīdīgi melnu universālu mašīnu, ar kādām apgādā izlūkus un kolonistus. Robots neprata runāt, dziedāt, deklamēt un spēlēt kārtis kā citi, dārgāki modeļi. Tas atbildēja, vai nu palocīdams, vai pakratīdams galvu, tāpēc perspektīva divatā ar šo majšīnu pavadīt veselu gadu nebija diezcik uzjautrinoša. Tomēr mehānisms reaģēja uz pietiekami sarežģītām mutvārdu pavēlēm, lai spētu veikt smagos darbus un kritiskās situācijās rīkoties samērā tālredzīgi.

Ar robota palīdzību Persevrels ķērās pie nometnes celšanas un vienlaikus modri vēroja apvārsni, kur ik brīdi varēja parādīties nezināmu briesmu vēstneši. Taisnība, izlūkošana no gaisa nebija atklājusi nevienu svešas kultūras pazīmi, bet tas nebūt neizslēdza pārsteigumu iespēju. Planētas dzīvnieku valsts taču bija pilnīgi neizpētīta.

Entons strādāja lēni un rūpīgi, un mēmais robots strādāja viņam līdzās. Vakarā pagaidu nometne bija uzcelta. Entons iedarbināja radara trauksmes ierīci un likās gulēt.

Briesmu signāls viņu pamodināja rītausmā. Viņš ātri saģērbās un izskrēja no telts. Visapkārt skanēja nikna dūkoņa, it kā gaisā būtu pacēlies milzīgs siseņu bars.

— Atnes divas staru pistoles, — viņš pavēlēja robotam. — Binokli arī…

Robots palocīja galvu un aizsteberēja. Drebēdams no aukstuma, Persevrels centās saskatīt skaņu avotu. Viņš vērīgi nopētīja drēgno līdzenumu, zaļo mežmalu un klintis aiz tās. Nekur nemanīja ne mazākās kustības. Pēkšņi uz saullēkta fona viņš ieraudzīja kaut ko līdzīgu tumšam mākonim. Strauji pārvietodamies pret vēju, mākonis lidoja nometnes virzienā.

Robots atgriezās ar staru pistolēm. Persevrels paņēma vienu un lika robotam paturēt otru, taču nešaut bez komandas. Robots saprata; viņa acis drūmi iezibsnī- jās saullēkta atblāzmā.

Mākonim tuvojoties, kļuva redzams, ka faktiski tas ir milzīgs putnu bars. Persevrels palūkojās binoklī. Putni izrādījās apmēram Zemes vanagu lielumā, bet ar savu haotiski šaudīgo lidojumu atgādināja sikspārņus. Tiem bija vareni nagi, gari knābji un neskaitāmi asi zobi. Radījumiem, kas apbruņoti ar tik nāvējošiem ieročiem, katrā ziņā ir jābūt plēsīgiem.

Skaļi klaigādami, putni riņķoja virs nometnes. Tad, sakļāvuši spārnus un iepletuši nagus, no visām pusēm metās lejup. Persevrels pavēlēja robotam atklāt uguni.

Nostājušies ar muguru pret muguru, viņi atvairīja putnu uzbrukumus. Asiņu un spalvu virpulī uzbrucēju bataljoni kā nopļauti krita zemē. Persevrels un robots kāvās dūšīgi; viņi piespieda lidojošo vilku bandu turēties pienācīgā attālumā un brīžiem pat aiztrieca to pāri nometnes robežām. Taču pēkšņi1 Persevrela staru pistole sāka streikot. ģ

Tādus ieročus vienmēr pārdod ar pilnu lādiņu, kas garantē septiņdesmit piecu stundu nepārtrauktu automātisku darbību. Izlādēties un, vēl jo vairāk, sabojāties tik īsā laikā pistole nevarēja! Kādu brīdi Persevrels trulā ietiepībā raustīja sprūdu, pēc tam aizsvieda pistoli prom un, kamēr robots viens pats turpināja cīņu, skriešus devās uz pagaidu noliktavas telti.

Ātri sameklējis divus citus šaujamos, Entons atgriezās kaujas laukā un ieraudzīja, ka tagad pārstājusi darboties robota pistole. Cilvēka mēmais palīgs, izslē- jies pilnā augumā, ar savām varenajām rokām atgaiņāja uzbrucējus. No mašīnas locītavām sūcās eļļas pilieni — tik neganti tērauda milzenis šķaidīja plēsoņus. Robots sašūpojās un gandrīz zaudēja līdzsvaru. Persevrels pamanīja, ka daži putni, izvairījušies no dzelžaino roku cirtieniem, tup uz robota pleciem un cenšas izknābt fotoelementus, izraut kinestētisko antenu.

Pavērsis augšup a'bas staru pistoles, viņš ielauzās putnu barā. Viens no ieročiem gandrīz nekavējoties apklusa. Entons kapāja putnus ar pēdējo, lūgdams likteni, lai vismaz šī pistole izturētu līdz galam.

Milzīgo zaudējumu iebiedēts, putnu bars beidzot pacēlās pāri koku galiem un'klaigādams aizlaidās. Kā par brīnumu neskarti, Persevrels un robots līdz pat ceļiem stāvēja izplēstu spalvu un pārogļotu ķermeņu jūklī.

Entons paskatījās uz četrām staru pistolēm, no kurām trīs bija viņu smagi pievīlušas, tad, dziji sašutis, devās uz sakaru telti.

Viņš izsauca Heiskelu, pastāstīja par putnu uzbrukumu un par to, ka trīs no četrām staru pistolēm izrādījušās nekam nederīgas. Pietvīcis aiz dusmām, Entons apsūdzēja darbiniekus, kuriem jāatbild par ekspedīcijas materiālo apgādi. Aizelsies viņš beidzot apklusa un sāka gaidīt atbildi.

Taču Heiskels ir nedomāja atvainoties, un arī viņa paskaidrojumi bija ļoti skopi.

—   Tas ir viens no kontroles elementiem, — viņš sacīja.

—   Ka, ludzu?

—   Es jums skaidroju jau pirms vairākiem mēnešiem … Mēs pārbaudām, vai uz Tetas varēs eksistēt minimāli dzīvotspējīgi indivīdi. Runa bija par minimumu, atceraties? Mums jāzina, kā attīstīsies kolonija, kuras locekļiem ļoti dažādā mērā piemīt īpašības, kas nepieciešamas svešu planētu apguvējiem. Tāpēc mēs arī cenšamies atrast, tā teikt, mazāko kopsaucēju …

—   To visu es zinu. Bet staru pistoles …

—   Mister Persevrel, kolonijas dibināšana pat pēc absolūtā minimuma principa ir fantastiski dārga operācija. Mēs apgādājam kolonistus ar visjaunākajiem, vislabākajiem ieročiem un darba rīkiem, bet mēs nevaram aizstāt ne bojātus, ne arī nolietotus mehānismus. Kolonistiem jāizmanto neatjaunojama munīcija, mašīnas, kas agri vai vēlu salūzīs vai novecos, un pārtikas krājumi, kas galu galā izsīks vai sabojāsies …

—  Un visu to jūs man iedevāt līdzi?

—       Protams. Pārbaudes nolūkā mēs jūs apgādājām ar visnekvalitatīvāko, visneizturīgāko tehniku. Tā ir vienīgā iespēja ātri un precīzi noteikt, kāds liktenis sagaida kolonistus uz Tetas.

—   Bet tas nav godīgi! Izlūkiem taču vienmēr dod pašu labāko!

—   Nē, — Heiskels iebilda. — Tā tas bija toreiz, kad vēl izmantoja optimāli dzīvotspējīgo izlūku pakalpojumus. Tagad turpretim mums jānoskaidro, vai planēta apgūstama ar vismazāko potenciālu, un šis apstāklis, dabiski, liek izvirzīt citas prasības ne vien izlūka personai, bet arī ekspedīcijas materiālajai daļai. Es taču brīdināju jūs, ka uzdevums ir saistīts ar risku.

—   Jā, to jūs darījāt, — Persevrels piekrita, — bet… lai nu paliek! Vai esat man sagatavojis vēl kādus pārsteigumus?

—   Principā nē, — Heiskels pēc brītiņa atbildēja. — Tiklab jums, kā jūsu apbruņojumam piemīt minimāla dzīvotspēja. Ar to gandrīz viss ir pateikts.

Atbilde Persevrelam šķita diezgan izvairīga, taču Heiskels atteicās sniegt viņam sīkākus paskaidrojumus. Sakaru seanss beidzās, un Persevrels atgriezās nometnē, kur joprojām valdīja haoss.

Kopā ar robotu Entons pārcēla nometni uz mežu, kura paspārnē bija vieglāk aizsargāties no putnu uzbrukumiem. Atjaunodams savu saimniecību, Persevrels ievēroja, ka vismaz pruse no tauvām ir izdilusi, aizvien biežāk sāk pārdegt elektroinstalācija un telšu brezentu šur tur pārklājis pelējums. Novērsdams bojājumus, viņš saskrambāja ne vienu vien pirkstu un pamatīgi nobrāza delnas. Kad pats grūtākais likās jau paveikts, pēkšņi apstājās viņa elektroģenerators.

Trīs dienas Entons svīzdams meklēja avārijas cēloni un šajā nolūkā pētīja nevīžīgi iespiesto instrukciju, kas bija uzrakstīta vācu valodā. Radās iespaids, ka ģeneratorā nekas neatbilst shēmai un tāpēc neviens mezgls nevar darboties. Galu galā nejauši atklājās, ka instrukcija domāta citam modelim. Tad Persevrels zaudēja pacietību un iespēra ģeneratoram, gandrīz salauzdams labās kājas mazo pirkstiņu.

Taču pēc brīža viņš savaldījās un vēl četras dienas lauzīja galvu, lai izdibinātu, ar ko viņa modelis atšķiras no instrukcijā aprakstītā. Kad pēdīgi tas kļuva skaidrs, ģenerators itin drīz atkal sāka darboties.

Tikmēr putni savukārt izdibināja, ka, piķējot caur koku lapotnēm, var ielauzties nometnē, pakampt barību un nozust, vēl iekams kāds pagūs vērst pret tiem staru pistoles. Šie uzlidojumi maksāja Persevrelam brilles un nejauku brūci kaklā. Tāpēc viņš diendienā neatlaidīgi sēja tīklus un ar robota palīdzību iekāra tos starp nometnē augošo koku zariem.

Putnu briesmas nu bija novērstas. Persevrels beidzot varēja atlicināt kādu brīdi, lai tuvāk aplūkotu savu pārtikas noliktavu un konstatētu, ka daudzi no dehidrēta- jiem produktiem acīmredzot fabrikā slikti apstrādāti, bet citi kļuvuši par barotni pretīgai sēnītei. Šā vai tā liela daļa produktu vairs nebija lietojama. Ja viņš tūdaļ enerģiski nerīkosies, varēja gadīties, ka ziemā nepietiks pārtikas …

Persevrels uzsāka eksperimentus ar vietējiem graudaugiem, dārzeņiem, augļiem un ogām. Izrādījās, ka to vidū ir nekaitīgas un pat ļoti barojošas šķirnes. Taču, tiklīdz Entons tās nogaršoja, viņa ķermenis pārklājās ar spilgtiem alerģiska tipa izsitumiem. Cītīgi lietodams medikamentus, Persevrels izārstējās no alerģijas un nekavējoties atsāka izmēģinājumus, lai noteiktu, kurš no augiem šo slimību izraisījis. Bet tieši tai brīdī, kad viņam vajadzēja iegūt eksperimenta galīgos rezultātus,

teltī ieklumburoja robots, apgāza visas mēģenes un izlaistīja neaizstājamās ķimikālijas.

Persevrelam gribot negribot vajadzēja pašam kļūt par izmēģinājuma trusīti un no pārtikai derīgo augu saraksta izsvītrot dažas ogu un dārzeņu šķirnes.

Toties augļi bija lieliski un vietējā labība — kā radīta garšīgas maizes cepšanai. Savācis sēklas, Persevrels vēlā pavasarī lika robotam uzart un apsēt laukus.

Kamēr robots nenogurstoši rakņāja zemi, Persevrels izlūkoja apkārtni. Viņš atrada gludus akmeņus, kuros bija ieskrāpētas zīmes; dažas atgādināja ciparus, citas — koku, mākoņu un kalnu attēlus. Entons nosprieda, ka uz Tetas acīmredzot kādreiz dzīvojušas saprātīgas būtnes. Iespējams, ka tās arī tagad dzīvo planētas attālākos novados. Bet viņam nebija laika nodarboties ar šo būtņu meklēšanu.

Kādu dienu, apraudzīdams laukus, Persevrels konstatēja, ka robots iestrādājis graudus krietni dziļāk, nekā viņš tam bija licis. Ražu varēja uzskatīt par zudušu, un otrreiz Persevrels apsēja zemi pats.

Viņš uzcēla koka būdu un satrunējušās teltis aizstāja ar šķūņiem. Paniazām Entons gatavojās ziemai. Un pamazām viņam radās aizdomas, ka robots sāk nolieloties.

Lielā, melnā universālā mašīna pildīja savus pienākumus tāpat kā agrāk. Taču robota kustības kļuva arvien konvulsīvākas: tas vairs nespēja precīzi aplēst savu spēku. Mehāniskajās ķetnās plīsa vismasīvākie trauki un lūza lauksaimniecības inventārs. Persevrels uzticēja robotam sējumu ravēšanu, bet, kamēr metāla pirksti ravēja nezāles, milzeņa platās pēdas samīdīja tikko

uzdīgušās labības asnus. Kad robots devās skaldīt malku, viņš parasti salauza cirvja kātu. Un bieži visa mājele nodrebēja, bet dažkārt pat durvis izlēca no eņģēm, kad mēmais dzelzvīrs ienāca istabā.

Izbrīnījies un noraizējies Persevrels vēroja robota straujo deģenerāciju. Salabot to nebija nekādas iespējas, jo rūpnīcā aizzīmogotos robotus drīkst remontēt tikai rūpnīcas tehniķi, kas apbruņoti ar speciāliem instrumentiem, rezerves daļām un zināšanām. -Tiesa, Persevrels varēja atteikties no mašīnas pakalpojumiem. Bet tādā gadījumā viņš būtu palicis pilnīgi viens.

Tādēļ Entons centās dot robotam visvienkāršākos uzdevumus un arvien lielāku darba slogu uzvēla saviem pleciem. Apturēt deģenerācijas procesu tomēr neizdevās. Reiz, kad Persevrels ēda pusdienas, robots, iedams gar plīti, sazvēlās un apgāza podu, kurā vārījās rīsi.

Likdams lietā savas jauniegūtās spējas, Entons atlēca sānis, un verdošā masa, neskārusi viņa galvu, ap- šļāca kreiso plecu.

Tas nu bija par daudz! Robots kļuva tiešām bīstams. Pārsējis apdegumu, Persevrels nolēma mašīnu izslēgt un turpmāk paļauties tikai uz saviem spēkiem. Stingrā balsī viņš pavēlēja dzelzvīram iemigt.

Taču milzenis joprojām riņķoja pa istabu un, pablen- zis uz Entonu, lika noprast, ka ir nedomā izpildīt šo katram robotam zināmo komandu.

Persevrels atkārtoja pavēli. Robots pakratīja galvu un sāka pārkraut malkas kaudzi pie plīts.

Bojājums acīmredzot bija nopietns. Entonam neatlika nekas cits kā izslēgt robotu ar tīri mehāniskiem līdzekļiem. Diemžēl uz mašīnas spīdīgi melnās virsmas nekur nemanīja parastos slēdžus. Tāpēc Entons paņēma instrumentu somu un …

Pēkšņi milzenis it kā aizsargādamies pacēla rokas un sāka kāpties atpakaļ.

—   Stop! — Persevrels uzkliedza. — Stāvi uz vietas!

Robots apstājas tikai tad, kad ar muguru bija atduries pret sienu.

īsu brīdi Entons svārstījās, nespēdams aptvert, kas īsti noticis. Tāda rīcība bija kaut kas nedzirdēts un pat neiedomājams, jo absolūta paklausība un tieksme uzupurēties cilvēka labā no laika gala tika organiski iekļautas katra robota programmā.

Apņēmies izslēgt mašīnu par katru cenu, Persevrels devās uz priekšu. Robots pielaida viņu cieši klāt, tad savicināja dūri. Entons izvairījās no sitiena un ar uzgriežņu atslēgu pamēģināja sadragāt robota kinestē- tisko antenu. Taču robots steigšus ievilka antenu sevī un… Šoreiz bruņotā dūre ietriecās Entonam ribās.

Persevrels nokrita garšļaukus. Redzokļiem liesmaini zibot un dzelžainajiem pirkstiem raustoties, robots stāvēja cilvēkam blakus. Entons aizvēra acis, pārliecināts, ka mašīna viņu tūdaļ nobeigs. Taču briesmonis pagriezās-un, salauzis durvju aizšaujamo bultu, izsteberēja ārā.

Dažas minūtes vēlāk dzelzvīrs, it kā nekas nebūtu noticis, atkal skaldīja un krāva kaudzē malku.

Parakņājies medikamentu somā, Entons atrada plāksteri un salāpīja ievainoto sānu. Tikmēr robots, pabeidzis darbu, atgriezās pēc jaunām instrukcijām. Drebošā balsī Persevrels lika viņam atnest ūdeni no tāla avota. Kad robots, vairs neizrādīdams ne mazākās agresivitātes pazīmes, bija atstājis istabu, Entons aizvilkās uz radiobūdu.

—   Nevajadzēja tik muļķīgi riskēt, — Heiskels, uzzinājis par notikušo, teica. — Iespēja izslēgt robotu kons

trukcijā nav paredzēta. Vai tad jums tas nebija skaidrs? Jūsu paša drošības interesēs iesaku tādus mēģinājumus neatkārtot.

—   Bet kāpēc?

—   Tāpēc, ka — jūs droši vien jau būsit to uzminējis — robotam uzdots kontrolēt jūsu darba kvalitāti.

—  Nesaprotu, — Persevrels iebilda. — Kādēļ vajadzīga tāda kvalitātes kontrole?

—  Vai atkal man jāsāk no gala? — Heiskels īgni jautāja. — Jūs esat pieņemts darbā kā minimāli dzīvotspējīgs izlūks. Nevis vidēji, nevis maksimāli, bet minimāli dzīvotspējīgs!

—   Jā, bet…

—  Atļaujiet turpināt. Vai atceraties savu likteni uz Zemes? Atceraties, kā jūs nepārtraukti vajāja visādas likstas, slimības un neveiksmes? Tādu pašu situāciju mēs vēlējāmies radīt uz Tetas. Bet jūs, mister Persev- rel, esat mainījies.

—   Es vismaz centos …

—   Protams, — Heiskels sacīja. — To varēja gaidīt. Lielākā daļa mūsu minimāli dzīvotspējīgo izlūku mainās. Nokļuvuši jaunā vidē, kur iespējams sākt jaunu dzīvi, šie cilvēki izkopj sevī īpašības, kādu viņiem nekad nav bijis. Diemžēl šīs īpašības neatbilst eksperimenta programmai, tāpēc mēs esam spiesti ikvienu progresa izpausmi kompensēt. Jo, redzat, kolonisti ne vienmēr dodas uz svešām planētām, lai sevi pilnīgotu. Jebkurā kolonijā jūs varat sastapt ļoti paviršus, neuzmanīgus indivīdus, nemaz nerunājot par sirmgalvjiem, vājiniekiem, pārgalvīgiem nebēdņiem, bērniem un tā tālāk. Mūsu ieviestais minimālās dzīvotspējas kritērijs pat viņiem nodrošina zināmas izredzes. Vai saprotat?

—   Liekas gan, — Persevrels teica.

—      Tad, lūk, šo iemeslu dēļ arī nepieciešama kontrole; tā neļauj jums paaugstināt savu vitalitāti, kas runātu pretim mūsu prasībām.

—   Un šo uzdevumu jūs uzticējāt robotam, — Persevrels drūmi piezīmēja.

—   Pilnīgi pareizi. Robots ieprogrammēts tā, lai nemitīgi kontrolētu jūsu dzīvotspējas līmeni. Viņš reaģē uz jums, Persevrel. Kamēr jūs paliekat iepriekš noteiktajā nevarības diapazonā, robots visnotaļ palīdz jums. Bet, tiklīdz jūs labojaties, kļūstat izveicīgāks un retāk iekuļaties ķezās, robota uzvedība pasliktinās. Viņš sāk lauzt priekšmetus, kurus vajadzēja salauzt jums, un pieņem aplamus lēmumus, kurus citādi būtu pieņēmis jūs …

—   Tas nav godīgi!

—   Persevrel, jūs, liekas, domājat, ka mūsu departaments ir kaut kas līdzīgs sanatorijai vai labdarības biedrībai. Rūgti maldāties! Mūs interesē tikai darbs, kuru esam nopirkuši un apmaksājuši. Un šo darbu — atļausit atgādināt — jūs izvēlējāties pašnāvības vietā.

—   Labi! — Persevrels sašutis iesaucās. — Savu darbu es daru. Bet vai pastāv noteikums, kas aizliedz izjaukt šo nolādēto robotu?

—   Nē, tāda noteikuma nav, — Heiskels daudz mier- mīlīgāk atbildēja. — Tikai diez vai tas būs jums pa spēkam. Katrā ziņā es no visas sirds ieteicu: nemēģiniet! Eksperiments ir pārāk bīstams. Robots neļaus sevi izslēgt.

—  To gan izlemšu es, nevis viņš, —Persevrels norūca, izbeigdams sarunu.

Pavasaris jau tuvojās beigām, bet Entons arvien vēl nebija atrisinājis robota problēmu. Kādu dienu viņš pavēlēja savam mehāniskajam palīgam izpētīt attālu kalnu grēdu; mašīna kategoriski atteicās pamest saimnieku. Persevrels pamēģināja nedot robotam nekādus rīkojumus, taču melnais briesmonis nevēlējās stāvēt dīkā. Ja dzelzvīram neko nelika darīt, tas, piepeši attīstīdams vētrainu aktivitāti, ņēmās postīt Persevrela laukus un noliktavas.

Pašaizsardzības nolūkā Entons deva robotam nevainīgākos uzdevumus, kādus vien spēja izdomāt. Viņš, piemēram, pavēlēja tam izrakt dziļu aku, cerēdams, ka mehānisms apraks sevi akas dibenā. Taču robots no- traipījies un triumfējošs ik vakarus ienāca istabā, bārstīja netīrumus Persevrela ēdienos, izplatīja alergēnus, dauzīja šķīvjus un logu rūtis.

Zobus sakodis Entons pacieta visas šīs izdarības. Robots tagad šķita kļuvis par viņa, Entona Persevrela, drūmāko īpašību iemiesojumu. Un, vērojot mašīnas rīcību, Entonam likās, ka viņš redz sava rakstura neizdevušos daļu, savas slimīgās vājības, kas uzskatāmi atveidotas metāla formā.

Entons visādi centās atkratīties no uzmācīgās iedomas. Taču robota uzvedībā arvien nepārprotamāk izpaudās viņa saimnieka nelādzīgākās īpašības — turklāt sakāpinātas līdz absurdam un atrautas no dzīves apstākļiem, kas bija tās radījuši.

Persevrels strādāja, un viņam pa pēdām sekoja neiroze — allaž postoša un, tāpat kā visas neirozes, apveltīta ar izcilām pašaizsardzības spējām. Neiznīdējamā slimība vajāja viņu dienu un nakti, uzglūnēja Entonam, kad viņš ēda, un ne soli neatkāpās no viņa, kad viņš gulēja.

Cilvēks darīja savu darbu un aizvien labāk apguva to. Cik nu bija iespējams, viņš izbaudīja dienu skaistumu, ik vakarus skuma par saulrietu un pārdzīvoja neizsakāmas šausmas naktīs, kad robots stāvēja blakus viņa gultai, it kā apsvērdams, vai nav pienācis laiks noslēgt ar saimnieku visus rēķinus. Un ik- rītu, pamodies sveiks un vesels, Entons atkal pūlējās izgudrot paņēmienu, kā tikt vaļā no savas streipuļojošās, nepiekāpīgās, postošās neirozes.

Taču nekas nemainījās; Persevrels joprojām neredzēja izeju no šī strupceļa, līdz negaidīti viņa dzīvē iejaucās gluži jauns faktors, kas visu vēl vairāk sarežģīja.

Lietus dažas^dienas bija gāzis kā ar spaiņiem. Kad laiks noskaidrojās, Persevrels devās apraudzīt tīrumus. Robots, nesdams darba rīkus, klumburoja nopakaļ.

Pēkšņi mitrajā augsnē zem Entona kājām parādījās plaisa. Tā strauji paplašinājās, un pēc brīža zemes gabals, uz kura viņš tikko bija stāvējis, iebruka. Persevrels palēcās, meklēdams stingrāku balstu. Viņš aizķērās nogāzē, un robots uzvilka viņu augšā, gandrīz izraudams roku no pleca locītavas.

Apskatījis iegruvumu tuvāk, Persevrels konstatēja, ka zem tā ir izrakts tunelis. Zemes darbu pēdas vēl bija skaidri redzamas. Vienā pusē iegruvums tuneli pilnīgi aizbēra, toties pretējā virzienā pa to varēja iekļūt dziļi pazemē.

Persevrels atnesa staru pistoli un kabatas bateriju, tad nokāpa tunelī un uzspīdināja gaismu. Viņš ieraudzīja lielu, pūkainu radījumu, kas steigšus pazuda ejas līkumā. Radījums stipri atgādināja milzu kurmi.

Beidzot cilvēks bija sastapis augstāku svešās dzīvības formu!

Nākamajās dienās Entons rūpīgi pētīja tuneļus. Vairākas reizes viņš tālumā manīja pelēkus kurmju siluetus, kuri gan allaž aizbēga, patverdamies apakšzemes labirintā.

Persevrels nolēma mainīt taktiku. Pa galveno tuneli viņš nogāja tikai dažus simtus soļu un atstāja tur prāvu kaudzi augļu. Otrajā dienā augļu tunelī vairs nebija. To vietā gulēja divi svina blāķi.

Dāvanu apmaiņa ilga veselu nedēļu. Tad kādu rītu — Persevrels bija atstiepis kārtējo augļu un ogu kravu — tunelī parādījās milzīgs kurmis; viņš lēni tuvojās cilvēkam un . bija nepārprotami satraukts. Ar žestu kurmis norādīja uz lukturi, un Entons to tūdaļ aizsedza, lai gaisma neapžilbinātu svešinieku.

Dīvainais radījums pārvietojās uz divām kājām; viņš nāca nesteidzīgi, raukdams degunu un spiezdams pie krūtīm krunkainas rociņas. Ar izvalbītām acīm aplūkojis Persevrelu, kurmis pietupās un ieskrāpēja tuneļa klonā kaut kādas līnijas.

Entonam nebija ne jausmas, ko šie ķeburi varētu nozīmēt. Taču jau pati kurmja rīcība liecināja par intelektu, spēju sazināties ar citiem un abstrakti domāt. Lai parādītu, ka arī viņam piemīt šīs īpašības, cilvēks blakus kurmja zīmei ieskrāpēja savu.

Tā starp divām pilnīgi svešām rasēm nodibinājās pirmais kontakts. Bet robots, kas visu laiku bija stāvējis Persevrelam aiz muguras, mirdzinādams foto elementu šūnas, vēroja, kā cilvēks un tetietis meklē aizvien jaunus garīgas saskares punktus.

Kontakts ar tetiešiem vēl vairāk palielināja Persevrela slodzi. Lauki un dārzi joprojām bija jāapkopj, tehnika — jāremontē un robots — jāuzrauga; turklāt brīvajā laikā Entons neatlaidīgi pūlējās apgūt kurmju valodu, bet kurmji tikpat neatlaidīgi centās viņam to iemācīt.

Pamazām viņi sāka saprasties, rada iepriecinājumu cits cita sabiedrībā un kļuva par draugiem. Persevrels daudz ko uzzināja par tetiešu ikdienu, par viņu riebumu pret gaismu, par viņu ceļojumiem pa apakšzemes alām, viņu alkām pēc izglītības un zināšanām. Entons savukārt, cik vien labi prazdams, stāstīja saviem jaunajiem draugiem par cilvēku dzīvi.

—   Bet kas ir šis metāla priekšmets, — kurmji, rādīdami uz robotu, vaicāja.

—   Cilvēka kalps, — Persevrels atbildēja.

—   Kāpēc šis kalps stāv tev aiz muguras un skatās tik naidīgi? Viņš laikam ienīst tevi. Vai visi metāla priekšmeti ienīst cilvēkus?

—  Protams, ne, — Persevrels paskaidroja. — Tas te ir īpašs gadījums.

—  Viņš biedē mūs. Vai visi metāla priekšmeti ir tik biedējoši?

—   Daži, bet ne visi.

—   Kad metāla priekšmets blenž uz mums, kļūst grūti domāt un saprast tevi. Vai ar metāla priekšmetiem vienmēr ir tā?

—   Dažreiz tie iejaucas citu darīšanās, — Persevrels atzina. — Bet neuztraucieties, jūs robots neaiztiks.

Kurmju tautiņai tādas pārliecības diez kādēļ nebija. Persevrels visādi mēģināja aizbildināt smago, lempīgo mašīnu un štāstīja par mehānismiem, kas kalpo cilvēkiem, padarot viņu dzīvi daudz tīkamāku. Taču kurmji, kā redzams, palika pie savām domām un arī turpmāk centās izvairīties no robota biedējošās klātbūtnes.

Par spīti šim apstāklim, Persevrels pēc ilgstošām sarunām noslēdza ar viņiem līgumu. Apmaiņā pret svaigiem augļiem un ogām — produktiem, kurus tetieši labprāt ēda, bet diemžēl reti kad dabūja — viņi apņēmās nākamajiem kolonistiem uzrādīt metāla rūdu iegulas, kā arī ūdens un naftas avotus. Vēl vairāk, saskaņā ar šo līgumu kolonisti tika atzīti par visu Tetas zemju īpašniekiem, turpretim kurmji apstiprināti par planētas dzīļu valdniekiem.

Sāds sadalījums abām pusēm šķita taisnīgs; Persevrels un kurmju vadonis parakstīja dokumentu, iegravējot akmens plāksnēs tik sarežģītus ķeburus, cik vien to atļāva viņu kalti.

Lai svinīgi atzīmētu līguma noslēgšanu, Entons sarīkoja mielastu. Divatā ar robotu viņi atnesa kurmjiem bagātīgas dāvanas — visgardākos augļus un ogas. Simtiem pūkainu, pelēku radījumu, mirkšķinādami samtainās acis un nepacietīgi sapīkstēdamies, drūzmējās tunelī.

Nolicis zemē augļu grozus, robots paspēra soli atpakaļ, bet paslīdēja uz gluda klints gabala un, nespēdams atgūt līdzsvaru, ar troksni uzgāzās virsū vienam no kurmjiem. Tiesa, dzelzvīrs tūdaļ pielēca kājās un ar savām neveiklajām rokām mēģināja palīdzēt kurmim piecelties. Taču palīdzība nāca par vēlu — nabadziņam jau bija pārlauzts mugurkauls.

Pārējie kurmji aizbēga, nesdami mirušo biedru līdzi. Persevrels un robots palika tunelī vieni starp milzīgām augļu kaudzēm.

Tanī naktī Persevrels ilgi un neatlaidīgi domāja. Notikuma velnišķīgā loģika viņam bija pilnīgi skaidra. Minimāli dzīvotspējīgs izlūks saskarē ar svešu planētu iemītniekiem nespēj izvairīties no nedrošības, neuzticēšanās un pārpratumu elementiem, kuriem agri vai vēlu jāizraisa smagi nelaimes gadījumi. Viņa attiecības ar kurmju tautiņu bija attīstījušās pārāk gludi, neatbilstoši minimālā standarta prasībām!

Robots tikai koriģēja situāciju, kļūdīdamies tur, kur Persevrelam vajadzēja kļūdīties pašam.

Taču, lai gan Entons pilnīgi izprata notikuma loģiku, viņš nevēlējās ar to samierināties. Kurmji bija viņa draugi, un draugu acīs viņš bija kļuvis par nodevēju. Turpmāk tetieši neuzticēsies cilvēkam, un nākamie kolonisti nevarēs cerēt uz viņu atbalstu. Vismaz, kamēr robots klupdams krizdams stampās pa tuneļiem…

Persevrels nolēma, ka robots ir jāiznīcina. Viņš apņēmās likt lietā visu savu ar mokām iegūto veiklību,lai reizi par visām reizēm atbrīvotos no postošās neirozes, kas nepārtraukti vajāja viņu. Un pat ja tas viņam maksātu dzīvību — neko darīt; Persevrels atgādināja sev, ka pirms nepilna gada bijis ar mieru šķirties no dzīves daudz nesvarīgāku iemeslu dēļ.

Entons atjaunoja sakarus ar tetiešiem un izklāstīja viņiem problēmas būtību. Kurmji solījās palīdzēt, jo izrādījās, ka pat šiem maigajiem radījumiem ir savs priekšstats par atriebību. Viņi izvirzīja- dažas idejas, kas šķita pārsteidzoši cilvēcīgas. Apsvēris visus «par» un «pret», Entons piekrita viņu plānam.

Pēc nedēļas tetieši bija visu sagatavojuši. Persevrels uzkrāva robotam augļu grozus un ieveda viņu tunelī, it kā gribētu noslēgt jaunu līgumu.

Nevienu kurmi tuvumā nemanīja. Ar kabatas baterijām apgaismodami ceļu, cilvēks un robots gāja tālāk. Dzelzvīra acis izstaroja sarkanu kvēli; viņa stāvs visu laiku draudīgi rēgojās aiz Persevrela muguras. •

Beidzot abi nonāca kādā pazemes alā. Atskanēja tikko dzirdams svilpiens, un Persevrels tūdaļ aizlēca sānis.

Robots, nojautis briesmas, mēģināja viņam sekot. Bet ieprogrammētā neizveicība kavēja dzelzvīru — tas paklupa, un visi atnestie augļi izbira zefriē. Tanī pašā mirklī no tumsā neredzamajiem alas griestiem nošvīk- stēja tauvas, kas apvija robota galvu un plecus.

Mašīna visiem spēkiem centās pārraut sīkstās šķiedras, taču sapinās arvien jaunās un jaunās virvēs, kas svilpdamas šāvās lejup.

No tuvējiem gaiteņiem izskrēja desmitiem kurmju un uzmeta robotam neskaitāmus pinekļus. Dzelzvīrs tik ļoti pūlējās saraut važas, ka no viņa locītavām sāka šļākties eļļa. Vairākas minūtes alā nedzirdēja neko citu kā vien lidojošo tauvu šņākoņu, robota locītavu čīkstoņu un plīstošo šķiedru brīkšķēšanu.

Atgriezies kaujas laukā, Persevrels kopā ar kurmjiem sasēja robotu tā, ka briesmonis vairs nespēja pakustēties. Bet tauvas joprojām svilpa gaisā. Beidzot dzelzvīrs nogāzās zemē, satīts milzīgā kūniņā, no kuras rēgojās ārā tikai galva un kāju pēdas.

Ar skaļiem pīkstieniem apliecinādami savu uzvaras prieku, tetieši centās izskrāpēt robotam acis. Tomēr neasie kurmju nagi bija bezspēcīgi pret dzelzvīra plakstu tēraudu. Tad tetieši sāka kaisīt smiltis mašīnas locītavās. Bet drīz vien Persevrels atbīdīja viņus nost, lai pamēģinātu ar pēdējo staru pistoli izkausēt bīstamo automātu.

Diemžēl ierocis sabojājās, vēl pirms metālu izdevās kaut cik sakarsēt. Tāpēc kurmji apsēja robotam apkārt vēl dažas virves un aizvilka to pa gaiteni, kura galā atvērās dziļa aiza. Pārstūmuši sapīto briesmoni pāri malai, viņi klausījās, kā tas triecas pret kraujas granīta sienām, un skaļi uzgavilēja tanī brīdī, kad robots dārdēdams nogāzās aizas dibenā.

Uzvarai par godu kurmju tautiņa nolēma rīkot svētkus. Taču Persevrels jutās ļoti nelāgi. Viņš atgriezās būdā un divas dienas nogulēja gultā, nemitīgi pūlēdamies iegalvot sev, ka nav nogalinājis cilvēku un pat nav nodarījis jaunu kādai saprātīgai būtnei, bet tikai iznīcinājis bīstamu mašīnu.

Tomēr Entons nespēja aizmirst savu mēmo līdzgaitnieku, kas bija palīdzējis atvairīt putnu uzbrukumus, ravējis viņa laukus un skaldījis viņam malku. Un, lai gan robotam piemita zināma neveiklība, tieksme postīt un iznīcināt, šīs īpašības bija aizgūtas no viņa, Entona Persevrela, un tāpēc viņš labāk nekā jebkurš cits spēja saprast melno briesmoni un pat just tam līdzi.

Kādu nedēju Persevrelam likās, ka reizē ar robotu mirusi arī dajiņa no viņa «es». Taču vakaros kurmji apciemoja un mierināja Entonu, bet tīrumos un šķūņos viņu gaidīja darbs …

Bija pienācis rudens — ražas novākšanas un pārstrādāšanas laiks. Persevrels strādāja no agra rīta līdz vēlam vakaram. Pēc robota pazušanas viņam atkal uzmācās vecās, hroniskās kaites. Taču ar jauniegūto pašpaļāvību Persevrels tās ātri pievārēja. Līdz pirmajam sniegam visa raža bija novākta un pārtikas produkti iekonservēti. Viņa komandējums tuvojās beigām.

Pa radio Entons nosūtīja Heiskelam sīku darbības pārskatu; ziņoja par briesmām, kuras slēpj sevī Teta, par plašajām iespējām un daudzsološajām perspektīvām, par līgumu, kuru viņš noslēdzis ar kurmju tautiņu, un ieteica planētu kolonizācijai. Pēc divām nedējām Heiskels izsauca viņu.

—   Jūs esat krietni pastrādājis, — šefs teica. — Departaments ir atzinis, ka Teta pilnīgi atbilst mūsu prasībām. Mēs nekavējoties izsūtām kuģi ar kolonistiem.

—   Tātad pārbaude beigusies? — Persevrels jautāja.

-— Jā. Kuģis nolaidīsies uz Tetas apmēram pēc trim mēnešiem. Iespējams, ka pirmo grupu es atvedīšu pats. Apsveicu, mister Persevrel. Jūs kļūsit par jaunizceptās kolonijas dibinātāju!

—       Mister Heiskel, — Entons iesaucās, — tiešām nezinu, kā lai jums pateicos …

—       Pateikties nav nekāda iemesla, — Heiskels viņu pārtrauca. — Drīzāk otrādi… Starp citu, kā jūs tikāt galā ar robotu?

—       Iznīcināju, — sacīja Persevrels un pastāstīja par notikumiem pēc kurmja bojāejas.

—   Hm, — Heiskels domīgi norūca.

—   Jūs taču apgalvojāt, ka tas nav aizliegts.

—        Protams. Robots bija daļa no jūsu tehniskā apbruņojuma, tāpat kā staru pistoles, teltis un citi priekšmeti, un reizē — arī daļa no problēmām, ar kurām jāsaskaras ikvienam minimāli dzīvotspējīgam izlūkam. Jums, dabiski, bija tiesības rīkoties ar viņu pēc saviem ieskatiem.

—   Tādā gadījumā es nesaprotu, kas jūs mulsina.

—        Redzat, man gribētos ticēt, ka jūs tiešām esat robotu iznīcinājis. Sie eksemplāri, kuru uzdevums kontrolēt izlūku darba kvalitāti, ir neparasti izturīgi. Tie spēj patstāvīgi remontēt sevi un turklāt apveltīti ar varenu pašaizsardzības instinktu. Izslēgt tādu mašīnu ir velnišķīgi grūti.

—       Domāju, ka šis uzdevums jau atrisināts, — Persevrels piezīmēja.

—       Cerēsim. Bet, ja robots nav gājis bojā, jūs gaida nepatīkami pārsteigumi.

—   Kāpēc? Vai tad viņš atgriezīsies, lai atriebtos?

—   Nē, ko jūs! Robotiem nav emociju.

—   Nu, bet…

—   Nelaime tā, ka robotam bija uzdots nepieļaut jūsu

vitalitātes izaugsmi. Un mašīna par to gādāja, visādi aizšķērsodama jums ceļu.

—  Skaidrs. Tātad, ja robots atgriezīsies, vecā dziesma sāksies no gala.

—   Vēl ļaunāk. Vairākus mēnešus jūs bijāt šķirti. Ja mašīna joprojām darbojas, tā būs uzkrājusi sevī veselu lērumu nepastrādātu cūcību. Bet, lai varētu normāli pildīt savus pienākumus, robotam jāatbrīvojas no visiem postīšanas impulsiem, kuriem šajos mēnešos praktiski nebija iespējams izpausties. Vai sapratāt mani?

Persevrels nervozi ieklepojās.

—   Robots, dabiski, mēģinās no šiem impulsiem atbrīvoties visīsākajā laikā …

—   Bez šaubām. Un vēl iegaumējiet: kuģis pienāks apmēram pēc trim mēnešiem. Ātrāk diemžēl nav iespējams. Tāpēc ieteicu pārliecināties, ka robots ir padarīts pilnīgi nekaitīgs. Zaudēt jūs šobrīd nebūtu vēlams.

—  Tiešām, vēlams tas nebūtu, — Persevrels piekrita. — Un es tūdaļ par to parūpēšos …

Viņš savāca nepieciešamos rīkus un steigšus devās uz tuneli. Uzzinājuši par draudošajām briesmām, kurmji pavadīja viņu līdz aizai. Apbruņots ar lodlampu, dzelzszāģi, kalēja veseri un kaltu, Persevrels lēnām nokāpa lejā.

Sasniedzis aizas dibenu, viņš drīz atrada vietu, kur robots bija nokritis. Tur, iespīlēta starp diviem klints- bluķiem, gulēja no pleca locītavas izrauta mehāniska roka. Mazliet tālāk Entons ieraudzīja sadauzīta fotoelementa drumslas un tukšo kūniņu, kura tagad bija pārvērtusies par saplosītu, sadriskātu tauvu murskuli.

Tikai robotu nekur nemanīja.

Persevrels uzrāpās augšā pa stāvo krauju, brīdināja kurmjus un kā mācēdams sāka gatavoties robota uzņemšanai.

Vēl divpadsmit dienas pagāja samērā mierīgi. Bet trīspadsmitajā nobijies kurmis atnesa nelaimes vēsti. Robots atkal bija parādījies tuneļos; nikni zibinādams vienīgo aci, tas steberēja pa tumšajām ejām un nekļūdīgi atrada ceļu, kas veda uz galveno maģistrāli.

Tetieši sagaidīja viņu ar tauvām. Taču robots bija labi iegaumējis dabūto mācību. Veikli izvairījies no slazdiem, briesmonis uzbruka kurmju vienībām. Sešus tetiešus viņš nosita, bet pārējos piespieda bēgt.

Noklausījies šo bēdu stāstu, Persevrels atlaida kurmi un turpināja iesākto darbu. Tuneļos viņš bija izveidojis vairākas aizsardzības līnijas. Tagad viņa priekšā uz galda gulēja četras izjauktas staru pistoles. Strādājot bez instrukcijām un rokasgrāmatām, Entons mēģināja no četriem nederīgiem ieročiem izgatavot vismaz vienu derīgu.

Persevrels urķējās līdz vēlai naktij. Viņš cītīgi pārbaudīja ikvienu mezglu, pirms iemontēja to korpusā. Mikroskopiskās detaļas izplūda acu priekšā, pirksti no neierastās piepūles uzpampa un kļuva nejūtīgi kā cīsiņi. Izmantodams pinceti un pavairojamo stiklu, Entons rūpīgi salika ieroci.

Pēkšņi ietaurējās radio.

—  Enton, — atskanēja Heiskela balss. — Kādas ziņas par robotu?

—   Viņš nāk, — Persevrels atbildēja.

—   Tā jau es domāju. Bet nu klausieties! Man izdevās pieteikt supersteidzamu sarunu, un es ellīgi salamājos ar rūpnīcas direkciju. Tomēr galu galā izplēsu jums atļauju dezaktivēt šo mašīnu un sīku instrukciju …

—  Pateicos, — Persevrels teica. — Sakiet, kas man jādara.

—       Pirmkārt, vajadzīgs enerģijas avots, kas spēj dot divdesmit piecu ampēru strāvu ar divsimt voltu spriegumu. Vai jūsu ģeneratoram pietiks jaudas?

—   Jā. Turpiniet!

—       Vēl jāsagādā vara stienis, sudraba stieple un zonde no izolējoša materiāla, kaut vai no sausa koka. Tas viss jāsamontē …

—       Es droši vien nepaspēšu, — Persevrels piezīmēja, — runājiet ātrāk!

Rācija skaļi iedūcās.

—   Heiskel! — Entons izmisis sauca.

Bet skaļrunis klusēja. Vienu brīdi no radio būdas dzirdēja tikai lūstoša metāla krakšķus. Tad durvīs parādījās robots.

Viņam trūka kreisās rokas un labās acs. Taču mašīnā iebūvētais remontagregāts bija sadziedējis visas brūces, un vienīgi rūsas plankumi, kas izraibināja melnā briesmoņa krūtis un sānus, liecināja par robota nesenajām likstām.

Persevrels palūkojās uz gandrīz samontēto staru pistoli. Viņš patlaban ievietoja tanī pēdējās detaļas.

Robots nāca arvien tuvāk.

—        Ej sacērt malku, — Persevrels teica cik vien iespējams ikdienišķā tonī.

Robots apstājās, satyēra cirvi un, mirkli svārstījies, aizslāja uz durvju pusi.

Persevrels iestiprināja ligzdā beidzamo detaļu, uzlika pistolei vāku un sāka to pieskrūvēt.

Pēkšņi robots nosvieda cirvi un pagriezās; viņu acīmredzot plosīja diametrāli pretēji impulsi. Entons cerēja, ka šī konflikta rezultātā kaut kur radīsies īssavienojums. Taču robots jau bija izlēmis, ko darīt, un metās virsū cilvēkam.

Entons pacēla staru pistoli un nospieda gaili. Enerģijas lādiņš apstādināja dzelzvīru pusceļā. Viņa metāla āda vienā mirklī sakarsa līdz sarkankvēlei.

Bet tad pistole atkal apklusa.

Persevrels izlamājās un, atvēzējis smago ieroci, centās trāpīt robotam pa vienīgo aci. Tomēr metiens nebija precīzs; pistole atsitās pret briesmoņa pieri un nokrita zemē.

Apdullinātais automāts taustīdamies mēģināja noķert cilvēku. Taču Entons izlocījās no dzelžainā tvēriena, izšāvās ārā pa durvīm un skriešus devās uz tuneļa melno atveri. Tikai tur viņš pameta skatienu atpakaļ un ieraudzīja, ka robots seko viņam.

Nogājis pa tuneli vairākus simtus jardu, Persevrels iededzināja kabatas lukturi un sāka gaidīt vajātāju.

Rūpīgi pārdomātu aizsardzības plānu viņš bija izstrādājis jau pirms divām nedēļām — tiklīdz kļuva skaidrs, ka robots nav iznīcināts.

Pati pirmā toreiz, gluži dabiski, iešāvās prātā doma par bēgšanu. Taču robots, kas spēja kustēties bez atpūtas dienu un nakti, viņu viegli panāktu. Un vispār, kāda jēga bezmērķīgi cilpot pa tuneļa labirintu? Tik un tā laiku pa laikam būtu jāapstājas, lai paēstu, padzertu un kaut mazliet pagulētu. Robots turpretim varēja viņu vajāt nepārtraukti.

Tāpēc Entons tuneļos bija ierīkojis vairākus slazdus un tagad lika uz šiem slazdiem visas cerības. Gan jau vienā no tiem robots iekritīs, par to nevarēja būt šaubu.

Kaut arī Persevrels visādi centās sevi mierināt, viņš tomēr nespēja apspiest trīsas, domādams par likstām, kuras riebīgā mašīna viņam sagatavojusi, — par lauztām rokām un ribām, izmežģītām potītēm, cirstām,

grieztām un plēstām brūcēm, infekcijām un citām kaitēm. Lai varētu atkal normāli funkcionēt, robots visu šo postu pēc iespējas ātrāk mēģinās izgāzt pār viņa galvu …

Nē, tādu nelaimju sēriju viņš nepārcietīs nemūžam. Viņa ierīkotajiem slazdiem noteikti jādarbojas!

Tunelī iedunējās briesmoņa soļi. Mirkli vēlāk, pamanījis Persevrelu, dzelzvīrs metās uz priekšu.

Entons aizjoņoja pa galveno maģistrāli, tad iegriezās šaurākā ejā. Robots sekoja viņam, pakāpeniski samazinādams atstarpi.

Sasniedzis vietu, kur ejas sienā iezīmējās raksturīgs iezis, viņš palūkojās atpakaļ, noteica attālumu līdz robotam un parāva virvi, kas bija paslēpta aiz kāda izciļņa. Tanī pašā mirklī tuneļa griesti iebruka, un zemē novēlās akmeņu lavīna.

Ja mašīna būtu paspērusi vēl kaut vienu soli uz priekšu, iegruvums nenovēršami būtu to apracis. Bet, zibenīgi novērtējis situāciju, briesmonis atlēca atpakaļ. Robotam uzbira virsū tikai mazliet zemes, un sīki akmentiņi nograbēja pret viņa galvu un pleciem. Iežu galvenā masa dzelzvīru neķēra.

Kad pēdējais olis bija nokritis, robots pārrāpās pāri gruvešu kaudzei un turpināja vajāšanu.

Persevrelam sāka pietrūkt elpas. Neveiksme viņu bija sarūgtinājusi. Bet viņš atgādināja sev, ka robotam sagatavotas vēl daudz viltīgākas lamatas. Un tās neciešamajai mašīnai jau nu noteikti darīs galu.

Labu laiku viņi skrēja pa līkumainām ejām, kuras tikai paretam apgaismoja kabatas baterijas spuldzīte. Robots neatlaidīgi tuvojās. Beidzot tunelis kļuva taisnāks, un Entons strauji paātrināja gaitu.

Viņš šķērsoja nelielu klona iecirkni, kas ārēji ne ar ko neatšķiras no jebkura cita. Bet, tiklīdz robots

uzstampāja tam virsū, zeme pašķīrās. Šo variantu Persevrels bija rūpīgi aprēķinājis. Bedres segums, izturējis cilvēka svaru, sabruka zem daudz smagākā dzelz- vīra kājām.

Robots sašūpojās, meklēdams atbalstu. Bet visapkārt bija tikai smiltis. Tās izbira starp pirkstiem, un mašīna ieslīdēja Persevrela izraktajā piltuvē, kur tai vajadzēja iestrēgt uz mūžīgiem laikiem.

Taču briesmonis iepleta kājas gandrīz taisnā leņķī pret ķermeni. Pēdas iecirtās bedres slīpajās sienās tā, ka nočīkstēja visas metāla locītavas. Un, lai gan sienas mazliet padevās, tās šo spiedienu tomēr izturēja. Robots nobremzēja pusceļā, tā arī nesasniedzis bedres dibenu.

Pēc brīža dzelzvīrs izgreba smiltīs vairākus dziļus dobumus, vienā no tiem iebāza roku, pievilka kreiso kāju un sataustīja jaunu atbalsta punktu, bet mirkli vēlāk to pašu kustību atkārtoja ar labo kāju. Tādējādi izrāpusies no bedres, mašīna drāzās tālāk.

Entonam kļuva arvien grūtāk elpot, turklāt sānos vēl iemetās dūrējs. Robots tika uz priekšu daudz vieglāk, un Persevrelam vajadzēja sasprindzināt visus spēkus, lai neļautu sevi panākt.

Uz šiem diviem slazdiem viņš tā bija paļāvies! Tagad palicis tikai viens. Tiesa, ļoti labs, bet… diezgan riskants.

Par spīti augošajam nespēkam, Persevrels piespieda sevi koncentrēties. Pēdējās lamatās nekādu misēkļu nedrīkstēja būt. Entons paskrēja garām akmenim ar uzkrāsotu baltu zīmi, izslēdza kabatas bateriju un, palēninājis gaitu, sāka skaitīt soļus. Šinī brīdī robots bezmaz panāca viņu; vairs tikai dažas collas šķīra cilvēka kaklu no briesmoņa pirkstiem.

Astoņpadsmit… deviņpadsmit… divdesmit!

Atspēries Entons ar galvu uz priekšu metās tumsā. Likās, ka lidojums ilgst veselu mūžību, taču pēc dažām sekundēm viņš gandrīz plakaniski iešāvās ūdenī un tūdaļ iznira virspusē.

Robots bija turējies pārāk cieši aiz viņa, lai apstātos. Ar apdullinošu šļakstienu mašīna iekrita apakšzemes ezerā; kādu bridi tā izmisīgi kulstīja ūdeni, tad smagais metāla ķermenis, burbuļus laizdams, nogrima dzelmē.

So skaņu uzmundrināts, Persevrels sāka peldēt uz pretējo krastu. Sasniedzis to, viņš izkāpa no ledainā ūdens, dažas minūtes trīcēdams gulēja uz slidenajiem akmeņiem, pēc tam četrrāpus aizvilkās līdz vietai, kur jau iepriekš bija sakrāvis malku, sērkociņus, viskiju, segas un sausas drēbes.

Izžāvējies un pārģērbies Persevrels iekurināja ugunskuru. Pie tā viņš sildījās, ēda un dzēra, vienlaikus nemitīgi vērodams rāmo ezera spoguli. Pirms vairākām dienām Entons ar simt pēdu garu virvi bija mēģinājis sataustīt ezeram dibenu, taču — veltīgi. Iespējams, ka šis ezers ir ļoti dziļš. Lai gan ticamāk, ka tas saistīts ar strauju pazemes upi, kas aizskalos robotu tālu prom un padarīs nekaitīgu uz daudzām nedēļām vai pat mēnešiem. Bet varbūt…

Ezerā kaut kas klusi ieplunkšķējās. Entons uzspīdināja kabatas bateriju. Virs ūdens parādījās robota galva, tai sekoja pleci un rumpis.

Kā redzams, ezers tomēr nebija sevišķi dziļš. Robots laikam bija šķērsojis tā gultni un izkāpis pretējā krastā.

Kad mašīna sāka rāpties augšā pa slidenajiem piekrastes akmeņiem, Persevrels uzsvempās stāvus un deva kājām ziņu.

Arī pēdējās lamatas bija viņu pievīlušas! Metālā iekaltā neiroze neatvairāmi tuvojās, lai pieliktu viņa dzīvei punktu. Persevrels joza uz tuneļa izeju. Pēdējo stundu viņš gribēja sagaidīt saules gaismā.

Sīkā, nevienmērīgā riksī Entons veda robotu ārā no pazemes — tieši pretim stāvai klinšainu kalnu grēdai. Viņš skrēja, pa pusei pievēris acis; galva reiba aiz nespēka, elpa svilināja rīkli, un sāpes krampjaini savilka vēdera muskuļus. A

Jā, lamatas nav līdzējušas. Bet vai to nevarēja paredzēt? Robots taču ir daļa no Persevrela — Entona paša neiroze, kas cenšas viņu iznīcināt! Kā gan cilvēks var pārtrumpot viltībā sava «es» visviltīgāko daļu? Galu galā labā roka vienmēr uzzina, ko dara kreisā, un pat ar smalkiem trikiem nav iespējams ilgstoši apmuļķot veiklāko no visiem muļķotājiem.

«Pie šīs lietas esmu ķēries pavisam ačgārni,» Persevrels domāja, kāpdams augšā pa kalna nogāzi. «Ar blē- dīšanos pie brīvības nevar tikt…»

Sinī mirklī robots gandrīz satvēra Entona papēdi, atgādinādams, cik liela starpība ir starp teorētiskām un praktiskām atziņām. Persevrels pašāvās sānis un sāka apmētāt vajātāju ar akmeņiem. Taču dzelzvīrs tos atvairīja un mierīgi kāpa tālāk.

Persevrels pa diagonāli uzrāpās stāvā klintī. «Brīvība,» viņš nosprieda, «nav iegūstama ar krāpšanu. Jāpieveic nevis robots, bet gan šai mehānismā iemiesotās īpašības! Citiem vārdiem: vajag pieveikt un pārveidot sevi!»

Entonu pārņēma vieglprātīgs noskaņojums, domas plūda plaši un brāzmaini. «Ja izdotos tikt vaļā no sajūtas, ka robots ir mans dubultnieks,» viņš mēģināja sev iegalvot, «tad šis briesmonis vairs nebūtu mana, Entona Persevrela, neiroze! Tas pārvērstos par kaut kādu man gluži svešu neirozi, kurai, dabiski, nebūtu ne mazākās varas pār mani.»

Ja viņš kaut uz desmit minūtēm atbrīvosies no savas neirozes, robots viņam neko nevarēs padarīt!

Persevrela nogurums bija kā ar roku atņemts; visu viņa būtni piepildīja neparasta, skurbinoša pašpaļāvība. Viņš pārgalvīgi aizlēkšoja pa haotisko akmeņu sablīvējumu, kas šķita speciāli radīts potīšu izmežģīša- nai un kāju laušanai. Pirms gada vai pat pirms mēneša viņš šeit neizbēgami būtu kļuvis par nelaimes gadījuma upuri. Taču atdzimušais Persevrels lēca pār akmeņiem veikli un nekļūdīgi kā jauns dievs.

Vienacainajam un vienrocīgajam robotam neatlika nekas cits kā uzņemties visu cilvēkam sagatavoto ķibeļu nastu. Nabadziņš aizķērās aiz kāda klints bluķa un nokrita garšļaukus uz asajiem akmeņiem. Kad dzelz- vlrs bija piecēlies, lai turpinātu vajāšanu, viņš jau manāmi kliboja.

Panākumu apreibināts un tomēr modrāks nekā jebkad, Persevrels nonāca pie kādas granīta sienas, palēcās uz augšu un mēģināja satvert izcilni, kas, no apakšas raugoties, izskatījās pēc pelēkas ēnas. Sirdi plosošu sekundes daļu Entons karājās gaisā. Viņa pirksti jau sāka slīdēt gar klinti, tomēr pēdējā mirklī kājas sataustīja stingru balstu. Nezaudēdams veltīgi laiku, viņš pievilkās klāt un sienas otrajā pusē nolēca zemē.

Locītavām griezīgi čīkstot, robots sekoja viņam. Drīz tas izmežģīja pirkstu, pārvarēdams kāpumu, kas agrāk arī Persevrelam nebūtu bijis pa spēkam.

Entons lēkāja no akmens uz akmeni. Dzelzvīrs klupdams krizdams tuvojās viņam. Persevrels sevišķi neuztraucās par to. Viņam iešāvās prātā, ka daudzie gadi, kurus viņš bija nodzīvojis kā neveiksminieks, lieliski sagatavojuši viņu šim mirklim. Paisuma vietā tagad iestājies bēgums. Viņš beidzot kļuvis tāds, kādu daba viņu bija radījusi, — imūns pret visām likstām!

Sekodams Persevrelam, robots kāpa arvien augstāk pa žilbinoši balto klinti. Jauniegūtā pašapziņa tik ļoti apreibināja Entonu, ka viņš ar pārcilvēcisku spēku izkustināja dažus milzīgus akmeņus un skaļi iekliedzās, lai izraisītu lavīnu.

Kalna virsotnē atskanēja dobja dārdoņa. Entons patvērās kādā iedobumā, izspruka no robota ķetnas un pēkšņi ieraudzīja, ka nokļuvis strupceļā.

Viņš tupēja seklā aliņā, kuras priekšā, noslēgdams izeju, stāvēja robots, gatavs nobeigt cilvēku ar vienu vienīgu dūres sitienu.

Persevrels iesmējās — tik neveikla un nožēlojama viņam likās šī mašīna. Bet robots, ieguldījis sitienā visu ķermeņa svaru, trieca dūri uz priekšu.

Persevrels zibenīgi pašāvās sānis, lai gan to darīt nebija vajadzības. Neveiklais robots tik un tā būtu vismaz par puscollu aizbliezis garām. Ko gan citu varēja gaidīt no šī smieklīgā radījuma?

Sitiena spēks lika robotam sašūpoties. Balansēdams uz pašas klints malas, viņš izmisīgi centās atgūt līdzsvaru. Jebkuram normālam cilvēkam vai robotam tas būtu izdevies, tikai ne tādam nelaimes putnam. Viņš nokrita ar seju uz akmeņiem, sašķaidīja vienīgo aci un sāka velties lejā pa nogāzi.

Persevrels mazliet izliecās no alas, lai paātrinātu robota pēdējo gaitu, bet tūdaļ atsprāga atpakaļ. Viņa vietā šo uzdevumu paveica lavīna; melno punktiņu tā aizripināja pa balto, putekļaino nogāzi un apraka zem krītošo akmeņu masas.

Klusi smīkņādams, Entons noskatījās uz katastrofu un pēkšņi jautāja sev, ko tad īsti viņš pats te dara.

Šajā mirklī viņu sāka kratīt drebuļi.

Dažus mēnešus vēlāk Persevrels stāvēja pie tikko atlidojušā transportkuģa trapa un vēroja kolonistus, kas spēra pirmos soļus uz ziemas saules apspīdētās Tetas.

Visi šie ļaudis bija atbraukuši, lai sāktu jaunu dzīvi. Katrs no viņiem bija bezgala dārgs, ja ne citiem, tad vismaz sev; katram neatkarīgi no viņa dotībām bija jāpaver zināmas iespējas uzvarēt cīņā par eksistenci.

Un viņš, Entons Persevrels, šo cilvēku dēļ ir pūlējies noskaidrot, vai Teta atbilst minimālās dzīvotspējas prasībām; viņš ir iedvesis cerības pat visvājākajiem — neprašām un neveiksminiekiem, kuriem tomēr arī gribas dzīvot.

Mazliet remdinājis ziņkāri, Entons pa dienesta kāpnēm iekāpa kuģī. Gara gaiteņa galā viņš ieraudzīja Heiskela kajīti un atvēra durvis.

—   Sveiks, Enton! — Heiskels iesaucās. — Ko teiksit par atbraucējiem?

—   Šķiet tīri jauki cilvēki, — Persevrels atbildēja.

—   Jums taisnība. Starp citu, viņi jūs dēvē par kolonijas tēvu un dibinātāju. Un vēlas, lai jūs, Enton, paliktu šeit. Vai paliksit?

Persevrels sacīja:

—   Es uzskatu Tetu par savām mājām.

—   Tas tātad būtu nokārtots. Vēl tikai…

—   Pagaidiet, — Persevrels viņu pārtrauca, — es neesmu beidzis. Sī planēta man tiešām ir pieaugusi pie sirds. Šeit es gribētu apmesties, nodibināt ģimeni un audzināt bērnus. Bet… ne tūdaļ!

—   Kā, lūdzu?

—   Izlūka darbs man iepaticies, — Persevrels turpināja. — Un es labprāt vēl padarbotos šinī jomā. Izpētīšu varbūt vienu vai divas planētas. Pēc tam atgriezīšos uz šejieni.

—       Tieši no tā es baidījos, — Heiskels, dziļi apbēdināts, nomurmināja.

—   Vai jums ir iebildumi pret manu vēlēšanos?

—       Nē. Es tikai domāju, ka izlūka amatā mēs turpmāk nevarēsim jūs izmantot.

—   Kāpēc?

—       Jūs taču zināt, ka mums vajadzīgas minimāli dzīvotspējīgas_ personas, lai noteiktu, kādā mērā viena vai otra planēta ir derīga kolonizēšanai. Diemžēl, pat maksimāli piepūlot iztēli, pieskaitīt jūs pie šīs kategorijas vairs nav iespējams.

—       Esmu gluži tāds pats, kāds biju vienmēr! — Persevrels iebilda. — Taisnība, šeit es mazlietiņ labojos. Bet jūs taču gaidījāt to un ar robota palīdzību kompensējāt šīs pārmaiņas. Tikai pašās beigās …

—  Jā, kā tad īsti tur bija? <

—       Nu, beigās es mazliet aizrāvos. Nezinu, varbūt tas bija dzērums … Katrā ziņā šobrīd es pat nevaru iedomāties, kā man izdevās …

—   Un tomēr jūs to paveicāt!

—       Jā. Bet, redzat, pēc šī eksperimenta es tik tikko paliku dzīvs. Tik tikko! Vai tas nepierāda, ka joprojām esmu minimāli dzīvotspējīgs?

Heiskels saknieba lūpas un kļuva domīgs.

—       Mani jūs gandrīz pārliecinājāt. Taču baidos, ka tā ir žonglēšana ar vārdiem. Liekot roku uz sirds, es vairs nevaru uzskatīt jūs par cilvēka minimumu. Tādēļ šķiet, ka jums, Enton, tomēr vajadzēs samierināties ar savu likteni šeit, uz Tetas.

Persevrelam nošļuka pleci. Viņš gurdi paklanījās, paspieda Heiskelam roku un devās uz durvīm. Taču pagriezdamies ar piedurkni aizķēra tintnīcu un norāva to no galda. Entons tūdaļ pieliecās, lai noķertu krītošo priekšmetu, bet šī kustība bija tik neveikla, ka viņš gandrīz sašķaidīja elkoni pret galda malu. Viss aptašķījies ar tinti, Entons vēlreiz paklupa un garšļaukus nokrita uz grīdas.

—   Enton, — Heiskels jautāja, — kas tie par kumēdiņiem?

—   Pie joda, — Persevrels īgni norūca, — nekādu kumēdiņul

—   Hm. Interesanti. Lūdzu, nelolojiet pārāk rožainas cerības, bet varbūt… Iegaumējiet, es tikai saku varbūt …

Heiskels cieši palūkojās uz Persevrela sasārtušo seju, tad skaļi iesmējās.

—   Tas gan ir velna zellis! Bezmaz būtu mani piemuļķojis. Bet nu esiet tik laipns un lasieties prom — taisnā ceļā pie kolonistiem! Viņi pašlaik uzstāda kolonijas dibinātāja statuju, un es domāju, ka jūsu klātbūtne šinī ceremonijā ir ļoti vēlama.

Mazliet nokaunējies un tomēr smaidīgs Entons Persevrels devās pretim savam jaunajam liktenim.

ATBRĪVOŠANAS DIENESTS

Šo cilvēku nevajadzēja laist tālāk par pieņemamo istabu, jo apmeklētājus, izņemot sevišķi svarīgas personas, misters Fergjusens pieņēma tikai pēc iepriekšējas norunas. Viņa laiks maksāja naudu, un to nedrīkstēja izšķiest.

Taču sekretāre mis Deila bija jauna un viegli iespaidojama. Sirmais kungs, kas nēsāja vecmodīgu angļu tvīda uzvalku un turēja rokā spieķi, pasniedza viņai glīti iegravētu vizītkarti. Mis Deila nodomāja, ka atnācējs ir svarīga persona, un ieveda viņu šefa kabinetā.

—   Labrīt, ser, — apmeklētājs sacīja, tiklīdz sekretāre bija aizvērusi durvis, un nolika savu vizītkarti uz rakstāmgalda. — Esmonds no Atbrīvošanas dienesta.

—  Redzu, — Fergjusens norūca, saīdzis par mis Dei- las neattapību. — Atbrīvošanas dienests? Ļoti žēl, bet

man nav nekā tāda, no ka es gribētu atbrīvoties. — Viņš piecēlās, ļaudams noprast, ka saruna jābeidz.

—   Absolūti nekā? — misters Esmonds jautāja.

—   Jā, absolūti. Pateicos par pūlēm …

—       Tādā gadījumā jūs acīmredzot esat apmierināts ar cilvēkiem savā apkārtnē?

—        Kā, lūdzu? … Ak, tā … Bet par šo jautājumu jums gan, liekas, nav iemesla interesēties.

—       Kāpēc ne, mister Fergjusen? Atbrīvošanas dienests tieši ar to nodarbojas.

—   Jūs mani apceļat! — Fergjusens iesaucās.

—       Nekādā ziņā, — misters Esmonds, mazliet izbrīnījies, teica.

—       Jūs gribat man iestāstīt, — Fergjusens smiedamies jautāja, — ka atbrīvojat savus klientus no nevēlamiem cilvēkiem?

—       Protams! Es jums nevaru sagādāt dokumentālus pierādījumus, jo dažu iemeslu dēļ mēs cenšamies izvairīties no jebkādas reklāmas. Bet ticiet man, Atbrīvošanas dienests ir solīda firma ar solīdām tradīcijām.

Fergjusens neizpratnē blenza uz respektablo, veclaicīgi pastīvo Esmondu. Viņš nezināja, kā lai uzņem šī cilvēka vārdus. Tie acīmredzot bija joki. Bez šaubām. Citādi tas nemaz nevarēja būt.

—       Un ko jūs iesākat ar cilvēkiem, no kuriem atbrīvojat savus klientus? — Fergjusens uzjautrināts vaicāja.

—       Tā, — misters Esmonds sacīja, — jau ir musu darīšana. Galvenais, ka šie cilvēki pazūd.

—        Labi, mister Esmond. — Fergjusens atkal piecēlās. — Runāsim skaidru valodu. Kādā lietā jūs esat atnācis?

—   Es jums teicu …

—   Klausieties, pietiek dzīt jokus … Ja man kaut uz mirkli būtu radušās aizdomas, ka jūs runājat nopietni, es nekavējoties būtu izsaucis policiju.

—        Tādā gadījumā, — misters Esmonds nopūtās, — atliek tikai secināt, ka mūsu pakalpojumi jums nav vajadzīgi. Jūs esat pilnīgi apmierināts ar saviem draugiem, radiniekiem un sievu.

—   Sievu? Ko jūs zināt par manu sievu?

—   It nekā, mister Fergjusen.

—       Jūs laikam esat iztaujājis mūsu kaimiņus? Bet šīs ķildas vēl neko nenozīmē, absolūti neko.

—       Par jūsu ģimenes dzīvi, mister Fergjusen, man nav nekādu ziņu.

—   Kāpēc tad jūs jautājāt par manu sievu?

—       Statistika rāda, ka laulāto draugu nesaskaņas ir mūsu lielākais ienākumu avots.

—       Bet manā laulības dzīvē viss ir kārtībā. Mēs ar sievu satiekam itin labi.

—       Tādā gadījumā Atbrīvošanas dienesta pakalpojumi jums nav vajadzīgi, — misters Esmonds sacīja, iežmiegdams spieķi padusē.

—       Vienu mirkli! — Fergjusens, salicis rokas aiz muguras, sāka staigāt pa istabu. — Es neticu nevienam jūsu vārdam, saprotiet! Nevienam. Bet pieņemsim uz brītiņu, ka jūs runājat nopietni. Lūdzu, ievērojiet, tas ir tīri teorētisks pieņēmums! Kāda būtu juridiskā procedūra, ja es … ja es, piemēram, vēlētos …

—       Vajadzīga tikai jūsu mutiska piekrišana, — misters Esmonds sacīja.

—   Samaksa?

—   Pēc atbrīvošanas, ne jau iepriekš.

—        Būtībā man vienalga, — Fergjusens steigšus paskaidroja. — Es interesējos tāpat, aiz ziņkāres… —

Viņš īsu laiciņu svārstījās, tad jautāja: — Vai tas ir sāpīgi?

—   Ne mazākā mērā.

—       Mēs ar sievu satiekam itin labi, — Fergjusens teica. — Esam precējušies jau septiņpadsmit gadus. Protams, kopdzīvē allaž gadās šādas tādas grūtības. Tas ir dabiski.

Mistera Esmonda sejā nepakustējās neviens vaibsts.

—       Cilvēks pierod pie kompromisiem, — Fergjusens turpināja, — un man vairs nav tie gadi, kad pārejoša aizraušanās var pamudināt uz … e … e … ē …

—   Saprotu, — misters Esmonds sacīja.

—       Es gribēju teikt, — Fergjusens piebilda, — ka mana sieva, protams, reizēm kļūst neciešama. Viņa meklē kašķi, peļ un zākā mani. Jūs acīmredzot esat informēts par to?

—   Nebūt ne.

—       Atļausit šaubīties. Ne no šā, ne no tā jūs taču nebūtu atnācis!

Misters Esmonds paraustīja plecus.

—       Lai nu būtu kā būdams, — Fergjusens ar uzsvaru teica, — man vairs nav tie gadi, kad vēlams visu sākt no gala. Pieņemsim, ka man nav sievas un es varētu nodibināt intīmas attiecības, nu … teiksim … ar mis Deilu. Tas droši vien būtu patīkami.

—       Patīkami, bet ne vairāk, — misters Esmonds piekrita.

—       Jā. Tādām attiecībām nebūtu ilgstošas vērtības. Tām pietrūktu stingra morāla pamata, uz kāda jābalstās jebkuram sekmīgam pasākumam.

—       Tas būtu patīkami, bet ne vairāk, — misters Esmonds atkārtoja.

—   Jums taisnība. Tas būtu jauki. Mis Deila ir pievilcīga sieviete. To nevar noliegt. Viņa ir ļoti nosvērta, labdabīga un pretimnākoša. Es labprāt to atzīstu.

Misters Esmonds pieklājīgi pasmaidīja, piecēlās un devās uz durvju pusi.

—       Kā es varētu jums padot ziņu? — Fergjusens pēkšņi jautāja.

—       Te ir mana vizītkarte. Pa telefonu, kas tajā atzīmēts, man var zvanīt līdz pulksten pieciem. Bet jums jāizšķiras vēl šodien. Laiks ir nauda, un arī mums jāievēro savs grafiks.

—        Kā tad! — Fergjusens teica un māksloti iesmējās. — Es, protams, neticu visām šīm pasaciņām un, starp citu, nezinu pat jūsu noteikumus …

—       Varat nebažīties — tik nodrošinātam cilvēkam kā jūs tie ir ļoti mēreni.

—       Un vēlāk man būs iespējams noliegt, ka jebkad esmu ar jums ticies, runājis un vispār …

—   Saprotams.

—   Un jūs atbildēsit, ja es piezvanīšu?

—   Līdz pulksten pieciem. Visu labu, mister Fergjusen.

Pēc Esmonda aiziešanas Fergjusens ievēroja, ka viņam trīc rokas. Saruna viņu bija uzbudinājusi, un viņš nolēma par to vairs nedomāt.

Bet tas nebija tik viegli izdarāms. Lai gan viņš noliecās pār papīriem un cītīgi kustināja spalvu, Esmonda vārdi joprojām skanēja viņam ausīs.

Atbrīvošanas dienests kaut kādā veidā bija uzzinājis par viņa sievas trūkumiem. Esmonds apgalvoja, ka viņa esot strīdīga, kašķīga, untumaina. Un viņš ir spiests tam piekrist, lai cik nepatīkami tas arī būtu. Tikai cilvēks no malas varēja novērtēt viņu attiecības bez aizspriedumiem — ar vēsu prātu un skaidru skatienu.

Viņš atkal mēģināja strādāt. Bet mis Deila ienesa rīta pastu, un Fergjusenam gribot negribot vajadzēja atzīt, ka viņa tiešām ir neparasti pievilcīga.

—       Vai būs vēl kādi norādījumi? — mis Deila jautāja.

—       Ko? Ā … Ne! Vismaz šobrīd ne, — Fergjusens teica.

Kad sekretāre bija izgājusi no kabineta, Fergjusens ilgi blenza uz durvīm. Turpināt darbu viņš nespēja un tāpēc nolēma tūdaļ iet mājās.

—       Mis Deila, — šefs, uzvilkdams mēteli, sacīja, — mani izsauc. Baidos, ka mums uzkrāsies vesela kaudze darbu. Vai jūs šonedēļ nevarētu pastrādāt ar mani vienu vai divus vakarus?

—   Protams, mister Fergjusen, — viņa atbildēja.

—       Bet vai es neizjaukšu jūsu personīgos plānus? — Fergjusens piespieda sevi smaidīt.

—   Nekādā ziņā, ser.

—       Es… es pacentīšos jums to atlīdzināt. Ko lai dara — bizness paliek bizness! Uz redzēšanos, mis Deila.

Pietvīcis kā pusauga zeņķis, viņš steigšus izgāja no kantora.

Mājās viņa sieva pašreiz beidza mazgāt veļu. Misis Fergjusena bija neliela auguma, diezgan neizskatīga sieviete, ap kuras acīm jau veidojās sīku, neirotisku krunciņu tīkls. Vīra ierašanās misis Fergjusenu neapšaubāmi pārsteidza.

—   Tu šodien esi atgriezies ļoti agri, — viņa sacīja.

—       Vai tev pret to kaut kas iebilstams? — Fergjusens jautāja, brīnīdamies par savas balss enerģisko skanējumu.

—   Protams, nē …

—   Ko tad tu gribi? Lai es kantorī plēšos vai pušu?!

—   Kad es to esmu teikusi?

—       Lūdzu, nemeklē kašķi, — Fergjusens teica. — Ne- piesienies!

—   Es i nedomāju …

—   Labi. Iešu atgulties, — Fergjusens norūca.

Uzkāpis otrajā stāvā, viņš apstājās iepretim telefonam. Šaubu nav: viss, ko sacījis Esmonds, atbilst patiesībai.

Viņš uzmeta skatienu pulkstenim un pārsteigts konstatēja, ka ir jau bez ceturkšņa pieci.

Fergjusens sāka nemierīgi soļot turp un atpakaļ. Viņa skatiens ieurbās Esmonda vizītkartē un apziņā tūdaļ uzpeldēja vienmēr elegantās un pievilcīgās mis Deilas tēls.

Viņš satvēra klausuli un uzgrieza Esmonda numuru.

—   Atbrīvošanas dienests. Esmonds pie aparāta.

—   Šeit Fergjusens.

—   Klausos, ser. Ko esat nolēmis?

—       Esmu nolēmis… — Fergjusens uzspieda roku tālrunim. «Man ir visas tiesības to darīt,» viņš sev teica.

Un tomēr viņi bija precējušies jau septiņpadsmit gadus. Septiņpadsmit gadus! Kopā bija piedzīvoti ne vien skumji, bet arī jauki brīži. Vai tā rīkoties būtu godīgi, vai tiešām tas būtu godīgi?

—       Ko jūs esat nolēmis, mister Fergjusen? — Esmonds atkārtoja.

—       Es … es … nē! Man jūsu dienests nav vajadzīgs! — Fergjusens kliedza.

—   Vai jūs par to esat pārliecināts, mister Fergjusen?

—       Jā, absolūti. Tādus kā jūs vajadzētu likt aiz restēm! Ardievu, ser!

Fergjusens pakāra klausuli un tūdaļ sajuta, ka no sirds noveļas milzīgs smagums. Viņš noskrēja lejā.

Sieva cepa karbonādi — ēdienu, kuru viņš nevarēja ciest. Bet pašlaik tam nebija nozīmes. Uz sīkām errastī- bām viņš bija gatavs skatīties caur pirkstiem.

Ietrinkšķējās durvju zvans.

—        O, tur laikam atnākuši no veļas mazgātavas, — misis Fergjusena sacīja, cenzdamās vienlaikus apmaisīt zupu un salātus. — Vai tas tevi neapgrūtinātu? …

—       It nemaz. — Starodams aiz laimes par tikko atgūto pašapziņu, Fergjusens vēra durvis. Uz sliekšņa stāvēja divi formās tērpti vīri ar lielu brezenta maisu rokās.

—   Veļas mazgātava? — Fergjusens jautāja.

—       Nē, Atbrīvošanas dienests, — viens ne vīriem atbildēja.

—   Bet es taču teicu, ka man nevajag …

Vīri satvēra viņu un iebāza maisā ar tādu veiklību, kas iegūstama tikai ilgā praksē.

—   Jums nav tiesību!… — Fergjusens brēca.

Maisu aizsēja, un Fergjusens juta, ka viņu nes pa

dārza celiņu. Tad čīkstēdamas atvērās mašīnas durvis un viņu saudzīgi noguldīja uz grīdas.

—   Vai viss kārtībā? — viņš sadzirdēja sievas balsi.

—       Jā, kundze. Mūsu grafiks nedaudz izmainījies. Izrādījās, ka varam apkalpot jūs vēl šodien.

—       Priecājos, — misis Fergjusena teica. — Man bija tik patīkama saruna ar misteru Frenču no jūsu firmas! Bet tagad piedodiet, pusdienas ir gandrīz gatavas, un man vēl kādam jāpiezvana.

Mašīna sakustējās. Fergjusens mēģināja kliegt. Taču brezents cieši piegūla viņa sejai, neļaudams atvērt muti.

Viņš izmisīgi vaicāja sev, kam gan īsti viņa varētu zvanīt un kāpēc viņam jau agrāk nebija radušās aizdomas …

ŠIS TAS PAR VELTI

Viņš it kā no tālienes bija dzirdējis balsi. Bet varbūt tas viņam bija licies? Džo Kolinss visādi piepūlēja atmiņu, taču neko daudz nespēja atcerēties.

Todien viņš bija atlaidies gultā — pārāk noguris, lai noautu caurcaurēm izmirkušos zābakus, — un labu laiku vērojis, kā pa plaisām netīri dzeltenajos griestos lēni sūcas ūdens pilieni. Tieši tad acīmredzot tas bija noticis.

Piepeši gultas kājgalī uz grīdas Kolinss pamanīja metālisku spīdumu. Viņš uzrausās sēdus un ieraudzīja dīvainu priekšmetu tur, kur vēl pirms mirkļa nebija itin nekā. Kamēr Kolinss pārsteigts berzēja acis, nepazīstama balss kaut kur tālu pačukstēja: «Tā … Tas nu būtu darīts!»

Protams, nav izslēgts, ka čuksts bija skanējis tikai viņa iztēlē. Toties metāla priekšmets uz grīdas neapšaubāmi bija reāls.

Kolinss pietupās, lai aplūkotu šo priekšmetu tuvāk. Mašīna (ja tā tiešām bija mašīna) atgādināja kubu — trīs pēdas garu, tikpat platu un augstu — un klusi dūca. Tās pelēkā, graudainā virsma šķita pilnīgi līdzena. Vienā stūrī atradās liela, sarkana poga, bet centrā — bronzas plāksnīte. Tajā bija iegravēti vārdi: «A klases Utilizators, sērija AA-1256532.» Mazliet zemāk varēja izlasīt: «Mašīna izmantojama vienīgi A klases operācijām.»

Tas bija viss.

Nekādu ciparnīcu, sviru vai slēdžu — vārdu sakot, nekādu ierīču, kas, pēc Kolinsa domām, nepieciešamas katrai mašīnai. Tikai bronzas plāksnīte, sarkana poga un dūkoņa.

—   No kurienes tu šeit uzradies? — Kolinss vaicāja.

A klases Utilizators turpināja klusi dūkt. Kolinss,

patiesību sakot, atbildi arī negaidīja. Sēdēdams uz gultas malas, viņš domīgi aplūkoja metāla kubu. Ko ar šo daiktu lai iesāk?

Kolinss piesardzīgi pataustīja sarkano pogu, labi apzinādamies, ka viņam nav ne jausmas, kā rīkoties ar mašīnām, kuras rodas no zila gaisa. Kas, piemēram, notiks, ja viņš nospiedīs sarkano pogu? Iebruks grīda? Pašķirsies zeme? Varbūt istabā parādīsies zaļi cilvēciņi?

Bet ar ko gan viņš riskē? Kolinss viegli nospieda pogu.

Nekas nenotika.

—   Nu, izdari taču kaut ko! — Kolinss vīlies iesaucās.

Utilizators turpināja tikpat klusi dūkt.

«Ja ne citādi, mašīnu varēs ieķīlāt,» Kolinss nosprieda. «Vecais Cārlijs, utila vācējs, par metālu vien

iedos man vismaz dolāru.» Kolinss mēģināja pacelt Utilizatoru. Tas nekustējās no vietas. Viņš pamēģināja vēlreiz, sasprindzināja visus spēkus, un viņam izdevās par kādu collu atraut metāla kubu no grīdas. Smagi elsdams, Kolinss apsēdās gultā.

—       Tev vajadzētu atsūtīt šurp pāris dūšīgu vīru, — viņš sacīja Utilizatoram.

Dūkoņa tūdaļ kļuva skaļāka, un mašīna sāka manāmi vibrēt.

Kolinss gaidīja, bet joprojām nekas nenotika. Pēkšņas nojautas vadīts, viņš izstiepa roku un vēlreiz nospieda sarkano pogu.

Tai pašā mirklī viņa priekšā nostājās divi dūšīgi tēvaiņi rupjos strādnieku virsvalkos. Uzmetis Utilizatoram vērtējošu skatienu, viens no viņiem teica:

—        Paldies dievam, šis nav pats lielākais modelis. Tos milzeņus pat divatā nevar pakustināt.

Otrs atbildēja:

—       Un tomēr tā būs drūmāka šansīte nekā akmeņlauztuvē knibināties ap marmora bluķiem.

Abi palūkojās uz Kolinsu, kas savukārt neizpratnē blenza uz viņiem. Beidzot pirmais sacīja:

—        Labi, veco zēn, mēs nevaram šeit visu dienu stiept gumiju. Kur jānogādā šis Utilizators?

—   Kas jūs tādi esat? — Kolinss ar pūlēm izstomīja.

—       Krāvēji. Vai tad mēs izskatāmies pēc māsām Van- zagi?

—   Bet no kurienes jūs esat ieradušies?

—       No transporta firmas «Pouha minail». Mēs atnācām tāpēc, ka tu pieprasīji krāvējus, skaidrs? Nu, uz kurieni tev šo kasti aiznest?

—       Ejiet projām, — Kolinss teica, — es jūs pasaukšu vēlāk.

Krāvēji paraustīja plecus un nozuda. Kādu laiciņu

Kolinss skatījās uz to vietu, kur viņi tikko bija stāvējuši. Pēc tam pievērsās A klases Utilizatoram, kas tagad atkal rāmi dūca.

Utilizators? Viņš šai mašīnai būtu varējis izdomāt labāku nosaukumu. Vēlmju piepildītāja, piemēram. Vai tas neskanētu daudz jaukāk?

Nevar teikt, ka tajā brīdī Kolinss justos sevišķi pārsteigts. Ja notiek kaut kas pārdabisks, tikai truli, garīgi aprobežoti cilvēki ilgi nespēj to aptvert. Bet pie tādiem Kolinss noteikti nepiederēja. Vēl vairāk — viņš savā ziņā bija lieliski sagatavots brīnuma uzņemšanai.

Gandrīz visu mūžu Kolinss bija gaidījis neparastu likteņa dāvanu. Zēna gados viņš, piemēram, sapņoja par to, ka pamodies vienā jaukā rītā konstatēs: vairs nav vajadzības zubrīt apnicīgos skolas uzdevumus, jo visas zināšanas pašas no sevis salīdušas galvā. Karadienestā Kolinss sapņoja par labām fejām vai džiniem, kas nakti apmainīs norīkojumus, iecels viņu par kazarmas dežurantu un tādējādi atbrīvos no ierindas mācībām.

Demobilizējies Kolinss ilgi izvairījās no darba, jo nejutās psiholoģiski sagatavots tādam slogam. Viņš peldēja pa straumi un sapņoja par pasakainu krēzu, kas, šķirdamies no dzīves, padarīs Kolinsu par savu vienīgo mantinieku. Patiesību sakot, Džo, protams, neticēja, ka tāds brīnums var notikt. Bet, kad brīnums tomēr notika, viņš tam bija pilnīgi sagatavots.

— Es gribu, lai man būtu tūkstoš dolāru sīkās banknotēs ar nereģistrētiem numuriem, — Kolinss nedroši ieminējās.

Kad dūkoņa kļuva skaļāka, viņš nospieda pogu; viņa priekšā tūdaļ izauga kaudze netīru naudas zīmju piecu un desmit dolāru vērtībā. Tās nebija jaunas, čaukstošas banknotes, bet tā neapšaubāmi bija nauda.

Kolinss uzmeta gaisā veselu sauju papīrīšu un skatījās, kā tie, lēni virpuļodami, nolaižas uz grīdas. Tad viņš atgūlās gultā un sāka kalt plānus.

Visupirms mašīna jāaizved no Ņujorkas uz kādu klusāku nostūri štata ziemeļos, kur ziņkārīgi kaimiņi nebāzīs degunu viņa darīšanās. Tādos apstākļos, kādos viņš turpmāk dzīvos, ienākuma nodoklis draudēja kļūt par delikātu problēmu. Vēlāk, kad viss būs nokārtojies, varēs pārcelties uz vienu no centrālajiem štatiem vai…

Pēkšņi istabā atskanēja aizdomīgs troksnis.

Kolinss pielēca kājās. Sienā bija izveidojies prāvs caurums, un kāds ar joni lauzās pa to iekšā.

—  Ei! Es nekā tev neesmu lūdzis, — Kolinss uzkliedza mašīnai.

Caurums sienā kļuva platāks. Tanī parādījās korpulents vīrs ar sarkanu seju, kurš sirdīgi centās iespraukties istabā un pa pusei jau bija izlīdis no sienas.

Kolinss piepeši apjēdza, ka ikvienai mašīnai mēdz būt savs īpašnieks. Un diez vai īpašnieks priecāsies, ka viņa mašīna atrodas pie kāda cita. Viņš, protams, darīs visu, lai to atgūtu, un neatteiksies pat no …

—  Aizstāvi mani! — Kolinss uzbrēca Utilizatoram un iebakstīja pirkstu sarkanajā pogā.

Tai pašā mirklī istabā parādījās plikpaurains cilvēciņš spilgtā pidžamā. Viņš acīmredzot nebija izgulējies, jo, žāvādamies un acis berzēdams, teica:

—  Temporālais sienu aizsardzības dienests «Sa- nisa Leek». Es esmu misters Līks. Ar ko varu pakalpot?

—   Aizvāciet prom šo vīru!

Misters Līks izvilka no pidžamas kabatas spožu metāla plāksnīti. Korpulentais, mežonīgi žestikulēdams, sauca:

—   Pagaidi! Tu nesaproti! Sis puisis ..,

Līks pavērsa pret viņu spožo metāla gabaliņu. Vīrs ar sarkano seju pazuda. Gandrīz tūdaļ pat aizvērās arī caurums sienā.

—  Jūs viņu nogalinājāt? — Kolinss jautāja.

—    Protams, nē, — Līks atbildēja, iebāzdams metāla plāksnīti kabatā. — Es vienkārši pārvietoju viņu gar laika vektoru. Te viņš vairs nelīdīs.

-— Jūs gribat teikt, ka viņš meklēs citu ceļu? — Kolinss vaicāja.

—    Nav izslēgts, — sacīja Līks. — Viņš var pielietot mikrotransformāciju vai pat atdzīvināšanu. — Vīrelis pidžamā vērīgi palūkojās uz Kolinsu.— Vai tas ir jūsu Utilizators?

—    Nu, protams, — Kolinss teica, juzdams, ka uz pieres viņam izspiežas sviedri.

—   Un jums ir A klase?

—    Kā tad! — Kolinss iesaucās. — Kam gan citādi man būtu vajadzīga šī mašīna?

—    Neņemiet ļaunā, — Līks miegaini novilka. — Es negribēju jūs apvainot. — Viņš lēni pašūpoja galvu. — Kādās gan vietās ļaudis ar A klasi nenokļūst! Starp citu, kādēļ jūs esat izvēlējies tieši šo laikmetu? Droši vien rakstāt vēsturisku romānu …

Kolinss noslēpumaini pasmaidīja.

—    Nu, man jāsteidzas tālāk, — Līks, saldi žāvādamies, teica. — Veselu diennakti kājās! Akmeņlauztuvē bija daudz vieglāk …

Un viņš pazuda, neaizvēris žāvās ieplesto muti.

Arā joprojām lija. No griestiem pilēja. Pa ventilācijas šahtu varēja dzirdēt kaimiņa krākšanu. Kolinss atkal bija viens ar savu mašīnu. Un ar tūkstoš dolāriem sīkās naudas zīmēs, kas bija izkaisītas pa visu grīdu. Viņš maigi noglāstīja Utilizatoru. Tie no A klases šo lietiņu nebija slikti izdomājuši. Cilvēkam rodas kaut kāda vēlēšanās, viņš skaļi to pasaka un nospiež pogu… Nav brīnums, ka mašīnas īpašnieks ilgojas pēc tās.

Līks apgalvoja, ka šis subjekts droši vien mēģinās savu mašīnu atgūt. Interesanti — kā?

Bet galu galā vai nav vienalga? Klusi svilpodams, Kolinss salasīja uz grīdas izkaisīto naudu. Kamēr viņam ir šī mašīna, viņš neļaus sev darīt pāri.

Nākamajās dienās Kolinsa dzīvē daudz kas mainījās. Transporta firmas «Pouha minail» krāvēji aizveda Uti- lizatoru uz ziemeļiem. Tur Kolinss bija nopircis nelielu kalnu vistuksnešainākajā Adirondaku grēdas daļā un tagad, saņēmis attiecīgos dokumentus, pārcēlās uz savu jauno mitekli dažu jūdžu attālumā no šosejas. Divi krāvēji, slaucīdami sviedrus, nesa Utilizatoru un nešpetni lamājās, kad vajadzēja lauzties cauri brikšņiem.

—   Nolieciet Utilizatoru šeit un vācieties prom! — Kolinss pavēlēja. Pēdējās dienās viņa pašapziņa bija strauji augusi.

Pārgurušie krāvēji smagi nopūtās un vienā mirklī pazuda. Cik tālu vien sniedzās skatiens, Kolinsu ielenca biezs priežu mežs, kurā vietumis iespraucās bērzu birztalas. Gaiss bija mikls un smaržīgs. Koku zaros priecīgi čivināja putni. Uz rūsgano stumbru fona šad tad pazibēja kupla vāveres aste.

Daba! Kolinss allaž bija mīlējis dabu. Lūk, lieliska vieta, kur varētu uzcelt plašu, modernu savrupmāju ar peldbaseinu, tenisa laukumu un varbūt pat — mazu aerodromiņu.

—  Es gribu māju, — Kolinss stingri noteica un piespieda sarkano pogu.

Viņa priekšā nostājās pelēkā uzvalkā ģērbies vīrs ar pensneju uz deguna.

—      Protams, ser, — viņš sacīja, piemiegtām acīm vērodams meža ainavu. — Bet jums tomēr vajadzēs mazliet konkretizēt savu domu. Vai vēlaties kaut ko klasiskā stilā — teiksim, bungalo, rančo, ārpilsētas savrupmāju, vecu muižnieku ligzdu? Vai arī, sacīsim, kaut ko primitīvu — vigvamu, jurtu? A klase dod jums iespēju pasūtīt, ko vien vēlaties, arī kaut ko ultramodernu. Piemēram, namu ar pusfasādi, ēku nelineārās kontinuitātes garā vai pili minialas stilā …

—   Kā, lūdzu? — Kolinss nesaprata. — Redziet, es šajos jautājumos diezcik labi neorientējos… Ko jūs pats man ieteiktu?

—  Nelielu ārpilsētas savrupmāju, — aģents nesvārstīdamies atbildēja. — Viņi vienmēr iesāk ar tādām.

—   Vai tiešām?

—  O, jā! Bet pēc tam pārceļas uz siltākām zemēm un ceļ sev pilis.

Kolinss gribēja vēl kaut ko pajautāt, bet tad pārdomāja. Šie ļaudis viņu uzskata par A klases piederīgo un Utilizatora īsto saimnieku. Nav nekādas jēgas atņemt viņiem šo ilūziju.

—   Gādājiet, lai viss būtu kārtībā! — viņš sacīja.

—   Protams, ser, tas ir mans pienākums.

Dienas atlikušo daļu Kolinss pavadīja, gulšņādams uz dīvāna un veldzēdamies ar atspirdzinošiem dzērieniem. Celtniecības firma «Maximo olf» tikmēr materializēja visus nepieciešamos būvmateriālus un montēja māju.

Tā bija pagara, samērā zema ēka ar divdesmit istabām, kura pašreizējos apstākļos Kolinsam šķita diezgan necila. Māju uzbūvēja no vislabākajiem materiāliem pēc slavenā Degmas Miga projekta; interjeru veidoja Touidžs; to papildināja Mulou tipa peldbaseins un angļu parks, kuru iekārtoja pēc Vieriena metiem.

Līdz vakaram visi darbi bija galā, un nelielā celtnieku brigāde, savākusi rīkus, pazuda.

Kolinss lika sev atnest vieglas vakariņas. Pēc tam, sēdēdams savā plašajā, mājīgajā viesistabā, pārcilāja prātā pēdējo dienu notikumus. Uz grīdas pie viņa kājām melodiski dūca Utilizators.

Kolinss aizkūpināja dārgu cigāru un ieelpoja tā aro- matu. Jau no paša sākuma viņš kategoriski atmeta visus pārdabiskos izskaidrojumus. Gariem un dēmoniem ar šo brīnumu nav nekāda sakara. Viņa māju uzcēluši gluži parasti cilvēki, kas smējās, dievojās un lamājās tāpat kā visi. Utilizators acīmredzot ir viens no tiem āķīgajiem izgudrojumiem, par kura mehānismu Kolin- sam nebija nekādas jēgas un, patiesību sakot — arī ne mazākās vēlēšanās lauzīt galvu.

Vai Utilizators varētu būt nokļuvis pie viņa no citas planētas? Diezin … jo ir vairāk nekā apšaubāmi, ka viņa dēļ tur kāds būtu ar mieru mācīties angļu valodu.

Tātad Utilizators ieradies … no Nākotnes! Bet kā?

Kolinss atlaidās klubkrēslā un ievilka krietnu dūmu. Vai nu maz kas var atgadīties, viņš sev teica. Varbūt Utilizators caur kādu laika šķirbu iekritis Pagātnē? Šī mašīna taču spēj radīt mantas šķietami no nekā, un tas noteikti ir daudz grūtāk!

«Cik brīnišķīgai gan jābūt Nākotnei,» Kolinss domāja. «Mašīnas — Vēlmju piepildītājas! Kādi civilizācijas sasniegumi! Cilvēkam pietiek kaut ko vēlēties un, lūdzu, — viņš tūdaļ var to saņemt. Vienkārši un efektīvi! Ar laiku, domājams, nebūs vajadzīga pat sarkanā poga. Un tad viss notiks absolūti bez muskuļu piepūles.»

Saprotams, viņam jābūt ļoti piesardzīgam. Kaut kur joprojām eksistē mašīnas likumīgais īpašnieks un citi A klases piederīgie. Viņi pacentīsies mašīnu atgūt. Iespējams, ka tā ir ģimenes relikvija . ..

Piepeši Kolinsam radās iespaids, ka istabā kaut kas

sakustējies. Utilizators ietrīcējās kā sausa lapa vējā.

Saraucis pieri, Kolinss piegāja pie mašīnas. Viegla dūmaka aptvēra vibrējošo kubu. Tas nez kādēļ likās sakarsis.

Vai tiešām viņš būtu Utilizatoru pārslogojis? Varbūt uzliet tam spaini auksta ūdens …

Te Kolinss ievēroja, ka Utilizators ir kļuvis krietni mazāks. Kuba malas tagad nebija garākas par divām pēdām un saruka taisni acu priekšā.

īpašnieks! Vai tie — no A klases! Droši vien tā ir mikrotransformācija, par kuru Līks viņu bija brīdinājis. Ja Kolinss tūdaļ kaut ko neuzsāks, viņa Vēlmju piepildītāja samazināsies līdz mikroskopiskiem apmēriem un kļūs neredzama.

—  Aizsardzības dienests «Sanisa Leek»! — Kolinss iesaucās, nospieda pogu un spēji atrāva roku — mašīna bija stipri sakarsusi.

Istabas kaktā parādījās misters Līks. Viņš bija ģērbies golfa biksēs un sporta kreklā.

—  Vai tiešām ir nepieciešams mani traucēt ik reizi, kad es…

—   Dariet taču kaut ko! — Kolinss kliedza, norādīdams uz Utilizatoru, kas tagad nebija lielāks par kubik- pēdu.

—   Neko es te nevaru darīt. Man ir patents tikai uz temporālo sienu aizsardzību. Jums jāsazinās ar Mikro- kontroli, — Līks īgni atbildēja un, pamājis klientam ar golfa nūju, nekavējoties pazuda.

—  Mikrokontrole! — Kolinss iebrēcās un, vēl nepie- skāries podziņai, atrāva roku atpakaļ.

Utilizatora apjoms bija sarucis līdz dažām kubikcol- lām. Ķiršsarkanais metāls izstaroja neciešamu svelmi. Sarkanā poga, samazinājusies līdz kniepadatas galviņas apmēriem, gandrīz vairs nebija atšķirama uz nokaitētā metāla fona.

Paķēris no dīvāna spilvenu, Kolinss uzmeta to virsū mašīnai un nospieda pogu.

Viņa priekšā nostājās meitene ar zīmuli un bloknotu rokā.

—   Ko jūs vēlētos izsaukt?

—   Ātrāk, palīdziet man! — Kolinss kliedza, ar šausmām vērodams, kā viņa dārgums kļūst arvien mazāks un mazāks.

—   Mistera Vergona pašreiz nav, — meitene, domīgi košļādama zīmuli, teica, — viņš aizbraucis pusdienot un piekodinājis, lai nekādā gadījumā viņu netraucē. Tāpēc es diemžēl nevaru …

—   Ko tad jūs varat?

Viņa ielūkojās bloknotā.

—   Misters Vīss pašreiz atrodas Saliktajā pagātnē, bet misters Ilgiss ceļ aizsardzības būves paleolītiskajā Eiropā. Ja ļoti steidzaties, jums varbūt labāk vienoties ar Tranzītkontroli. Tā ir neliela firma, bet…

—   Tranzītkontrole! Labi, pazūdiet! — Kolinss atkal pievērsās Utilizatoram un saspieda to ar gruzdošo spilvenu. Taču nekas nenotika. Mašīna tagad diezin vai bija lielāka par kubikcollu, un Kolinss saprata, ka aizsniegt gandrīz neredzamo pogu ar spilvena palīdzību neizdosies.

Uz mirkli pavīdēja doma atmest Utilizatoram ar roku. Galu galā māju un visu iekārtu var pārdot, un tas ienesīs tīri apaļu summu …

Taču nē! Viņš vēl nav paspējis iegādāties kaut ko patiesi vērtīgu un bez cīņas neatteiksies no tādas iespējas!

Cenzdamies nepiemiegt acis, Kolinss iebakstīja rādītājpirkstu līdz baltkvēlei nokaitētajā podziņā.

Parādījās kalsns sirmgalvis stipri apvalkātās drānās. Rokā viņam bija priekšmets, kas atgādināja raibu Lieldienu olu. Viņš nometa to uz grīdas. Ola sašķīda, un no tās kaukdams izlauzās oranžu dūmu mākonis. Mikroskopiskais Utilizators acumirklī iesūca sevī šos dūmus, tad atrija tos, un dūmu strūklas, celdamās augšup, gandrīz nosmacēja Kolinsu, bet Utilizators sāka strauji augt. Drīz tas sasniedza normālus apmērus un, pēc izskata spriežot, bija pilnīgi vesels. Kalsnais vecis pamirkšķināja Kolinsam.

—   Mēs izmantojam senlaicīgas metodes, toties strādājam gods godam. — Viņš pamāja ar galvu un nozuda.

Un atkal Kolinsam likās — kaut kur tālu, tālu ieskanējusies sirdīga balss.

Satriekts un noguris viņš atlaidās uz grīdas blakus mašīnai. Apsvilinātais pirksts neganti sāpēja.

—   Izārstē mani, — Kolinss murmināja, tikko spēdams pakustināt sasprēgājušās lūpas, un ar veselo roku nospieda sarkano pogu.

Utilizators iedūcās skaļāk, tad apklusa. Pirksts vairs nesāpēja. Kolinss aplūkoja to un konstatēja, ka no apdeguma vairs nav ne miņas.

Viņš ielēja sev pilnu glāzi konjaka un nevilcinādamies likās gultā. Tanf naktī Kolinss redzēja dīvainu sapni: milzīgs «A» dzinās viņam pakaļ; taču pamodies viņš šo sapni drīz vien aizmirsa.

Pagāja nedēļa, un Kolinss pārliecinājās, ka, uzceldams māju mežā, ir rīkojies ļoti neapdomīgi. Lai glābtos no daudziem ziņkārīgajiem, viņš bija spiests pieprasīt veselu apsardzes vadu. Tomēr mednieki, makšķernieki

Un tūristi gandrīz ik dienas ielavījās viņa īpašumos.

Turklāt nodokļu departaments bija sācis interesēties par turīgā džentlmeņa ienākumu avotiem.

Un pats galvenais — Kolinss atklāja, ka nemaz tik pārmērīgi nejūsmo par dabu. Putniņi un vāverītes — tas viss, protams, ir ļoti jauki, bet sarunāties ar šīm radībām nevar. Arī koki, lai cik skaisti tie būtu, pudeles brāļus aizstāt nespēj.

Tāpēc, iegrūdis vajadzīgajiem cilvēkiem saujā prāvas summas, Kolinss ar transporta firmas «Pouha minail», celtniecības kantora «Maximo olf» un teleportācijas biroja «Jagton» palīdzību pārcēlās uz nelielu republiku Amerikas kontinenta centrālajā daļā. Un, tā kā klimats tur silts, bet ienākumu nodoklis vēl nav izgudrots, viņš uzcēla sev lielu, kliedzoši greznu pili, kuru apgādāja ar visu nepieciešamo: gaisa kondicionēšanas iekārtām, zirgu staļļiem, suņu audzētavām, pāviem, kalpotājiem, mehāniķiem, sargiem, muzikantiem, baleta ansambļiem — vārdu sakot, ar visu, kas piederas kārtīgai bagātnieka pilij. Kolinsam nepietika divu nedēļu, lai cik necik iepazītos ar savu jauno mitekli.

Kādu laiku viss šķita labākajā kārtībā.

Bet tad vienu rītu Kolinss piegāja pie Utilizatora, apsvērdams, ko šodien vēlēties — sporta automobili vai nelielu šķirnes lopu ganāmpulku. Viņš noliecās pār pelēko mašīnu, izstiepa roku pret sarkano pogu un …

Utilizators atlēca sāņus.

Pirmajā mirklī Kolinsam likās, ka tā ir halucinācija, un pat iešāvās prātā, ka turpmāk pirms brokastīm derētu atturēties no šampanieša. Viņš paspēra soli uz priekšu un vēlreiz pamēģināja aizsniegt sarkano pogu.

Utilizators, veikli izvairījies no viņa, aizļepatoja prom.

Klusībā lādēdams mašīnas īpašnieku un visu A klasi, Kolinss metās Utilizatoram pakaļ. Acīmredzot bija noticis tas, par ko viņu savā laikā brīdināja Līks: īpašniekam kaut kādā veidā izdevies Utilizatoru atdzīvināt. Taču lauzīt galvu par to nebija vērts. Viņa uzdevums bija panākt mašīnu, nospiest pogu un izsaukt Atdzīvināšanas kontroli.

Utilizators iedrāzās pils lielajā zālē. Kolinss sekoja tam pa pēdām. Sulainis, kas bija spodrinājis no masīva zelta darinātu durvju rokturi, sastinga ar ieplestu muti.

—  Apturiet kasti! — Kolinss viņam uzkliedza.

Sulainis mēģināja aizšķērsot Utilizatoram ceļu. Bet

mašīna palēcās sānis un kā bulta šāvās uz ārdurvīm.

Kolinss paspēja satvert svirslēdzi; durvis ar troksni aizcirtās.

Utilizators ieskrējās un taranēja aizvērtās durvis. Nokļuvis ārpusē, tas aizķērās aiz dārza laistāmās šļūtenes, taču ātri atguva līdzsvaru, pārvēlās pāri žogam un aulēkšiem aizjoņoja pa lauku.

Kolinsam sāka aptrūkt elpas. Kaut tikai izdotos piekļūt šai kastei mazliet tuvāk …

Piepeši Utilizators palēcās, dažas sekundes nekustīgi karājās gaisā, tad nokrita. Kolinss metās tam klāt. Utilizators izlocījās, ieskrējās un palēcās vēlreiz. Kādu brīdi tas karājās pāris desmit pēdu virs Kolinsa galvas, tad uzlidoja vēl augstāk, apstājās, sagriezās kā vilciņš un tikpat negaidīti nokrita zemē.

Kolinss nobijās: ja nu Utilizators palecas trešo reizi, aizlido un vairs neatgriežas? Kad metāla kubs bija nokritis zemē, Kolinss ar vienu roku izdarīja veiklu māņu kustību, bet ar otru zibenīgi nospieda sarkano pogu.

—  Atdzīvināšanas kontrole! — viņš triumfējoši iesaucās.

Utilizators viegli noklikšķēja un apstājās. Tas atkal bija pārvērties par nedzīvu metāla gabalu.

Noslaucījis sasvīdušo pieri, Kolinss apsēdās zālē. Ienaidnieki tuvojas. Tāpēc, kamēr vēl iespējams, no Uti- lizatora jāizspiež kaut kas patiesi vērtīgs!

Ātri citu pēc cita viņš palūdza piecus miljonus dolāru, trīs neizsīkstošus naftas avotus, kinostudiju, nevainojamu , veselību, vēl divdesmit piecas dejotājas, nemirstību, sporta automobili un šķirnes lopu ganāmpulku.

Viņam likās, it kā tālumā kāds būtu ieķiķinājies. Kolinss atskatījās. Nevienas dzīvas radības!

Kad viņš pagrieza galvu atpakaļ, Utilizatora vairs nebija.

Neizpratnē Kolinss blenza uz visām pusēm un nākamajā acumirklī… nozuda arī pats.

Atvēris acis, viņš ieraudzīja sevi stāvam pie rakstāmgalda. Viņam pretim sēdēja korpulents vīrs ar sarkanu seju — tas, kas reiz bija mēģinājis caur sienu ielauzties viņa istabā. Vīrs neizskatījās dusmīgs, drīzāk — rezignēts un pat noskumis.

Kādu brīdi Kolinss klusēja: viņam bija žēl, ka spēle beigusies. Mašīnas īpašnieks un A klase galu galā noķēruši viņu. Un tomēr šī dzīvīte bija lieliska!

—       Nu, — Kolinss pēdīgi sacīja, — savu mašīnu jūs esat dabūjis. Ko vēl jums no manis vajag?

—       Manu mašīnu? — Pretimsēdētājs aizdomīgi pavērās Kolinsā. — Tā nav mana mašīna, ser. Jūs maldāties …

Kolinss izbrīnā iepleta acis.

—       Nemēģiniet mani piemuļķot, mister! Jūs pārstāvat A klasi un gribat saglabāt savu monopolu, vai ne?

Vīrs ar sarkano seju atlika malā papīru, kuru nupat bija pētījis.

—   Mister Kolins, — viņš stingri teica, — mans

uzvārds ir Flains. Esmu Pilsoņu aizstāvēšanas biedrības pilnvarotais. Tā ir tīri labdarīga organizācija bez jebkādiem komerciāliem uzdevumiem, un tās vienīgais mērķis ir pasargāt tādus kā jūs no maldiem dzīves ceļā.

—   Jūs gribat teikt, ka nepiederat pie A klases?

—  Jūs dziļi maldāties, ser, — Flains labsirdīgi paskaidroja. — A klase nebūt nav,sociāla kategorija, kā jūs acīmredzot iedomājaties. Tā ir kredīta forma.

—  K-kā, lūdzu?… — Kolinss apmulsis nomurmināja.

—  Jā, kredīta forma. — Flains uzmeta skatienu pulkstenim. — Mums ir ļoti maz laika, tāpēc centīšos runāt īsi. Mēs, mister Kolins, dzīvojam decentralizācijas laikmetā. Mūsu rūpniecība, tirdzniecība un administratīvās iestādes ir stipri izsvaidītas gan laikā, gan telpā. Akciju sabiedrība «Utilizators» šajā sistēmā ir ļoti svarīgs savienojošs posms. Tā nodarbojas ar civilizācijas labumu pārvietošanu, kā arī sniedz citus pakalpojumus. Saprotat?

Kolinss pamāja ar galvu.

—   Kredītu, redzat, piešķir automātiski. Bet agri vai vēlu par visu ir jāmaksā.

Tas jau skanēja diezgan nepatīkami. Jāmaksā? Acīmredzot šī sabiedrība nemaz nav tik civilizēta, kā viņam sākumā bija licies. Toreiz par samaksu neviens pat neieminējās. Kādēļ viņi .sākuši runāt par to tagad?

—- Kāpēc neviens mani nebrīdināja? — Kolinss apjucis vaicāja. — Viņiem taču vajadzēja zināt, ka neesmu kredītspējīgs.

Flains pašūpoja galvu.

—   Savu kredītspēju mēs nosakām paši, likums šai procedūrā neiejaucas. Civilizētajā pasaulē katram cilvēkam ir tādas tiesības. Man ļoti žēl, ser. — Viņš atkal uzmeta skatienu pulkstenim un pasniedza Kolinsam

papīru, ar kura saturu pirmīt bija rūpīgi iepazinies. — Lūdzu, pārbaudiet rēķinu un pasakiet, vai tur viss ir pareizi.

Kolinss paņēma papīra lapu un izlasīja: Viena pils ar iekārtu 450000 000 kredītu

Firmu «Pouha minail» un

«Maximo olf» pakalpojumi 111 000 „

Simt divdesmit divas dejotājas 122 000 000 Nevainojama veselība 888 234 031

Kopsumma mazliet pārsniedza astoņpadsmit miljardus kredītu.

—       Apžēlojieties! — Kolinss iesaucās. — Jūs nevarat prasīt tādu naudu! Utilizators nez no kurienes nokļuva manā istabā, lai gan es nevienam nebiju to lūdzis …

—        Es pievērsīšu viņu uzmanību šim apstāklim, — Flains sacīja. — Nav izslēgts, ka direkcija šinī gadījumā būs piekāpīga. Katrā ziņā pamēģināsim, nākt par ļaunu tas nevar.

Kolinsa acu priekšā viss sašūpojās.

—   Laiks, — teica Flains. — Vēlu sekmes!

Kolinss aizvēra acis.

Kad viņš no jauna tās atvēra, apkārt pletās vienmuļš līdzenums, kuru no visām pusēm ieskāva klinšainas kalnu grēdas. Ledaina vēja brāzmas cirtās viņam sejā; debesis bija tēraudpelēkas.

Kankaros ģērbies vīrs iegrūda Kolinsam rokā cērti.

—   Se, ņem, — viņš sacīja.

—   Ko tas nozīmē?

—       Tā ir cērte, — svešais pacietīgi skaidroja. —Bet, lūk, tur, — viņš izstiepa roku pret kalnu grēdu, — ir akmeņlauztuve, kurā mēs kopā ar pārējiem cirtīsim marmoru.

—   Marmoru?

—        Nu jā. Vienmēr taču atradīsies kāds stulbenis, kuram vajadzīga marmora pils, — nepazīstamais, greizi smīnēdams, atbildēja. — Vari mani saukt par Jangu. Būsim pārinieki.

Kolinss truli paraudzījās uz viņu.

—   Cik ilgi?

—       Parēķini pats, — Jangs teica. — Izcenojums šeit nav diezcik augsts — pieci līdz desmit kredīti mēnesī. Tev tos ieskaitīs, kamēr būsi sedzis visu parādu.

Cērte izkrita Kolinsam no rokas.

Tas nav iespējams! Akciju sabiedrībai «Utilizators» jāsaprot sava kjūda! Galu galā tikai viņu vainas dēļ mašīna nokļuva pagātnē. Un viņi nevar to nezināt!

—   Ir noticis pārpratums! — Kolinss iesaucās.

—        Nekāda pārpratuma nav. — Jangs atkal pasmīnēja. — Šeit allaž pietrūkst darbaspēka. Tāpēc viņi to vervē, kur un kā vien pagadās. Iesim! Pirmos tūkstoš gadus būs grūti, pēc tam pieradīsi.

Kolinss devās Jangam līdzi, bet tad apstājās.

—       Pirmos tūkstoš gadus? Tik ilgi es nemaz nedzīvošu!

—       Dzīvosi! — Jangs viņu mierināja. — Tu taču esi ieguvis nemirstību!

Jā, to viņš ir ieguvis. Viņš bija lūdzis nemirstību tieši tanī mirklī, kad viņam atņēma mašīnu. Bet varbūt Utilizators pazuda mazliet vēlāk?

Piepeši Kolinss kaut ko atcerējās. Savādi — rēķinā, kuru viņam rādīja Flains, nemirstība nebija uzskaitīta.

—   Interesanti, cik īsti par to noplēsīs?

Jangs palūkojās uz viņu un skaļi iesmējās.

—       Neizliecies par vientiesi, draudziņ! Nu jau tev vajadzētu šo to apjēgt. — Viņš pastūma Kolinsu uz akmeņlauztuves pusi. — Tādiem kā mēs nemirstību piešķir par velti…

AKADĒMIJA

KEHILA UN TOMASA PSIHOMETRA (SĒRIJA JM 14 AR MANUĀLO VADĪBU) LIETOSANAS PAMĀCĪBA

Ražošanas apvienība «Kehils & Tomass» priecājas jūs iepazīstināt ar savu jaunāko psihometru. Šis glītais, izturīgais aparāts, kas lieliski iederas ikvienā guļamistabā, virtuvē vai kabinetā, ir uzņēmumos, iestādēs, transporta līdzekļos un atpūtas vietās uzstādīto KT psihometru precīza, kaut arī samazināta, kopija. Firma nav taupījusi pūles, lai par viszemāko no iespējamajām cenām piedāvātu jums vislabāko no iespējamajiem psihometriem.

1. IEDARBINĀŠANA. Aparāta labajā apakšējā stūrī atrodas slēdzis. Pārbīdiet to līdz atzīmei «Ieslēgts» un

nogaidiet dažas sekundes, kamēr psihometrs iesilst. Tad pagrieziet slēdzi tālāk — līdz uzrakstam «Darbojas». Uzgaidiet vēl dažas sekundes, pēc tam nolasiet rādījumu.

2.   RĀDĪJUMU NOLASISANA. Jūsu aparāta panelī tieši virs slēdža ir caurspīdīgs lodziņš, kurā redzama desmit iedaļās sagrafēta lineāra skala. Cipars, uz kuru norāda melnā bultiņa, raksturo jūsu psihes stāvokli salīdzinājumā ar pašreizējo statistisko normu.

3.  CIPARI" «NULLE» LIDZ «TRĪS». Tāpat kā visos psihometros, arī šai modelī «nulle» atbilst teorētiski ideālajam psihes stāvoklim. Ikviens novērtējums virs «nulles» liecina par atkāpi no normas. Tomēr «nulle» ir drīzāk statistiska nekā reāla kategorija. Mūsu civilizācijas apstākļos norma praktiski svārstās starp cipariem «nulle» un «trīs». Tāpēc visus novērtējumus šinī diapazonā var uzskatīt par pilnīgi apmierinošiem.

4.  CIPARI «ČETRI» LĪDZ «SEPTIŅI». Sie cipari apzīmē robežu, līdz kurai psihiskas novirzes vēl ir ciešamas. Personām, kuru novērtējumi atrodas šinī diapazonā, tomēr neatliekami jākonsultējas ar terapeitu.

5.   CIPARI «ASTOŅI» LĪDZ «DESMIT». Ja psiho- metra bultiņa nosvērusies aiz cipara «septiņi», attiecīga persona uzskatāma par potenciāli bīstamu sabiedrībai. Gandrīz nekļūdīgi var .apgalvot, ka tā sirgst vai nu ar smagu neirozi, vai ar psihisku slimību. Likums prasa, lai tāds indivīds stātos īpašā uzskaitē un pārbaudes periodā pazeminātu savu novērtējumu vismaz līdz ciparam «septiņi» (perioda ilgumu nosaka attiecīgā štata likumi). Tiem, kas nav izturējuši pārbaudi, vai nu jāpakļaujas personības ķirurģiskai pārveidošanai, vai arī brīvprātīgi jāārstējas Akadēmijā.

6.   SKAITLIS «DESMIT». Šis skaitlis aparāta skalā atzīmēts ar sarkanu svītru. Ja rādītāļ'bultiņa šķērsojusi šo svītru, par maksas terapiju vai citiem parastajiem medicīniskās palīdzības veidiem vairs nevar būt runas. Indivīds, kas saņēmis tādu novērtējumu, nekavējoties operējams Smadzeņu ķirurģijas centrā vai ievietojams ārstēšanai Akadēmijā.

BRĪDINĀJUMS

A.  Psihometrs nav diagnostikas mašīna. Tāpēc nemēģiniet patstāvīgi noteikt savas slimības raksturu. Bultiņas apstāšanās iepretim vienam vai otram ciparam liecina par novirzes intensitāti, nevis par tās izcelsmi. Citiem vārdiem, tā norāda tikai uz indivīda potenciālajām spējām kaitēt sabiedrībai. Zināma tipa neirotikis var būt bīstamāks nekā psihopāts, un jebkurš psihometrs šo faktu atspoguļos. Lai noteiktu slimības diagnozi, katrā ziņā ir jāiet pie ārsta.

B.   Visi novērtējumi starp cipariem «nulle» un «desmit» ir aptuveni. Tādēļ ikvienā gadījumā, kad nepieciešama precizitāte līdz 10~30 , izmantojiet mūsu stacionāros modeļus.

C.  Iegaumējiet: rūpēties par psihisko veselību ir katra pilsoņa pienākums. Kopš lielajiem pasaules kariem mēs esam pavirzījušies tālu uz priekšu, un tas kļuva iespējams tikai tāpēc, ka mūsu civilizācija tagad pamatojas uz veselīgas sabiedrības, individuālas atbildības un status quo saglabāšanas koncepcijām. Tādēļ, ja jūsu psihometriskais novērtējums ir augstāks par «trīs», ārstējieties. Ja tas ir augstāks par «septiņi», jums obligāti jāārstējas. Bet, ja tas ir augstāks par «desmit», negaidiet, kamēr jūs atmaskos un apcietinās. Civilizācijas vārdā brīvprātīgi piesakieties varas iestādēs.

Ar vislabākajiem novēlējumiem

Ražošanas apvienība «Keliils & Tomass»

Misters Fīrmens saprata, ka tūlīt pēc brokastīm jāiet uz darbu. Pašreizējos apstākļos ikviens kavējums varēja nākt viņam tikai par ļaunu. Viņš uzmauca galvā elegantu pelēku platmali, sakārtoja kaklasaiti un izgāja gaitenī. Bet, uzlicis roku uz kliņķa, pēkšņi pārdomāja un nolēma sagaidīt pastu.

Neapmierināts ar sevi, Fīrmens. pagrieza durvīm muguru un sāka soļot pa istabu. Viņš taču skaidri zināja, ka gaidīs pastu: kādēļ tad vajadzēja izlikties un spēlēt kumēdiņus? Vai tiešām viņš nevarēja būt godīgs pret sevi pat tagad, kad godīgums bija tik ļoti no svara?

Saritinājies uz dīvāna, melnais spaniels Spīds ziņkārīgi uzlūkoja saimnieku. Fīrmens noglāstīja sunim galvu un izstiepa roku pēc cigaretes, bet tūdaļ atteicās no šī nodoma. Viņš vēlreiz noglāstīja Spīdu; spaniels laiski nožāvājās. Fīrmens bez vajadzības pārbīdīja stāvlampu, nez kādēļ nodrebēja un atsāka savu prome- nādi.

Klusībā viņš bija spiests atzīt, ka nepavisam nevēlas atstāt dzīvokli un, lai gan viņam it nekas nedraud, faktiski baidās pat iziet no tā. Fīrmens mēģināja sev iestāstīt, ka šī ir gluži parasta diena — līdzīga vakardienai un aizvakardienai. Un, ja vien viņš tam noticēs, noticēs pa īstam, miglainie draudi atvirzīsies aizvien tālāk un nekas ļauns viņam nenotiks.

Starp citu, kāpēc tieši šodien kaut kam būtu jānotiek? Viņa pārbaudes laiks taču vēl nav beidzies!

Fīrmenam likās, ka ārpusē kaut kas nočabējis. Viņš steigšus atvēra durvis, taču izrādījās, ka pasts vēl nav atnests. Toties kāpņu telpā tieši pretim atvērās vēl vienas durvis, un mājas īpašniece ar bālām, nelaipnām acīm palūkojās uz īrnieku.

Atgriezies dzīvoklī, Fīrmens ievēroja, ka viņam trīc rokas. Viņš nosprieda, ka derētu sevi pārbaudīt, iegāja guļamistabā un ieraudzīja tur robotsulaini, kas patlaban saslaucīja putekļu kaudzīti telpas vidū. Fīrmena gulta jau bija uzklāta; viņa sievas gultu uzklāt nebija vajadzības — tajā jau gandrīz nedēļu neviens negulēja.

—   Vai man iziet ārā? — robotsulainis jautāja.

Fīrmens brītiņu svārstījās. Pārbaudi viņš labprāt izdarītu vienatnē. Tiesa, pielīdzināt robotsulaini citai personai bija smieklīgi. Stingri ņemot, robotam personības nemaz nevar būt. Un tomēr šim mehānismam piemita dažas īpašības, kuru dēļ tas reizēm pārsteidzoši atgādināja cilvēku. Šoreiz gan bija gluži vienalga — robots aizies vai paliks, jo saskaņā ar likumu rūpnīcās visiem personiskajiem robotiem tik un tā iebūvēja psihomet- riskas ierīces.

—   Dari, kā zini, — Fīrmens nomurmināja.

Robotsulainis iesūca putekļu kaudzīti un izripoja no

istabas.

Fīrmens piegāja pie psihometra un ieslēdza to. Viņš drūmi vēroja, kā melnā bultiņa kāpj arvien augstāk — garām divniekam un trijniekam, kuri atbilda normai, garām sešniekam un septiņniekam, kuri atbilda vēl pieļaujamajām novirzēm, un beidzot apstājās pie astoņi un divām desmitdaļām.

Par vienu desmitdaļu augstāk nekā vakar. Par vienu desmitdaļu tuvāk sarkanajai svītrai! .

Izslēdzis aparātu, Fīrmens aizkūpināja cigareti. No guļamistabas viņš izgāja smagiem, šļūcošiem soļiem, it kā darba diena būtu jau aizvadīta un nevis tik tikko sākusies.

—    Pasts, ser, — robotsulainis ziņoja, pasniegdams vairākas aploksnes.

Fīrmens sagrāba vēstules un ātri pāršķirstīja tās.

—   No sievas ne vārda! — viņam neviļus izlauzās.

—   Man ļoti žēl, ser.

—   Tev žēl? — Fīrmens brīnīdamies palūkojas u2 mehānismu. — Kāpēc?

—   Es, dabiski, esmu ieinteresēts jūsu labklājībā, ser, — robots paskaidroja. — Tāpat kā Spīds, cik nu tas iespējams ar viņa intelektu … Vēstule no misis Fīr- menas būtu jūs morāli atbalstījusi. Žēl, ka tā nepienāca.

Suns klusi ierējās un nolieca galvu uz sāniem. «Cik dīvaini,» Fīrmens nodomāja. «Mašīna jūt man līdzi, un dzīvniekam ir manis žēl.» Bet viņš bija pateicīgs par to pašu.

—  Es viņu nevainoju, — Fīrmens teica. — Nevar taču prasīt, lai tāda sieviete mūžīgi paciestu mani! — Viņš cerēja, ka robots tūdaļ ņemsies mierināt viņu. Bet mehāniskais sulainis šoreiz nez kādēļ neapgalvoja, ka misis Fīrmena noteikti atgriezīsies un viņš pats itin drīz atgūs veselību …

Fīrmens vēlreiz izskatīja pastu. Tur bija vairāki rēķini, kāds sludinājums un neliela, cieta aploksne. Sūtītāja adreses vietā uzspiestais zīmogs liecināja, ka vēstule nāk no Akadēmijas. Fīrmens nekavējoties atplēsa to.

Aploksne bija ielikta kartīte ar šadu tekstu: «Dargais mister Fīrmen! Jūsu lūgums ir izskatīts un apmierināts. Būsim priecīgi uzņemt Jūs jebkurā laikā, Ar pateicību direkcija.»

Fīrmens pašķielēja uz kartīti. Nekādus lūgumus viņš Akadēmijai nebija sūtījis. Un viņam arī nebija ne mazākās vēlēšanās to darīt!

—   Vai tikai tā nav sievas ideja? — viņš vaicāja.

—   Nezinu, ser, — robotsulainis atbildēja.

Fīrmens pagrozīja kartīti rokās. Par Akadēmiju viņš, protams, bija dzirdējis ne vienu reizi vien. Un nedzirdēt nemaz nevarēja, jo tās ietekmi juta visās dzīves jomās. Taču faktiski viņš par šo svarīgo iestādi zināja maz, pārsteidzoši maz …

—   Kas īsti ir šī Akadēmija? — Fīrmens jautāja.

—       Liela, pelēka, zema ēka, — robots sacīja, — pilsētas dienvidrietumu nomalē. Uz turieni var aizbraukt ar dažādiem sabiedriskā transporta līdzek|iem.

—   Bet kas slēpjas aiz Akadēmijas vārda?

—       Akadēmija ir publiska ārstniecības iestāde, — robotsulainis paskaidroja. — Tā pieejama ikvienam, kas rakstiski vai mutiski izsaka vēlēšanos tur ārstēties. Vēl vairāk — cilvēkiem, kuru psihometriskais novērtējums pārsniedz desmit, Akadēmija ir vienīgā alternatīva, ja vien šie cilvēki nevēlas pārveidot savu personību ar ķirurģiskiem līdzekļiem.

Fīrmens izmisis nopūtās.

—       Bet kādu sistēmu tur pielieto? Kādas ārstniecības procedūras?

—   Nezinu, ser.

—   Un kādi ir ārstēšanās rezultāti?

—       Simtprocentīga izveseļošanās, — robots nekavējoties atbildēja.

Fīrmens atcerējās ļoti dīvainu apstākli.

—       Vienu mirklīti, — viņš iesaucās. — Bet no Akadēmijas neviens neatgriežas. Vai tas ir taisnība?

—       Dati par personām, kas pēc ārstēšanās būtu atstājušas Akadēmiju, nav publicēti, — robotsulainis sacīja.

—   Kāpēc?

—   Nezinu, ser.

Fīrmens saburzīja pastkarti un iemeta pelnu traukā. Tas viss šķita aizdomīgi. Akadēmiju tik plaši daudzināja, cilvēki bija tā saraduši ar šo iestādi, ka nevienam nenāca prātā tuvāk painteresēties par to. Viņam pašam šī vieta allaž rādījās ļoti miglaina, tāla, savā ziņā pat

nereāla. Vieta, uz kuru cilvēki devās, kad viņu psihometriskais novērtējums pārsniedza desmit un viņi tomēr nevēlējās pakļauties lobotomijai, topektomijai vai citām operācijām, kas praktiski iznīcina personību. Saprotamā kārtā šo perspektīvu neviens neņēma nopietni, jo tāda doma pati par sevi jau pierādītu indivīda garīgo labilitāti. Un laikam tieši tāpēc neviens arī neprātoja par izvēles iespējām, kādas paliek tā dēvētajiem «desmitniekiem».

Pirmo reizi mūžā Fīrmens apjauta, ka šī kārtība viņam nepatīk. To vajadzēs papētīt tuvāk. Kāpēc neviens neatstāj Akadēmiju? Kāpēc tik maz zināms par viņu ārstniecības metodēm, ja tās tiešām ir simtprocentīgi efektīvas?

—   Es tagad iešu uz darbu, — Fīrmens teica. — Sagatavo man kaut ko vakariņām.

—   Klausos, ser. Vēlu sekmes, ser.

Spīds nolēca no dīvāna un pavadīja saimnieku līdz durvīm. Fīrmens pietupās un noglāstīja suņa spīdīgi melno galvu.

—  Nē, puis, paliec mājās. Aprakt kaulus tev šodien nevajadzēs.

—   Spīds nekad neaprok kaulus, — robots piezīmēja.

«Tas ir pareizi,» Fīrmens nodomāja. «Suņus, tāpat

kā viņu saimniekus, mūsu dienās reti moka nedrošības sajūta. Kaulus neviens vairs neaprok.»

—   Nu tad, pagaidām! — viņš iesaucās, steigšus aizlavījās gar namsaimnieces dzīvokļa durvīm un izgāja uz ielas.

Fīrmens nokavēja darbu gandrīz par divdesmit minūtēm. Steigā viņš aizmirsa uzrādīt kontrolaparātam savu pārbaudes laika apliecību. Vestibilā uzstādītais

milzīgais psihometrs nopētīja ienācēju, indikatora bultiņa aizšāvās garām septiņniekam, un tai pašā mirklī iedegās sarkana signālspuldze. Skarba, metāliska balss nodārdināja ska|runī: «Ser! Ser! Jūsu atkāpe no normas pārsniedz drošības robežu! Jums nekavējoties jāiet pie ārsta!»

Fīrmens ātri izrāva no kabatas portfeļa apliecību. Tomēr mašīna vēl kādas desmit sekundes stūrgalvīgi turpināja aurot. Visi, kas atradās vestibilā, blenza uz viņu. Izsūtāmie puikas apstājās, priecādamies, ka kļuvuši par skandāla lieciniekiem. Biznesmeņi un kantora meičas sačukstējās, un divi psihopolicijas seržanti apmainījās zīmīgiem skatieniem. Fīrmens nosvīda tā, ka krekls pielipa viņam pie muguras. Apvaldījis panisku tieksmi mukt kurp acis rāda, viņš devās uz liftu. Bet tas bija gandrīz pilns, un Fīrmenam nepietika gribasspēka, lai piespiestu sevi iejukt drūzmā.

Viņš uzskrēja otrajā stāvā, izsauca citu liftu un nobrauca atlikušo ceļa gabalu. Pie ieejas Morgāna aģentūrā Fīrmens jau bija puslīdz atguvies. Viņš uzrādīja psihometram savu apliecību, ar kabatlakatu noslaucīja seju un atvēra kantora durvis.

Par notikumu vestibilā visi jau zināja. To varēja noprast pēc neparastā klusuma un pēc kolēģu izvairīgajiem skatieniem. Fīrmens ātri iegāja kabinetā, aizvēra durvis un pakāra cepuri.

Joprojām uzbudināts un sašutis, viņš apsēdās pie rakstāmgalda. Ja vien tas būtu Fīrmena spēkos, viņš sašķaidītu drumslās visus šos nolāpītos aparātus. Mūžīgi tie okšķerēja, sacēla trauksmi un izsita cilvēkus no līdzsvara

Taču tūdaļ pat Fīrmens norāja sevi. Psihometriem kā tādiem nav ne mazākās vainas! Vienīgi paranoiķis var uzskatīt mehānismus par apzinīgiem cilvēka vajātājiem, un iespējams, ka tieši šādi uzskati ir simpto- mātiski viņa slimībai. Galu galā aparāti tikai izpilda cilvēka gribu. Un sabiedrība ir jasargā no indivīda ļaundarībām tāpat, kā cilvēka organisms jāsargā no viena vai otra orgāna disfunkcijas. Lai cik mīļš cilvēkam būtu žultspūslis, viņš bez žēlastības to upurēs, ja pūšļa slimība nopietni apdraudēs visu organismu.

Fīrmens juta, ka analoģija iznākusi diezgan apšaubāma, un nolēma neprātot vairs par to. Vispirms vajadzēja ievākt sīkākas ziņas par Akadēmiju.

Aizkūpinājis cigareti, viņš piezvanīja Medicīnisko izziņu dienestam.

—   Ar ko varu jums pakalpot, ser? — atsaucās patīkama sievietes balss.

—   Es labprāt kaut ko uzzinātu par Akadēmiju, — Fīrmens, mazliet apmulsis, sacīja. Akadēmija bija tik plaši izdaudzināta, tik lielā mērā kļuvusi par ikdienas dzīves sastāvdaļu, ka viņa vārdi izklausījās apmēram tā, it kā viņš būtu jautājis, kāda sabiedriskā iekārta ir viņa dzimtenē.

—   Akadēmija atrodas …

—   Es zinu, kur šī iestāde atrodas, — Fīrmens pārtrauca runātāju. — Man gribētos uzzināt, kādu terapijas metodi tur pielieto.

—   Tādu informāciju mēs diemžēl nevaram jums sniegt, — sieviete pēe brīža atbildēja.

—   Nevarat? Bet man šķita, ka ziņas par jebkuru maksas terapijas veidu ir publikai brīvi pieejamas.

—   Praktiski tas tā ir, — sieviete lēni atbildēja. — Taču Akadēmija nav maksas ārstniecības iestāde šī vārda pilnā nozīmē. Tur tiešām ārstē par maksu, bet vienlaikus ārstē arī uz labdarības pamatiem, bez jebkādas atlīdzības. Turklāt Akadēmiju daļēji finansē valdība.

Fīrmens nopurināja cigaretes pelnus un nepacietīgi iebilda:

—   Manuprāt, sabiedrībai ir atļauts iepazīties ar visiem valdības pasākumiem.

—   Principā jums ir taisnība. Taču eksistē arī izņēmumi. Tie attiecas uz gadījumiem, kad šāda iepazīšanās varētu sabiedrībai kaitēt.

—   Tātad informācija par Akadēmiju kādam varētu kaitēt?! — Fīrmens uzgavilēja, juzdams, ka pamazām piekļūst arvien tuvāk lietas būtībai.

—   Ko jūs, nekādā ziņā, ser! — sieviete izbijusies un pārsteigta iespiedzās. — Neko tamlīdzīgu es negribēju teikt. Es tikai izklāstīju jums vispārīgos noteikumus, kas izņēmuma gadījumos aizliedz izpaust šādas vai tādas ziņas. Akadēmija, lai gan tā darbojas saskaņā ar likumiem, zināmā mērā ir neatkarīga. Tāds stāvoklis izskaidrojams ar to, ka šī iestāde panākusi slimnieku simtprocentīgu atveseļošanos.

—   Kur es varētu redzēt kaut vai dažus no izārstētajiem? — Fīrmens jautāja. — Citādi, saprotiet, rodas iespaids, ka neviens pacients Akadēmiju vēl nav atstājis!

Tagad viņi ir piespiesti pie sienas, Fīrmens domāja, gaidīdams atbildi. Viņam šķita, ka vada otrā galā dzirdama sačukstēšanās. Pēkšņi klausulē atskanēja valdonīga balss.

—   Runā nodaļas priekšnieks. Vai jums ir kaut kādas grūtības?

Sadzirdējis šo skarbo balsi, Fīrmens gandrīz nometa klausuli. Pacilātība acumirklī izgaisa, un, jau nožēlodams savu pārsteidzīgo rīcību, viņš turpināja:

—   Es vēlētos saņemt dažas ziņas par Akadēmiju.

—   Tā atrodas …

—   Nē! Es domāju būtiskas ziņas!

—       Kādam nolūkam jums šī informācija vajadzīga? — nodaļas priekšnieks vaicāja, un viņa balsī ieskanējās rāms, gandrīz hipnotizējošs tonis; tādā tonī psihiatri parasti runā ar slimniekiem.

—       Ieskatam, — Fīrmens ātri atbildēja. — Tā kā Akadēmija piedāvā vienu no iespējamajiem ārstniecības variantiem, es gribu vairāk zināt par to, lai varētu spriest…

—       Tas skan ļoti ticami, — nodaļas priekšnieks teica. — Bet padomājiet, vai jūs tiešām interesē tikai lietišķas ziņas! Tādas, kas palīdzēs jums labāk iekļauties sabiedrībā? Vai arī jūsu interesi modinājusi tukša ziņkāre, kas izskaidrojama ar iekšēju nemieru un citām neveselīgām dziņām?

—   Es jautāju tāpēc …

—       Jūsu uzvārds? — nodaļas priekšnieks pēkšņi noprasīja.

Fīrmens neatbildēja.

—   Jūsu psihometriskais novērtējums?

Fīrmens joprojām klusēja. Viņš centās uzminēt, vai šī telefona numurs jau fiksēts, un nosprieda, ka laikam gan.

—   Vai jus apšaubat Akadēmijas noderīgumu?

—   Nē.

—       Vai šaubaties par to, ka Akadēmija veicina status quo saglabāšanu?

—   Nē.

—       Kādas problēmas tad jus nodarbina? Kāpēc jus nevēlaties paziņot mums savu uzvārdu un psihomet- risko novērtējumu? Un kāpēc izjūtat tādu vajadzību pēc plašākas informācijas?

—       Pateicos, — Fīrmens nomurmināja un pakāra klausuli. Viņš saprata, ka, zvanīdams izziņu dienestam, pieļāvis drausmīgu kļūdu. Tā varēja rīkoties tikai«astotnieks», bet nevis normāls cilvēks. Nodaļas priekšnieks ar profesionāli attīstītu intuīciju tūdaļ bija to no- jautis. Un «astoņniekam» viņš, saprotams, informāciju nedeva! Fīrmens nolēma turpmāk rūpīgāk kontrolēt, analizēt un pārdomāt savu rīcību; pretējā gadījumā acīmredzot nav ne mazāko cerību, ka viņš jebkad izveseļosies un atkal iekļausies statistiskajā normā.

Kamēr Fīrmens tā prātoja, atvērās durvis un ienāca viņa šefs, misters Morgans. Tas bija liela auguma, plecīgs vīrs ar patuklu, apaļīgu seju. Apstājies pretim Fīr- mena rakstāmgaldam, viņš izskatījās tik samulsis kā nozieguma vietā pieķerts zaglēns.

—   Esmu dzirdējis par incidentu lejā, — misters Morgans teica, enerģiski bungodams ar pirkstiem pa kantora grāmatu.

—  Vājuma mirklis, — Fīrmens automātiski atbildēja. — Patiesībā mans psihometriskais novērtējums jau sācis pazemināties.

Teikdams šos vārdus, viņš neuzdrošinājās skatīties šefam acīs. Abi sasprindzināti raudzījās katrs savā istabas kaktā. Beidzot viņu skatieni sastapās.

—   Redziet, Fīrmen, es cenšos nejaukties, citu darīšanās, — Morgans sacīja, apsēzdamies uz rakstāmgalda malas. — Bet, velns parāvis, jautājums par psihisko veselību skar mūs visus. Mēs visi esam iejaukti spēlē…

Šī doma, liekas, iedrošināja misteru Morganu. Viņš pieliecās mazliet tuvāk Fīrmenam.

—   Jūs zināt, man šeit jāatbild par daudziem. Bet jums gada laikā jau trešo reizi noteikts pārbaudes termiņš … — šefs apklusa un tikai pēc brīža turpināja: — Kā īsti tas iesākās?

Fīrmens pašūpoja galvu.

—       Nezinu, mister Morgan. Es dzīvoju vienā mierā, un pēkšņi mans psihometriskais novērtējums sāka kāpt uz augšu.

—       Tik vienkārši tas nevar būt. Vai smadzeņu audus jums pārbaudīja?

—       Speciālisti apgalvo, ka nekādu organisku izmaiņu tajos nav.

—   Vai ārstējāties?

—        Jā, — Fīrmens iesaucās. — Esmu izmēģinājis elektroterapiju, psihoanalīzi, Smita metodi, Rensa skolu, Divio domu, diferenciāciju …

—   Un ko saka speciālisti? — Morgans vaicāja.

Fīrmena atmiņā uzpeldēja neskaitāmi psihiatri, kurus viņš bija apmeklējis un kuri bija pārbaudījuši viņu pēc visiem modernās psihiatrijas likumiem: iemidzinājuši ar zālēm, pakļāvuši šokam un pētījuši. Taču rezultāts allaž bija viens un tas pats.

—   Neko konkrētu viņi man neteica.

—   Vai tiešām viņi nevarēja jums pateikt it nekā?

—        Katrā ziņā ļoti nedaudz. Iedzimts nemiers, dziļi apslēptas tieksmes, nespēja samierināties ar status quo. Psihiatri uzskata, ka esmu nelokāms tips. Uz mani neiedarbojās pat tik spēcīgs līdzeklis kā personības rekonstrukcija.

—   Prognoze?

—   Ne sevišķi labvēlīga.

Morgans piecēlās un, salicis roKas aiz muguras, sāka staigāt pa kabinetu.

—       Fīrmen, es domāju, ka viss atkarīgs no jūsu iekšējās nostājas. Vai jūs patiesi vēlaties kļūt par spēles dalībnieku?

—   Esmu centies …

—       Nešaubos. Bet vai jūs gribējāt sevi pārveidot? Pielāgoties! — Morgans iesaucās, zveldams ar dūri pa

plaukstu, lai īpaši uzsvērtu šo vārdu. — Vai jūs gribējāt pielāgoties?

—   Hm … atklāti sakot, es šaubos, — Fīrmens ar neviltotu nožēlu atzina.

—   Ņemiet kaut vai mani, — Morgans, nostājies Fīr- menam tieši pretim, nopietni teica. — Pirms desmit gadiem šī aģentūra bija divreiz lielāka nekā tagad un joprojām auga! Es strādāju kā apsēsts, nemitīgi paplašināju savus īpašumus, uzpirku vērtspapīrus, ieguldīju kapitālus un pelnīju arvien vairāk un vairāk naudas.

—   Nu un?

—   Notika nenovēršamais. No divi, komats, trim mans psihometriskais novērtējums paaugstinājās līdz septiņiem. Es atrados uz bīstama ceļa.

—   Nav tāda likuma, kas aizliegtu pelnīt naudu, — Fīrmens piezīmēja.

—   No juridiskā viedokļa, protams, nav. Toties ir psiholoģijas likumi, kas nosoda katru pārmērību. Mūsdienu sabiedrība tādām lietām nav piemērota. Uzņē-^ mība un sacensības gars lielā mērā jau izskausti. Kā nekā drīz būs pagājuši simts gadi, kopš mēs dzīvojam status quo apstākļos. Šajā laikā nav radies neviens izgudrojums, nav izcēlies neviens karš un vispār nav notikušas cik necik būtiskas pārmaiņas. Psiholoģija normalizē cilvēkus, cenzdamās iznīdēt viņu apziņā visus irracionālos elementus. Lūk, tāpēc ar savām tieksmēm un spējām es jutos kā … nu, teiksim, kā profesionālis, kuram tenisa laukumā stājies pretim nepraša knēvelis. Apturēt mani nebija iespējams.

Morgana seja pietvīka, elpa kļuva saraustīta. Taču drīz viņš savaldījās un turpināja daudz rāmākā balsī.

—   Saprotams, uz tādu rīcību mani pamudināja neiroze. Varaskāre un pārmērīgs sacensības azarts. Vajadzēja steidzami ārstēties. Zināt, ir tāda aizstāšanas terapija …

Fīrmens piezīmēja:

—  Tajā apstāklī, ka jūs gribējāt paplašināt savu biznesu, es neredzu nekā patoloģiska.

—   Dievs tēvs, vai tiešām jums nav ne mazākās jēgas par sociālās psiholoģijas, personiskās atbildības un stabilas sabiedrības koncepcijām?! Es biju ceļā uz bagātību. Ieguvis to, es varētu nodibināt finansu impēriju. Tas viss būtu gluži likumīgi, un tomēr, saprotiet, nenormāli! Kas zina, cik tālu es būtu aizgājis? Varbūt līdz pat netiešai kontrolei pār valdību. Nav izslēgts, ka galu galā man sagribētos atbilstoši savām anomālijām izmainīt visu psiholoģisko politiku. Padomājiet pats, ar ko tas varētu beigties!

—   Un tāpēc jūs pielāgojāties?

—   Izvēle nebija liela: smadzeņu operācija, Akadēmija vai pielāgošanās. Par laimi, man radās iespēja izlādēties sportiskā cīņā. Tādējādi es apvaldīju savas egoistiskās tieksmes un ievirzīju tās lietderīgā gultnē. Bet galvenais, Fīrmen, iegaumējiet: es tuvojos sarkanajai svītrai, tomēr pielāgojos, iekams bija par vēlu.

—   Arī es labprāt pielāgotos, — Fīrmens teica, — ja vien zinātu, kāpēc pagaidām tas man neizdodas. Diemžēl es to nezinu.

Morgans labu laiku domīgi klusēja, tad teica:

—   Man liekas, Fīrmen, jums derētu atpūsties.

—   Atpūsties? — Fīrmens saausījās. — Jūs gribat teikt, ka esmu atlaists?

—   Nē, nekādā gadījumā! Es gribu būt godīgs līdz galam. Bet man te ir vesela komanda. — Morgans iepleta rokas nenoteiktā žestā, it kā norādīdams uz šo kantori, šo ēku, uz visu pilsētu. — Ārprāts piezogas nemanot. Šonedēļ psihometriskais novērtējums paaugstinājies vairākiem mūsu līdzstrādniekiem …

—       Un, pēc jūsu domām, es esmu infekcijas perēklis?

—       Mums jāpakļaujas noteikumiem, — Morgans teica, izsliedamies visā augumā. — Algu jūs saņemsit līdz… līdz tam brīdim, kad šā vai tā būsit atrisinājis savas problēmas.

—       Pateicos, — Fīrmens lakoniski atbildēja, piecēlās un paņēma platmali.

Morgans uzlika viņam roku uz pleca.

—       Vai par Akadēmiju esat domājis? — viņš klusinātā balsī jautāja. — Protams, ja nelīdzēs nekas cits…

—       So variantu es noraidu kategoriski, — Fīrmens sacīja, cieši ielūkojies šefa zilajās ačtelēs.

Morgans novērsās.

—       Jums, liekas, ir aizspriedumi pret Akadēmiju. No kurienes tie radušies? Jūs taču zināt, kā organizēta mūsu sabiedrība. Vai tiešām jūs domājat, ka pie mums varētu atļaut ko tādu, kas runātu pretim kopuma interesēm?

—       Nē, tā es nedomāju, — Fīrmens atzina. — Bet kāpēc par Akadēmiju tik maz zināms?

Viņi izgāja caur klusajām istabām. Neviens no Fīr- mena ilggadīgajiem kolēģiem uz viņu pat nepaskatījās. Beidzot Morgans atvēra priekštelpas durvis un teica:

—   Par Akadēmiju jūs zināt praktiski visu.

—   Es nezinu, kā tur ārstē.

—       Vai par citām ārstniecības metodēm jūs zināt vairāk? Vai varat, piemēram, izsmeļoši raksturot aizstāšanas terapiju, psihoanalīzi, Ogilvija redukciju?

—       Nē. Bet man ir vispārīgs priekšstats par šīm metodēm.

—   Tāds priekšstats ir visiem, — Morgans iesaucās, taču tūdaļ pazemināja balsi. — Tur jau tā lieta! Acīmredzot Akadēmija dažas ziņas neizpauž tāpēc, ka tas varētu apgrūtināt pašu ārstniecības procesu. Šajā apstāklī nav nekā mīklaina, vai ne?

Fīrmens apdomāja Morgana vārdus, tad sacīja:

—   Tam es varētu piekrist. Bet paskaidrojiet, kāpēc līdz šim neviens izdziedinātais nav atstājis Akadēmiju? Vai tas nav pārsteidzoši, es teiktu, pat baismīgi?

—   It nemaz. Jums ir ļoti dīvains viedoklis. — Morgans nospieda signālpogu pie lifta durvīm. — Jūs cenšaties saskatīt noslēpumu, kur tāda nepavisam nav. Nebāžot degunu psihiatru profesionālajās darīšanās, es itin labi varu iedomāties, ka viņu ārstēšanas metode prasa slimnieku ilgstošu uzturēšanos Akadēmijā. Ārējās vides maiņa kā psihoterapijas līdzeklis nav nekas jauns. To pielieto jau sen.

—   Ja jums taisnība, kāpēc viņi to noklusē?

—   Fakti runā paši par sevi.

—   Bet kur ir pierādījumi par viņu metodes simtprocentīgo efektivitāti?

Šai mirklī pienāca lifts un Fīrmens iekāpa tanī. Morgans sacīja:

—   To pierāda viņu apgalvojumi. Terapeiti nemelo. Viņi, Fīrmen, nespēj melot!

Morgans gribēja vēl kaut ko piebilst, taču durvis noslēdzās. Lifts aizslīdēja uz leju, un Fīrmens, iekšēji satriekts, atskārta, ka ir zaudējis darbu.

Tā bija īpatnēja sajūta: nekur nav jāsteidzas un, atklāti sakot, pat nav kur iet. Agrāk viņš bieži ienīda savu darbu. Doma par to, ka atkal vesela diena būs jāpavada Morgana kantorī, dažurīt likās Fīrmenam neciešama. Tikai tagad, kļuvis par bezdarbnieku, viņš saprata, cik svarīgs viņam ir bijis darbs, kādu solī- dumu un pašpaļāvību tas iedvesis. «Cilvēks, kuram nav ko darīt, ir nulle,» nosprieda Fīrmens.

Bezmērķīgi viņš klīda pa ielām, cenzdamies ieviest kaut elementāru kārtību smadzenēs. Taču koncentrēties neizdevās. Domas, it kā vairīdamās no viņa, aizslīdēja netveramā tālē, un to vietā ik pa brīdim uzplaiksnīja sievas vaibsti. Bet arī par sievu Fīrmens nevarēja sakarīgi domāt; pilsēta no visām pusēm uzmācās viņam ar nebeidzamām cilvēku un mašīnu straumēm, skaņu un smaržu virpuļiem.

Vienīgais rīcības plāns, kuru viņš šādos apstākļos spēja izperināt, bija nereāls. «Bēdz,» viņu mudināja līdz panikai sakāpinātās emocijas. «Laidies prom uz turieni, kur tevi nemūžam neatradīs. Paslēpies!»

Bet Fīrmens zināja, ka tā nav izeja. Bēgšana nozīmētu mēģinājumu izvairīties no īstenības un lieku reizi pierādītu viņa psihisko anomāliju. Patiesi, no kā tad viņš 'būtu bēdzis? No visveselīgākās, vispilnīgākās sabiedrības, kādu cilvēki jebkad radījuši. Tikai vājprātīgais ir spējīgs bēgt no tādas!

Fīrmens sāka rūpīgāk vērot pretimnācējus. Viņi izskatījās laimīgi — atbildības un psihiskās veselības gara apdvesti, jaunās stabilitātes labad gatavi upurēt vecās kaislības. Tā bija jauka, lieliska pasaule, velnišķīgi jauka un ellīgi lieliska. Kāpēc lai Fīrmens nevarētu tanī dzīvot?

Nē, viņš noteikti varēs! Pirmo reizi kopš daudzām nedēļām Fīrmens atguva ticību saviem spēkiem un nolēma, ka šā vai tā tomēr pielāgosies šai dzīvei.

Ja tikai viņš zinātu, kā to izdarīt.

Nostaigājis vairākas stundas, Fīrmens pēkšņi sajuta, ka ir briesmīgi izsalcis. Viņš iegāja pirmajā ēdnīcā, kas gadījās pa ceļam. Zālē redzēja gandrīz vienīgi strādniekus; izrādījās, ka Fīrmens ieklīdis doku rajonā.

Apsēdies un iemetis skatienu ēdienu kartē, viņš sev atgādināja, ka pašreiz galvenais ir iegūt laiku, lai varētu mierīgi padomāt. Viņam kārtīgi jāapsver …

—   Ei, mister!

Fīrmens pacēla galvu. Uz viņu blenza plikpaurains, neskūts bufetnieks.

—   Jūs gribējāt man ko teikt?

—   Lasieties prom no šejienes!

—   Kas noticis? — Fīrmens jautāja, cenzdamies apspiest paniskās bailes, kuras viņam pēkšņi bija uznākušas.

—  Trakos šeit neapkalpo, — bufetnieks sacīja, norādīdams uz stacionāro psihometru pie sienas. Aparāta melnā bultiņa trīcēja mazliet virs cipara «deviņi».

—   Taisieties ka tiekat!

Fīrmens palūkojās uz apmeklētājiem pie letes. Visi viņi bija ģērbušies vienādos brūnos rupja auduma virsvalkos. Viņu beretes bija novilktas līdz pat acīm, un ikviens šķita iedziļinājies savā laikrakstā.

—   Man ir pārbaudes ter .. .

—   Lasieties, — bufetnieks atkārtoja. — Likumā teikts, ka «deviņnieki» man nav jāapkalpo. Tie tikai uzbudina citus klientus..Nu, kustieties! Veicīgāk…

Strādnieki joprojām sēdēja sastinguši un neskatījās uz viņu. Fīrmenam asinis sakāpa deniņos. Viņu pēkšņi pārņēma kaislīga vēlēšanās sašķaidīt bufetnieka plikpauraino, spīdīgo galvaskausu, ietriekt miesnieka nazi pieklusušo apmeklētāju rindā, apšļakstīt netīrās sienas ar viņu asinīm, izdemolēt ēdnīcu, sašķaidīt visu, sist, durt un nogalināt. Bet agresivitāte, kā zināms, ir slimīga reakcija. Viņš apspieda sevī šo impulsu un izgāja ārā.

Fīrmens turpināja pastaigu, pretodamies emocijām, kas mudināja viņu bēgt, un gaidīdams loģiskas apskaidrības brīdi, kas ļautu saskatīt izeju no šī strupceļa. Taču viņa domas arvien vairāk samudžinājās, un, krēslai iestājoties, Fīrmens bija tā noguris, ka tik tikko turējās uz kājām.

Graustu rajonā — šaurā, trūdošiem netīrumiem piebārstītā ielā — kādas ēkas otrā stāva logā viņš ieraudzīja ar roku rakstītu izkārtni: «D2. D2. FLINS — PSIHOTERAPEITS. IESPĒJAMS, KA ES VARU JUMS PALĪDZĒT». Atcerejies visus augsti apmaksatos speciālistus, kurus viņš bija apmeklējis, Fīrmens greizi pasmīnēja un jau grasījās iet tālāk, bet tad pēkšņi pagriezās, lai pa apbružātajām trepēm uzkāptu mājas otrajā stāvā. Un atkal viņš bija ļoti neapmierināts, jo, ieraudzījis šo izkārtni, tūdaļ bija zinājis, ka nepaies garām dakterim Flinam. Vai tiešām viņš nekad nebeigs pats sevi mānīt?!

Flina kabinets bija pašaurs un vāji apgaismots. No sienām lobījās krāsa, istabā oda pēc netīras veļas. Flins, neliela auguma pusmūža vīrs ar nepārprotamu tieksmi uz plikpaurību, sēdēja aiz nepulēta rakstāmgalda un, pakšķinādams pīpi, lasīja piedzīvojumu romānu.

Fīrmens bija nodomājis izstāstīt viņam visu no paša sākuma, taču, gluži negaidot, nobēra:

—  Es iekūlos drausmīgā ķezā. Sēžu bez darba, sieva no manis aizgājusi, un visas iespējamās ārstēšanas metodes esmu jau izmēģinājis. Vai jūs varat man palīdzēt?

Flins izņēma pīpi no zobiem un palūkojās uz Fīr- menu. Viņš nopētīja apmeklētāja drēbes, cepuri, kurpes, it kā gribētu noteikt to vērtību, tad jautāja:

—   Ko saka citi ārsti?

—   Būtībā, ka man nav ne mazāko izredžu.

—   Protams, tā viņi vienmēr dara, — Flins ierunājās augstā, dzidrā balsī. — Sie modes elki pārāk viegli padodas. Bet cerības vienmēr paliek. Saprāts ir dīvaina, ļoti sarežģīta lieta, mans draugs. Dažreiz… — Flins piepeši apklusa un drīzāk skumji nekā ironiski pasmīnēja. — Ek, ko tur slēpt! Jūsu liktenis ir izlemts, par to diemžēl nav šaubu. Pietiek ieskatīties jūsu acīs …— Viņš izkratīja pelnus no pīpes un palūkojās uz griestiem. — Palīdzēt es jums nevaru. Jūs to zināt, un es to zinu. Kāpēc tad jūs nācāt šurp?

—   Laikam cerēju piedzīvot brīnumu, — Fīrmens teica, bezspēcīgi atlaizdamies krēslā.

—   Seit daudzi meklē brīnumu, — Flins labprāt piekrita. — Un tādiem meklējumiem šī istaba šķiet vispiemērotākā vieta, vai ne? Jūs esat bijis viselegantākajos speciālistu kabinetos. Tur jums neko nevarēja līdzēt. Tāpēc kādam paputējušam terapeitiņam jāpaveic tas, kas nav bijis pa spēkam slavenībām. Vārdu sakot, poētiskajai taisnībai jāuzvar! …

—  Apmēram tā, — Fīrmens atteica, vārgi pasmaidīdams.

—   O, nē, nedomājiet, ka savā nozarē esmu nepraša, — Flins teica, izņemdams no apdiluša, zaļa maciņa tabaku un stūķēdams to pīpē. — Bet patiesībā brīnumi maksā naudu, vienmēr ir maksājuši un vienmēr maksās. Ja lielie vīri nav varējuši jums palīdzēt, es noteikti nevarēšu.

—   Pateicos par atklātību, — Fīrmens teica, taču vēl netaisījās iet prom.

—   Mans ārsta pienākums, — Flins lēni turpināja, — liek jums atgādināt, ka Akadēmija ir atvērta jebkurā laikā.

—   Kā es varu meklēt tur palīdzību, — Fīrmens jautāja, — ja nekā nezinu par šo iestādi?

—   Neviens nezina, — Flins atbildēja. — Un tomēr stāsta, ka tur izārstējot visus slimniekus.

—   Arī nāve izārstē visus.

—   Tāda ārstēšana nav lietderīga un turklāt nepavisam neatbilst laika garam. Kaut kas tamlīdzīgs būtu iespējams, ja Akadēmiju vadītu psihopāti, bet tas ir absolūti izslēgts.

—   Kāpēc tad no šīs iestādes neviens neatgriežas?

—   To neprasiet man, — Flins sacīja. — Varbūt no turienes neviens nevēlas atgriezties. — Viņš vairākas reizes pakšķinādams ievilka dūmus. — Jūs gribat padomu. Lai notiek! Vai nauda jums ir?

—  Nedaudz atradīsies, — Fīrmens piesardzīgi atbildēja.

—   Labi. Man, protams, nevajadzētu to teikt, bet… nospļaujieties par zālēm un nemeklējiet vairs ārstus! Ejiet mājās un aizsūtiet savu robotsulaini pēc pārtikas krājuma vairākiem mēnešiem. Paslēpieties uz kādu laiku.

—   Paslēpties? Kāpēc?

Flins dusmīgi paskatījās uz viņu.

—   Tāpēc, ka, mēģinādams atgūt psihisko līdzsvaru, jūs sevi satracināt un līdz ar to tikai pasliktināt savu stāvokli. Tādus gadījumus esmu novērojis tūkstošiem. Nedomājiet par slimībām un par veselību! Pagulšņājiet pāris mēnešu, palasiet, uzbarojieties. Gan jau tad redzēs …

—   Vai zināt, — Fīrmens iesaucās, — man liekas, ka jums ir taisnība. Es pat esmu pārliecināts par to. Tikai šaubos, vai man vajadzētu iet mājās. Es, zināt, šodien piezvanīju uz vienu vietu … Starp citu, man ir nauda.

Vai jūs nevarētu mani paslēpt šeit? Lūdzu, paslēpiet mani!

Flins piegāja pie loga un bailīgi palūkojās uz tumšo ielu.

—       Jau tā esmu sarunājis par daudz. Ja es būtu mazliet jaunāks … bet nē, tas nav iespējams! Mans padoms ir neprātīgs! Lūdzu, neprasiet, lai es turklāt vēl rīkotos neprātīgi!

—        Atvainojiet, — Fīrmens sacīja. — Man nevajadzēja izteikt šo lūgumu. Bet es tiešām esmu jums ļoti pateicīgs. Goda vārds!

Viņš piecēlās.

—   Cik man jāmaksā?

—       Ne centa, — Flins atbildēja. — Novēlu jums izveseļoties!

—   Paldies.

Fīrmens steigšus nokāpa lejā un pasauca taksometru. Pēc divdesmit minūtēm viņš bija mājās.

Kāpņu telpa viņa stāvā likās neparasti klusa. Namsaimnieces dzīvokļa durvis bija slēgtas, bet Fīrmenam radās iespaids, ka vēl nupat tās bijušas atvērtas un tagad vecā kundze stāv aiz durvīm, piespiedusi ausi pie plānajiem dēļiem. Viņš pielika soli un iegāja savā dzīvoklī.

Arī tur valdīja klusums. Fīrmens ielūkojās virtuvē. Viņa robotsulainis rosījās pie plīts, bet Spīds bija turpat saritinājies kaktā.

— Labvakar, ser, — robots sveicināja, — sēstieties, es tūlīt pasniegšu jums vakariņas.

Joprojām domādams par saviem plāniem, Fīrmens atlaidās krēslā. Viņam, protams, jāapsver vairākas deta-

Jas, bet visumā Flinam ir taisnība. Paslēpties, nerādīties cilvēkiem acīs — lūk, kur izeja!

—       Rīt no rīta tev būs jāiet iepirkties, — viņš sacīja robotsulainim.

—       Jā, ser, — robots atbildēja, likdams galdā šķīvi ar zupu.

—       Mums vajadzēs labi daudz pārtikas. Maizi, gaļu … Kaut gan, nē, labāk nopērc konservus.

—   Kādus konservus? — robotsulainis jautāja.

—       Dažādus. Galvenais, lai tie nodrošinātu pilnvērtīgu uzturu. Un cigaretes. Neaizmirsti cigaretes! Lūdzu, iedod man sāli.

Robots nekustēdamies stāvēja pie plīts, bet Spīds klusītēm iegaudojās.

—   Robotsulaini! Es lūdzu sāli.

—   Man ļoti žēl, ser, — robots nomurmināja.

—   Ko nozīmē «man ļoti žēl»? Pasniedz man sāli!

—   Es vairs nevaru jums paklausīt.

—   Kāpēc?

—       Jūs tikko pārkāpāt sarkano svītru, ser. Tagad jūs esat «desmitnieks».

Kādu brīdi Fīrmens apmulsis blenza uz robotu.' Tad ieskrēja guļamistabā un ieslēdza psihometru. Melnā bultiņa lēnām pacēlās līdz sarkanajai svītrai, mirkli pasvārstījās un aizslīdēja tālāk.

Viņš bija kļuvis par «desmitnieku»!

Bet tam nav nozīmes, Fīrmens centās sev iestāstīt. Galu galā šī tīri kvantitatīvā izmaiņa vēl neliecina, ka viņš pēkšņi kļuvis par briesmoni. Vajadzēs aprunāties ar robotu, gan jau tas viņu sapratīs.

Fīrmens izmetās no guļamistabas.

—   Robotsulaini, uzklausi mani…

Aizcirtās dzīvokļa ārdurvis. Robotsulainis bija aizgājis.

Fīrmens atgriezās viesistabā un apsēdās uz dīvāna. Robotam, dabiski, bija jāaiziet. Sājos mehānismos ir iebūvēta psihometriska iekārta. Ja saimnieks pārkāpj sarkano svītru, robots automātiski atgriežas rūpnīcā. Neviens «desmitnieks» nedrīkst izmantot tik sarežģītas mašīnas pakalpojumus.

Tomēr viss vēl nebija pagalam. Pieliekamajā glabājās šis tas ēdams. Neko darīt, vajadzēs taupīt pārtiku. Bet kopā ar Spīdu viņš nejutīsies pārāk vientuļš. Un galu galā šādā stāvoklī varbūt vajadzēs pavadīt tikai dažas dienas.

—   Spīd!

Dzīvokli nedzirdeja ne skaņas.

—   Panāc šurp, manu puisīt!

Joprojām nekādas atbildes.

Fīrmens metodiski pārmeklēja istabas, bet suni tā arī neatrada. Spīds laikam bija aizgājis kopā ar robotu.

Palicis viens, Fīrmens devās uz virtuvi un izdzēra trīs glāzes ūdens. Viņš aplūkoja vakariņas, kuras robots bija pagatavojis, un iesmējās, taču tūdaļ pat apklusa.

No šejienes jāpazūd, pie tam ātri! Kavēties nedrīkst ne mirkli. Ja viņš steigsies, varbūt vēl izdosies kaut kur paslēpties. Katra sekunde tagad varēja kļūt viņam liktenīga.

Lai gan Fīrmens to labi saprata, viņš joprojām stāvēja virtuvē, truli vērdamies grīdā un brīnīdamies, kāpēc suns viņu atstājis.

Piepeši kāds pieklauvēja pie durvīm.

—   Mister Fīrmen!

—   Nē!

—       Mister Fīrmen, jums nekavējoties jāizvācas no dzīvokļa.

Tā bija mājas īpašniece, un Fīrmens atvēra viņai durvis.

—   Jāizvācas? Kāpēc?

—       Tas nav svarīgi. Bet šeit jūs vairs nevarat palikt, mister Fīrmen. Jums nekavējoties jāaiziet!

Fīrmens paņēma platmali, uzmeta pēdējo skatienu savam bijušajam mājoklim un izgāja ārā. Durvis viņš atstāja vaļā.

Lejā viņu gaidīja divi vīri, kuru ģīmji trūcīgajā ielas gaismā atgādināja izplūdušus, neskaidrus plankumus.

—       Uz kurieni jūs gribētu doties? — viens no viņiem jautāja.

—   Uz kurieni es varu?

—   Vai nu uz ķirurģisko slimnīcu, vai uz Akadēmiju.

—   Tādā gadījumā uz … Akadēmiju.

Viņi iesēdināja Fīrmenu mašīnā un aizbrauca. Fīrmens atslīga sēdeklī, pārāk nomocīts, lai spētu par kaut ko domāt. Vēss, spirdzinošs vējiņš pūta viņam sejā, un arī mašīnas vieglā šūpošanās bija tīri patīkama. Brauciens šķita ilgstam bezgalīgi.

—  Esam klāt, — pavadoņi beidzot iesaucās.

Mašīna apstājās pie milzīgas, pelēkas ēkas, un viņi

ieveda Fīrmenu gandrīz pilnīgi tukšā istabā. Istabas vidū atradās rakstāmgalds, pie kura bija piestiprināta neliela plāksnīte ar uzrakstu «UZŅEMŠANAS NODAĻA. DEŽURANTS». Pa pusei uzgūlies uz galda, tur omulīgi krāca kāds vīrietis.

Viens no Fīrmena sargiem skaļi ieklepojās. Dežurants atliecās krēslā, izberzēja acis, uzlika brilles un miegaini paskatījās uz atnācējiem.

—   Kurš no jums? — viņš jautāja.

Sargi norādīja uz Fīrmenu.

—       Kārtībā. — Dežurants izstaipījās, atvēra lielu, melnu bloknotu, kaut ko ierakstīja, izrāva lapiņu un

pasniedza to Fīrmena pavadoņiem. Abi nekavējoties aizgāja.

Dežurants nospieda pogu un enerģiski pakasīja galvu.

—   Pilns mēness šonakt, — viņš, nepārprotami apmierināts, konstatēja.

—   Kā, lūdzu? — Fīrmens nesaprata.

—   Pilns mēness. Tādus puišus visbiežāk atved tieši ap šo laiku. Man jau radusies doma šai sakarā uzrakstīt disertāciju.

—   Visbiežāk? Ko tas nozīmē? — Fīrmens satriekts jautāja; viņš līdz galam vēl nespēja aptvert, ka pēdīgi tomēr nokļuvis Akadēmijā.

—   Pakustini taču mazliet smadzenes! — dežurants bargi sacīja. — Tajās naktīs, kad ir pilns mēness, mums atved visvairāk «desmitnieku». Es gan šaubos, vai te ir kāda korelācija, bet… Ahā, sargs jau nāk.

Kārtodams kaklasaiti un pieglauzdams formas tērpu, sargs nostājās dežuranta priekšā.

—  Aizved šo te uz 312 AA, — dežurants pavēlēja un, tikko Fīrmens bija aizgājis, atkal noņēma brilles, lai būtu ērtāk snaust.

Sargs veda Fīrmenu pa labirintu, kurā cita aiz citas rindojās neskaitāmas durvis. Gaiteņu tīkls šķita pilnīgi haotisks, jo ik pēc dažiem desmitiem soļu no galvenās ejas visvisādos leņķos atdalījās jauni atzarojumi un šur tur koridori līkumoja kā senu pilsētu ielas. Pa ceļam Fīrmens ievēroja, ka durvis nav numurētas noteiktā secībā. Viņi pagāja garām atzīmei 2112, tad — 25 P un beidzot — 14. Turklāt viņš bija pārliecināts, ka 888. numuru redzējis jau vismaz trīs reizes.

— Kā jums izdodas orientēties šai labirintā? — Fīrmens jautāja sargam.

—       Tas ir mans pienākums, — sargs diezgan laipni atbildēja.

—       Te grūti saskatīt kādu sistēmu, — Fīrmens pēc brīža piebilda.

—        Sistēmas te nemaz nevar būt, — sargs gandrīz konfidenciāli paskaidroja. — Sākotnēji šai ēkā bija ieplānots daudz mazāks istabu skaits, bet tad notika negaidītais. . Dienu no dienas saradās arvien vairāk slimnieku. Un nekas neliecina, ka šie plūdi reiz mitēsies. Tāpēc istabas vajadzēja sadalīt kambarīšos un izbūvēt jaunus gaiteņus.

—       Bet kā ārsti atrod savus pacientus? — Fīrmens painteresējās.

Viņi apstājās pie numura 312 AA. Sargs klusēdams atslēdza durvis un, tikko Fīrmens bija pārkāpis slieksni, atkal aizslēdza tās.

Istaba izrādījās ļoti maza. Tajā atradās neliels dīvāns, krēsls un skapītis. Šīs mēbeles piepildīja gandrīz visu telpu.

Pēkšņi gaitenī atskanēja balsis. Kāds vīrietis teica:

—       Lai notiek, padzersim kafiju. Pēc pusstundas, kafejnīcā …

Noskrapstēja atslēga. Atbildi Fīrmens nesaprata; viņš tikai dzirdēja kādu smejamies un sakām:

—       Jā, vēl viens simtiņš, un mums vajadzēs ierakties pazemē, lai visiem pietiktu vietas!

Durvis atvērās; istabā ienāca smaidīgs, bārdains vīrs baltā žaketē. Ieraudzījis Fīrmenu, viņš kļuva nopietns; viņa seja ieguva lietišķu, profesionālu izteiksmi.

—        Lūdzu, atgulieties uz dīvāna, — bārdainis teica pieklājīgi, taču nepārprotami pavēlošā tonī.

—       Tagad, kad esmu šeit nokļuvis, — Fīrmens, joprojām kājās stāvēdams, iesaucās, — jūs varbūt paskaidrosiet man, ko tas viss nozīmē?!

Iebāzis slēdzeni skapīša durvīs, bārdainis uzmeta Fīrmenam nogurušu, mazliet zobgalīgu skatienu un sarauca uzacis.

—   Es esmu ārsts, nevis lektors, — viņš atbildēja.

—   Saprotu. Un tomēr …

—   Jā, jā, — ārsts, rezignēti raustīdams plecus, piekrita. — Es zinu. Jums ir tiesības saņemt informāciju un tā tālāk, un tamlīdzīgi. Bet, goda vārds, dot šos paskaidrojumus vajadzēja tiem, kas jūs nogādāja uz šejieni. Tas tik tiešām nav mans uzdevums.

Fīrmens vēl arvien bija kājās.

—   Atgulieties uz dīvāna, esiet prātīgs! Es visu izstāstīšu, — bārdainis sacīja un atkal pievērsās skapītim.

Fīrmenam iešāvās prātā, ka vajadzētu pamēģināt uzbrukt ārstam un sasiet to, bet tūdaļ viņš apjēdza, ka šī doma droši vien jau radusies tūkstošiem «desmitnieku». Ar tādu iespēju šeit neapšaubāmi rēķinās … Viņš atgūlās uz dīvāna.

—   Akadēmija, — ārsts iesāka, rakņādamies pa skapīti, — ir raksturīgs mūsu laikmeta produkts. Lai to saprastu, jums vispirms jāizprot laikmets, kurā mēs dzīvojam. — Viņš ieturēja dramatisku pauzi un ar nepārprotamu labpatiku turpināja: — Psihiskā veselība! Ar šo veselību, it īpaši ar tās sabiedrisko aspektu, saistīts drausmīgs sasprindzinājums. Cik bieži cilvēka prāts to neiztur! Un, ja jau cilvēks nav izturējis sasprindzinājumu, viņš sāk pārvērtēt vērtības, viņam rodas dīvainas cerības, idejas, teorijas un iekšēja tieksme pēc aktivitātes. Pašas par sevi šīs parādības var arī nebūt patoloģiskas, bet tās neizbēgami nodara ļaunumu statiskai sabiedrībai, jo līdzsvara stāvokli, kā zināms, spēj izjaukt jebkura pārvērtība. Tagad, pēc tūkstošiem gadu ilgas asinsizliešanas, mēs esam sprauduši sev par mērķi pasargāt sabiedrību no atsevišķu cilvēku pārmē

rīgas aktivitātes. Tāpēc katram indivīdam ir jāizvairās no tām saprāta konstrukcijām, no tiem iekšējiem lēmumiem, kas var padarīt viņu par potenciāli bīstamu pārmaiņu izraisītāju. Šāda atteikšanās no savām tieksmēm mūsu ideāla labad prasa gandrīz pārcilvēcisku spēku un apņēmību. Visi, kuriem minēto īpašību nepietiek, agri vai vēlu nokļūst pie mums.

—  Es tomēr nesaprotu … — Fīrmens iebilda, bet ārsts viņu pārtrauca.

—  Nepieciešamība pēc tādas iestādes kā Akadēmija loģiski izriet no teiktā. Mūsu dienās tikai smadzeņu ķirurģija dod iespēju efektīvi ārstēt psihiskas anomālijas. Bet cilvēkiem ir nepatīkami domāt par to. Būtībā tā ir velnišķa alternatīva. Valdības finansētās smadzeņu operācijas taču beidzas ar sākotnējās personas nāvi vārda vistiešākajā nozīmē. Akadēmija cenšas mazināt konflikta asumu, piedāvājot slimniekiem citu izeju.

—   Bet kāda ir šī izeja? Kāpēc jūs to slēpjat?

—  Atklāti sakot, vairums cilvēku nemaz nevēlas gūt pārāk lielu skaidrību šinī jautājumā. — Ārsts aizvēra un noslēdza skapīti, bet Fīrmens neredzēja, kādus instrumentus viņš tur atlasījis. — Ticiet man, jūsu reakcija nav tipiska. Jūs uzskatāt mūs par tumšu, noslēpumainu un bīstamu spēku. Tas ir jūsu psihiskās slimības rezultāts. Veselie uzskata mūs par panaceju, par nedaudz miglainu, taču patīkamu iespēju atbrīvoties no bargās, nepielūdzamās īstenības. Viņi tic mums kā dievam. — Bārdainis nosmīnēja. — Viņu uztverē Akadēmija ir kaut kas līdzīgs paradīzei.

—   Kāpēc tad jūs skaļi nereklamējat savas metodes?

—  Redzat, — ārsts maigi piezīmēja, — pat ar paradīzes metodēm nav ieteicams iepazīties pārāk tuvu.

—  Tātad tā ir krāpšana! — Fīrmens iesaucās, mēģinādams apsēsties. — Jūs gribat mani nogalināt!

—   Nekādā gadījumā! Varat būt drošs, — ārsts iebilda un ar vieglu rokas kustību atkal noguldīja Fīrmenu.

—   Ko tad īsti jūs ar mani iesāksit?

—   To jūs tūdaļ redzēsit.

—   Un kāpēc no šejienes neviens neatgriežas?

—   Laikam nevēlas, — ārsts atbildēja un, iekams Fīrmens paspēja sakustēties, iedūra viņam rokā adatu un iešļircināja kādu siltu šķidrumu.

—   Iegaumējiet, — ārsts sacīja, — sabiedrība ir jāpasargā no indivīda!

—   Jā, — Fīrmens miegaini atsaucās. — Bet kas pasargās indivīdu no sabiedrības?

Istabas apveidi pamazām izplūda, un, lai gan bārdainis vēl kaut ko teica, Fīrmens vairs nespēja izšķirt vārdus; viņš tikai zināja, ka tie ir gudri un saprātīgi, un ļoti patiesi.

Atguvis samaņu, Fīrmens ieraudzīja sevi plašā līdzenumā. Leca saule. Nespodrajā rīta gaismā miglas lēveri lipa viņam pie potītēm un mitrā zāle atsperīgi liecās zem kājām.

Fīrmens bija mazliet pārsteigts, jo cieši blakus pa labi stāvēja viņa sieva. Pa kreisi, piespiedies viņam klāt, viegli trīcēja Spīds. Taču pārsteigums ātri izgaisa: vai tad šī nebija īstā vieta, kur jāatrodas sievai un sunim, kad vīrs pošas kaujai?

Tālu priekšā no miglas vāliem iznira cilvēku stāvi, un drīz vien Fīrmens saprata, ka tie ir ienaidnieki.

Procesijas priekšgalā, draudīgi spīguļodams mijkrēslī, soļoja viņa robotsulainis. Robotam sekoja Morgans; viņš histēriski kliedza, ka Fīrmenam jāmirst. Arī Flins, šis iebiedētais cilvēciņš, slēpdams savu seju, soļoja ienaidnieku kolonnā. Flinam līdzās bija mājas īpašniece, kas nemitīgi spiedza: «Nedodiet viņam patvērumu!» Aiz viņas nāca ārsti, dežuranti un sargi, bet aiz tiem — miljoniem vīru rupjos strādnieku virsvalkos, ar dziļi uz pieres uzmauktām beretēm un sarullētiem laikrakstiem rokā.

Fīrmens saspringa, gatavodamies izšķirošajai kaujai ar ienaidniekiem, kas bija viņu nodevuši. Tomēr pēkšņi viņā pamodās šaubas. Vai tiešām tā bija īstenība?

Un tad viņam radās šķebinoša vīzija: Fīrmens it kā no malas ieraudzīja savu narkotizēto ķermeni guļam vienā no Akadēmijas numurētajiem kambarīšiem, kamēr dvēsele sapņu pasaulē grasījās karot pret rēgiem.

Es esmu absolūti normāls! Apskaidrības mirklī Fīrmens saprata, ka no šejienes nekavējoties jābēg. Karot ar rēgiem nav viņa cienīgs uzdevums. Viņam jāatgriežas reālajā pasaulē. Status quo nevar pastāvēt mūžīgi. Un kas notiks ar cilvēci, ja no tās izskaudīs visu spēku un sīkstumu, visu uzņēmību un jebkuru individualitāti?

No Akadēmijas neviens neaiziet? Viņš to izdarīs! Fīrmens centās atbrīvoties no ilūziju varas un juta, ka viņa nekam nederīgais ķermenis sakustas uz dīvāna, sten un mēģina uzrausties sēdus …

Taču iztēles uzburtā sieva satvēra viņa roku un norādīja tālē. Iztēles uzburtais suns atņirdza zobus un ierūcās. Iztēles uzburtais ienaidnieks tuvojās.

Mirklis bija zudis un pēdējā izdevība palaista garām, bet Fīrmens to nekad neuzzināja. Viņš aizmirsa savu apņēmību, aizmirsa zemi, aizmirsa patiesību un rasā mirkstošām kājām metās uz priekšu, lai stātos pretim nīstajam ienaidniekam.

ATKRITUMU VĀCĒJS NO LOREJAS

—   Absolūti neiespējami! — noteica profesors Kar- vers.

—   Bet es to redzēju, — iebilda Freds, viņa palīgs un miesassargs, — pagājušajā naktī redzēju pats savām acīm! Viņi atnesa mednieku — tam bija pa pusei norauta galva — un viņi. \.

—   Liecies mierā, — sacīja profesors, saspringdams gaidās.

Viņi bija atstājuši zvaigžņu kuģi pirms rītausmas, lai noskatītos saullēkta ceremoniju Lorejas ciematā uz tā paša nosaukuma planētas. Saullēkta ceremonijas, vērojot tās no prāva attāluma, mēdz būt ļoti krāšņas un antropologam var dot vielu veselai grāmatas nodaļai; taču Loreja arī šai ziņā sagādāja vilšanos.

Saule leca bez fanfāru skaņām, acīmredzot uzklausl- jusi lūgšanas, kas bija adresētas tai iepriekšējā vakarā. Tumši sarkanā milzeņa disks lēni pacēlās pār apvārsni, sasildot dižo lietus mežu, kas no visām pusēm ieskāva ciematu. Iedzimtie tikmēr gulēja cietā miegā …

Bet ne visi. Atkritumu vācējs jau bija kājās un ar zaru slotu mēza prom pa dienu starp ciemata būdiņām uzkrājušos gružus. Viņš lēni šļūca turp un atpakaļ — līdzīgs cilvēkam un tai pašā laikā cilvēkiem neizsakāmi svešs. Atkritumu vācēja seja atgādināja stilizētu kluci, it kā šai veidolā daba būtu tikai mēģinājusi ieskicēt saprātīgas dzīvības pirmuzmetumu. Viņa galva bija dīvaini punaina un āda — netīri pelēka.

Mēzdams gružus, atkritumu vācējs kaut ko dungoja zemā rīkles balsī. Vienīgā pazīme, kas viņu atšķīra no citiem lorejiešiem, bija šķērsām pāri sejai uztriepta melna svītra. Tā liecināja, ka šai primitīvajā sabiedrībā atkritumu vācējs stāv uz sociālās piramīdas viszemākā pakāpiena.

—   Iegaumē, — profesors Karvers sacīja, kad saule bija uzlēkusi bez jebkādiem starpgadījumiem, — parādība, kādu tu man aprakstīji, nav iespējama. It sevišķi uz tik nožēlojamas, panīkušas planētiņas.

—   Es nevaru neticēt pats savām acīm, — Freds tiepās. — Šo parādību es redzēju. Ja vēlaties ignorēt faktus, profesor, tā ir jūsu darīšana.

Viņš pieslējās pie zaraina stabikusa stumbra, sakrustoja rokas uz kalsnajām krūtīm un uzmeta īdzīgu skatienu ciemata salmu jumtiem. Uz Lorejas viņi dzīvoja jau gandrīz divus mēnešus, un ciemats ar katru dienu iedvesa viņam arvien lielāku riebumu.

Freds bija vārgs, neizskatīgs puisis ar ezītī apcirptiem matiem, kas īpaši izcēla viņa šauro pieri. Nu jau gandrīz desmit gadus viņš pavadīja profesoru; divatā viņi bija apceļojuši desmitiem planētu un pieredzējuši daudz neparasta un brīnumaina. Taču viss redzētais tikai pastiprināja viņa nicinājumu pret mūsu Galaktiku. Freda sapnis bija atgriezties mājās — Bajonā, Ņūdžersijas štatā —, atgriezties ar naudu un slavu vai, ļaunākajā gadījumā, ar naudu vien.

—   Te varētu tikt pie bagātības, — Freds pārmeta profesoram. — Bet jūs gribat šo izdevību palaist garām!

Karvers domīgi saknieba lūpas. Pret bagātību viņam, protams, nebija iebildumu. Taču profesors negribēja pārtraukt zinātniskos novērojumus, citiem vārdiem — negribēja atteikties no zīles rokā, lai tvarstītu visai problemātisko medni kokā. Karvers patlaban beidza savu mūža darbu — grāmatu, kurai vajadzēja visā pilnībā apstiprināt un pamatot tēzi, ko viņš bija izvirzījis jau pirmajā zinātniskajā publikācijā «Daltonisms Tanga iedzīvotāju vidū». So tēzi profesors vēlāk bija attīstījis grāmatā «Dranga rasu nepietiekamā kustību koordinācija» un vispārinājis monumentālajā pētījumā «Par intelekta trūkumu Galaktikā», kurā pārliecinoši pierādīja, ka, attālumam no Zemes līdz citu saprātīgu būtņu apdzīvotām planētām palielinoties ģeometriskā progresijā, šo būtņu intelekts samazinās aritmētiskā progresijā.

Tomēr viskrašņak Karvera tēzei bija lemts uzplaukt viņa jaunākajā sacerējumā «Ārpuszemes rasu iedzimtās nepilnvērtības apslēptie cēloņi», kurā profesors apkopoja visu iepriekšējo pētījumu rezultātus.

—   Ja tev taisnība … — Karvers iesāka.

—   Skatieties! — Freds iekliedzās. — Viņi nes vēl vienu! Tagad jūs pats redzēsit!

Profesors Karvers bija patukls, iespaidīga izskata vīrs ar sārtiem vaigiem un nesteidzīgām, it kā iepriekš aprēķinātām kustībām. Lai gan Loreja atradās mērenā klimata joslā, profesors valkāja tropu apstākļiem piemērotu tērpu. Viņš allaž turēja rokā ādas pletni un aiz jostas nēsāja lielu revolveri — uz mata tādu, kāds bija Fredam.

—   Ja tev taisnība, — Karvers lēni atkārtoja, — tas ir visnotaļ vērā ņemams sasniegums.

—   Ejam! — Freds mudināja.

Četri sregu mednieki nesa ievainoto uz dziednieka būdu, un Karvers kopā ar Fredu devās viņiem pakaļ. Mednieki šķita ļoti noguruši; līdz ciematam viņi droši vien bija soļojuši ne vienu diennakti vien, jo sregu medības parasti notika tālu no apdzīvotajām vietām, nepieejamos lietus meža biezokņos.

—   Pēc dzīvotāja neizskatās, vai ne? — Freds pačukstēja.

Profesors pamāja ar galvu. Pirms kāda mēneša viņam no ļoti izdevīgas pozīcijas koka galotnē bija izdevies nofotografēt sregu, un tagad viņš skaidri iztēlojās šo lielo, ārkārtīgi nikno un kustīgo plēsoņu ar šausminošiem nagiem, ilkņiem un ragiem. Tas bija vienīgais medījums, kura gaļu lorejiešiem neaizliedza ēst viņu neskaitāmie tabu. Iedzimtajiem vajadzēja vai nu nogalināt sregus, vai arī pašiem mirt bada nāvē.

Taču ievainotais acīmredzot nebija pietiekami veikli rīkojies ar šķēpu un vairogu, un sregs bija uzšķērdis viņu no kakla līdz iegurnim. Lai gan ievainojumam nekavējoties uzlika sausu lapu pārsēju, mednieks stipri noasiņoja. Par laimi, viņš jau sen bija zaudējis samaņu.

—   Puisim nav ne mazāko izredžu, — Karvers piezīmēja. — Jābrīnās, ka viņš izturējis tik ilgi! Pietiek ar šoku, nemaz nerunājot par drausmīgo brūci…

—   Nu, nu, gan jau redzēsit, — Freds nomurmināja.

Ciemats bija piepeši pamodies. Pelēkādainie, punai-

nie ļautiņi klusēdami raudzījās, kā mednieki dodas uz dziednieka būdu. Arī atkritumu vācējs pārtrauca darbu, lai noskatītos viņiem pakaļ. Ciemata vienīgais bērns stāvēja savu vecāku būdas priekšā un, iebāzis mutē pirkstu, blenza uz procesiju. Degs, vietējais dziednieks, iznāca medniekiem pretim, jau uzvilcis rituāla masku. Steigā nogrimējušies, pamazām pulcējās arī dejotāji — dziednieka palīgi.

—  Vai tu domā, ka izdosies viņu salāpīt, dok? — Freds jautāja.

—   Cerēsim, — Degs godbijīgi atbildēja.

Viņi iegāja trūcīgi apgaismotajā dziednieka būdā. Ievainoto rūpīgi noguldīja zāļu cisās. Degs uzsāka rāmi svinīgu dziesmu, un dejotāji viņam piebalsoja ar ritmiskām kustībām.

—   Nekas neiznāks, — profesors pačukstēja Fredam kā cilvēks, kas ar interesi vēro tvaika ekskavatora darbu. — Sādā stāvoklī iedvesmošana vairs nevar līdzēt. Par vēlu! Ieklausies, kā viņš elpo. Vai tev neliekas, ka elpas vilcieni kļūst aizvien seklāki?

—  Jums taisnība, — Freds piekrita.

Tikmēr Degs, nodziedājis dziesmu līdz galam, pieliecās tuvāk ievainotajam medniekam. Lorejietis elpoja arvien nevienmērīgāk un retāk …

—    Laiks! — dziednieks iesaucās, izņēma no kāda maisiņa nelielu koka caurulīti, atkorķēja to un pielika pie mirēja lūpām. Mednieks norija dažus malkus, tad…

Karvers iepleta acis, bet Freds triumfējoši pasmīnēja. Mednieka elpa kļuva vienmērīgāka un dziļāka. Drausmīgā plēstā brūce dažās minūtēs sadzija; tās vietā palika tikai šaura, sārta rēta, kas drīz vien pārvērtās par gandrīz neredzamu baltu līniju.

Mednieks uzsvempās sēdus, pakasīja galvu, stulbi ieķiķinājās un palūdza, lai viņam iedod dzert, vēlams ko stiprāku.

Degs nekavējoties atklāja svinības.

Karvers un Freds devās uz mežmalu apspriesties. Profesors gāja kā mēnessērdzīgs. Viņa nojukusi apakšlūpa šķita vēl vairāk atkārusies, un ik pa brīdim viņš pakratīja galvu.

—   Nu, ko teiksit? — Freds jautāja.

—   Tas ir neiespējami. Vismaz tā tam vajadzētu būt, — Karvers apmulsis murmināja. — Pasaulē nav nevienas vielas, kurai varētu būt tāda iedarbība. Un tu arī pagājušajā naktī redzēji kaut ko līdzīgu?

—   Protams, velns parāvis, — Freds apstiprināja. — Viņi atnesa mednieku, kuram bija pa pusei norauta galva. Mednieks norija malciņu šķidruma, un brūce sadzija man acu priekšā.

—   Cilvēces sensenais sapnis, — Karvers teica, it kā sarunādamies pats ar sevi. — Universāls līdzeklis pret visām kaitēm!

—   Par tādām zālēm mēs varētu noplēst jebkuru cenu, — Freds sacīja.

—  Varētu … turklāt neaizmirstot savu pienākumu pret zinātni! — profesors bargi atgādināja. — Jā, Fred, es domāju, ka mums derētu iegūt kaut nedaudz šīs vielas.

Viņi pagriezās un stingrā solī devās atpakaj uz ciematu.

Tur saskaņā ar rituālu pilnā sparā dejoja dažādu kultu pārstāvji. Tieši tobrīd kārta bija satgohaniem — briedim līdzīga vidēja lieluma dzīvnieka pielūdzējiem; satgohanus varēja pazīt pēc trim sarkaniem punktiem uz pieres. Viņus gatavojās nomainīt dresfeidi un ta- ganji, kas pārstāvēja citu meža dzīvnieku kultus. Zvēri, kurus viena vai otra dzimta uzskatīja par saviem senčiem, atradās tabu aizsardzībā, un nogalināt tos bija kategoriski aizliegts. Karveram neizdevās kaut cik racionāli iztulkot šos dīvainos ticējumus. Lorejieši ietiepīgi atteicās par tiem runāt.

Dziednieks Degs jau bija noņēmis rituāla masku un, sēdēdams būdas priekšā, vēroja deju ceremonijas. Zemes cilvēkiem tuvojoties, viņš piecēlās.

—   Miers jums, — dziednieks laipni sveicināja.

—       Tev tāpat, — Freds atbildēja. — Krietnu darbiņu esi šorīt paveicis.

Degs kautrīgi pasmaidīja.

—   Dievi uzklausīja mūsu lūgšanas.

—       Dievi? — Karvers brīnījās. — Man nezkāpēc likās, ka galvenā loma bija serumam …

—        Serumam? Ā, jūs runājat par sersi sulu! — šos vārdus Degs pavadīja ar godbijīgu žestu. — Jā, sersi sula ir visu lorejiešu māte.

—       Mēs labprāt nopirktu šo šķidrumu, — Freds, neievērodams profesora nosodošo skatienu, bez aplinkiem sacīja. — Cik tu gribi par galonu?

—   Man ļoti žēl, — teica Degs.

—       Varam piedāvāt skaistas kreļļu virtenes… Vai spoguļus. Bet varbūt tev labāk patiktu pāris tērauda nažu?

—       Tas diemžēl nav iespējams, — dziednieks kategoriski paziņoja. — Sersi sula ir svēta. To drīkst izmantot tikai dievišķai dziedināšanai.

—       Nepūt nu pīlītes! — Freds spēji pietvīka. — Tu, krāsainais izdzimteni, iedomājies, ka vari…

—       Es jūs pilnīgi saprotu, — Karvers pieglaimīgi iejaucās sarunā. — Arī mēs cienām svētumus un zinām, ka nejēgu rokas nedrīkst tos apgānīt.

—       Vai jums prāts? — Freds angļu valodā pačukstēja.

—       Jūs esat gudrs cilvēks, — Degs ar cieņu sacīja. — Jūs saprotat, kāpēc esmu spiests jums atteikt.

—   Protams. Taču, redzi, Deg, savā dzimtenē ari es esmu dziednieks.

—   Ak tā? To gan es nezināju!

—   Jā, tā tas ir. Un, atklāti sakot, savā specialitātē — viens no prasmīgākajiem …

—   Tādā gadījumā jums jābūt ļoti svētam vīram, — Degs, dziļi paklanījies, konstatēja.

—   Viņš tiešām ir svēts! — Freds tūdaļ piebilda. — Svētāku tev diez vai gadīsies jebkad redzēt.

—   Lūdzu, nevajag, Fred! — Karvers, nodūris acis, sacīja un atkal pievērsās dziedniekam: — Tā tas ir, kaut arī es nevēlos, ka par to runā… Šādos apstākļos, kā tu pats saproti, iedot man sersi sulu nebūs grēks. Vēl vairāk — tavs priestera pienākums ir izpildīt manu lūgumu.

Dziednieks ilgi domāja, bet pretrunīgās jūtas, kas plosīja viņu, tikpat kā neatspoguļojās gludajā, neizteiksmīgajā sejā. Beidzot viņš sacīja:

—  Jums droši vien taisnība. Bet par nožēlošanu es nevaru izpildīt jūsu lūgumu.

—   Kāpēc?

—   Tāpēc, ka sersi sulas ir maz, drausmīgi maz. Tās tikko pietiek mūsu pašu vajadzībām …

Dzīve ciematā atgriezās ierastajās ikdienas sliedēs. Atkritumu vācējs, vicinādams zaru slotu, lēni steberēja starp būdiņām. Mednieki devās uz mežu meklēt sregus. Sievietes gatavoja ēst un pieskatīja ciemata vienīgo bērnu. Priesteri un dejotāji ik vakarus raidīja pret debesīm lūgšanas, lai no rīta atkal lēktu saule. Visi bija apmierināti, padevīgi un pazemīgi nesdami savu krustu.

Visi, izņemot ciemiņus no Zemes.

Viņi vēl vairākas reizes aprunājās ar Degu un pamazām šo to izdibināja par sersi sulu un grūtībām, kas saistītas ar tās iegūšanu.

Sersi krūms — sīks, nīkuļojošs augs — dabiskajā vidē attīstījās ļoti slikti. Diemžēl to neizdevās kultivēt arī mākslīgi; tas absolūti necieta pārstādīšanu. Vienīgais, ko varēja darīt, bija izravēt nezāles krūma tuvumā un cerēt, ka sersi agri vai vēlu uzziedēs. Tomēr lielākā daļa šo krūmu, nespēdami uzvarēt cīņā par eksistenci, iznīka jau pēc viena vai diviem gadiem. Tikai nedaudzi uzziedēja, un vēl mazāks skaits paspēja nogatavi- nāt sarkanās ogas.

No šīm ogām tika izspiests eliksīrs, kas nesa dzīvību Lorejas tautai.

—   Ievērojiet, — Degs aizrādīja, — ka sersi krūmi aug tālu cits no cita. Dažkārt jāmeklē vairākus mēnešus, iekams izdodas atrast vienu vienīgu krūmu ar ogām. Un šīs ogas izglābj dzīvību tikai vienam vai, labākajā gadījumā, diviem lorejiešiem.

—   Bēdīgi, ļoti bēdīgi, — Karvers izteica dziedniekam savu līdzjūtību. — Varbūt intensīva augsnes mēslošana …

—   Esam jau mēģinājuši.

—   Es saprotu, — profesors turpināja, — cik svarīga jums ir sersi sula. Ja jūs iedotu man kaut mazliet — pintu vai divas — mēs aizvestu to uz Zemi, izpētītu un mākslīgi sintezētu. Tad šīs brīnumzāles jums būtu neierobežotā daudzumā.

—   Bet mēs nedrīkstam riskēt ne ar vienu pilienu! Vai ievērojāt, cik maz mums bērnu?

Karvers pamāja ar galvu.

—   Niecīgās dzimstības apstākļos mūsu dzīve ir nepārtraukta cīņa par rases saglabāšanu. Ikviena lore- jieša dzīvība jāpaildzina vismaz līdz tam brīdim, kad piedzims bērns, kas varētu viņu aizstāt. Un tas iespējams tikai, diendienā nepārtraukti meklējot sersi krūmus. So krūmu diemžēl nepietiek. — Dziednieks nopūtās. — Nekad nepietiek …

—  Vai sersi sula spēj izārstēt jebkuru kaiti? —Freds vaicāja.

—   Tā paveic daudz vairāk. Tie, kas nobaudījuši sersi sulu, dzīvo vismaz piecdesmit gadus ilgāk.

Karvers iepleta acis. Piecdesmit Lorejas gadu atbilst aptuveni sešdesmit trim gadiem uz Zemes!

Sersi sula tātad veicina ne tikai ievainojumu sadzīšanu un audu reģenerāciju. Tā izrādījās kaut kas līdzīgs dzīvības eliksīram.

Brīdi viņš klusēja, apcerēdams perspektīvu nodzīvot vismaz vēl sešdesmit gadus, tad jautāja:

—   Bet kas notiek, ja pēc piecdesmit gadiem cilvēks vēlreiz iedzer šo sulu?

—   To mēs nezinām, — Degs atbildēja. — Neviens lorejietis otrreiz nedzers šīs zāles, kamēr to nepietiks visiem.

Karvers un Freds saskatījās.

—   Tagad klausies uzmanīgi, Deg! — Un profesors sāka runāt par zinātnieka svētajiem pienākumiem. — Zinātne, — viņš paskaidroja, — stāv pāri rasēm, pāri reliģijām un principiem. Zinātnes attīstība ir pat svarīgāka par dzīvību. Galu galā, kāda nozīme ir dažu lorejiešu nāvei, ja agri vai vēlu viņiem tik un tā būs jāmirst? Vissvarīgākais šai gadījumā — sagādāt zinātnei sersi sulas paraugus.

—  Iespējams, ka jums taisnība, — Degs sacīja. — Bet man diemžēl nav izvēles. Kā saniheriatu reliģijas priesteris esmu zvērējis sargāt savas tautas dzīvību. Un no šī zvēresta es nevaru atteikties.

Viņš pagriezās un aizgāja. Dziļi vīlušies, Karvers un Freds atgriezās kuģī.

Padzēris kafiju, profesors Karvers izņēma no rakstāmgalda atvilktnes «Ārpuszemes rasu iedzimtās nepilnvērtības apslēpto cēloņu» manuskriptu. . Ar dziļu gandarījumu pārlasījis pēdējo nodaļu, kurā aplūkots jautājums par lorejiešu specifiskajām nepilnvērtības izpausmēm, viņš nolika manuskriptu sānis.

—   Gandrīz gatava, Fred, — profesors sacīja. — Darba atlicis nedēļai, augstākais, divām!

—  Uhu, — Freds norūca, caur iluminatoru lūkodamies uz ciematu.

—   Problēma līdz ar to būs atrisināta, — Karvers iesaucās. — Šī grāmata reizi par visām reizēm pierādīs Zemes iedzīvotāju dabisko pārākumu. Mēs jau esam to pierādījuši ar ieročiem rokās, Fred, un ar mūsu tehniku. Tagad tas tiks pierādīts objektīvi, ar bezkaislīgās loģikas spēku.

Freds palocīja galvu. Viņš zināja, ka profesors citē savas grāmatas priekšvārdu.

—   Nekas nedrīkst kavēt lielo darbu, — Karvers sacīja. — Tu man piekriti, vai ne?

—   Skaidrs, — Freds izklaidīgi atbildēja. — Grāmata — visupirms! Ierādiet šiem ķēmiem viņu īsto vietu.

—   Patiesību sakot, ne jau tas man bija prātā. Bet tu zini, ko es gribēju teikt. Pašreizējos apstākļos varbūt labāk aizmirst sersi sulu. Pabeigsim iesākto darbu, un ar to pašu pietiks!

Freds pagriezās un ielūkojās šefam acīs.

—   Profesor, cik, pēc jūsu domām, grāmata ienesīs?

—   Hm… pēdējai, tu droši vien atceries, bija teicami panākumi. Pieprasījums pēc šīs, domājams, būs vēl lielāks. Desmit, varbūt divdesmit tūkstoš dolāru! — Viņš atļāvās viegli pasmaidīt. — Man, kā redzi, veicies temata izvēlē. Visplašākās lasītāju masas stipri ieinteresētas šai jautājumā, un zinātniekam tas, bez šaubām, glaimo.

—       Uzskatīsim, ka grāmata ienesīs jums piecdesmit tūkstošus… Tas ir tīrais nieks. Vai zināt, cik mēs varētu dabūt par vienu pašu mēģenīti ar sersi sulu?

—   Simt tūkstošus? — Karvers nedroši ieminējās.

—       Jūs smejaties? Pieņemsim, ka nāve uzglūn kādam bagātniekam un mums vienīgajiem ir zāles, kas spēj viņu izdziedēt… Tāds vīrs atdotu visu! Viņš nežēlotu pat miljonus!

—       Man liekas, tev taisnība, — Karvers piekrita. — Turklāt tas būtu vērtīgs ieguldījums zinātnes attīstībā … Taču dziednieks nevēlas pārdot ne piliena.

—       Pirkšana nav vienīgais līdzeklis … — Freds izvilka revolveru no maksts un pārbaudīja tā patron- telpu.

—       Saprotu, saprotu, — Karvers, manāmi nobālējis, murmināja. — Bet vai mums ir tiesības?

—   Un kā jūs domājat?

—       Protams, viņi ir nepilnvērtīgi. To es esmu neapstrīdami pierādījis. Varētu pat teikt, ka viņu dzīvības nav neko vērtas, it sevišķi raugoties no Visuma viedokļa. Turklāt… hm … jā, ar šo preparātu varētu izglābt ne viena vien Zemes cilvēka dzīvību!

—       Visupirms mēs varētu paildzināt savu mūžu, — Freds piezīmēja. — Kuram gan gribas atstiept kājas pirms laika?

Karvers piecēlās un apņēmīgi atsprādzēja ieroča maksti.

—       Iegaumē, — viņš sacīja Fredam, — mēs to darām tikai zinātnes vārdā un civilizācijas labā.

—       Kā tad, profesor! — Freds smīnēdams devās uz kuģa lūku.

Degu viņi atrada dziednieka būdas tuvumā.

—       Man jādabū kaut mazliet sersi sulas, — Karvers viņam teica.

—       Es taču paskaidroju, — dziednieks sacīja, — kāpēc tas nav iespējams.

—       Mums šī sula jādabū, — Freds piebilda un, izvilcis revolveru, nikni palūkojās uz Degu.

—   Nē.

—       Tu laikam domā, ka es jokoju? Vai zini, ko var izdarīt ar šo ieroci?

—   Esmu redzējis, kā jūs to lietojat.

—   Varbūt tu netici, ka vērsīšu stobru pret tevi?

—   Es nebaidos. Bet sersi jūs nedabūsit.

—       šaušu, — Freds brīdināja, arvien vairāk paceldams balsi. — Zvēru, ka tūlīt šaušu!

Dziedniekam aiz muguras pamazām sāka pulcēties ciemata iedzīvotāji. Pelēkādaini, ar pumpainām galvām, viņi klusēdami saslēdzās rindās: mednieki turēja rokās šķēpus, pārējie bija bruņojušies ar nažiem un akmeņiem.

—   Sersi jūs nevarat dabūt, — Degs rāmi atkārtoja.

Freds nesteigdamies notēmēja.

—       Paklau, Fred, — Karvers ierunājās, — viņu ir pārāk daudz. Diezvai tagad …

Freda vārgulīgais augums iztaisnojās; viņa rādītājpirksts, aptvēris revolvera mēlīti, aiz sasprindzinājuma kļuva gandrīz pilnīgi balts. Karvers piemiedza acis.

Uz mirkli iestājās nāves klusums. Tad atskanēja šāviens. Karvers bailīgi paskatījās apkārt.

Degam manāmi trīcēja ceļgali, taču dziednieks joprojām stāvēja kājās. Freds ar nervozu kustību atvilka revolvera gaili. Ciemata iedzīvotāji nebija izdvesuši ne skaņas. Sākumā Karvers pat nesaprata, kas noticis. Beidzot viņš ieraudzīja atkritumu vācēju.

Lorejietis gulēja zemē; viņa kājas tikko manāmi raustījās, bet kreisā roka joprojām cieši turēja slotu. No cauruma, kuru Freds bija precīzi izšāvis pieres vidū, tecēja asinis.

Degs noliecās pār atkritumu vācēju, tad izslējās un neskanīgi teica:

—   Miris.

—       Tas bija pirmais, — Freds piedraudēja un notēmēja uz vienu no medniekiem.

—   Nē! — Degs iekliedzās.

Freds sarauca uzacis.

—        Es jums došu sersi, — Degs paskaidroja. — Došu visu, cik vien mums ir. Bet jums abiem nekavējoties no šejienes jāpazūd!

Viņš ieskrēja būdā un mirkli vēlāk atgriezās ar trim koka caurulītēm, kuras iegrūda Fredam rokās.

—       Viss kārtībā, profesor, — Freds sacīja. — Tagad jālasās prom, cik ātri vien iespējams!

Pagājuši garām drūmi klusējošajiem lorejiešiem, viņi devās taisnā ceļā uz kuģi. Pēkšņi saulē pazibēja kaut kas spožs. Freds iekaucās aiz sāpēm, un revolveris izkrita viņam no rokas. Karvers steigšus pacēla to.

—       Viens no šiem ķēmiem mani ievainojis, — Freds sacīja. — Dodiet revolveri!

Aprakstījis slaidu loku, pie viņu kājām ieurbās šķēps.

—       Pūlis ir pārāk liels, — profesors nosprieda. — Labāk skriesim!

Lai gan visapkārt svilpa šķēpi un naži, abi laimīgi sasniedza kuģi un no iekšpuses cieši aizslēdza lūku.

—       Mēs esam samērā viegli tikuši cauri, — Karvers aizelsies nosēca. — Vai serums ir pie tevis?

—       Jā, — Freds, berzēdams ievainoto roku, atsaucās. — Nolādēts!

—   Kas noticis?

—   Mana roka. Liekas, notirpusi…

Karvers apskatīja ievainojumu, domīgi saknieba lūpas, bet neko neteica.

—       Roka kļuvusi nejūtīga, — Freds iesaucās. — Vai tikai viņu šķēpi nav saindēti?

—       Ļoti iespējams, — profesors pieļāva šādu varbūtību.

—       Tie ir saindēti, noteikti! — Freds iekliedzās. — Skatieties, brūces krāsa sāk mainīties!

Tiešām, brūces malas jau bija tik tumšas, it kā tās būtu pārņēmusi gangrēna.

—        Sulfidīnu, — Karvers teica, — un penicilīnu! Tūlīt iešjircināsim … Uztraukumam nav nekāda pamata, Fred. Modernā farmakoloģija …

—       … var izrādīties gluži bezspēcīga pret šo indi. Atveriet vienu no caurulītēm!

—       Bet, Fred, — Karvers iebilda, — mums ir tik maz seruma! Bez tam …

—       Pie joda! — Freds ierēcās, paķēra vienu no caurulītēm un ar zobiem atkorķēja to.

—   Pagaidi, Fred!

—   Kas vēl nebūs!

Freds kāri norija sersi sulu un nometa cauruli zemē. Karvers īgni uzsauca .viņam:

—        Es tikai gribēju tevi brīdināt, ka bez iepriekšējas pārbaudes cilvēkam šo serumu lietot nevajadzētu. Mēs taču nezinām, kā tas iedarbojas uz cilvēka organismu. Vienīgi tavās interesēs …

—       Protams, protams! Vienīgi manās… — Freds ņirgādamies atbildēja. — Toties tagad jūs redzēsit, kā šī viela iedarbojas.

Brūce, kas bija kļuvusi gandrīz melna, ātri atguva veselīgas miesas krāsu un sāka aizvilkties. Drīz ievai- nojūma vietā palika balta rētiņa, un arī tā pēc brīža pazuda, pārvērtusies par jaunu, iesārtu ādu.

—   Nu, kas vainas šīm zālītēm? — Freds gandrīz histēriski smējās. — Tās darbojas, profesor, darbojas! Iedzeriet arī jūs, veco zēn, un nodzīvojiet vēl sešdesmit gadus! Kā jums šķiet, vai šo vielu izdosies sintezēt? Tā ir vērta miljonu, desmit miljonus, varbūt pat miljardu! Un galu galā, ja sintēze neizdosies, vēl taču paliek vecā, labā Loreja. Ik pēc pusgadsimta mēs varēsim atgriezties, lai papildinātu sersi krājumus. Starp citu, šī suliņa lieliski garšo, profesor. Tā mazliet atgādina … Ei, kas noticis?

Profesors Karvers plaši ieplestām acīm blenza uz Fredu.

—   Kas noticis? — Freds smīnēdams jautāja. — Vai mana rēta sašķiebusies? Ko jūs tā skatāties?

Karvers neatbildēja. Profesora lūpas trīcēja. Viņš sāka lēni kāpties atpakaļ.

—   Velns parāvis, sakiet taču beidzot, — kas noticis?

Uzmetis šefam aizdomu pilnu skatienu, Freds skriešus devās uz kuģa priekšgalu un paskatījās spogulī.

—   Kas ar mani noticis?

Karvers gribēja kaut ko teikt, bet vārdi nenāca viņam pār lūpām. Viņš redzēja, ka Freda vaibsti pamazām mainās — nogludinās un kļūst arvien rupjāki, primitīvāki, it kā daba tajos mēģinātu ieskicēt saprātīgas dzīvības pirmuzmetumu. Uz Freda galvas parādījās dīvaini puni. Viņa sārtā āda pamazām ieguva arvien pelēcīgāku nokrāsu.

—   Es tev ieteicu pagaidīt, — Karvers nopūtās.

—   Kas notiek? — Freds izbijies šņukstēja.

—   Redzi, — Karvers teica, — tā laikam ir sersi blakus iedarbība. Dzimstība uz Lorejas, kā mēs noskaidrojām, praktiski tuvojas nullei. Tāpēc, par spīti sersi ogu dziednieciskajām īpašībām, šai rasei jau sen vajadzēja iznīkt. Un tas neapšaubāmi būtu noticis, ja vien sersi eliksīrs nebūtu apveltīts ar vēl vienu dīvainu īpašību … Proti, spēju pārvērst zemākos dzīvniekus par lorejiešu tipa saprātīgām būtnēm!

—   Kas par murgainu iedomu!

—       Tā ir nevis iedoma, bet gan hipotēze, kas balstās uz Dega paziņojumu, ka sersi ir lorejiešu māte. Baidos, ka tieši ar šo faktu izskaidrojami daudzie dzīvnieku kulti un tabu, kas aizliedz medības. Dažādi dzīvnieki acīmredzot ir atsevišķu Lorejas dzimtu, bet varbūt pat visu lorejiešu senči. Kā tu pats labi zini, par šo tematu aizliegts pat runāt! Tādējādi izpaužas dziļi iesakņojusies mazvērtības sajūta, kas izskaidrojama ar šo būtņu samērā neseno izcelšanos no dzīvnieku pasaules.

Karvers gurdi paberzēja pieri.

—       Sersi sulai, — viņš turpināja, — acīmredzot ir izšķirošā loma lorejiešu dzīvē. Tīri teorētiski spriežot…

—       Pie velna teorijas, — Freds norūca un ar šausmām konstatēja, ka viņa balss kļuvusi rupja un gārdzoša. — Profesor, dariet taču kaut ko!

—   Kaut ko darīt diemžēl nav manos spēkos.

—   Varbūt Zemes zinātne …

—   Nē, Fred, — Karvers klusi, bet noteikti sacīja.

—   Ko?

—       Fred, lūdzu, pacenties saprast. Es nevaru tevi ņemt līdzi.

—   Kas jums padomā? Jūs esat jucis?!

—       Nebūt ne. Kā lai es izskaidroju tavu pārvērtību? Cilvēki uzskatīs mani par fantazētāju, par šarlatānu un mistifikatoru.

—   Bet…

—   Nepartrauc mani. Neviens mums netices! Visi uzskatīs tevi par neparasti atjautīgu lorejieti. Jau tava klātbūtne vien sagraus manas grāmatas pamattēzi!

—       Bet jūs mani nepametīsit, — Freds nošļupstēja. — Jūs nedrīkstat…

Profesora Karvera rokās vēl arvien bija abi revolveri. Tagad viņš aizbāza vienu no tiem aiz jostas, bet otru vērsa pret Fredu.

—       Man nenāk ne prātā pašrocīgi izrakt kapu savam mūža darbam. Taisies ka tiec no šejienes, Fred!

—   Nē!

—   Es nejokoju. Lasies, Fred! Veicīgāk …

—   Neiešu! Jums vajadzēs mani nošaut!

—       Ja būs vajadzīgs, es to izdarīšu, — Karvers apsolīja. — Nošaušu un pēc tam izmetīšu.

Viņš notēmēja. Freds atkāpās līdz lūkai un atvēra to. Lorejieši klusēdami stāvēja pie kuģa trapa.

—   Viņi nobendēs mani!

—       Tiešām žēl, Fred, bet citas izejas nav … — Karvers sacīja.

—       Nē, nē, negribu! — Freds spiedza, ar abām rokām ieķēries lūkas malās.

Karvers nogrūda viņu lejā un tūdaļ pat izmeta arī divas atlikušās caurulītes ar sersi sulu. Tad, nevēlēdamies redzēt, kas notiek ārpusē, strauji aizcirta lūku.

Stundu vēlāk viņa kuģis jau atradās izplatījumā, tālu no Lorejas …

Pēc Karvera atgriešanās uz dzimto planētu viņa grāmatu «Ārpuszemes rasu iedzimtās nepilnvērtības apslēptie cēloņi» pasludināja par salīdzinošās antropoloģijas jauno evaņģēliju. Taču itin drīz profesors sadūrās ar neparedzētiem sarežģījumiem.

Kāds kosmoflotes kapteinis, vārdā Džonss, apgalvoja, ka uz Lorejas nesen redzējis iedzimto, kas intelektuālā ziņā neatpaliekot no Zemes cilvēkiem. Turklāt šo apgalvojumu viņš varēja pierādīt ar filmām un ierakstiem magnetofona lentēs.

Daudzi jau sāka apšaubīt Karvera tēzes. Bet tad profesors, personīgi pārbaudījis sava oponenta savāktos materiālus, ar dzelžainu loģiku pierādīja, ka tā sauktais superlorejietis — šis izfantazētais pilnības iemiesojums, kuru uzskatīja par līdzvērtīgu Zemes cilvēkam, — Lorejas sabiedriskajā hierarhijā ieņem viszemāko pakāpienu; viņš ir atkritumu vācējs, ko skaidri apliecina melnā svītra šķērsām pāri sejai.

Kosmoflotes kapteinis pat necentās noliegt šos faktus.

— Kāpēc, — Karvers ironiski jautāja, — šim super- lorejietim, par spīti viņa izdaudzinātajām spējām, nav izdevies iekarot kaut cik redzamu vietu tai nožēlojamā sabiedrībā, kurā viņš dzīvo?

Šis jautājums tad arī aizbāza muti kapteiņa piekritējiem, sagraudams viņu pseidozinātnisko skolu. Un, lūk, Karvera doktrīnu par ārpuszemes rasu iedzimto nepiln- vērtību tagad atzīst domājošie cilvēki visā Galaktikā.

SVĒTCEĻOJUMS UZ ZEMI

Elfreds Saimons bija dzimis uz Kazangas IV, nelielas lauksaimnieciskas planētas Arktura tuvumā; tur viņš vadīja kombainu pa kviešu laukiem un garajos, klusajos vakaros klausījās no Zemes atklīdušu mīlas dziesmu ierakstus.

Dzīvot uz Kazangas varēja tīri labi; vietējās meitenes bija dūšīgas, jautras, atklātas un piekļāvīgas — lieliskas partneres pastaigai kalnos vai piknikam upmalā, prasmīgas saimnieces un uzticīgas laulātās draudzenes. Taču no romantikas viņās nebija ne vēsts! Ka- zangieši labprāt izklaidējās ar savām meitenēm; viņi darīja to ļoti dzīvespriecīgi un bez liekas kautrības. Bet tā bija tikai izklaidēšanās, nekas vairāk.

Saimons juta, ka šai vienmuļajā dzīvē viņam kaut kā trūkst, un vienā jaukā dienā saprata, kur īsti slēpjas vaina.

Kāds ceļojošs tirgotājs apskrambātā kuģi bija atvedis uz Kazangu grāmatas. Stipri novājējis un gluži sirms, tirgotājs atstāja mazliet jukuša cilvēka iespaidu. Tomēr viņam par godu sarīkoja svētkus, jo aiz Saules sistēmas robežām ļaudis priecājās par katru izdevību uzzināt kaut ko jaunu.

Ciemiņš atstāstīja kazangiešiem pēdējās tenkas: par cenu karu starp Detroitu II un Detroitu III, cik ienesīga uz Alanas kļuvusi zveja, kādus tērpus valkā Morācijas prezidenta sieva un cik jocīgā dialektā runā DorānasV iedzīvotāji. Beidzot viens no klātesošajiem lūdza:

—   Pastāstiet mums par Zemi.

—   Ā, — tirgotājs jūsmīgi iesaucās. — Jūs gribat dzirdēt par planētu māti? Tad, lūk, draugi, jūsu zināšanai, visā kosmosā nav otras tādas planētas kā mūsu vecā Zeme. Uz Zemes, draugi, viss ir iespējams un nekas nav liegts.

—   It nekas? — iejautājās Saimons.

—   Viņiem ir likums pret aizliegumiem, — tirgotājs smīnēdams paskaidroja. — Un vēl nav dzirdēts, ka šis likums būtu kaut reizi pārkāpts. Uz Zemes, draugi, viss ir citādi. Jūs, piemēram, specializējaties lauksaimniecībā. Zemes specialitāte turpretī ir nepraktiski nieciņi — tādi kā neprāts, skaistums, karš, reibums, šķīstība, šausmas un tā tālāk, un tamlīdzīgi. Un cilvēki pārvar attālumus, kas mērojami ar gaismas gadiem, lai izbaudītu šos labumus.

—   Bet mīlestība? — jautāja kāda sieviete.

—   Meitenīt, — tirgotājs lēnprātīgi teica, — Zeme ir vienīgā vieta Galaktikā, kur vēl saglabājusies mīlestība! Uz Detroitas II un Detroitas III to mēģināja ieviest, taču atzina, ka mīlestība ir pārlieku dārga; uz Alanas savukārt nosprieda, ka tā apdraud cilvēku garīgo līdzsvaru, bet Morācija un Dorāna V vēl nav paspējušas to importēt. Kā jau teicu, Zemes specialitāte ir visādi nepraktiski nieciņi, kas prasmīgu vīru rokās tomēr dod krietnu peļņu.

—   Peļņu? — pajautāja kāds plecīgs fermeris.

—   Protams! Zeme ir veca, tās dzīļu bagātības sen izsmeltas un lauki — neauglīgi. Zemes kolonijas kļuvušas neatkarīgas, un tajās dzīvo prātīgi ļaudis, tādi kā jūs, kuri par savām precēm cenšas dabūt kārtīgu cenu. Ar ko gan citu vecenīte Zeme šādos apstākļos varētu pelnīties, ja ne ar niekiem, kas piešķir dzīvei jēgu?

—   Bet vai jūs pats tur bijāt iemīlējies? — Saimons vaicāja.

—   Biju, biju, — tirgotājs, pēkšņi sadrūmis, atbildēja. — Biju iemīlējies un tagad, kā redzat, ceļoju. Jā, draugi, šīs grāmatas …

Par nesamērīgi lielu summu Saimons nopirka senlaicīgu dzejoļu krājumu un, lasīdams to, sapņoja par kaisli skurbinošajos mēness staros, par bālu rītausmu, kas glāsta izslāpušas mīlētāju lūpas, par krēslainu jūras krastu, kur, bangu dunoņas apdullināti, divi ķermeņi savijas dievišķā ekstāzē …

Kaut kas tāds bija iespējams tikai uz Zemes! Jo Zemes bērniem, tā stāstīja tirgonis, kopš tie izklīduši pa kosmosu, vajadzēja smagi strādāt, lai nodrošinātu sev iztiku svešajās pasaulēs. Uz Kazangas raženi padevās kvieši un kukurūza. Uz Detroitas II un Detroitas III cita pēc citas izauga jaunas rūpnīcas. Par Alanas zvejas vietām stāstīja leģendas visā Dienvidu zvaigžņu joslā. Uz Morācijas dzīvoja bīstami plēsoņas, un Dorānu V klāja pirmatnēji mūžameži. Bet galu galā tas bija labi, un tieši tā tam arī vajadzēja būt.

Tomēr jaunās pasaules bija pārāk skarbas un sterilas savā pilnībā; visa dzīve tur šķita pārlieku racionāli izplānota. Kaut kas acīmredzot bija pazaudēts izplatījuma saltajās tālēs, un tikai Zeme vēl pazina mīlestību.

Tāpēc Saimons strādāja, krāja naudu un sapņoja. Divdesmit devītajā mūža gadā viņš pārdeva savu fermu, salika koferī tīrus kreklus, uzvilka labāko uzvalku, apāva izturīgas kurpes un iekāpa lainerī «Kazanga—Metropole».

Tā Elfreds beidzot nokļuva uz Zemes, kur sapņiem ir jāpiepildās kaut vai tāpēc, ka to prasa likums.

Ņujorkas kosmodromā Saimons ātri nokārtoja ar muitas kontroli saistītās formalitātes, un pēc brīža apakšzemes dzelzceļš viņu nogādāja līdz Taimsskvēram. Tur viņš iznāca žilbinošajā dienas gaismā, cieši turēdams rokā koferi — kā jau cilvēks, kas iepriekš brīdināts par kabatzagļiem un citām lielpilsētas haizivīm.

Palūkojies apkārt, Elfreds juta, ka no brīnumiem viņam aizraujas elpa.

Visupirms viņu pārsteidza bezgalīgā kinoteātru virkne, kur atkarībā no skatītāju vēlēšanās varēja noskatīties filmas divās, trijās vai pat četrās dimensijās. Un kas tās bija par filmām!

Pa labi no viņa teltij līdzīgs reklāmas stabs izaicinoši vēstīja:

KAISLE UZ VENĒRAS!

DOKUMENTĀLS PĀRSKATS PAR ZAĻĀS ELLES IEMĪTNIEKU DZIMUMDZĪVI…

SATRIECOSI ATMASKOJUMI!

Saimons gribēja iegriezties šajā kinoteātri, bet tad pamanīja, ka ielas pretējā pusē rāda filmu par karu.

SAUĻU SĀVALDITĀJI!

LENTE VELTĪTA KOSMISKĀS KARA FLOTES VELNIŠĶĪGI DROSMĪGAJIEM ZĒNIEM.

Turpat blakus cits plakāts vilināja: TARZĀNS PIEVEIC SATURNA VAMPĪRUS!

Tarzans — viņš miglaini atcerejas, ka šo vardu sastapis kādā grāmatā, — laikam bija viens no Zemes mitoloģiskajiem varoņiem.

Tas viss bija brīnišķīgi, bet viņu neapšaubāmi gaidīja vēl satraucošāki pārsteigumi! Saimona uzmanību saistīja neskaitāmi mazi veikaliņi, kur varēja iegādāties visu pasauļu iecienītākos ēdienus un it īpaši tādus Zemes nacionālos gardumus kā picca, karsti cīsiņi, spageti un kniši. Turpat bija veikali, kuros pārdeva nocenotus kosmonautu tērpus, un citi veikali, kuros pārdeva tikai dzērienus.

Elfreds nezināja, ar ko labāk iesākt, bet tad pēkšņi aiz muguras sadzirdēja ložmetēja tarkšķus un strauji pagriezās.

Tur, izrādās, bija šautuve — gara, pašaura, spilgti izkrāsota galerija ar leti vidukļa līmenī. Saimnieks, tumšādains resnītis ar kārpu zoda vidū, sēdēja uz augsta ķebļa un uzsmaidīja Saimonam.

—  Vai nevēlaties izmēģināt laimi?

Elfreds iegāja šautuvē un galerijas pretējā galā parasto mērķu vietā ieraudzīja ložu caururbtos krēslos četras vairāk nekā trūcīgi ģērbtas sievietes. Uz pieres un krūtīm katrai bija uzkrāsoti nelieli melni aplīši.

—  Vai tad te šauj ar īstām lodēm? — Saimons jautāja.

—        Protams, — saimnieks atbildēja. — Nepatiesa vai pārspīlēta reklāma pie mums kategoriski aizliegta. īstas lodes un tikpat īstas meičas! Nāc iekšā un nolaid no kātiem, kuru vien gribi!

Pirmā sieviete uzmundrināja viņu:

—   Drošāk, drošāk, mīlulīt! Varu derēt, ka netrāpīsi!

Otra iespiedzās:

—   Tāds netrāpīs pat kosmokreiserim!

—       Liecieties mierā, viņš ir puika uz goda! — kliedza trešā. — Nāc nu, puisīt, pierādi, ka tu esi ko vērts!

Berzēdams pieri, Saimons centās apslēpt mulsumu. Galu galā tā bija Zeme, kur atļauts itin viss, kas dod ienākumus.

Viņš jautāja:

—       Vai ir arī tādas šautuves, kur mērķu vietā izmanto vīriešus?

—       Protams, — saimnieks paskaidroja. — Bet tu taču neesi izvirtulis, vai ne?

—   Ko jūs! Nekādā gadījumā …

—   Tad jau laikam būsi no citas planētas.

—   Jā, bet kā jūs uzminējāt?

—        Pēc uzvalka. Pēc uzvalka to vienmēr var pateikt.— Resnītis pievēra, acis un dziedoši novilka: — Sanāk, kungi, sanāk! Nošaujiet sievieti, un tūlīt jūs atbrīvosities no apspiesto vēlmju sloga! Nospiediet mēlīti, un jūs jutīsit, kā izgaist ilgi krātais naids! Tas palīdz labāk par kautiņu! Labāk par iedzeršanu! Sanāk, kungi, sanāk! Nošaujiet sievietih

Saimons jautāja vienai no meitenēm:

—   Vai pēc nošaušanas jūs tiešām esat beigta?

—   Ir gan stulbenis! — Meiča saviebās.

—   Bet šoks …

Viņa paraustīja plecus.

—   Šis darbs nav no sliktākajiem.

Saimons gribēja pajautāt, kas gan var būt vēl sliktāks, kad saimnieks, pārliecies pāri letei, viņam konfidenciāli teica:

—   Se, draudziņ, paskaties, kas par mantiņu!

Elfreds palūkojās zem letes un ieraudzīja nelielu ložmetēju.

—        Par smieklīgi zemu cenu, — saimnieks pačukstēja, — atļaušu tev parotaļāties ar tomiju. Vari sašķaidīt visu būdu, notriekt armatūru, pārvērst sienas par sietu. Šis daikts šauj ar četrdesmit piektā kalibra lodēm; atsitiens, draudziņ, kā mūļa spēriens. Patrici- nājis tomiju, vismaz jutīsi, ka esi šāvis.

—   Tas mani neinteresē, — Saimons stingri noteica.

—       Labi. Sameklēšu tev kādu pārīti granātu. Šķembu granātas, protams. Tu varētu …

—   Nē!

—       Samaksā kā nakas, — saimnieks turpināja, — un, ja jau tev tāda gaume, nolaid no kātiem kaut vai mani pašu! Lai gan, atklāti sakot, es nebūtu domājis … Nu ko, ar mieru?

—   Nē! Tas ir pretīgi!

Saimnieks vienaldzīgi pavērās klientā.

—       Pašreiz nav noskaņojuma? Labi. Šī būda darbojas nepārtraukti divdesmit četras stundas. Tiksimies vēlāk, veco zēn!

—   Nekad! — Elfreds nomurmināja aiziedams.

—       Gaidām tevi, mīlulīt! — viena no sievietēm nokliedza viņam pakaļ.

Saimons devās uz atspirdzinājumu kiosku un pasūtīja glāzīti koka-kolas. Viņam trīcēja rokas. Ar pūlēm

nomierinājies, viņš sev atgādināja, ka Zemi nedrīkst vērtēt ar ierasto mērauklu. Ja cilvēkiem šeit patīk nogalināt citus un paši nogalināmie pret to neiebilst, kāds viņam pamats protestēt?

Bet varbūt tomēr vajadzētu?

No šīm pārdomām vrņu iztraucēja sauciens:

—   Hello, jaunais cilvēk!

Atskatījies Saimons ieraudzīja platā lietus mētelī tērpušos vīreli ar krunkainu seju un šaudīgām ačtelēm.

—       Iebraucējs, ko? — vīrelis, nostājies viņam cieši blakus, jautāja.

—       Jā, — Elfreds atzinās. — Bet kā jūs to uzzinājāt?

—       Pēc kurpēm. Es vienmer skatos uz kurpēm. Ka jums patīk mūsu planētiņa?

—        Esmu, hm … mazliet apmulsis, — Saimons piesardzīgi iesāka. — Es gribu teikt, ka negaidīju… nu, vārdu sakot…

—         Skaidrs, — vīrelis viņu pārtrauca. — Tu esi ideālists. Pietiek paskatīties uz tavu godīgo seju, draudziņ, "lai tas uzreiz kļūtu skaidrs. Un tu atlidoji uz Zemi ar

noteiktu mērķi, vai ne?

Saimons palocīja galvu. Vīrelis turpināja:

—        Es zinu šo mērķi, mans draugs. Tu meklē izdevību piedalīties karā, kas padarītu pasauli mazlietiņ labāku, un tu esi ieradies īstajā vietā. Pie mums allaž vienlaikus notiek vismaz seši lieli kari un tāpēc ilgi nav jāgaida, lai tiktu par ģenerāli.

—   Ļoti žēl, bet…

—        Tieši šobrīd, — vīrelis patētiski nodeklamēja, — apspiestie ru strādnieki izmisīgi cīnās pret pērkamo, satrunējušo monarhiju. Viens vienīgs vīrs var izšķirt cīņas iznākumu, un ļoti iespējams, ka tieši tu,draudziņ, kļūsi par šo vīru… Tu varētu nodrošināt sociālistu uzvaru!

Uzmanīgi vērodams Saimona sejas izteiksmi, vīrelis steidzīgi piebilda:

—        Bet daudz kas ir sakāms arī apgaismotas aristokrātijas labā. Vecais, gudrais Peru karalis (karalis — filozofs šī vārda visdziļākajā, platoniskajā nozīmē) būtu laimīgs saņemt tavu palīdzību. Viņa nelielā armija,kas sastāv no zinātniekiem, filantropiem, Šveices gvardiem, kroņa bruņiniekiem un karaļa zemniekiem, izmisīgi atvaira ārzemju aģentu sakūdīto dumpinieku uzbrukumus. Un viens vienīgs cilvēks …

—   Tas mani neinteresē, — Saimons sacīja.

—   Ķīnā anarhisti…

—   Nē!

—       Varbūt tu gribētu piebiedroties komunistiem Velsā? Vai japāņu kapitālistiem? Bet varbūt tu simpatizē kādai no sīkajām grupām, piemēram, feministiem, sausā likuma piekritējiem, skaidrās naudas partijai vai citai, līdzīgai organizācijai? Tādā gadījumā …

—   Es nevēlos karu, — Saimons atbildēja.

—       Par to tevi diezvai var nosodīt, — vīrelis pasteidzās piekrist. — Karš tiešām ir elle. Bet tad jau laikam tu esi ieradies meklēt mīlestību.

—   Kā jūs to zināt? Elfreds vaicāja.

Vīrelis kautri pasmaidīja.

—        Karš un mīlestība, — viņš sacīja, — ir divas galvenās preces, kuras Zeme piedāvā iebraucējiem. Kopš neatminamiem laikiem mēs tās pārdodam milzīgos vairumos.

—   Vai atrast mīlestību ir ļoti grūti?

—       Paej divus kvartālus pilsētas centra virzienā, — vīrelis mundri ieteica. — Atradīsi bez garas meklēšanas. Pasaki, ka tevi sūtīja Džo.

—        Bet tas taču nav iespējams! Nevar ne no šā, ne no tā aiziet un …

—   Ko tu zini par mīlestību? — Džo jautāja.

—   Nekā.

—   Toties mēs šajā nozarē esam lietpratēji!

—        Es zinu tikai to, kas rakstīts grāmatās, — Saimons iebilda. — Kaisle skurbinošajos mēness staros …

—       Nu, protams, un krēslains jūras krasts, kur, bangu dunoņas apdullināti, divi ķermeņi savijas dievišķā ekstāzē!

—   Arī jūs esat lasījis šo grāmatu?

—       Grāmatu? Tā ir visparastākā reklāmas brošūra! Bet nu man ir jāiet. Neaizmirsti — divi kvartāli centra virzienā. Gan jau atradīsi.

Draudzīgi pamājis ar galvu, Džo ienira pūlī.

Saimons izdzēra savu koka-kolu un lēnām aizsoļoja pa Brodveju. Saraucis pieri, viņš intensīvi domāja un nolēma turpmāk atturēties no pārsteidzīgiem spriedumiem.

44. ielā Elfreds ieraudzīja milzīgu neona reklāmu: APVIENOTĀ AKCIJU SABIEDRĪBA «MĪLA».

Otrā rinda mazaki neona burti vēstīja: «Atvērts cauru diennakti».

Vēl zemāk bija rakstīts: «Otrajā stāvā».

Nelabu nojautu pārņemts, Saimons piepeši sadrūma. Tomēr viņš uzkāpa pa trepēm un iegāja nelielā, gaumīgi mēbelētā pieņemšanas telpā. No turienes viņu aizsūtīja pa garu gaiteni uz kādu numurētu kabinetu.

Kabinetā aiz masīva rakstāmgalda sēdēja izskatīgs, iesirms vīrs, kas, Saimonam ienākot, piecēlās un sniedza viņam roku.

—   Esiet sveicināts, ser! Kas jauns uz Kazangas?

—   Kā uzminējāt, no kuras planētas esmu ieradies?

—   To man pateica jūsu krekls. Es, vai zināt, vienmēr skatos uz krekliem. Starp citu, mani sauc misters Teits. Mans uzdevums — apkalpot jūs pēc labākās sirdsapziņas. Bet jūs …

—   Saimons, Elfreds Saimons.

—   Lūdzu, sēdieties, mister Saimon. Vai drīkstu piedāvāt cigareti? Varbūt vēlaties kaut ko iedzert? So apmeklējumu jūs nenožēlosit, ser! Mēs esam visvecākā firma šai nozarē, daudz lielāka par mūsu tuvāko konkurenti «Kaisli» … Arī mūsu cenas ir pieņemamākas un prece kvalitatīvāka. Vai drīkstu painteresēties, kādā veidā jūs par mums uzzinājāt? Varbūt lasījāt sludinājumu lappusi avīzē «Times»? Vai…

—   Mani atsūtīja Džo, — Saimons paskaidroja.

—   Aktīvs aģents, — misters Teits teica, rotaļīgi pašūpodams galvu. — Bet, lai nu būtu kā būdams, ser, mums nav iemesla vilcināties. Jūs esat mērojis tālu ceļu, meklēdams mīlestību, un šeit jūs to atradīsit. — Viņš izstiepa roku, lai nospiestu podziņu, taču Saimons viņu apturēja.

—   Es negribētu būt rupjš un tā tālāk, — viņš teica,

—  bet…

—  Ludzu, ludzu, — misters Teits sacīja, uzmundrinoši pasmaidīdams.

—   Es kaut ko nesaprotu, — Elfreds, tumši pietvīcis, nobēra, un viņa piere pārklājās ar sviedru lāsēm.

— Man šķiet, ka esmu nokļuvis nepareizā vietā. Ne jau tādēļ es mēroju garo ceļu līdz Zemei, lai vienkārši… nu, vārdu sakot, es šaubos, vai jūs tiešām pārdodat mīlestību. Visu ko, tikai ne mīlestību! Nē, īsta mīlestība tā nevar būt…

—   Ko jūs! Mēs pārdodam visīstāko mīlestību… — Misters Teits bija tik ļoti izbrīnījies, ka gandrīz pielēca kājās. — Tur jau tā lieta! Seksu var nopirkt kurš katrs.

Dievs kungs, tā taču vislētākā manta pasaulē, ja vien neskaita cilvēka dzīvību! Bet mīlestība ir retums, kaut kas vienreizīgs, un to var atrast tikai uz Zemes. Vai lasījāt mūsu brošūru?

—   Par ķermeņiem jūras krastā? — Saimons jautāja.

—  Jā, to pašu. Starp citu, šo brošūru uzrakstīju es pats. Vai tā nedod zināmu priekšstatu par mīlas jūtām? Tādas jūtas jums nevar iedvest jebkura sieviete, mister Saimon. To spēj vienīgi meitene, kas jūs mīl.

Saimons joprojām šaubījās.

—   Un tomēr tā nav gluži īsta mīlestība, vai ne?

—   Protams, īsta! Ja mēs saviem klientiem piedāvātu simulētu mīlestību, šo preci tā arī reklamētu. Ticiet man — reklāmas likumi uz Zemes ir ļoti stingri! Pārdot var visu, bet prece jānosauc īstajā vārdā. Tā ir ētika, mister Saimon!

Teits atvilka elpu un turpināja nedaudz lēnāk.

—   Nē, ser, nepieļaujiet šai gadījumā kļūdu! Mūsu produkcija nav surogāts. Tā dos jums iespēju izbaudīt tieši tās jūtas, par kurām dzejnieki un rakstnieki ir sapņojuši gadu tūkstošiem. Pateicoties modernās zinātnes sasniegumiem, mēs varam piedāvāt jums šīs jūtas, kad vien jūs vēlaties, turklāt glītā iesaiņojumā un par smieklīgi zemu cenu.

Saimons sacīja:

—   Es biju iedomājies kaut ko … stihiskāku.

—   Stihiskumam ir sava pievilcība, — misters Teits piekrita. — Mūsu pētniecības laboratorijas pašlaik studē šo problēmu. Ticiet man, ja vien tirgū būs attiecīgs pieprasījums, mēs ar zinātnes palīdzību to noteikti apmierināsim.

—  Tāds apmierinājums man diezkā nepatīk, — Saimons piecēlies teica. — Iešu labāk noskatīties filmu.

—      Pagaidiet! — misters Teits iekliedzās. — Jūs domājat, ka es cenšos jums kaut ko iesmērēt, ka iepazīstināšu jūs ar meiteni, kura uzvedīsies tā, it kā mīlētu jūs, bet patiesībā jūs nemīlēs. Vai uzminēju?

—   Laikam gan, — Saimons atzina.

—   Jūs dziļi maldāties! Pirmkārt, tas maksātu pārāk dārgi. Otrkārt, meitenes psihiskā slodze būtu pārmērīga; mēģinājums reālistiski notēlot tādu lomu kaitētu viņas veselībai.

—   Bet kā jūs to panākat?

—   Izmantojot fhūsu zināšanas psiholoģijā un citās disciplīnās. ^

Saimonam tas viss izklausījās pēc ķīniešu ābeces. Viņš devās uz durvīm.

—   Paklausieties, — Teits joprojām nelikās mierā. — Jūs acīmredzot esat saprātīgs jauneklis. Kā jūs domājat, vai jums izdotos atšķirt īstu mīlestību no viltotas?

—   Protams!

—   Tad kādu garantiju jums vēl vajag?! Vai nu jūs būsit pilnīgi apmierināts, vai arī nesamaksāsit mums ne centa.

—   Es padomāšu, — Saimons teica.

—   Kāpēc vilcināties? Ievērojamākie psihologi apgalvo, ka īsta mīlestība nostiprina un dziedina psihi, likvidē mazvērtības kompleksu, atjauno hormonālo līdzsvaru un uzlabo sejas krāsu. Mīlestībā, kuru mēs jums piedāvājam, ir itin viss: dziļa un pastāvīga pieķeršanās, nevaldāma kaislība, absolūta uzticība, gandrīz mistiska jūsma tiklab par jūsu trūkumiem, kā par labajām īpašībām, aizkustinoša tieksme allaž iepriecināt mīļoto un turklāt — starp citu, to var piedāvāt tikai mūsu firma — nekontrolējams uzliesmojums, apžilbinoša iemīlēšanās no pirmā acu uzmetiena!

Misters Teits nospieda pogu. Saimons vēl nebija izšķīries. Bet tad atvērās durvis, ienāca meitene, un tai pašā mirklī Saimona šaubas izgaisa.

Meitenei bija brūngani mati, kas zaigoja vara spīdumā. Par viņas seju Saimons varēja sacīt vienīgi tik daudz, ka, ieraugot to, viņam acīs sariesās asaras. Un, ja jūs uzdotu jautājumu par meitenes augumu, viņš uz vietas būtu jūs nositis.

— Mis Penija Braita, — Teits sacīja, — iepazīstieties ar misteru Elfredu Saimonu.

Meitene gribēja kaut ko pateikt, bet vārdi nenāca pār viņas lūpām; arī Saimons bija kļuvis mēms. Uzlūkodams Peniju, viņš saprata visu bez vārdiem. Nekam citam nebija nozīmes. Līdz pat sirds dziļumiem Elfreds juta, ka tiek bezgalīgi un dziļi mīlēts.

Viņi tūdaļ aizgāja roku rokā, un reaktīvā lidmašīna aizveda viņus uz baltu savrupmājiņu priežu mežā, netālu no jūras. Tur viņi pļāpāja, smējās un mīlēja, un vēlāk Saimons ieraudzīja mīļoto kā uguns dievieti saulrieta liesmu atblāzmā. Zilajā mijkrēslī Elfredam pretim vērās meitenes milzīgās, tumšās acis, un viņas ķermenis, tik tuvs un pazīstams, atkal ietinās noslēpumu plīvurā. Uzlēca mēness, spilgts un skurbinošs; pasaule iegrima mānīgo ēnu valstībā. Meitene raudāja, ar dūrī- tēm dauzīdama Saimona krūtis, un arī viņš raudāja, pats nezinādams kāpēc. Beidzot iestājās blāva rītausma, vāra un maldinoša; tā glāstīja viņu izslāpušās lūpas un savijušos ķermeņus, un tuvējā krastmalā apdullinoši dārdēja paisuma bangas, sakāpinādamas kaisli līdz neprātam.

Ap pusdienas laiku viņi atgriezās firmas kantorī. Penija trauksmaini paspieda Saimonam roku un pazuda kādās durvīs.

—       Nu, vai mīlestība bija īsta? — misters Teits vaicāja.

—   Jā.

—   Un jus bijāt ar visu apmierinats?

—       Jā. Tā bija mīlestība, visīstākā mīlestība! Bet kāpēc viņa tik neatlaidīgi prasīja, lai mēs atgriežamies?

—       Posthipnotiska pavēle, — misters Teits paskaidroja.

—   Kā, lūdzu?

—       Ko citu jūs gaidījāt? Mīlestību grib visi, bet tikai retais vēlas maksāt par to. Lūk, jūsu rēķins, ser.

Saimons noskaitīja naudu, kaut arī iekšēji bija gatavs eksplodēt.

—       Tas nebija nepieciešams! — viņš iesaucās. — Es, protams, būtu jums samaksājis par to, ka iepazīstinājāt mūs … Kur Penija atrodas tagad? Ko jūs ar viņu izdarījāt?

—       Lūdzu, — misters Teits mierinoši teica, — mēģiniet savaldīties!

—       Es negribu, — Saimons kliedza. — Man vajadzīga Penija!

—       Peniju jūs vairs neredzēsit, — misters Teits kategoriski paziņoja. — Un, lūdzu, nerīkojiet šeit scēnas!

—       Jūs gribat izspiest no manis vairāk naudas? — Saimons nodārdināja. — Lai notiek, es samaksāšu. Cik man jāmaksā, lai izrautu viņu no jūsu ķetnām? — Elfreds izvilka maku un nosvieda to uz galda.

Ar rādītājpirkstu nicīgi pabikstījis ādas maciņu, misters Teits sacīja:

—       Lieciet to atpakaļ kabatā! Mēs esam veca, cienījama firma. Un, ja vēlreiz pacelsit balsi, es būšu spiests jūs no šejienes izsviest.

Saimons ar pūlēm nomierinājās, iebāza maku kabatā un apsēdās. Tad dziļi ievilka elpu un ļoti mierīgi teica:

—   Atvainojiet.

—    Tā jau ir cita runa, — sacīja misters Teits. — Es nevienam nejaušu kliegt uz mani. Taču, ja būsit prātīgs, mēs, jādomā, vienosimies. Vārdu sakot, ko īsti jūs vēlaties?

—    Ko vēlos? — Saimons atkal paaugstināja balsi, taču tūdaļ savaldījās un turpināja: — Mēs mīlam viens otru!

—   Par to neviens nešaubās.

—   Tad kāpēc jūs gribat mūs izšķirt?

—    Piedodiet, jūsu vārdos nav loģikas, — misters Teits iebilda. — Mīlestība ir burvīga intermēdija, atpūta, kas labvēlīgi ietekmē intelektu, cilvēka personību, hormonālo līdzsvaru un sejas krāsu. Bet vai tādēļ kāds gribēs paildzināt šīs jūtas?

—    Es gribu, — Saimons sacīja. — Šī mīlestība ir sevišķa, vienreizēja …

—    Tādas ir visas, — misters Teits paskaidroja, — jo visas tiek producētas vienādi.

—   Kā to saprast? _

—   Vai tiešām jūs nekad neesat dzirdējis par mūsu tehnoloģiju?

—    Nē, — Saimons atbildēja. — Es domāju, ka tā bija … dabiska mīlestība.

Misters Teits pakratīja galvu.

—    Jau pirms vairākiem gadsimtiem, drīz pēc tehniskās revolūcijas, mēs atteicāmies no dabiskās izlases. Tā darbojas pārāk lēni un ir komerciāli neizdevīga. Kam vajadzīga tāda ķēpa, ja, ietekmējot refleksus un stimulējot noteiktus smadzeņu centrus, mēs varam izraisīt cilvēkā jebkuras jūtas? Par rezultātu jūs pats varējāt pārliecināties. Mēs izanalizējām jūsu intīmās tieksmes, kurām vislabāk atbilst Penijas somatotips, un tas padarīja jūsu mīlestību pilnīgu. Šiem faktoriem allaž pievienojam krēslainu jūras krastu, romantisku mēnesnīcu un blāvu rītausmu …

—  Tātad viņu varēja piespiest iemīlēt kuru katru vīrieti, — Saimons lēni teica.

—   Nē, viņai varēja iedvest mīlestību uz kuru katru vīrieti, — misters Teits pārlaboja.

—  Ak dievs, kā gan viņa nokļuvusi šai drausmīgajā iestādē? — Saimons jautāja.

—   Atnāca un noslēdza līgumu, tāpat kā citas, — Teits sacīja. — Tas ir ļoti labi apmaksāts darbs. Pēc līguma notecēšanas mēs atdosim meitenei viņas sākotnējo personību absolūti neskartu! Bet kāpēc jūs šo darbu uzskatāt par briesmīgu? Mīlestībā nav nekā nosodāma.

—   Tā nebija mīlestība! — Saimons iebrēcās.

—   Bija, varat nešaubīties! īsta, oriģināla manta! Gluži objektīvas pētniecības firmas pārbaudīja tās kvalitāti, salīdzinot ar dabisko mīlestību. Un visos gadījumos mūsu producētās jūtas izrādījās dziļākas, kaislīgākas, emocionāli intensīvākas, vērienīgākas …

Saimons cieši samiedza, pēc tam atvēra acis un teica:

—   Klausieties! Mani neinteresē jūsu zinātniskie izmēģinājumi. Es mīlu viņu, viņa mīl mani. Visam pārējam nav nozīmes. Ļaujiet man ar viņu parunāt! Es gribu viņu apprecēt!

Misters Teits nepatikā saviebās.

—   Bet, cilvēkbērns, nāciet taču pie prāta! Vai tiešām jūs gribētu precēties ar tādu meiteni?! Galu galā, ja jūs interesē laulības, arī to var nokārtot. Es labprāt noorganizēšu jums idillisku un gandrīz stihisku iepazīšanos ar jaunavu, kuras neskartību garantē valsts inspekcija …

—       Nē! Es mīlu Peniju! Ļaujiet man vismaz parunāt ar viņu!

—       Tas diemžēl nav iespējams, — misters Teits atbildēja.

—   Kāpēc?

Misters Teits nospieda pogu uz rakstāmgalda.

—       Tāpēc, ka mēs esam anulējuši iepriekšējo hipnotisko programmu. Penija pašlaik mīl citu.

Un tad Saimonam viss kļuva skaidrs. Viņš saprata, ka šai mirklī Penija uzlūko citu ar to pašu kaisli, kādu viņš bija pazinis, ka viņa izjūt pret citu to pašu visaptverošo, bezgalīgo mīlestību, kuru objektīvas pētniecības firmas bija atzinušas par visādā ziņā kvalitatīvāku salīdzinājumā ar vecmodīgo, komerciāli neizdevīgo dabisko izlasi, un ka tai pašā krēslainajā jūras krastā, kas minēts reklāmas brošūrā …

Viņš palēcās uz priekšu, izstiepis rokas pret Teita kaklu. Divi kalpotāji, kas tikko bija ienākuši kabinetā, sagrāba viņu un izveda pa durvīm.

—       Iegaumējiet! — Teits uzsauca Elfredam. — Tas ne mazā-kajā mērā nemazina jūsu atmiņu vērtību.

Un, lai cik tas bija pretīgi, Saimons zināja, ka Teita vārdi atbilst patiesībai.

Mirkli vēlāk viņš atģidās jau uz ielas.

Viņa pirmā vēlēšanās bija iespējami ātrāk aizmukt no Zemes, kur par nepraktiskajiem niekiem vajadzēja maksāt dārgāk, nekā normāls cilvēks varēja atļauties. Viņš ātri aizsoļoja pa ietvi, un Penija it kā soļoja viņam līdzās, un meitenes seja staroja mīlestībā, kas bija pieejama … katram pretimnācējam.

Un, gluži dabiski, viņš nepagāja garām šautuvei.

—   Vai neizmēģināsi laimi? — saimnieks jautāja.

—   Pielādē! — Elfreds Saimons pavēlēja.

RITUĀLS

Atlēkšojis līdz Vecākā dziesminieka būdai, Akīnobobs uzsāka Svarīgā vēstījuma deju un, ritmiski plīkšķinādams asti f)a zemi, pavadīja to ar atbilstošām skaņām. Vecākais dziesminieks parādījās durvju ailē; sakrustojis rokas uz krūtīm un apvijis asti ap pleciem, viņš nostājās Vērīgā klausītāja pozā.

—   Atlidojis dievu kuģis, — paziņoja Akīnobobs, mīņādamies svinīgajam gadījumam piemērotā dejas solī.

—   Tiešām? — jautāja Vecākais dziesminieks, atzinīgi pašķielējis uz Akīnoboba izsmalcinātajiem žestiem. Lūk, īstas manieres un nevis kaut kādas nožēlojamas, nevīžīgi vienkāršotas kustības, ko ieteic Elhonas ķeceru mācība!

—   Kuģis no dievišķa, īsta metāla! — jūsmīgi kliedza Akīnobobs.

—   Lai slavēti dievi! — ar pūlēm apspiezdams satraukumu, ceremoniāli teica Vecākais dziesminieks. — Beidzot tas noticis! Dievi ir atgriezušies! Sasauc ļaudis …

Akīnobobs devās uz ciema laukumu un nodejoja tur Sapulcēšanās deju. Vecākais dziesminieks aizdedzināja šķipsnu svētīto smaržvielu, noberza asti ar smiltīm un, tādējādi šķīstījies, teciņus aizskrēja vadīt Apsveikšanas ceremoniju.

Dievu kuģis — milzīgs nomelnējuša, apskrambāta metāla cilindrs — bija nolaidies mazā ielejā. Sapulcējušies goddevīgā attālumā no kuģa, ciema iedzīvotāji izveidoja simbolisku figūru, kura nozīmēja «Kopīgs Sveiciens Visiem Dieviem».

Kuģis atvērās, un no tā izsteberēja divi dievi.

Vecākais dziesminieks pēc izskata viņus tūdaļ pazina. Pirms apmēram pieciem tūkstošiem gadu sarakstītajā Dižajā dievu grāmatā bija minēti visi iespējamie dievību veidi: lieli un mazi dievi, spārnoti un pakavoti dievi, vienrocīgi, divrocīgi un trīsrocīgi dievi, dievi ar taustekļiem un zvīņām un vēl neskaitāmas citas formas, kādās dievībai labpatīk rādīties.

Katra tipa dievība, kā zināms, jāsveic ar īpašu, tai vien domātu Apsveikšanas ceremoniju, ja tieši tā bija noteikts Dižajā dievu grāmatā.

Vecākais dziesminieks tūdaļ pamanīja, ka šie ir divkājaini, divrocīgi un bezastaini dievi. Viņš steigšus pārkārtoja savus ciltsbrāļus, lai izveidotu pareizo figūru.

—   Ar ko sāksim? — godbijīgi ieklepojies, jautāja Glets, kuru ciema ļaudis pazina kā Jaunāko dziesminieku.

Vecākais pārmetoši sarauca uzacis.

—   Pats par sevi saprotams, ar Nolaišanās atļaujas deju! — viņš atbildēja, cienīgi izrunādams noslēpumainos vārdus, kas jau sen bija zaudējuši savu reālo jēgu.

—   Vai patiesi? — Glets nepārprotami nicīgi pakasīja ar asti kaklu. — Pēc Elhonas priekšrakstiem, vajadzētu sākt ar dzīrēm un mielastu.

Vecākais dziesminieks novērsās, klaji izteikdams savu neapmierinātību. Kamēr vadības groži atradīsies viņa rokās, nebūs nekādu kompromisu ar Elhonas mācību — šo jaunmodīgo ķecerību, kas radusies pirms nepilniem trīstūkstoš gadiem!

Jaunākajam dziesminiekam neatlika nekas cits kā atgriezties dejotāju rindās. «Vai nav smieklīgi,» viņš domāja, «ka tik iesīkstējis konservators kā Vecākais dziesminieks nosaka deju politiku! Tai laikā, kad sen jau ir pierādīts …»

No kuģa izkāpušie dievi tikmēr bija sākuši kustēties. Šūpodamies uz tievām kājām, viņi centās noturēt līdzsvaru. Viens no viņiem paspēra dažus soļus uz priekšu, paklupa un nokrita garšļaukus. Otrs palīdzēja tam piecelties, bet tūdaļ nokrita pats. Lēnām, ar redzamām pūlēm viņš uzrausās stāvus.

Tas viss izskatījās pārsteidzoši dabiski.

—   Dievi mums apliecina savu labvēlību! — iesaucās Vecākais dziesminieks. — Nekavējoties sāciet Nolaišanās atļaujas deju …

Plīkšķinādami astes pa zemi, līksmi klepodami un riedami, iedzimtie sagriezās dejas virpulī. Pēc tam saskaņā ar ceremoniāla prasībām dievus novietoja uz nestuvēm, kas bija pītas no dievkoku zariem, un aiznesa uz Svēto pauguru.

—   Parunāsim nopietni, — panācis Vecāko dziesminieku, sacīja Glets. — Tā kā šī ir dievu pirmā parādīšanās pēc gadu tūkstošiem, man šķiet, būtu saprātīgi šoreiz pielietot Elhonas ieteikto rituālu. Katram gadījumam …

—   Nē, — moži rikšodams uz sešām kājām, iebilda Vecākais dziesminieks. — Vienīgās pareizās ceremonijas ir aprakstītas senajā Rituāla grāmatā.

—  Zinu, — Glets nepiekāpās, — tomēr kaitēt tas nevarētu …

—   Nekad! — Vecākais stingri noteica. — Katra dievība jāsagaida ar Nolaišanās atļaujas deju. Pēc tam jāizpilda Dispečera apstiprinājuma deja, Muitas pārbaudes deja, Kravas izkraušanas deja un Medicīniskās apskates deja. — Ar dziļu aizrautību un bijību viņš izrunāja šos senos, noslēpumainos vārdus. — Tad un tikai tad ir kārta dzīrēm.

Uz pītajām zaru nestuvēm abi dievi stenēja un gurdi kustināja locekļus. Glets zināja, ka viņi patlaban dejo Mirstīgo sāpju un ciešanu deju, tādējādi vēlreiz apliecinādami līdzjūtību un tuvību saviem pielūdzējiem.

Viss bija it kā vārdu pa vārdam norakstīts no Pēdējās parādīšanās gramatas. Tomēr Gletu pārsteidza, cik lieliski šie dievi prot notēlot mirstīgo jūtas. Lūkojoties uz viņiem, tiešām varēja domāt, ka viņi beidzas vai nost aiz slāpēm un izsalkuma.

Par šo domu viņš pasmaidīja. Kam gan nav zināms, ka dievi nespēj just ne izsalkumu, nedz slāpes!

—    Pamēģiniet uz brītiņu aplūkot situāciju no cita viedokļa, — Glets teica Vecākajam dziesminiekam. — Šobrīd vissvarīgākais — izvairīties no liktenīgās kļūdas, kuru mūsu senči izdarījuši Kosmisko lidojumu dienās. Vai ne?

—   Protams, — Vecākais dziesminieks atbildēja un, sadzirdējis svētajos rakstos daudzkārt minēto Zelta laikmeta nosaukumu, ceremoniāli paklanījās. Pirms pieciem tūkstošiem gadu viņa tauta bija piedzīvojusi varenu uzplaukumu; toreiz dievi bieži ciemojās šajā pasaulē. Tad, spriežot pēc nostāstiem, senči, izpildot rituālu, reiz kļūdījās un viņu pasaule tika nodota Aizmirstībai. Kopš tā laika dievi pie viņiem vairs nerādījās.

—   Ja mūsu ceremonijas dieviem būs tīkamas, — Vecākais dziesminieks sacīja, — tie atcels Aizmirstības lāstu. Parādīsies arī citi dievi, un viss atkal būs kā sirmajā senatnē.

—   Pilnīgi pareizi. Bet Elhona bija pēdējais, kas redzēja dzīvu dievu. Un viņš jau nu noteikti zināja, ko dara, ieteikdams mums vispirms sarīkot dzīres un tikai pēc tam uzsākt ceremonijas.

—   Elhonas mācība ir ķecerīga, — Vecākais iebilda.

Jaunākajam dziesminiekam vismaz simto reizi ienāca

prātā, ka laiks atmest liekulību, pašam pārņemt varu un nekavējoties piedāvāt dieviem svēto ūdeni, kā arī dzīru mielastu. Daudzi ciema iedzīvotāji klusībā taču bija Elhonas piekritēji…

Tomēr pagaidām viņš nolēma atturēties no šādas rīcības. Vecākā dziesminieka pozīcijas vēl bija pārāk stipras. «Ek, kā tagad derētu kāda dievu zīme!» domāja Glets.

Bet dievi joprojām gulēja uz zaru pīteņa un raustījās brīnišķīgā Krampju dejā, imitēdami mirstīgo slāpes un ciešanas.

Dievus novietoja Svētā paugura virsotnē, un Vecākais dziesminieks personīgi izkārtoja ļaudis Dispečera apstiprinājuma dejai. Uz visiem tuvējiem ciemiem aizsūtīja ziņnešus, lai saaicinātu pēc iespējas vairāk ļaužu.

Ciema sievietes sāka gatavoties dzīrēm. Dažas lēkāja aiz prieka, jo rakstos taču ir sludināts, ka tad, kad dievi būs atgriezušies, beigsies Aizmirstība un visi atkal dzī

vos labklājībā un līksmībā, kā tas bija Kosmisko lidojumu dienās!

Paugura virsotnē viens no dieviem tikmēr bija nogūlies ar seju pret zemi. Otrs, uzrausies sēdus, virtuozi tricināja pirkstu, tuvinādams to atvērtajai mutei.

—   Tā ir labas gribas zīme! — Vecākais dziesminieks iesaucās.

Glets palocīja galvu un turpināja dejot, lai gan no viņa ādas krokām pilēja sviedri. Vecākais dziesminieks lieliski prata iztulkot zīmes. Tas nu bija jāatzīst.

Pēkšņi otrais dievs apsēdās un, ar roku aptvēris kaklu, sāka neganti žestikulēt.

—    Ātrāk! — vērīgi sekodams katrai dieva kustībai, Vecākais dziesminieks uzsauca dejotājiem.

Tad viens no dieviem iekliedzās briesmīgā, aizlūzušā balsī. Viņš kliedza, rādīdams uz rīkli. Kliedza vēl un vēl, atdarinādams mirstīgo ciešanas.

Viss precīzi saskanēja ar Pēdējās parādīšanās grāmatā aprakstīto Dievu deju.

Sajā brīdī dejotāju rindās iekļāvās pulciņš jauniešu no kaimiņu ciema."Glets uz brītiņu varēja pamest savu vietu. Atvilcis elpu, viņš piegāja pie Vecākā dziesminieka.

—   Vai jūs liksit izpildīt visas dejas?

—    Protams. — Vecākais dziesminieks nenovērsa acis no dejotājiem, jo šoreiz nedrīkstēja kļūdīties. Tā bija pēdējā izdevība reabilitēties dievu acīs. — Dejas ilgs astoņas diennaktis, — Vecākais dziesminieks nelokāmi paziņoja. — Ja tiks pieļauta kaut mazākā kļūda, sāksim visu no gala.

—    Elhona māca, ka dieviem vispirms jāpiedāvā svētais ūdens, — Glets iebilda. — Un tikai pēc tam …

—   Atpakaļ uz savu vietu! — Vecākais dziesminieks pavēlēja, ar žestu apliecinādams kategorisku nosodījumu. — Tu pats dzirdēji, kā dievi klepo, izteikdami mums savu piekrišanu. Tikai tādā veidā mēs varam atbrīvoties no sensenā Aizmirstības lāsta!

Jaunākais dziesminieks novērsās. Cik žēl, ka vara nav viņa rokās! Sendienās, kad dievi te ciemojās pastāvīgi, Vecākā dziesminieka nostāja, bez šaubām, būtu bijusi pareiza. Glets atcerējās, ko par dievu beidzamo apmeklējumu stāstīja Pēdējās parādīšanās grāmata.

… Nolaišanās atļaujas ceremonija (tajos laikos to vēl nesauca par deju) bija sākusies.

Dievi izpildīja Moku un ciešanu deju.

Tai sekoja Dispečera apstiprinājuma ceremonija.

Dievi nodejoja Slāpju un Izsalkuma dejas, gluži tāpat, kā viņi to darīja tagad.

Pēc tam nāca Muitas pārbaudes, Kravas izkraušanas un Medicīniskās apskates ceremonijas.' Saskaņā ar rituālu dieviem visu šo laiku nedeva ne ēst, ne dzert.

Kad ceremonijas bija galā, viens no dieviem nez- kāpēc izlikās miris. Otrs viņu ienesa atpakaļ kuģī, un dievi aizlidoja.

Tā sākās ilgie Aizmirstības gadsimti…

Par šīs Aizmirstības cēloņiem senajos rakstos bija izteiktas ļoti atšķirīgas domas. Daži autori apgalvoja, ka dievus apvainojusi kļūda, kuru ceremoniju dalībnieki pieļāvuši vienā no dejām. Citi — tāpat kā Elhona — rakstīja, ka dievus vajadzējis godināt vispirms ar ēdieniem un dzērieniem un tikai pēc tam ar ceremonijām.

Tomēr ne jau visi ticēja Elhonas mācībai. Galu galā, dievi nepazīst ne izsalkuma, ne slāpju! Kāpēc tad dzīrēm būtu jānotiek pirms ceremonijām?

Bet Glets svēti ticēja Elhonas vārdiem un cerēja kādu dienu atklāt Aizmirstības īstos cēloņus …

Deju ceremonijā iestājās negaidīts pārtraukums. Glets aizsteidzās pie dejotājiem, lai uzzinātu, kas noticis.

Izrādījās, kāds stulbenis bija atstājis Svētā paugura tuvumā neiesvētītu ūdens krūku. Viens no dieviem, aiz- rāpojis līdz krūkai, izstiepa roku, lai to pakamptu. Sajā mirklī Vecākais dziesminieks aizspēra krūku prom, un viss ciems atviegloti nopūtās. Atstāt parastu, ar ornamentiem neizrotātu un neiesvētītu ūdens krūku dieva tuvumā bija zaimošana. Ja dievs tai būtu pieskāries, viņš svētās dusmās būtu varējis iznīcināt visu ciemu.

Un tiešām, dievs acīmredzot bija sadusmojies. Viņš kaut ko kliedza, rādīdams te uz zaimojošo krūku, te uz otru dievu, kas debešķīgā ekstāzē joprojām bija piepla- cis pie zemes. Tuvinādams roku kaklam, tad sausajām, sasprēgājušajām lūpām, dievs atkal norādīja uz ūdens krūku. Šūpodamies viņš paspēra divus soļus uz priekšu, nokrita zemē un sāka elsot.

—   Veicīgi! — iesaucās Jaunākais dziesminieks. — Sāciet Savstarpēji izdevīgā tirdzniecības līguma deju!

Tikai viņa attapība šoreiz glāba situāciju. Dejotāji aizdedzināja dievkoka zarus un tikmēr vicināja tos dievu vaiga priekšā, līdz beidzot dievi klepodami un aizrīdamies atkal izrādīja ciema iedzīvotājiem savu labvēlību.

—  Atjautības tev netrūkst, — nenovīdīgi piezīmēja Vecākais dziesminieks. — Bet kāpēc tu nospriedi, ka pašreiz derētu tieši šī deja?

—  Tai ir visiespaidīgākais nosaukums, — Glets atbildēja. — Es zināju, ka tādā brīdī nepieciešams ļoti spēcīgs līdzeklis.

—  Teicami! Teicami darīts, — Vecākais dziesminieks viņu paslavēja un atgriezās pie dejotājiem.

Glets smaidīdams apvija asti ap vidukli. Viņš bija

pārliecināts, ka šis solis palīdzēs nostiprināt viņa autoritāti.

Bet tagad vajadzēja padomāt, kā ātrāk un labāk īstenot Elhonas priekšrakstus.

Dievi gulēja zemē gluži kā cilvēki, kuriem uznākusi agonija. Jaunākais dziesminieks nolēma sagaidīt izdevīgāku brīdi.

Visu šo dienu turpinājās Savstarpēji izdevīgā tirdzniecības līguma deja; dievi savu lomu tajā tēloja lieliski. Attālo ciemu iedzīvotāji nāca pielūgt viņus, un abi elsdami apliecināja tiem savu labvēlību.

Dejas beigu posmā viens no dieviem, lēni uzslējies ceļos, ar mazliet pārspīlētiem žestiem atdarināja mirstīgo izmisumu un nespēku.

—       Tas ir vēstījums, — Vecākais dziesminieks pačukstēja, un visi apklusa.

Dievs iepleta rokas.

—       Viņš sola mums labu ražu, — Vecākais dziesminieks, noliecis galvu, paskaidroja.

Dievs pacēla sažņaugtas dūres, taču, klepus lēkmes pievārēts, atkal nolaida rokas.

—       Viņš jūt līdzi mūsu slāpēm un nabadzībai, — Vecākais iztulkoja šo zīmi.

Dievs vēlreiz pielika roku pie kakla, un viņa žests tā iežēlināja klātesošos, ka daži pat apraudājās.

—       Viņš vēlas, lai mēs atsākam dejas no jauna, — Vecākais dziesminieks paskaidroja. — Nāciet visi, stāsimies pirmajā pozīcijā!

—       Nē, viņa žests nozīmē gluži ko citu, — Glets drosmīgi iebilda, jo viņam šķita, ka beidzot pienācis ilgi gaidītais brīdis.

Dejotāji apklusa un pārsteigti blenza uz Jaunāko dziesminieku.

—    Dievs liek mums uzsākt Odens ceremoniju, — Glets teica.

Apspiestas nopūtas pāršalca dejotāju rindas. Odens ceremonija bija daļa no Elhonas ķecerīgās mācības, kuru Vecākais dziesminieks kategoriski noliedza. Bet, galu galā, Vecākais dziesminieks bija vecs, varbūt Glets, Jaunākais dziesminieks …

—    Es to nepieļaušu! — Vecākais kliedza. — Odens ceremonija seko dzīrēm, kas savukārt seko dejām. Tikai ievērojot šo kārtību, mēs varam atbrīvoties no Aizmirstības lāsta!

—    Dieviem nekavējoties jāpiedāvā ūdens! — Jaunākais dziesminieks turējās pretī.

Abi paskatījās uz paugura virsotni, gaidīdami zīmi. Bet dievi klusēdami vēroja viņus ar nogurušām, asiņu pielijušām acīm.

Tad viens no dieviem ieklepojās.

—    Dievišķa zīme! — Glets iekliedzās, iekams Vecākais dziesminieks šo klepu paspēja iztulkot savā labā.

Vecākais iebilda, taču veltīgi. Ciema iedzīvotāji bija dzirdējuši dieva balsi.

Šķīstītās, ornamentiem izrakstītās krūkās tika atnests ūdens, un dejotāji nostājās pozās, kādas prasīja attiecīgais ceremoniāls. Sačukstēdamies savā valodā, dievi nenovērsa no krūkām acis.

—   Laiks! —Jaunākais dziesminieks pasludināja.

Ūdens krūku uznesa paugurā. Viens no dieviem izstiepa roku, taču otrs viņu atgrūda un pats mēģināja satvert krūku.

Pūlis satraukti iedūcās.

Pirmais dievs vāji iesita otrajam un pakampa krūku. Otrs izrāva to viņam no rokām un sāka celt pie mutes. Tad pirmais izklupa uz priekšu, ūdens izšļakstījās un krūka noripoja lejā.

— Es tevi brīdināju! — Vecākais dziesminieks iebrēcās. — Viņi atraidīja ūdeni, kā jau bija gaidāms. Aiznesiet krūkas pēc iespējas ātrāk, kamēr pār mūsu galvām nav nākušas dievu dusmas!

Divi dejotāji sagrāba krūkas un aizlēkšoja. Dievi iekaucās, bet drīz vien apklusa. /

Pēc Vecākā dziesminieka pavēles tūdaļ uzsāka Muitas apskates deju. Atkal aizdedzināja dievkoka zarus un vicināja tos dievu vaiga priekšā. Dievi vārgi ieklepojās, apliecinādami savu atzinību. Viens no viņiem pamēģināja norāpties no paugura, taču nokrita garšļaukus. Otrs nekustīgi gulēja zemē.

Visu nakti dievi nedeva nekādas zīmes.

Stāvēdams ārpus dejotāju loka, Jaunākais dziesminieks jautāja sev, kāpēc gan dievi viņu ir atstājuši?

Vai tiešām Elhona būtu maldījies?

Un tomēr dievi atraidīja ūdeni!

Elhona bija skaidri un gaiši pateicis, ka atbrīvoties no mistiskā Aizmirstības lāsta varēs tikai tad, ja dieviem nekavējoties piedāvās ēdienus un dzērienus. Varbūt viņi gaidīja pārāk ilgi?

Dievu ceļi ir neizdibināmi, Glets skumji nosprieda. Savu izdevību viņš palaidis garām. Tagad tikpat labi varēja piebiedroties arī Vecākā dziesminieka ticībai…

Lēnām viņš atgriezās dejotāju lokā.

Vecākais lika atsākt dejas un turpināt tās nepārtraukti vēl septiņas dienas un naktis. Pēc tam, ja dieviem labpatiks, viņiem sarīkos mielastu.

Dievi joprojām nedeva nekādas zīmes. Viņi gulēja Svētā paugura virsotnē, laiku pa laikam krampjaini raustīdamies un atdarinādami mirstīgos, kurus pievārējis nogurums un neciešamas slāpes.

Bija skaidrs, ka tic ir ļoti vareni dievi. Vai tad citādi viņi spētu tik lieliski tēlot?

Taču rīta pusē notika kaut kaš neparedzēts. Lai gan Vecākais dziesminieks bija speciāli licis nodejot Labā laika deju, debesis sāka apmākties un rīta sauli drīz aizsedza milzīgi, melni mākoņi.

—  Mākoņi paies garām, — Vecākais pareģoja, dejodams Lietus atraidīšanas deju.

Tomēr mākoņi nolaidās arvien zemāk un beidzot sāka līt. Dievi lēnām sakustējās un pagrieza sejas pret debesīm.

—   Atnest stabus! — Vecākais dziesminieks pavēlēja. — Uzceliet nojumi! Dievi nolādēs lietu, kas nedrīkst tos skart, kamēr ceremonijas nav galā!

Nojautis, ka te rodas vēl viena izdevība, Glets iebilda:

—   Nē! Dievi paši uzsūtījuši mums lietu!

—  Aizvediet jauno ķeceri! — Vecākais dziesminieks iespiedzās. — Ātrāk uzceliet nojumi!

Dejotāji aizvilka Gletu prom un ieraka paugura virsotnē stabus. Ātri un godbijīgi Vecākais dziesminieks pats sāka klāt jumtu.

Dievi visu laiku bija gulējuši lietū un ar atvērtām mutēm uzņēmuši sevī debesu valgmi. Taču, pamanījuši, ka Vecākais dziesminieks klāj jumtu pār viņu galvām, abi mēģināja piecelties.

Vecākais steidzās pabeigt darbu, jo labi saprata, ka viņa klātbūtne apgāna Svēto pauguru.

Dievi saskatījās. Viens no viņiem uzslējās ceļos. Otrs pasniedza' viņam rokas un palīdzēja uzrausties stāvus.

Šūpodamies kā iereibis un turēdamies pie otra dieva rokas, pirmais dievs paspēra dažus soļus uz priekšu un spēji ietrieca dūres Vecākajam dziesminiekam krūtīs.

Zaudējis līdzsvaru, Vecākais nogāzās zemē un, smieklīgi tirinādams kājas, noripoja no Svētā paugura.

Dievs norāva jumta klājumu un palīdzēja otrajam dievam piecelties kājās.

—   Zīme! — Jaunākais dziesminieks iekliedzās, iz- raudamies no ciema iedzīvotāju rokām. — Dievišķa zīme!

Tas nu bija nenoliedzams fakts. Abi dievi, atliekuši galvas, tagad stāvēja kājās un, iepletuši mutes, dzēra lietus ūdeni.

—   Nesiet ēdienus, nesiet dzērienus! Sāksim dzīres! — Glets pavēlēja. —Tāda ir dievu griba!

Ciema ļaudis svārstījās. Pieņemt Elhonas ķecerīgo mācību bija nopietns solis, kuru vajadzēja rūpīgi apdomāt.

Taču Jaunākā dziesminieka vadībā varēja riskēt…

Un tā vien likās, ka Elhonam taisnība. Dievi izrādīja viņiem savu atzinību īsti dievišķā veidā: viņi bāza mutē milzīgus kumosus, ar apbrīnojamu meistarību tēlodami mirstīgos, un lēja sevī dzērienus tādos daudzumos, it kā tiešām beigtos vai nost aiz slāpēm.

Glets vienīgi nožēloja, ka nesaprot dievu valodu: viņam tik ļoti gribējās uzzināt Aizmirstības lāsta īstos cēloņus.

PILNVARA SLEPKAVOT

Toms Zvejnieks nekādi nevarēja iedomāties, ka viņu gaida noziedznieka karjera. Bija rīts. Liela, sarkana saule nesteidzīgi cēlās virs apvārkšņa kopā ar mazu, dzeltenu pavadoni, kas tikko spēja tai sekot. Glīti uzposts ciematiņš — dīvains balts punktiņš uz planētas zaļās virsmas — laistījās divu sauļu vasarīgajos staros.

Toms nupat bija pamodies savā būdā. Stalts, jauns vīrietis ar saulē un vējos miecētu ādu, no tēva viņš bija mantojis iegarenu acu šķēlumu, bet no mātes —• mazliet vientiesīgu nevēlēšanos sevi pārāk apgrūtināt ar darbu. Toms nekur nesteidzās: līdz rudens lietavām zivis neķeras, tātad zvejniekam nav ko darīt. Šajā laikā varēja mazliet paslinkot, paslaistīties un lēnā garā salabot zvejas rīkus.

—   Nu, kad es tev saku: jumtam jābūt sarkanam! — viņš sadzirdēja Billa Māldera balsi no ielas.

—   Baznīcām nekad nemēdz būt sarkani jumti! — tikpat skaļi atbildēja Eds Audējs.

Toms sadrūma. Viņš bija gluži aizmirsis pēdējo divu nedēļu notikumus, jo personīgi viņu tie nepavisam neskāra. Uzvilcis bikses, Toms nesteidzīgi devās uz ciema galveno laukumu.

Tur viņa ievērību tūdaļ piesaistīja jauns, liels plakāts, kas vēstīja:

NEPIEDEROŠIEM IEEJA PILSĒTAS TERITORIJĀ AIZLIEGTA!

Nekādu nepiederošo uz šīs planētas — Jaunās Dilave- ras — nebija un nevarēja būt. Gandrīz visu tās sauszemi klāja meži, un tikai viens vienīgs ciemats kā balta saliņa rēgojās zaļā okeāna vidū. Plakāts acīmredzot pauda zināmu politisku tendenci, turklāt — ar tīri retoriskiem līdzekļiem.

Ciema laukumā atradās baznīca, cietums un pasts. Visas trīs ēkas uzcēla trakā steigā pēdējo divu nedēļu laikā, un to fasādes, sarindojušās ģeometriskā taisnē, bija vērstas pret laukuma centru. Patiesību sakot, neviens nezināja, ko ar šīm ēkām iesākt: ciemats jau vairāk nekā divus gadsimtus itin labi iztika bez tām. Bet tagad, pats par sevi saprotams, visas trīs vajadzēja steidzami uzbūvēt.

Eds Audējs stāvēja baznīcas priekšā un piemiegtām acīm lūkojās augšup. Bills Mālderis, riskēdams ar dzīvību, balansēja uz stāvā jumta malas. Viņa rudās ūsas spurojās aiz sašutuma. Lejā bija sanācis paprāvs pūlis.

—   Ej tu pie velna! — Bills šķendejas. — Jau kuro reizi tev saku, ka pagājušajā nedēļā pats visu to izla- siju. Baltu jumtu — lūdzu! Sarkanu — nekādā gadījumā!

—  Nē, tu kaut ko jauc, — Audējs iebilda. — Kā tev liekas, Tom?

Toms paraustīja plecus, jo nezināja, ko teikt. Sajā brīdī nez no kurienes uzradās mērs. Viņš bija izmircis sviedros; pāri biksēm izlaistais krekls brīvi plandīja ap viņa apaļo vēderu.

—   Kāp zemē! — mērs uzsauca Billam. — Es visu vajadzīgo atradu grāmatā. Tur sacīts: maza, sarkana skolas ēka un nevis baznīca.

Bills nepārprotami dusmojās. Viņš vispār bija viegli uzbudināms cilvēks. Visi Mālderi, kā zināms, ir tādi. Un, kopš mērs pagājušajā nedēļā, iecēla Billu par policijas priekšnieku, viņa raksturs šķita kļuvis vēl neciešamāks.

—   Bet mums nekā tamlīdzīga nav! Nav tās pašas mazās skolas ēkas, — Bills, pa pusei nokāpis no redeļu kāpnēm, vēl tiepās.

—  Tieši tāpēc mēs šo ēku arī uzcelsim, — sacīja mērs. — Un pie tam — veicīgi!

Viņš palūkojās uz debesīm, un visi neviļus pacēla acis, lai gan pagaidām tur nekas nebija redzams.

—   Bet kur tad ir mūsu namdari? — mērs jautāja. — Sid, Sed un Marv, kur jūs esat ielīduši?

No pūļa iznira Sida Namdara galva. Viņš joprojām staigāja ar kruķiem, jo pagājušajā mēnesī, rāpdamies pēc putnu olām, bija nokritis no koka. Visi namdari, kā zināms, nebija diez kādi kokos kāpēji.

—   Pārējie puiši sēž pie Eda Aldara, — Sids sacīja.

—  Protams, kur gan citur viņi varētu būt! — pūlī atskanēja Mērijas Pārcēlājas balss.

—   Labi, ej un pasauc viņus, — mērs pavēlēja. — Jāuzceļ neliela skolas ēka un pēc iespējas ātrāk. Saki, lai būvē blakus cietumam. — Viņš pievērsās Billam Mālderim, kas tikmēr jau bija nokāpis zemē. — Tu, Bili, nokrāsosi skolas ēku skaistā, spilgti sarkanā krāsā. No ārpuses un tāpat no iekšpuses. Tas ir ļoti svarīgi.

—   Bet kad es saņemšu policista nozīmi? — Bills painteresējās. — Esmu lasījis, ka visiem policijas priekšniekiem ir tādas skārda nozīmes.

—   Izgatavo sev šo nozīmi pats, — mērs ieteica, ar krekla malu slaucīdams nosvīdušo seju. — Ir gan kar-

.stums! Un kāpēc tas inspektors nevarēja ierasties ziemā … Tom! Tom Zvejniek! Man jādod tev ļoti svarīgs uzdevums. Iesim, pa ceļam aprunāsimies.

Mērs uzlika roku Tomam uz pleca, viņi šķērsoja šai stundā kluso tirgus laukumu un pa ciema vienīgo bruģēto ielu devās uz mēra māju. Agrākos laikos par ceļa segumu šeit kalpoja gājēju piemīdīti, sakaltuši dubļi. Bet agrākie laiki bija beigušies pirms divām nedēļām, kad ielu nobruģēja ar akmens šķembām. Basām kājām staigāt pa .tādu bruģi bija tik neērti, ka ciema iedzīvotāji sāka iet cits pie cita ciemos tieši pār zedeņu žogiem. Tikai mērs joprojām gāja pa ielu — viņam tas bija prestiža jautājums.

—   Paklausieties, mēr, es pašlaik atpūšos …

—   Kāda gan tagad var būt atpūta? — mērs iesaucās. — Tikai ne tagad! Viņš taču var ierasties kuru katru dienu …

Mērs palaida Tomu pa priekšu, abi iegāja mājā, un namatēvs tūdaļ atlaidās mīkstā krēslā, kas bija piebīdīts cieši klāt starpplanētu rācijai.

—   Tom, — mērs bez aplinkiem ķērās vērsim pie ragiem, — ko tu teiktu, ja tev piedāvātu kļūt par noziedznieku?

—   Nezinu, — Toms atbildēja. — Starp citu, kas tas ir «noziedznieks»?

Nemierīgi patrinies krēslā un cienīguma labad uzlicis roku uz radiouztvērēja, mērs sacīja:

— Tas, saproti, ir … — un mēģināja izskaidrot Tomam šī vārda nozīmi.

Jo ilgāk Toms klausījās, jo mazāk priekšlikums viņam patika. Un pie visa vainīgs radioaparāts, viņš nosprieda. 2ēl, ka līdz šim tas nav salauzts un izmests mēslainē.

Neviens neticēja, ka aparāts kādreiz vēl ierunāsies. Mērs nomainīja mēru, viena paaudze — otru, bet rācija stāvēja kantorī un pārklājās ar putekļiem. Pirms div* simt gadiem planēta māte regulāri sarunājās ar Jauno Dilaveru, Fordu IV, Centaura alfu, Jauno Spāniju un citām kolonijām, kas ietilpa Demokrātiju sadraudzībā. Pēc tam visi sakari pēkšņi pārtrūka.

Uz Zemes acīmredzot bija izcēlies karš. Jaunā Dila- vera ar tās vienīgo ciematiņu izrādījās pārāk sīks un tāls objekts, lai piedalītos šai karā. Dilaverieši gaidīja ziņas, bet tās nepienāca. Pēc tam ciematā izcēlās sērga, kas noveda kapā trīs ceturtdaļas iedzīvotāju.

Pamazām ciems tomēr atspirga. Iedzīvotāji pielāgojās vietējiem apstākļiem; viņiem radās savs īpatnējs dzīves veids, kas pakāpeniski kļuva par ieradumu. Zemi viņi gandrīz pilnīgi aizmirsa.

Tā pagāja divsimt gadu.

Un, lūk, tieši pirms* divām nedēļām vecā rācija ieklepojās un atguva dzīvību. Vairākas stundas no vietas tā rūca un šķaudīja, reproducējot visdažādākos atmosfēras traucējumus. Ciema ļaudis tikmēr pulcējās uz ielas, mēra mājas tuvumā.

Beidzot atskanēja puslīdz saprotami vārdi:

—  … dzirdi mani? Jaunā Dilavera! Vai tu mani dzirdi?

—   Jā, jā, mēs tevi dzirdam, — mērs atbildēja.

—   Vai kolonija vēl pastāv?

—   Kā gan citādi! — mērs lepni atbildēja.

Balss reproduktorā kļuva barga un oficiāla:

—        Sakarā ar iekšējiem sarežģījumiem un politiskās stabilitātes trūkumu mēs kādu laiku neuzturējām sakarus ar savām kolonijām. Bet tagad nenormālajam stāvoklim darīts gals. Atlicis tikai šur tur atjaunot kārtību. Jūs, Jaunā Dilavera, joprojām esat Zemes impērijas kolonija, tātad jūsu pienākums ir pakļauties Zemes likumiem. Vai atzīstat šo savu statusu?

Mērs apmulsa. Visās grāmatās Zeme tika dēvēta par Demokrātiju sadraudzību. Bet galu galā divos gadsimtos nosaukums varēja arī mainīties.

—       Mēs joprojām esam uzticīgi Zemei, — mērs cienīgi atbildēja.

—        Lieliski. Tas atbrīvo mūs no nepieciešamības sūtīt ekspedīcijas korpusu. No tuvākās planētas pie jums atlidos inspektors — revidents, kas pārbaudīs, vai jūs tiešām ievērojat paražas, tradīcijas un likumus, kādi noteikti uz Zemes.

—  Kā jūs teicāt? — mērs nobažījies jautāja.

Bargā balss ieducinājās veselu oktāvu augstāk:

—        Jūs, domājams, apzināties, ka Galaktikā ir vieta tikai vienai saprātīgai būtnei — Cilvēkam! Mēs necietīsim šādu tādu svešu elementu ielavīšanos mūsu vidū. Ceru, jūs mani saprotat, ģenerāl?

—   Es neesmu ģenerālis. Esmu mērs.

—   Jūs vadāt koloniju, vai ne?

—   Jā, bet…

—       Tādā gadījumā jūs esat ģenerālis. Atļausit turpināt. Mūsu Galaktikā nevar būt vietas svešiem elementiem. Tas ir izslēgts! Gluži tāpat nevar būt vietas arī kultūrai, kura kaut minimāli atšķirtos no mūsējās un tātad būtu mums sveša. Nav iespējams pārvaldīt Impēriju, ja katrs dara, kas viņam ienāk prātā. Kārtība jānodibina par katru cenu!

Mērs krampjaini ierija gaisu un neizpratnē blenza uz radioaparātu.

—   Neaizmirstiet, ka jūs pārvaldāt Zemes koloniju, ģenerāl, un nedrīkstat pieļaut ne mazākās atkāpes no normas, nekāda radikālisma, kas izpaustos, sacīsim, brīvā, mīlestībā, brīvās vēlēšanās vai tamlīdzīgās stingri aizliegtās izdarībās. Tas viss mums ir svešs, un pret visu svešo mēs būsim nesaudzīgi. Nodibiniet savā kolonijā kārtību, ģenerāl! Inspektors ieradīsies pie jums apmēram pēc divām nedēļām …

Ciematā tika steidzami sasaukts mītiņš: vajadzēja nekavējoties izlemt, kā labāk īstenot no Zemes saņemtos rīkojumus. Ļaudis vienojās, ka ierastais dzīves veids pēc iespējas ātrāk jāpārkārto atbilstoši senās grāmatās aprakstītajiem paraugiem.

—  Man kaut kā tomēr nepielec, kādēļ īsti mums vajadzīgs noziedznieks, — sacīja Toms.

—   Uz Zemes noziedzniekam ir ārkārtīgi svarīga loma sabiedrības dzīvē, — mērs paskaidroja. — Tā vismaz rakstīts grāmatās. Noziedznieks ir ne mazāk svarīgs kā, piemēram, pastnieks vai policijas priekšnieks. Starpība tikai tā, ka noziedzniekam jārīkojas pretēji sabiedrības interesēm. Viņam jākaitē sabiedrībai, saproti, Tom? Bet, ja* pie mums neviens nekaitēs sabiedrībai, kā mēs varēsim likt kādam darboties sabiedrības labā? Tad visām mūsu pūlēm nebūs nekādas jēgas.

Toms pašūpoja galvu.

—   Tik un tā es nesaprotu, kam tas vajadzīgs.

—   Netiepies, Tom! Mums sava dzīve jāpārveido pēc Zemes parauga. Ņemsim kaut vai bruģētās ielas. Visās grāmatās par tām rakstīts. Arī par baznīcām, skolām un cietumiem. Tāpat visās grāmatās pieminēti noziedznieki.

—   Es tomēr negribētu uzņemties šo darbu, — Toms sacīja.

—   Paklau, Tom, pieņemsim, ka tu esi nolikts mana vietā. Un tagad iedomājies, ka atlidojis inspektors un vēlas redzēt cietumu. Viņš jautā: «Vai tiešām jums nav neviena ieslodzītā?» Bet es viņam atbildu: «Protams, ka nav. Mums šeit vispār nav noziedznieku.» — «Un nav arī noziegumu?» inspektors brīnās. «Visās Zemes kolonijās vienmēr tikuši pastrādāti noziegumi. Jums taču labi zināms!» — «Nē, mums tas nav zināms,» es saku. «Mums pat nebija ne jausmas, ko šis vārds nozīmē, kamēr pagājušajā nedēļā neieskatījāmies vārdnīcā.» — «Tad kāda velna pēc jūs uzbūvējāt šo cietumu?» viņš atkal jautā. «Un ar ko īsti nodarbojas jūsu policijas priekšnieks?»

Mērs atvilka elpu.

—   Nu, vai tagad tu saproti? — viņš pēc brītiņa turpināja. — Viss saies grīstē. Inspektors tūlīt apjēgs, ka mēs vairs neesam īsti Zemes civilizācijas pārstāvji. Ka te viss darīts acu apmānīšanai. Ka mēs esam sveši elementi …

—  Hm, — Toms noburkšķēja; šie argumenti viņu bija satriekuši.

—   Bet ja tu izpildīsi manu lūgumu, — mērs ātri sacīja, — es varēšu atbildēt: saprotams, mums ir noziegumi — gluži kā uz Zemes. Mums ir zaglis un slepkava vienā personā — kombinēts slepkavzaglis. Nabaga puisim bija ļaunas tieksmes, un viņš izauga garīgi nelīdzsvarots. Tomēr mūsu policijas šefs jau savācis nepieciešamos pierādījumus, un tuvāko divdesmit četru stundu laikā noziedznieks tiks apcietināts. Mēs viņu ietupināsim aiz restēm, bet pēc tam amnestēsim.

—   Ko nozīmē «amnestēt»? — Toms jautāja.

—       Diemžēl precīzi es to nezinu. Bet gan jau ar laiku noskaidrošu. Nu, vai tagad tu saproti, cik svarīga persona civilizētā sabiedrībā ir noziedznieks?

—       Mjā, tā vien rādās, ka tev taisnība. Bet kāpēc tieši man jākļūst par šo svarīgo personu?

—       Visi pārējie vajadzīgi citiem nolūkiem. Turklāt tev ir pašauras acis. Un noziedzniekiem vienmēr ir vai nu šauras, vai iešķības acis.

—       Manējās nemaz nav tik šauras. Katrā ziņā — ne šaurākas kā Edam Audējam.

—       Tom, es tevi lūdzu! — mērs iesaucās. — Katrs no mums dara, ko var. Vai tiešām tu vienīgais negribēsi palīdzēt savam ciematam?

—       Nē, ko jūs! Es, protams, gribu, — Toms bez sevišķas pārliecības atbildēja.

—       Tad jau lieliski! Tu būsi mūsu pilsētas noziedznieks. Se, paskaties, es visu nokārtoju stingri pēc likuma.

Mērs pasniedza Tomam dokumentu. Tajā bija rakstīts:

«PILNVARA Visparejai zinašanai

Šī dokumenta uzrādītājs Toms Zvejnieks ir oficiāli pilnvarots zagt un slepkavot. Šai sakarā viņam jāslap- stās visādos tumšos kaktos, jāuzturas vietās, kurām ir slikta slava, un jāpārkāpj likums.»

Toms pārlasīja dokumentu divas reizes, pēc tam jautāja:

—   Kads likums?

—       To es tev paziņošu, tiklīdz būšu šo likumu izdevis, — mērs sacīja. — Visām Zemes kolonijām ir savi likumi.

—   Paklausieties, kas tad īsti man būs jādara?

—        Tev jāzog. Un jāslepkavo. Tas nemaz nav tik grūti. — Mērs piegāja pie grāmatu skapja un nocēla no plaukta vecu, vairākos sējumos izdotu populārzinātnisku darbu «Noziedznieks un viņa vide. Slepkavas psiholoģija. Zādzības motīvu analīze».

—       Te tu atradīsi visu, kas jāzina. Zodz, cik patīk. Nu, bet attiecībā uz slepkavību es domāju, ka pietiks ar vienu. Te pārcensties arī nebūtu vēlams.

Toms pamāja ar galvu.

—   Pareizi. Izlasīšu un pamēģināšu tikt skaidrībā.

Viņš iespīlēja populāro izdevumu padusē un aizgāja

mājās.

Diena bija neciešami tveicīga, un pēc šīs sarunas Toms jutās ļoti noguris. Viņš atgūlās gultā un sāka studēt veco grāmatu.

Pie durvīm pieklauvēja.

—   Nāciet iekšā! — Toms, berzēdams acis, iesaucās.

Marvs Namdaris, visvecākais un visgarākais no trim

rudmatainajiem Namdaru brāļiem, parādījās durvīs kopā ar Džedu Fermeri. Viņi bija atstiepuši nelielu tarbu.

—       Vai tu tagad esi pilsētas noziedznieks? — Marvs vaicāja.

—   Tā jau laikam būs.

—       Tādā gadījumā šīs mantas domātas tev. — Viņi nolika tarbu uz grīdas un izcēla no tās nelielu cirvīti, nazi, harpūnu, nūju un rungu.

—       Ko jūs man atnesāt? — Toms jautāja, uzrausda- mies gultā sēdus.

—       Atnesām ieročus. Ko gan citu, pēc tavām domām, mums vajadzēja nest? — Džeds Fermeris ērcīgi atcirta. — Kas tas par noziedznieku, kuram nav ieroču?!

Toms pakasīja aiz auss.

—   Vai tu to skaidri zini?

—   Tev pašam jau būtu laiks tikt skaidrībā par tādām lietām, — īgni norūca Fermeris. — Neceri, ka mēs visu izdarīsim tavā vietā.

Marvs Namdaris pamirkšķināja Tomam.

—   Džeds dusmojas tāpēc, ka mērs viņu iecēlis par pastnieku.

—   Savu pienākumu es pildu, — Džeds sacīja. — Riebjas tikai rakstīt visas šīs vēstules.

—   Nu, man liekas, tas nemaz nav tik grūti, — Marvs Namdaris smīnēdams teica. — Zemes pastnieki taču tiek ar šo darbu galā! Un viņiem jāraksta vēl daudz vairāk… Padomā, cik cilvēku dzīvo uz Zemes! Paliec sveiks, Tom! — viņš piebilda. — Vēlu sekmes!

Abi aizgāja.

Toms noliecās, lai labāk apskatītu ieročus. Viņš zināja, kas tie par priekšmetiem: vecajās grāmatās tiem bija veltītas vairākas nodaļas. Bet uz Jaunās Dilaveras ieroči praktiski vēl nekad nebija laisti darbā. Vienīgie mugurkaulainie dzīvnieki, kas mitinājās uz šīs planētas sauszemes — mazi, pūkaini zvēriņi —, bija pārliecināti veģetārieši. Un izmantot ieročus pret saviem līdzcilvēkiem nevienam, saprotams, nebija ienācis prātā.

Toms paņēma atnesto nazi. Tā asmens šķita vēss, bet gals — ļoti smails un ass.

Piecēlies viņš sāka nemierīgi staigāt pa istabu, ik pa brīdim uzmezdams skatienu ieročiem. Un katru reizi, kad Toms uz tiem palūkojās, viņam apšķebinājās dūša un vēderam pārskrēja saltas tirpas. Toms nodomāja, ka laikam tomēr ir mazliet pārsteidzies, apņemdamies veikt šo uzdevumu.

Tiesa, pagaidām viņam nebija sevišķa pamata uztraukties. Vispirms jāizlasa vecās grāmatas, pēc tam varbūt kļūs skaidrs, kāda visā šai lietā jēga.

Viņš lasīja vairākas stundas un tikai vienu reizi pārtrauca lasīšanu, lai ieturētu vieglu azaidu. Atsevišķas nodaļas bija uzrakstītas ļoti saprātīgi. Noziegumu metodiku autori aplūkoja sīki un samērā populāri, vietām tekstu papildināja ilustrācijas un pat diagrammas. Tomēr kopumā izlasītais atstāja absolūti nejēdzīgu iespaidu. Kāpēc vispār ir jāpastrādā noziegumi? Kam no tā labums? Ko tas var dot cilvēkiem?

Uz šiem jautājumiem grāmatas neatbildēja. Toms šķirstīja lappuses un ar interesi aplūkoja noziedznieku fotoattēlus. Visi viņi izskatījās ļoti nopietni, domīgi; likās, ka viņi pilnā mērā apzinās savu nozīmi sabiedrībā. Tomam ļoti gribējās izprast šīs nozīmes būtību. Iespējams, ka tad viņam daudz kas kļūtu skaidrāks.

—   Tom, — aiz loga atskanēja mēra balss.

—   Esmu šeit, — Toms atsaucās.

Durvis atvērās, un mērs iebāza galvu istabā. Viņam aiz muguras parādījās Džeina Fermere, Mērija Pārcēlāja un Elisa Pavāre.

—   Nu, kā? — mērs jautāja.

—   Ko nozīmē «kā»?

—   Kad tu domā iesākt?

Toms mulsi pasmaidīja.

—       Gatavojos, kā redzat, — viņš sacīja. — Grāmatas lasu, mēģinu saprast…

Trīs cienījamās dāmas nosodoši pavērās viņā, un Toms apjucis aizvēra muti.

—   Tu veltīgi tērē laiku, — sacīja Elisa Pavāre.

—       Visi strādā, neviens negulšņā mājās, — piebilda Džeina Fermere.

—       Vai tiešām ir tik grūti kaut ko nospert? — izaicinoši iesaucās Mērija Pārcēlāja.

—       Tas tiesa, Tom, — mērs viņas atbalstīja. — Inspektors var ierasties kuru katru brīdi, bet ciemā vēl nav pastrādāts neviens noziegums. Mums pat nebūs ko ziņot…

— Labi, labi. — Toms tūlīt saprata mājienu, aizbāza nazi un rungu aiz siksnas, paņēma tarbu, lai būtu kur ielikt laupījumu, un izgāja no mājas.

Bet uz kurieni iet? Bija trešā pēcpusdienas stunda. Tirgus — vispiemērotākā vieta zādzībām •— būs lidz vakaram tukšs. Turklāt Tomam ne visai gribējās zagt gaišā dienas laikā. Tas izskatītos kaut kā neprofesionāli. Toms izņēma no kabatas pilnvaru, kas uzlika viņam par pienākumu pastrādāt noziegumus, un vēlreiz pārlasīja to no sākuma līdz galam: «… jāslapstās tumšos kaktos un jāuzturas vietās, kurām ir slikta slava . ..»

Viss skaidrs! Viņš uzturēsies vietā, kurai ir slikta slava, tur izstrādās rīcības plānu un arī attiecīgi noskaņosies. Diemžēl izvēle bija ļoti ierobežota. Ciematā darbojās restorāns «Mazulis», kurā saimniekoja divas māsas atraitnes, Džefa Apiņa «Atpūtas stūrītis» un pēdīgi vēl — Eda Aldara taverna.

Toms izvēlējās tavernu.

Taverna atradās mājiņā, kas neko daudz neatšķīrās no citām ciemata mājām. Tur bija viena liela istaba viesiem, virtuve un saimnieku dzīvojamās istabas. Eda sieva gatavoja ēst un centās uzturēt telpās tīrību, cik nu viņai to atļāva sāpes krustos. Eds rosījās pie letes un ielēja viesiem dzērienus. Tas bija pabāls vīrs ar miegainām acīm un neparastu spēju uztraukties nieku dēļ.

—   Sveiks, Tom, — Eds sacīja. — Stāsta, ka tu esot iecelts par noziedznieku.

—  Jā, esmu, — Toms atbildēja. — Ielej man, lūdzu, glāzīti perikolas.

Eds Aldaris ielēja glāzē šo bezalkoholisko dzērienu, kuru pals gatavoja no dārzeņiem, un nemierīgi pamīņā- jās Toma galdiņa priekšā.

—   Kā tad tā, kāpēc tu sēdi šeit un neko nezodz?

—       Man jāpadomā, — Toms atbildēja. — Bez tam pilnvarā teikts, ka noziedzniekam jāuzturas vietās, kurām ir slikta slava. Tāpēc es arī sēžu te.

—        Paklausies, tas nudien nav labi, — Aldaris skumji ierunājās. — Vai tad manam krodziņam ir tik slikta slava?

—   Negaršīgāku ēdienu visā ciemā būs grūti atrast.

—       Zinu. Mana vecene neprot gatavot. Bet viesi šeit vienmēr ir mīļi gaidīti un var justies kā savā ģimenē. Tāpēc cilvēki pie mums labprāt iegriežas.

—       Tagad viss būs citādi, Ed. Es tavu krodziņu pasludināšu par savu štāba mītni.

Edam Aldarim nevarīgi nošļuka pleci.

—       Centies nu izpatikt cilvēkiem, gan jau viņi tev nepaliks pateicību parādā! — viņš nomurmināja un atgriezās aiz letes.

Toms prātoja tālāk. Un, jo vairāk puisis pūlējās, jo mazāk jēgas no tā bija. Tomēr viņš ar drūmu neatlaidību turpināja piepūlēt smadzenes.

Pēc stundas Ričijs Fermeris, Džeda jaunākais dēlēns, atvēra durvis un iebāza šķirbā galvu.

—   Vai tu esi jau kaut ko nospēris, Tom?

—       Nē, pagaidām vēl ne, — Toms sadudzis atbildēja.

Tveicīga diena palēnam gaja uz beigām. Saulrieta stari ielūkojās krodziņa ne visai tīrajos logos. Ārā iečirkstējās zemes vēži, un tuvējā meža galotnēs iešal- cās pirmā vakara vēsma.

Smagnējais Džordžs Pārcēlājs un Maksis Audējs ienāca krodziņā iekampt pa glāzītei gjavas. Viņi piesēdās pie Toma galdiņa.

—       Nu, kā sviežas? — apvaicājās Džordžs Pārcēlājs.

—       Nav ko lielīties, — Toms atbildēja. — Ar to zagšanu man nekas neiznāk.

—       Gan pieradīsi, — kā vienmēr nesteidzīgi un nopietni ierunājās Džordžs Pārcēlājs. — Lai nu kas, bet tu noteikti iemācīsies.

—   Mēs ticam tev, Tom, — Audējs viņu mierināja.

Toms pateicās abiem. Vīri iedzēra pa glāzītei un aizgāja. Toms, vērdamies savā tukšajā glāzē, atkal sāka lauzīt galvu. J

Vēl pēc stundas Eds Aldaris mulsi ieklepojās.

—       Piedod, Tom, bet kad īsti tu ķersies pie zagšanas?

—   Tūlīt pat, — Toms noteica.

Viņš piecēlās, pārbaudīja, vai ieroči ir savā vietā, un izgāja pa durvīm.

Tirgus laukumā pilnā sparā ritēja parastā maiņas tirdzniecība; preces kaudzēm gulēja uz garajiem galdiem vai arī uz zālē izklātiem salmu pinumiem. Maiņa notika bez naudas starpniecības un bez jebkādiem tarifiem. Par sauju pašdarinātu naglu varēja dabūt spaini piena vai divas zivis, vai arī otrādi — atkarībā no tā, ko kurš gribēja iemainīt vai kāda kuram bija radusies vajadzība. Ar aprēķiniem, cik maksā viena vai otra manta, neviens sevi neapgrūtināja. Tā bija vienīgā Zemes paraža, kuru mēram nekādi neizdevās šeit ieviest.

Kad Toms Zvejnieks parādījās tirgus laukumā, visi viņu skaļi sveica.

— Nu, kā, Tom, ar zagšanu?

—  Drošāk, drošāk, draudziņ, nekautrējies!

—   Nebēdā, tev tā lieta ies!

Ciemata iedzīvotāji neko tādu vēl nebija piedzīvojuši. Zādzība viņiem šķita tālas planētas eksotisks paradums, un visiem joti gribējās redzēt, ka to dara. Ļaudis pameta savas preces un vēroja katru topošā zagļa kustību.

Tomam trīcēja rokas. Puisim it nemaz nepatika, ka tik daudz cilvēku noskatīsies, kā viņš zags. Ar šo uzdevumu jātiek galā pēc iespējas ātrāk, Toms nosprieda. Kamēr vēl dūša nav pavisam saskrējusi papēžos.

Pēkšņi viņš apstājās pie augļu kaudzes, kas bija sakrauta uz misis Melderes letes.

—   Šķiet, diezgan sulīgi, — Toms nevērīgi izmeta.

—       Gluži svaigi, tikko no dārza, — misis Meldere, sīka vecenīte ar spožām actiņām, sacīja. Un Toms piepeši atcerējās, kā viņa ik vakaru stundām ilgi mēdza sarunāties ar viņa māmuļu tais tālajos gados, kad vecāki vēl bija dzīvi.

—       Tā izskatās, — viņš sacīja, iekšēji nožēlodams, ka nav apstājies pie cita galda.

—       Labi auglīši, svaigi auglīši, — misis Meldere atkārtoja. — šopēcpusdien es tos salasīju.

—       Vai viņš tūlīt kaut ko nozags? — kāds skaļi pačukstēja.

—   Bez šaubām. Skaties! …

Toms paņēma lielu, zaļu augli un sāka to aplūkot. Pūlis aizturēja elpu.

—       Tiešām, ļoti sulīgs, — sacīja Toms un uzmanīgi nolika augli vietā.

Pūlis nopūtās.

Pie blakus galda stāvēja Maksis Audējs ar sievu un pieciem bērneļiem. Šodien viņi bija atnesuši uz tirgu divas segas un vienu kreklu. Kad Toms, kuram sekoja

vesels pūlis, pienāca tuvāk, Audēji kautrīgi pasmaidīja.

—   Sis krekls tev būs pašā laikā, — Maksis paziņoja; viņam gribējās, lai ļaudis ātrāk izklīst un netraucē Tomu darbā.

—   Hm, — Toms norūca, aptaustīdams kreklu.

Pūlis nogaidoši sakustējās. Kāda meiča nervozi ieķi- ķinājās. Toms satvēra kreklu un atsēja tarbu.

—   Pagaidi, jaunais cilvēk! •— Bills Mālderis iesaucās, lauzdams sev pūlī ceļu. Billa jostu rotāja spīdīga nozīme — veclaiku monēta, kuru paši pirmie kolonisti bija atveduši no Zemes, — un viņa sejas izteiksme nepārprotami liecināja, ka policijas priekšnieks pašreiz pilda dienesta pienākumus.

—   Ko tu dari ar šo kreklu, Tom? — Bills bargi vaicāja.

—   Es? … Tapat vien … paņemu, lai apskatītu.

—   Ak tāpat vien, lai apskatītu? — Bills novērsās un salika rokas aiz muguras. Tad strauji pagriezās uz papēžiem un draudoši pacēla rādītājpirkstu. — Bet man nezkādēļ liekas, ka tu neesi paņēmis kreklu tāpat vien, lai apskatītu. Man liekas, ka tu gribi to nozagt!

Toms neatbildēja. Vienā rokā viņš bija sažņaudzis atsieto tarbu, ko neapšaubāmi varēja uzskatīt par lietisku pierādījumu, bet otrā joprojām turēja kreklu.

—   Policijas priekšnieka pienākums, — Bills ar uzsvaru sacīja, — ir sargāt šos cilvēkus. Tu, Tom, esi aizdomīgs subjekts. Tāpēc uzskatu par nepieciešamu vispārējās drošības labad ieslodzīt tevi cietumā.

Toms nokāra galvu. To viņš nebija gaidījis. Lai gan, patiesību sakot, viņam bija vienalga. Ja viņu ietupinās cietumā, būs vismaz pamats domāt, ka viņš ticis galā ar savu uzdevumu. Bet, kad Bills viņu izlaidīs, varēs mierīgi turpināt bezbēdīgo zvejnieka dzīvi.

Pēkšņi caur pūli izspraucās mērs. Pāri biksēm izlaistais krekls tāpat kā dienā brīvi plandīja ap viņa apaļo vēderu.

—   Bili! Ko tu esi šeit ievārījis?

—       Pildu savu pienākumu, mēr. Toms uzvedās aizdomīgi. Bet grāmatās teikts …

—       Es zinu, kas teikts grāmatās, — mērs sacīja. — Es pats taču iedevu tev šīs grāmatas. Tu nedrīksti apcietināt Tomu. Vismaz pagaidām ne.

—       Bet mūsu ciemā nav cita noziedznieka. — Bills nevarīgi iepleta rokas.

—   Tā nav mana vaina, — mērs taisnojās.

Bills stūrgalvīgi saknieba lūpas.

—       Grāmatā teikts, ka policijai jāveic profilaktiski pasākumi. No tā izriet, ka noziegumi vispār nav jāpieļauj.

Mērs izmisīgi sasita rokas.

—       Bili, vai tiešām tu nesaproti? Nepieciešams, lai mūsu ciematā būtu noticis kaut viens noziegums. Arī tavs pienākums — palīdzēt mums šai ziņā!

Bills paraustīja plecus.

—       Viss kārtībā, mēr. Es tikai gribēju rīkoties saskaņā ar jūsu norādījumiem. — Viņš paspēra soli sānis, tad pēkšņi pagriezās un uzbrēca Tomam: — Bet tu, putniņ, tik un tā man neizspruksi! Un iegaumē: noziegumi pie laba gala neved …

—       Acīmredzot puisim ļoti gribas izcelties, — mērs paskaidroja. — Bet tu, Tom, nepievērs viņam uzmanību. Drošāk ķeries pie lietas, pamēģini kaut ko nozagt. Vienreiz šis darbs taču japadara.

Toms neatbildēja. Viņš spraucās caur pūli, virzīdamies uz ciematam tuvāko mežmalu.

—       Tom, uz kurieni tu tā steidzies? — mērs satraukts vaicāja.

—   Man šodien nav noskaņojuma, — Toms sacīja.

—  Varbūt rītvakar . ..

—       Nē, Tom, tūlīt, — mērs nepiekāpās. — Pietiek vilcināties un atlikt. Sāc tūlīt pat, mēs visi tev palīdzēsim.

—   Protams, palīdzēsim, — Maksis Audējs piebilda.

—  Nozodz šo kreklu. Tas taču tev tieši laikā.

—   Paskaties, Tom, šeit ir vēl tīri laba ūdens krūka!

—   Bet man vesels lērums riekstu!

Toms pārlaida skatienu tirgus galdiem. Kad viņš izstiepa roku pēc Audēja krekla, nazis, kas viņam bija aizbāzts aiz jostas, nokrita zemē. Pūlī atskanēja līdzjūtīgi smiekli.

Slaucīdams nosvīdušo pieri, Toms jutās kā pēdējais lempis. Viņš pacēla nazi, aizbāza to aiz jostas, tad satvēra kreklu un iestūķēja tarbā. Pūlī atskanēja piekrišanas saucieni.

Toms bikli pasmaidīja; viņam kļuva mazliet vieglāk ap sirdi.

—   Es, liekas, pamazām pieradīšu.

—   Kā tad! Noteikti pieradīsi!

—   Mēs zinājām, ka tu tiksi galā!

—   Nozodz vēl kaut ko, draudziņ!

Staigādams pa tirgu, Toms pievāca vēl virves rituli, sauju riekstu un no niedrēm pītu cepuri. >

—   Manuprāt, pietiks, — viņš sacīja mēram.

—       Jā, šodienai pietiks, — mērs piekrita. — Bet, tu pats saproti, pagaidām tā vēl nav īsta zādzība. Būtībā cilvēki paši tev visu atdeva. Uzskati, ka šovakar tu esi tikai papraktizējies.

—   Ak tā!… — Toms skābi novilka.

—       Toties tagad tu zini, kā to dara. Nākamo reizi tev jau būs vieglāk.

—   Varbūt.

—   Un pielūko, neaizmirsti slepkavību!

—   Vai tas tiešām ir nepieciešams? — Toms jautāja.

—   Diemžēl jā, — mērs sacīja. — Ko lai dara, mūsu kolonija pastāv vairāk nekā divsimt gadu, bet tajā vēl nav bijis nevienas slepkavības. Nevienas pašas. Turpretim citās kolonijās, ja var ticēt hronikām, cilvēki ir bendēti cik uziet!

—  Tad jau laikam arī mēs bez slepkavības nevarēsim iztikt, — Toms piebilda. — Labs ir, es pacentīšos.

Viņš devās mājup. Pūlis pavadīja viņu ar atzinības saucieniem.

Mājās Toms iededzināja degļa lampiņu un paēda vakariņas, bet pēc tam ilgi sēdēja atzveltnes krēslā. Viņš bija ļoti neapmierināts. Ar zādzībām viņam nav veicies. Visu dienu viņš tikai svārstījās un šaubījās. Cilvēkiem vajadzēja gandrīz vai ar varu uztiept viņam dažādas mantas, lai galu galā viņš uzdrošinātos tās nozagt! …

Ko Toms varēja teikt sev par attaisnojumu? Zādzība un slepkavība ir tikpat nepieciešami darbi kā visi pārējie. Un, ja viņš ar tamlīdzīgām lietām nekad nav nodarbojies un nespēj saprast, kam tās vajadzīgas, tas vēl nav iemesls, lai veiktu savu uzdevumu pa roku galam.

Toms atvēra durvis un palūkojās ārā. Bija brīnišķīga, skaidra nakts. Pie debesīm žilbinoši mirgoja kāds ducis tuvāko milzu zvaigžņu. Tirgus laukumā cilvēkus vairs nemanīja, toties ciemata māju logos jau mirdzēja uguntiņas.

Bija īstais laiks doties zagļa gaitās!

Jau pali doma par to lika šermuļiem pārskriet pār muguru. Toms izjuta kaut ko līdzīgu velnišķam lepnumam. Tad, lūk, kā, izrādās, briest noziedzīgas ieceres! Tāpat acīmredzot ir jānotiek arī zādzībām — klusībā un visdziļākās tumsas aizsegā.

Toms ātri pārbaudīja savus ieročus, sabēra laupījumu istabas kaktā un izgāja uz ielas.

Pēdējās degļu laternas jau bija nodzēstas. Kaķa soļiem Toms aizlavījās līdz Rodžera Pārcēlāja namam. Lielais Rodžers bija atstājis savu lāpstu pagalmā pieslietu pie sienas. Toms pagrāba lāpstu un devās tālāk. Misis Audējas ūdens krūka bija nolikta savā parastajā vietā durvju priekšā. Toms pievāca krūku. Atceļā viņam pagadījās mazs koka zirdziņš, kuru kāds no bērniem droši vien bija aizmirsis uz ielas. Zirdziņš sekoja krūkai un lāpstai.

Laimīgi nogādājis zagtās mantas drošībā, Toms sajuta patīkamu uzbudinājumu un nolēma sirojumu atkārtot.

Otrreiz viņš atgriezās ar bronzas plāksnīti, kuru bija noņēmis no mēra namdurvīm, ar Marva Namdara labāko zāģi un sirpi, kas piederēja Džedam Fermerim.

— Nav peļami, — Toms sev teica, — es, liekas, sāku apgūt jaunu arodu. Vēl viens tāds ķēriens, un varēs uzskatīt, ka nakts nav pagājusi veltīgi.

…Uz Rona Mūrnieka lieveņa Toms atrada āmuru un kaltu, bet Elisas Pavāres mājas pagalmā pievāca pītu groziņu. Viņš jau taisījās nočiept arī Džefa Apiņa grābekli, kad pēkšņi sadzirdēja vieglu troksni un pie- plaka pie sienas.

Pa ielu klusītiņām zagās Bills Mālderis; viņa metāla nozīme zibsnīja zvaigžņu gaismā. Vienā rokā Bills turēja īsu, smagu rundziņu, bet otrā — paštaisītus roku dzelžus. Nakts tumsā viņa seja izskatījās ļotidrau- dīga. Tajā bjia lasāma apņēmība par katru cenu izskaust noziedzību, lai ko šis vārds arī nozīmētu.

Toms aizturēja elpu; desmit soļu attālumā Bills Mālderis aizslīdēja viņam garām. Toms parāvās atpakaļ; tai pašā mirklī iedžinkstējās viņa tarba.

—   Kas tur ir? — Bills ierēcās un, nesaņēmis atbildi, ar skatienu ieurbās tumsā.

Toms atkal pieplaka pie sienas, būdams pārliecināts, ka tur Bills viņu nepamanīs. Policijas priekšniekam taču bija pavāja redze — kā jau cilvēkam, kuram pastāvīgi jājauc krāsas un tāpēc acīs bieži iebirst putekļi. Starp citu, tāda redze ir visiem Mālderiem. Un tāpēc viņi arī ir tik viegli sakaitināmi.

—  Vai tu tas esi, Tom? — Bills jautāja visdraudzīgākajā tonī.

Toms grasījās atbildēt, bet pēdējā mirklī pamanīja, ka Billa runga šūpojas gandrīz tieši virs viņa galvas.

—   Nu, nekas, gan es tevi dabūšu rokā! — Bills norūca.

—   Paklausies, vai tu nevarētu viņu dabūt rokā rīt no rīta? — izliecies pa guļamistabas logu, jautāja Džefs Apinis. — Te vienam otram, redzi, gribētos gulēt.

Neko neteicis, Bills devas tālāk. Kad viņš pazuda tālumā, Toms aizsteidzās mājās un izbēra savu pēdējo lomu līdzās pārējām trolejām. Skats uz nozagto mantu kaudzi pamodināja viņā izpildīta pienākuma apziņu.

Izdzēris glāzīti vēsas gļavas, Toms atlaidās gultā un acumirklī iegrima dziļā miegā.

Nākamajā rītā Toms aizgāja paskatīties, kā veicas ar mazās, sarkanās skolas ēkas būvi. Brāļi Namdari strādāja vaiga sviedros, un daži fermeri viņiem palīdzēja.

— Kā veicas ar darbiem? — Toms moži uzsauca.

—       Teicami, — atbildēja Marvs Namdaris. — Taču vēl labāk veiktos, ja pie rokas būtu mans asākais zāģis.

—        Tavs zāģis? — Toms neizpratnē atkartoja. Un tūdaļ pat atcerējās — naktī viņš taču bija to nozadzis. Nez kādēļ viņam nemaz nebija ienācis prātā, ka zāģis kādam ir vajadzīgs. Tāpat kā visas pārējās mantas, tas bija tikai priekšmets, kuru vajadzēja nozagt.

Marvs Namdaris jautāja:

—        Kā tu domā, vai es varētu savu zāģi paņemt atpakaļ? Uz laiku. Teiksim, uz pāris stundām …

—        Hm … to nu gan es nezinu, — Toms, saraucis pieri, atbildēja. — Zāģis juridiski skaitās nozagts, tā ka pats saproti…

—       Saprotu, saprotu. Es to gribu aizņemties tikai uz īsu brītiņu …

—   Bet tev vajadzēs zāģi atdot.

—        Kā tad! Skaidrs! Es pats tev to atnesīšu! — Marvs sašutis iesaucās. — Vai tu domā, ka paturēšu mantu, kas juridiski skaitās nozagta?!

—       Zāģis glabājas manās mājās kopā ar visu pārējo laupījumu…

Marvs pateicās Tomam un aizskrēja pēc zāģa.

Toms nesteigdamies devās tālāk. Viņš piegāja pie mēra mājas. Saimniek^ stāvēja pagalmā un raudzījās debesīs.

—       Vai tu nospēri manu vara plāksnīti, Tom? — viņš jautāja.

—   Protams, nospēru, — Toms izaicinoši atbildēja.

—       O, es vienkārši tāpat painteresējos. — Mērs norādīja uz debesīm. — Vai redzi?

Toms palūkojās tai virzienā, kādā mērs bija izstiepis roku.

—   Ko?

—  Melno punktiņu blakus mazajai saulei?

—   Redzu. Nu un tad?

—       Varu likt galvu ķīlā, ka tas ir inspektora kuģis. Kā tev veicas?

—   Labi, — Toms mazliet nedroši atbildēja.

—   Vai slepkavības plānu esi jau izstrādājis?

—       Tik tālu vēl neesmu ticis, — Toms atzinās. — Atklāti sakot, šī lieta man nepadodas.

—       Zini ko, uz brītiņu ienāc pie manis. Man ar tevi jāaprunājas, Tom.

Vēsajā, slēģu aptumšotajā viesistabā mērs ielēja divās glāzēs gļavu un piebīdīja Tomam krēslu.

—        Mums atvēlētais laiks iet uz beigām, — mērs drūmi paziņoja. — Inspektors var ierasties kuru katru mirkli. Un man pašam rūpju līdz kaklam. — Viņš norādīja uz starpplanētu rāciju. — Šī kaste atkal čerk- stēja. Kaut ko par sacelšanos uz Dengas IV un par to, ka visām Zemei uzticīgajām kolonijām jābūt gatavām izsludināt mobilizāciju. Jupis viņu zina, kas tā par būšanu. Es pirmo reizi mūžā dzirdu par tādu Dengu IV, un, še tev, tagad par to jāraizējas, it kā citu raižu man nebūtu!

—        Bet vai jūs skaidri zināt, ka bez slepkavības nav iespējams iztikt?

—       Vai tad tu pats to nezini? — Mērs sarauca uzacis. — Ja gribam būt uzticīgi Zemei, mums jāiet līdz galam. Un slepkavošana ir vienīgā joma, kurā mēs pagaidām esam atpalikuši. Viss pārējais būtu puslīdz kārtībā.

Tērpies jaunā zila formas blūzē ar spožām metāla pogām, istabā ienaca Bills Mālderis.

—   Nu, Tom, vai esi jau kādu noslepkavojis?

Mērs sacīja:

—   Viņš grib zināt, vai tas tiešām ir nepieciešams.

—        Protams, ka nepieciešams! — policijas priekšnieks iesaucās. — Izlasi jebkuru grāmatu! Kas gan tas par noziedznieku, kurš nevienu nav noslepkavojis?

—        Ko īsti tu domā noslepkavot? — mērs painteresējās.

Toms nemierīgi grozījās krēslā un krakšķināja pirkstu locītavas.

—   Nu?

—        Labs ir. Es nositīšu Džefu Apini, — Toms iesaucās.

Bills Mālderis cieši palūkojās uz viņu.

—   Kāpēc?

—       Kāpēc? Un kāpēc gan ne? ' — Bet kādi tev motīvi?

—        Es domāju, ka jums vajag, lai ciemā notiktu kāda slepkavība, — Toms sacīja. — Par motīviem man nekas netika teikts.

—        Nekvalificēta slepkavība mums neder, — policijas priekšnieks paskaidroja. — Slepkavībai jānotiek pēc visiem likumiem. Citiem vārdiem, tai jābūt pārliecinoši motivētai.

Toms kļuva domīgs.

—        Nu, es, piemēram, ne sevišķi labi pazīstu Džefu. Vai tas ir pietiekams motīvs?

Mērs pakratīja galvu.

—   Nē, Tom, tas neder. Labāk izvēlies citu upuri.

—       Varbūt padomāsim kopīgi, — Toms ierosināja. — Ko jūs teiktu par Džordžu Pārcēlāju?

—   Kādi būtu motīvi? — Bills nekavējoties jautāja.

—        Nu … hm … man, atklāti sakot, ne sevišķi patīk viņa gaita. Jau sen nepatīk. Un skaļš viņš ari mēdz būt… reizēm.

Mērs piekrītoši pamāja ar galvu.

—   Tas, šķiet, varētu iet. Ko tu teiksi, Bili?

—   Interesanti, kā lai policija atklāj noziegumu, kas pastrādāts tādu motīvu dēļ?! — Bills sašutis vaicāja. — Kaut kas tamlīdzīgs varbūt derētu, ja tu nogalinātu afekta stāvoklī. Bet tev taču jāslepkavo pēc visiem noteikumiem, Tom, un jāatbilst raksturojumam: aukstasinīgs, nežēlīgs, viltīgs slepkava. Nevar nosist cilvēku tikai tāpēc, ka nepatīk viņa gaita! Tas izklausās muļķīgi …

—   Man, liekas, vajadzētu visu velreiz kārtīgi apdomāt, — Toms piecēlies sacīja.

—  Tikai nedomā pārāk ilgi, — mērs piebilda. — Jo ātrāk šis darbs būs padarīts, jo labāk.

Toms paklanījās un devās uz durvīm.

—   Jā, Tom! — Bills nokliedza viņam pakaļ. — Neaizmirsti atstāt lietiskus pierādījumus. Tas ir ļoti svarīgi.

—   Labi, — Toms nomurminaja un izgaja ara.

Gandrīz visi ciemata iedzīvotāji, iznākuši uz ielas,

raudzījās debesīs. Melnais punktiņš ar katru minūti auga lielāks un tagad jau tikpat kā aizsedza mazo sauli.

Toms devās uz tavernu, lai vēlreiz pārdomātu operāciju visos sīkumos. Eds Aldaris acīmredzot bija revidējis savu attieksmi pret noziedzīgajiem elementiem, jo krodziņš izskatījās daudz savādāk nekā vakar. Tā durvis greznoja izkārtne ar uzrakstu «NOZIEDZNIEKA MIDZENIS»; logus sedza jauni, taču cītīgi aptraipīti aizkari, kas neļāva telpā iekļūt dienas gaismai un piešķīra tavernai drūma midzeņa izskatu. Pie vienas sienas bija pakārta no koka izgrieztu ieroču kolekcija. Pie otras sienas liels, asinssarkans traips radīja baismīgu iespaidu, ķaut arī Toms skaidri redzēja, ka tas uztriepts ar krāsu, kuru Bills Mālderis gatavo no rūtas ogām.

— Sveiks, Tom, nāc iekšā, — Eds Aldaris aicināja un ieveda viesi vistumšākajā kaktā. Toms izbrīnījās, jo ap šo laiku krodziņā nekad nebija tik daudz apmeklētāju. Ļaudīm acīmredzot patika iedzert pa glāzītei noziedznieka midzenī…

Sūkdams perikolu, Toms sāka prātot.

Izvairīties no slepkavības acīrhredzot nebūs iespējams.

Viņš izvilka savu pilnvaru un vēlreiz to pārlasīja. Asiņains darbiņš! Neviens cilvēks labprātīgi tādu nebūtu uzņēmies… Bet ko tu darīsi, ja likums prasa, lai arī šis pienākums tiktu izpildīts?

Toms izdzēra perikolu un centās domāt par slepkavību.

Viņš neatlaidīgi atkārtoja sev, ka jānogalina cilvēks. Kādam cilvēkam jāatņem dzīvība. Kāds jāaizraida uz viņpasauli.

Bet, lai kā viņš centās šo domu formulēt, vārdi neizteica lietas būtību. Pie skaidrības tomēr bija jātiek, un Toms nolēma aplūkot konkrētu piemēru. Viņš izvēlējās rudmataino spēkavīru — Marvu Namdari. Šodien Marvs, aizņēmies no viņa pats savu zāģi, būvē skolas ēku. Ja Toms Marvu nogalinās . .. nu, tad Marvs neko vairs nebūvēs. ^

Toms nepacietīgi papurināja galvu. Nē, viņam tomēr neizdevās iejusties situācijā!

Labi, Toms nodomāja. Apskatīsim jautājumu no cita viedokļa. Lūk, Marvs Namdaris — visstiprākais un, pēc daudzu domām, arī vislādzīgākais no visiem Namdaru puišiem —, piemiedzis acis un ar vasarraibumainajām rokām cieši satvēris ēveli, gludina dēli. Bet pats, protams, jau tvīkst aiz slāpēm un jūt dūrējus kreisajā plecā, kuru ik vakarus bez jebkāda labuma noziež ar Jana Aptieķnieka pagatavoto ziedi.

Tas tātad būtu dzīvais Marvs Namdaris. Bet tagad …

Marvs Namdaris nokritis augšpēdus, viņa stiklainās acis ir pa pusei aizvērtas, rokas un kājas sastingušas, mute sašķiebusies, viņš neelpo, un sirds viņam nepukst. Nekad vairs viņš neturēs lielajās vasarraibumainajās rokās dēļa galu. Nekad nesūdzēsies par sāpēm plecā, kuras Jans Aptieķnieks neprotot izārstēt…

Vienu mirkli Toms līdz sirds dziļumiem izjuta, kas slēpjas aiz vārda «slepkavība». Tad šī halucinācija pazuda, taču atmiņas par to palika, jo redzētā aina bija tik spilgta, ka Tomam spēji uznāca nelabums.

Izdarījis zādzību, viņš vēl varētu dzīvot. Bet slepkavība — pat ar vislabākajiem nodomiem, ciemata interesēs …

Ko gan sacīs cilvēki, ieraudzījuši to, ko viņš nupat skatījis iztēlē? Kā lai viņš pēc tam dzīvo cilvēku vidū? Kā lai samierinās pats ar sevi?

Un tomēr viņam jāizdara slepkavība! Katrs ciemata iedzīvotājs dod savu ieguldījumu kopīgajā pasākumā, un šo darbu liktenis acīmredzot ir lēmis viņam.

Bet ko tad īsti lai noslepkavo?

Lielais ļembasts sākās vēlāk, kad starpplanētu rācija ietarkšķējās dažādās balsīs.

—   Vai šī ir kolonija? Kur atrodas galvaspilsēta?

—   Tepat, — mērs atbildēja.

—   Kur ir jūsu kosmodroms?

—       Mums tur, ja nemaldos, tagad ierīkotas ganības, — mērs paskaidroja. — Es pēc grāmatām varu pārbaudīt, kur tāds agrāk ir bijis. Bet neviens gaisa kuģis nav nolaidies šeit jau divsimt gadus …

—       Tādā gadījumā bāzes kuģis paliks orbītā. Sapulciniet savus pārstāvjus. Es* tūlīt nolaidīšos.

Visi ciemata iedzīvotāji salasījās laukā, kuru inspektors bija izraudzījies. Toms aizbāza ieročus aiz jostas un, stāvēdams koka ēnā, no tālienes vēroja ceremoniju.

Mazs gaisa kuģītis atdalījās no milzīgā bāzes kuģa un strauji piķēja lejup. Kuģītis krita kā akmens, un viss ciemats aizturēja elpu, gaidīdams, ka teju teju tas ietrieksies pļavā. Taču pēdējā mirklī kuģītis izšāva uguns strūklas, kas sadedzināja visu zāli zem tā, un lēni nolaidās zemē.

Mērs, enerģiski rīkodamies ar elkoņiem, spraucās uz priekšu, un viņam pa pēdām sekoja Bills Mālderis. Kuģīša durvis atvērās. Tanīs parādījās četri vīri. Viņi turēja rokās spožus metāla priekšmetus, un Toms saprata, ka tie ir ieroči. Tūdaļ aiz viņiem no kuģa izkāpa cienīgs resnis ar sarkanu seju, ģērbies melnā uniformā, kuru rotāja četras spožas medaļas. Viņu pavadīja krunkains cilvēciņš tādās pašās melnās drēbēs. Pēc tam no kuģa izkāpa vēl četri vīri līdzīgos formas tērpos.

—   Esiet sveicināts uz Jaunās Dilaveras, — mērs sacīja.

—   Pateicos jums, ģenerāl, — korpulentais, enerģiski kratīdams mēra roku, atbildēja. — Es esmu inspektors Dilumeins, bet tas ir misters Grents, mans politiskais padomnieks.

Grents uzmeta augstprātīgu skatienu dilaveriešu pūlim, tad, neslēpdams nicinājumu, izlikās, ka nav ievērojis mēra izstiepto roku, un stīvi paklanījās.

—   Man gribētos aplūkot ciematu, — sacīja inspektors, pašķielējis uz Grentu. Grents piekrītoši pamāja. Formās tērptie sargi ieslēdza abas amatpersonas ciešā puslokā.

Zagšus, kā visīstākais ļaundaris, Toms sekoja procesijai. Kad inspektors bija sasniedzis ciematu, Toms paslēpās aiz kādas mājas un turpināja novērojumus.

Mērs ar dibinātu lepnumu parādīja ciemiņiem cietumu, pastu, baznīcu un mazo sarkano skolas ēku. Inspektors likās mazliet apmulsis. Misters Grents pretīgi smaidīja un kasīja zodu.

—   Tā jau es domāju, — viņš sacīja inspektoram. — Veltīga laika un degvielas šķiešana un gluži nevajadzīga līnijkreisera amortizācija. Šeit nav absolūti nekā vērtīga.

—   Par to es vēl neesmu pārliecināts, — inspektors atbildēja un atkal uzrunāja mēru: — Bet sakiet, — kādām vajadzībām jūs visu to uzbūvējāt, ģenerāl?

—   Kādām vajadzībām? Lai Jaunā Dilavera pēc iespējas mazāk atšķirtos no Zemes, — mērs atbildēja. — Kā redzat, mēs darām visu, kas mūsu spēkos. .

Misters Grents kaut ko pačukstēja inspektoram ausī.

—   Sakiet, — inspektors uzrunāja mēru, — cik jūsu ciematā jaunu vīriešu?

—   Kā, lūdzu? — mērs apjucis nomurmināja.

—   Cik jums šeit ir vīriešu vecumā no piecpadsmit līdz sešdesmit gadiem? — misters Grents paskaidroja. — Saprotiet, ģenerāl, mūsu mātes Zemes impērija atrodas kara stāvoklī. Kolonisti no Dengas IV un dažām citām planētām sacēlušies un apstrīd metropoles prioritāti.

—   Tas, bez šaubām, ir ļoti nepatīkami, — mērs līdzjūtīgi piezīmēja.

—   Mums vajadzīgi cilvēki kosmodesantiem, — sacīja inspektors. — Spēcīgi, veselīgi vīri. Mūsu resursi ir izsmelti…

—   Mēs gribam, — delikāti iestarpināja misters Grents, — dot iespēju visām Zemei uzticīgajām kolonijām piedalīties izšķirošajā cīņā par impēriju. Un esam pārliecināti, ka jūs nenoraidīsit mūsu priekšlikumu.

—   Protams, nenoraidīšu, — mērs iesaucās. — Protams, protams! Esmu pārliecināts, ka mūsu jaunieši ļoti priecāsies… Tiesa, viņi nav nekādi lielie speciālisti šādās lietās, toties atjautības puišiem netrūkst. Domāju, ka viņi ātri iemācīsies …

—   Redzat nu, — inspektors pievērsās misteram Grentam. — Sešdesmit, septiņdesmit, varbūt pat vesels simts rekrūšu. To, vai zināt, nevar uzskatīt par laika šķiešanu.

Taču misters Grents joprojām bija noskaņots skeptiski.

Inspektors kopā ar padomnieku devās uz mēra māju, lai mazliet iestiprinātos. Viņus pavadīja četri kareivji. Pārējie četri aizgāja paklaiņot pa ciematu. Un klaiņojot viņi itin mierīgi pievāca visu, kas gadījās pa rokai …

Toms patvērās tuvējā mežā, lai vēlreiz rūpīgi pārdomātu savu uzdevumu.

Vakara krēslā misis Aldare, bailīgi atskatīdamās, izgāja no mājas un drīz atstāja aiz muguras ciemata pēdējās ēkas. Eda Aldara sieva bija kārna, jau sirmot sākusi gaišmate. Par spīti podagriskajam celim, viņa kustējās ļoti veikli.

—   Atnesu tev pusdienas, — misis Aldare, ieraudzījusi Tomu, sacīja un nolika zemē ar rūtainu lakatu apsegtu groziņu.

—   Pusdienas? … Paldies, — Toms atbildēja, izbrīnā iepletis acis, — tev tas nemaz nebija jādara.

—   Kā tad nebija? Mūsu krodziņš taču ir tā sliktu slavu iemantojusī vieta, kurā tev jāuzturas! Tāpēc mums arī jāatbild un jārūpējas par tevi. Starp citu, mērs lika tev kaut ko pateikt.

Toms bija piestūķējis pilnu muti un, nespēdams izrunāt ne vārda, uzlūkoja misis Aldari.

—  Mērs lika pateikt, lai tu pasteidzoties ar slepkavību. Pagaidām viņš vazā aiz deguna inspektoru un šo riebīgo punduri Grentu. Bet agri vai vēlu viņam vajadzēs atskaitīties. Par to nevar būt šaubu.

Toms palocīja galvu.

—   Kad tu to izdarīsi, Tom? — Misis Aldare, koķeti pieliekusi galvu, palūkojās uz viņu.

—   Tas tev nav jāzina, — Toms atbildēja.

—   Kā tad nav jāzina? Es taču esmu nozieguma līdzdalībniece! — Misis Aldare pienāca viņam cieši klāt.

—  Jā, tev taisnība, — Toms piekrita. — Labs ir. Es izdarīšu to šovakar, tikko satumsīs. Pasaki Billam Mālderim, ka atstāšu visus pirkstu nospiedumus, cik vien izdosies, un arī dažādus lietiskus pierādījumus.

—   Labi, Tom, — misis Aldare teica. — Lai dievs tev palīdz!

Gaidīdams tumsu, Toms no mežmalas sekoja visam, kas notiek ciematā. Viņš redzēja, ka gandrīz visi kareivji ir piedzērušies un staigā pa ciemu ar tādiem ģīmjiem, it kā citu cilvēku pasaulē nebūtu. Viens no kareivjiem izšāva gaisā un nobiedēja mazos, pūkainos zālēdājus zvēriņus daudzu jūdžu apkārtnē.

Inspektors un misters Grents joprojām kavējās mēra mājā.

Beidzot satumsa. Toms ielavījās ciematā, paslēpās šaurā šķērsieliņā starp divām mājām un cieši satvēra nazi.

Pa ielu kāds tuvojās. Toms pamēģināja atcerēties metodes, kuras pielieto slepkavas, bet galva šķita tukša kā izslaucīta. Toms zināja tikai vienu: slepkavība ir jāpastrādā pēc iespējas ātrāk! Kā viņš to izdarīs, galu galā nebija svarīgi.

Cilvēks nāca arvien tuvāk. Viņa augums jau bija labi saskatāms pret naksnīgajām debesīm.

—       Ā, tas esi tu, Tom! — mērs iesaucās un, paskatījies uz nazi, piebilda: — Ko tu te dari?

—   Jūs uzdevāt man kādu nogalināt, un es tagad …

—        Es taču neteicu, lai tu nogalini mani. — Mērs sāka kāpties atpakaļ. — Mani nedrīkst!

—   Kāpēc nedrīkst?

—       Nu, pirmkārt, kādam ir jāuzņem inspektors. Viņš mani gaida, un viņam jāparāda …

—       To var izdarīt arī Bills Mālderis. — Toms sagrāba mēru aiz apkakles un piegrūda viņam nazi pie rīkles. —• Man personiski pret jums, protams, nav nekādu pretenziju …

—       Pagaidi! — mērs iekliedzās. — Ja tev personiski pret mani nav pretenziju, tas nozīmē, ka nav arī slepkavības motīva!

Toms nolaida nazi, taču joprojām turēja mēru aiz apkakles.

—       Motīvu galu galā varētu izdomāt. Es, piemēram, ļoti dusmojos uz jums, kad jūs iecēlāt mani par noziedznieku.

—   Bet tas taču bija mērs, kas iecēla tevi, vai ne?

—   Nu, protams, kas gan cits …

No tumšās šķērsielaš mērs izvilka Tomu zvaigžņu gaismas pielietā klajumā.

—   Skaties!

Toms iepleta muti. Mēram kājās bija garas, rūpīgi izgludinātas bikses ar ideāli taisnu vīli, mugurā — mundieris, kuru rotāja spožas medaļas, uz pleciem — divas zvaigžņu rindas ar desmit zvaigznēm katrā, un galvā — ar zelta tresi nošūta cepure, kas atgādināja lidojošu komētu.

—   Redzi, Tom? Es vairs neesmu mērs. Es tagad esmu ģenerālis!

—   Kāda starpība? Ģenerālis un mērs taču ir viena un tā pati persona.

—   Tikai ne no formālā viedokļa! Tu diemžēl esi palaidis garām ceremoniju, kas notika šodien pēc pusdienas. Inspektors paziņoja, ka sakarā ar manu oficiālo iecelšanu ģenerāļa pakāpē man tagad jāvalkā ģenerāļa mundieris. Ceremonija norisinājās nepiespiestā un draudzīgā atmosfērā. Mūsu ciemiņi smaidīja un samirkšķinājās …

Toms pavicināja nazi tā, it kā grasītos izķidāt zivi.

—   Apsveicu, — viņš ar neviltotu sirsnību teica. — Taču jūs bijāt mērs, kad iecēlāt mani par noziedznieku, tāpēc motīvs paliek spēkā.

—   Bet tagad tu nenogalini mēru! Tu nogalini ģenerāli! Un tā vairs nav slepkavība.

—   Nav slepkavība? — Toms jautāja. — Kas tad tas ir?

—   Redzi, ģenerāļa nogalinašanu parasti kvalificē ka dumpi!

—   O! — Toms nolaida nazi, tad palaida vaļā apkakli. — Lūdzu piedošanu!

—   Nekas, nekas, viss kārtībā, — sacīja mērs. — Tā ir pilnīgi piedodama kļūda. Jo, redzi, es par to esmu lasījis grāmatās, bet tu neesi. Tev līdz šim nebija vajadzības to darīt. — Viņš dziļi, ar manāmu atvieglojumu, uzelpoja. — Nu gan laikam būs jāiet. Inspektors lūdza sagatavot jauniesaucamo sarakstu.

Toms nokliedza viņam pakaļ:

—   Vai jūs esat pārliecināts, ka ir nepieciešams kādu noslepkavot?

—   Pilnīgi pārliecināts! — mērs, pielikdams soli, atbildēja. — Tikai, protams, ne mani!

Toms aizbāza nazi aiz jostas.

Tikai ne mani! Kurš gan tā neteiks? Un tomēr viņam kāds jānogalina. Jā, bet kas? Nogalināt pats sevi viņš nevar. Tā būtu pašnāvība, un par slepkavību to, dabiski, neviens neatzītu.

Tomam pār muguru pārskrēja šermuļi. Viņš centās aizmirst, ka uz brīdi bija visai reāli iztēlojies slepkavības ainu. Neko darīt, ar doto uzdevumu viņam jātiek galā!

Ieliņā kļuva dzirdami soļi.

Cilvēks nāca arvien tuvāk. Toms pietupās, sasprindzināja muskuļus un sagatavojās lēcienam.

Parādījās misis Meldere. Viņa atgriezās mājās no tirgus un nesa somu ar dārzeņiem.

Toms sacīja sev, ka nav svarīgi, vai tā ir misis Meldere vai kāds cits. Viņš tomēr nespēja atkratīties no atmiņām par šīs vecās, laipnās sievietes nebeidzamajām sarunām ar viņa nelaiķi māmiņu. Šā vai tā — izrādījās, ka viņam nav ne mazākā iemesla nogalināt misis Melderi.

Vecenīte pagāja garām, pat nepamanījusi Tomu.

Viņš nogaidīja vēl pusstundu. Tumšajā šķērsieliņā atkal parādījās kāds siluets. Toms pazina Maksi Audēju.

Maksis Tomam allaž bija paticis. Protams, tas vēl nenozīmēja, ka nevares atrast motīvu, lai šo cilvēku nogalinātu. Taču, par spīti visām pūlēm, motīvs kā neradās, tā neradās. Toties Toms atcerējās, ka Maksim ir sieva un pieci bērni, kas viņu ļoti mīl un sāpīgi pārdzīvos viņa nāvi. Toms nevēlējās, lai Bills Mālderis viņam pārmestu nemotivētu slepkavību, un tāpēc atkāpās dziļāk ēnā, ļaudams Maksim netraucēti paiet garām. Drīz ieliņā parādījās trīs brāļi Namdari. Šie vīri uzvandīja Toma dvēselē pārāk mokošas atmiņas. Arī

Namdariem viņš ļāva paiet garām. Beidzot šķērsielā iegriezās Rodžers Pārcēlājs.

Tomam nebija iemesla-, nogalināt Rodžeru, kaut arī viņi nekad īpaši nebija draudzējušies. Tiesa, Rodžeram nebija bērnu un par viņa sievu būtu grūti teikt, ka tā pārāk pieķērusies vīram. Varbūt ar šiem faktiem pietiks, lai Bills Mālderis saskatītu tajos slepkavības motīvu?

Toms saprata, ka nepietiks … Un ka ar visiem pārējiem ciema iedzīvotājiem būs tāpat. Viņš taču izaudzis šo cilvēku vidū, allaž dalījies viņu priekos un bēdās — kādi gan te varētu būt slepkavības motīvi?!

Bet nogalināt ir nepieciešams. To prasa viņam izsniegtā pilnvara. Nedrīkst taču pievilt sava ciema iedzīvotāju uzticību! Un tai pašā laikā Toms juta, ka nespēs to izdarīt.

«Pagaidi!» viņš spējā uzbudinājumā nodomāja. «Var noslepkavot inspektoru!»

Motīvi? Tas būtu vēl briesmīgāks noziegums nekā nosist mēru… Protams, mērs tagad ir arī ģenerālis, bet ģenerāļa nogalināšanu labākajā gadījumā kvalificēs kā dumpi. Un, pat ja mērs joprojām būtu tikai mērs, inspektors ir daudz solīdāks upuris. Toms viņu noslepkavos, lai izceltos, lai izpelnītos nevīstošu slavu! Šī slepkavība pierādīs, cik ļoti uzticīga kolonija ir metropoles tradīcijām. Un visa Zeme tad brīnīsies: «Uz Jaunās Dilaveras noziedzība ieguvusi tik plašu vērienu, ka tur kļuvis bīstami rādīties. Kāds nezināms noziedznieks vienkārši ņēmis un nositis mūsu inspektoru, tiklīdz tas parādījies šai kolonijā! Visā kosmosā diezin vai izdosies atrast otru tik briesmīgu slepkavu!»

Tā neapšaubāmi būs visefektīvākā slepkavība, kādu vien var izdarīt, domāja Toms. Slepkavība, uz kādu spējīgs tikai īsts sava aroda meistars.

Šīs domas spārnots, Toms steigšus devās uz mēra māju. Pa atvērto logu viņš sadzirdēja sarunas fragmentus.

—   … ļoti pasīva tautiņa, — sacīja misters Grents.

—  Es pat teiktu, bikla.

—   Ne sevišķi vērtīga īpašība, — inspektors piezīmēja. — It īpaši karavīriem.

—   Ko gan citu jūs gaidījāt no šiem atpalikušajiem zemniekiem? Labi vēl, ka mums izdevies savervēt nedaudz rekrūšu. — Misters Grents skaļi nožāvājās.

—   Sardze, mierā! Mēs dodamies atpakaļ uz kuģi…

Sardze! Toms to bija pavisam aizmirsis. Viņš bažīgi

palūkojās uz savu nazi. Ja kāds metīsies virsū inspektoram, sargi neapšaubāmi sagrābs uzbrucēju/ iekams slepkavība būs pastrādāta. Šie vīri laikam ir speciāli apmācīti.

Protams, ja Tomam būtu tādi ieroči kā viņiem . ..

Mājā atskanēja soļu troksnis. Toms steigšus devās tālāk.

Tirgus tuvumā viņš ieraudzīja pietempušos kareivi, kas sēdēja uz mājas lieveņa un kaut ko klusi dungoja. Pie viņa kājām mētājās divas tukšas pudeles; šautenes siksna bija nevērīgi pārmestā pār plecu. Toms piezagās tuvāk, izvilka rundziņu, savicināja to un, ..

Viņa ēna acīmredzot bija saistījusi kareivja uzmanību. Kareivis pieliecās,-izvairīdamies no rungas sitiena, un ar šautenes laidi iezvēla Tomam pa ribām. Tad viņš pielika šauteni pie pleca. Toms samiedza acis un izsvieda abas kājas uz priekšu. Spēriens notrieca kareivi zemē, un, iekams viņš paspēja piecelties, Toms gāza viņam ar rungu.

Pataustījis kareivim pulsu (nebija jēgas nogalināt kuru katru) un konstatējis, ka tas ir pilnīgi apmierinošs, Toms paņēma šauteni, izpētīja, kas un kādā virzienā spiežams vai kustināms, un devās meklēt inspektoru.

Viņš to ieraudzīja ceļā uz nolaišanās laukumu. Inspektors kopā ar Grentu gāja pa priekšu, bet sargkareivji steberēja viņiem nopakaļ.

Ātri un klusi lavīdamies caur krūmu biezokni, Toms aizvien vairāk tuvojās procesijai, līdz beidzot panāca Grentu un inspektoru. Tad viņš notēmēja, bet rādītājpirksts nezkādēļ sastinga uz šautenes gaiļa …

Puisim, jādomā, negribējās nogalināt arī Grentu. Bija taču paredzēts noslepkavot tikai vienu cilvēku!

Toms aizskrēja gabaliņu uz priekšu, tad izlēca no krūmiem, aizšķērsodams procesijai ceļu. Šautenes stobru viņš pavērsa tieši pret inspektoru.

—   Kas tas tāds? — inspektors jautāja.

—        Nekustieties! — Toms pavēlēja. — Visi pārējie no- metiet ieročus un lasieties prom!

Kareivji paklausīja kā mēnessērdzīgi. Viens pēc otra viņi nometa ieročus un atkāpās līdz ceļmalas krūmiem. Grents palika uz vietas.

—   Ko tu, puis, esi nodomājis? — viņš jautāja.

—        Es esmu pilsētas noziedznieks, — Toms lepni atbildēja, — un tūlīt nogalināšu inspektoru. Lūdzu, pa- ejiet malā!

Grents neizpratnē blenza uz'viņu.

—        Noziedznieks? Tad, lūk, par ko bubināja jūsu mērs!

—        Es zinu, ka jau vairāk nekā divsimt gadu pie mums nav bijis nevienas slepkavības, — Toms paskaidroja. — Bet tūlīt es šo kļūdu izlabošu. Nost no ceļa!

Grents palēcās sānis. Inspektors palika viens. Viņš stāvēja, viegli šūpodamies.

Toms notēmēja, cenzdamies domāt tikai par to, kādu atbalsi šī slepkavība izraisīs un kāda tai būs sabiedriska nozīme. Taču savā iztēlē viņš redzēja inspektoru guļam zemē ar plaši ieplestām acīm, sašķiebtu muti, sastingušiem vaibstiem un stājušos sirdi.

Atkal un atkal Toms pavēlēja pirkstam nospiest šautenes gaili. Bet, lai cik reižu smadzenes atkārtoja, ka noziegums ir svarīgs un nepieciešams, roka to zināja labāk.

—   Es nevaru! — Toms iekliedzās, nometa ieroci un ielēca krūmos.

Inspektors gribēja norīkot cilvēkus Toma meklēšanai un tepat uz vietas pakārt viņu. Taču misters Grents viņam nepiekrita. Jaunā Dilavera ir mežu planēta. Desmittūkstoš vīru šais pirmatnējos mežos neatradīs bēgli, ja vien viņš pats negribēs doties tiem rokā.

Trokšņa izbiedēts, atskrēja mērs un daži ciema iedzīvotāji. Kareivji ieslēdza inspektoru un misteru Grentu ciešā lokā. Viņi stāvēja ar ieročiem šaušanas gatavībā. Viņu sejas bija drūmas un skarbas.

Mērs nolēma neko neslēpt. Viņš pastāstīja par ciemata atpalicību noziegumu jomā. Par Tomam Zvejniekam doto uzdevumu un par to, kā viņš apkaunojis ciematu, nespēdams izpildīt savu pienākumu.

—   Kāpēc jūs to uzdevāt tieši viņam? — misters Grents vaicāja.

—   Redziet, — sacīja mērs, — es spriedu tā: ja jau kāds no mums varētu nogalināt, tad vienīgi Toms. Viņš, saprotiet, ir zvejnieks, un zveja, kā zināms, ir diezgan asiņaina nodarbošanās.

—   Tātad visi pārējie jūsu ciema iedzīvotāji arī nespēj nogalināt?

—   Nevienam no mums nekad nebūtu izdevies, aiziet tik tālu … — mērs skumīgi atzinās.

Inspektors un misters Grents saskatījās, pēc tam palūkojās uz kareivjiem. Viņi godbijīgā izbrīnā raudzījās uz ciema iedzīvotājiem un sāka klusi sačukstēties.

—   Mierā! — inspektors ierēcās, tad klusinātā balsī teica Grentarn: — Kamēr nav par vēlu, jālasās prom no šejienes. Vīri, kas neprot nogalināt, mūsu armijas rindās!…

—   Kareivju morāle… — misters Grents trīcēdams nomurmināja. — Visbīstamākā infekcija … Viens vienīgs cilvēks, kas nespēj nospiest šautenes gaili, izšķirošā brīdī var izraisīt kuģa un pat veselas eskadras bojāeju … Nē, tā riskēt mēs nedrīkstam!

Viņi pavēlēja apsardzei atgriezties uz kuģa. Kareivji soļoja laiskāk nekā parasti un ik pa brīdim grozīja galvas, lai atskatītos uz ciematu. Viņi joprojām sačukstējās, kaut gan inspektors nemitīgi lamājās un apbēra viņus ar pavēlēm.

Izgrūdis kaucošas liesmu strūklas, kuģītis uzšāvās debesīs. Dažas minūtes vēlāk lielais bāzes kuģis to aprija un tad pazuda arī pats.

Milzīga, nespodri sarkana saule jau bija skārusi apvāršņa malu.

—   Vari nākt laukā, Tom! — uzsauca mērs.

Toms izlīda no krūmiem, kur bija slēpies.

—   Esmu izgāzies, — viņš žēli sacīja.

—   Neskumsti, — Bills Mālderis viņu mierināja. — Šis uzdevums taču bija neizpildāms!

—   Liekas, tev taisnība, — sacīja mērs, soļodams uz ciematu. — Es tikai nodomāju: ko var zināt, un ja nu viņam izdodas … Bet tu nebēdā! Neviens no mūsu ļaudīm nebūtu paveicis ne pusi no tā, ko paveici tu.

—       Bet ko mēs iesāksim ar šīm celtnēm? — jautāja Bills Mālderis, norādīdams uz cietumu, pastu, baznīcu un mazo, sarkano skolas ēku.

Kādu brīdi mērs sasprindzināti domāja.

—       Zinu, — viņš beidzot teica. — Iegūtos būvmateriālus izmantosim, lai ierīkotu bērnu rotaļlaukumu. Šūpoles, slidkalniņu, smilšu kastes un tamlīdzīgas lietiņas.

—  Vēl vienu rotaļlaukumu? — Toms jautāja.

—   Kāpēc gan ne?

Iebilst te neko nevarēja: tiešām, kāpēc gan ne?

—       Tagad šis papīrs man droši vien nebūs vajadzīgs, — Toms sacīja, atdodams mēram pilnvaru.

—       Jā, droši vien nebūs, — teica mērs, un visi līdzjūtīgi nolūkojās, kā viņš saplēš pilnvaru sīkās dris- kās. — Nu ko, — mērs piebilda, — mēs darījām, ko varējām. Ja neizdevās, nav mūsu vaina.

—       Un man bija tāda izdevība! — Toms mulsi nomurmināja. — Bet es jūs visus iegāzu.

Bills Mālderis draudzīgi uzlika viņam roku uz pleca.

—       Tu neesi vainīgs, Tom. Neviens nav vainīgs. Jo, redzi, tā laikam iznāk vienmēr, kad cilvēki divsimt gadus ir atrauti ņo civilizācijas. Apdomājiet, cik daudz laika vajadzēja Zemei, Jai civilizētos. Tūkstošiem gadu! Bet mēs visu gribējām panākt divās nedēļās.

—       Neko darīt, acīmredzot mums no jauna vajadzēs atgriezties necivilizētā stāvoklī, — mērs neveikli pamēģināja jokot.

Toms nožāvājās, izstaipījās un devās uz mājām, lai pienācīgi izgulētos un tādējādi atgūtu nokavēto. Pie mājas sliekšņa viņš vēlreiz palūkojās uz debesīm.

Tur blīvējās tumši, smagi mākoņi, un katru mākoni ietvēra tāds kā melnīgsnējs nimbs. Tuvojās rudens lietavas. Drīz varēs atsākt zveju.

Ak, kāpēc viņam neienāca prātā iztēloties inspektoru kā zivi?! Taču viņš juta, ka ir pārāk noguris, lai tagad izspriestu, vai tas būtu pietiekams motīvs slepkavībai. Šā vai tā, tagad bija par vēlu! Zeme ir atteikusies no viņiem, tās pārstāvji aizlidojuši, un uz cik daudziem gadsimtiem civilizācija atvirzījusies no Jaunās Dilave- ras, nevienam nebija zināms.

Tajā naktī Toms ilgi nevarēja aizmigt.

SATURS

Biļete uz Tranaju…………………………………… 5

Zaķis…………………………………………………….. 62

Bruņinieks pelēkā flanelī………………………………. 76

Četri temperamenti……………………………………… 94

Absolūtais ierocis……………………………… .158

Mani nabaga slepenie .'……………………………….. 171

Cilvēka minimums…………………………………….. 189

Atbrīvošanas dienests……………………………… 236

Sis tas par velti……………………………………….. 244

Akadēmija……………………………………………… 262

Atkritumu vācējs no Lorejas………………………….. 296

Svētceļojums uz Zemi…………………………………. 315

Rituāls ………………………………………………….. 333

Pilnvara slepkavot…………………………………….. 346

Izdota ar Latvijas PSR Zinātņu akadēmijas Redakciju un izdevumu padomes lēmumu

Roberts Seklijs

SIS TAS PAR VELTI

Redaktors O. Jansons. Māksi, redaktors G. Krutojs. Tehn. redaktore M. Andersone. Korektore L. Brahmane. Nodota salikšanai 1972. g. 24. martā. Parakstīta iespiešanai 1972. g. 26. aprīlī. Tipogr. papīrs Nr. 2, formāts 70X100'/32. 12,13 fiz. iespiedi.; 15,65 uzsk. iespiedi.; 17,61 izdevn. 1. Metiens 30 000 eks. Maksā 1 rbl. Izdevniecība «Zinātne» Rīgā, Turgeņeva ielā 19. Iespiesta Latvijas PSR Ministru Padomes Valsts preses_ komitejas 2. tipogrāfijā «Sovetskaja Latvija» Rīgā, Dzirnavu ielā 57. Pašūt. Nr. 917. še' 270

Content

Šeklijs Roberts Šis tas par velti (Fant stastu krājums)

BIĻETE UZ TRANAJU

ZAĶIS

BRUŅINIEKS PELĒKĀ FLANELĪ

ČETRI TEMPERAMENTI.

ABSOLŪTAIS IEROCIS

MANI NABAGA SLEPENIE

CILVĒKA MINIMUMS

ATBRĪVOŠANAS DIENESTS

ŠIS TAS PAR VELTI

AKADĒMIJA

ATKRITUMU VĀCĒJS NO LOREJAS

SVĒTCEĻOJUMS UZ ZEMI

RITUĀLS

PILNVARA SLEPKAVOT

SATURS